
KEĎ ZAČALO BYŤ VINCENTOVI HUNTOVI, vikomtovi Darleighovi, jasné, že ak do konca jari zostane doma, ešte pred začiatkom leta bude bezpochyby zasnúbený a možno aj ženatý, radšej utiekol. Dosť smiešne, že uteká z domu, keďže ten dom vlastnil a mal takmer dvadsaťštyri rokov, ale on jednoducho zdupkal.
Vzal si so sebou komorníka Martina Fiska, cestovný koč s konským záprahom, truhlicu s oblečením aj inými potrebnými vecami, aby mu vydržali na jeden-dva mesiace, možno aj na šesť. Ani sám nevedel, ako dlho bude preč. Po krátkom zaváhaní vzal so sebou aj husle. Jeho priatelia si ho pre ne radi doberali a predstierali zdesenie, vždy keď si ich strčil pod bradu, ale jemu sa zdalo, že hrá celkom znesiteľné. A čo bolo dôležitejšie, rád na nich hral. Upokojovalo ho to, hoci svojim priateľom sa s tým nikdy nezdôveril. Flavian by bezpochyby poznamenal, že vydáva zvuky, ako keď mačke privrznú chvost.
Najväčší problém pri pobyte doma bol v tom, že mal priveľa ženských príbuzných, navyše nemal v rodine dosť mužov - a už vôbec nie takých, ktorí by si vedeli presadiť svoj názor. Žila s ním jeho stará matka aj matka, a hoci jeho tri sestry už boli vydaté a mali vlastný domov aj rodinu, až priveľmi často prichádzali na návštevu a zakaždým sa zdržali dosť dlho. Neprešiel mesiac, aby niektorá z nich neprikvitla na pár dní, na týždeň alebo aj na dlhšie. Ak jeho švagrovia aj prišli s manželkami - naozaj nechodili často -, taktne sa vyhýbali jeho záležitostiam a dovolili ženám, aby sa mu starali do života, hoci do svojho života im nedovolili zasahovať.
Vincent neochotne pripúšťal, že aj za normálnych okolností by to bolo pochopiteľné. Koniec koncov bol jediný vnuk, syn a brat - ešte k tomu mladší brat -, a preto ho bolo treba chrániť, starať sa oňho a plánovať mu život. Titul a majetok zdedil len pred štyrmi rokmi ako devätnásťročný po robustnom strýkovi, ktorý v čase skonu dovŕšil len štyridsaťšesť rokov a mal rovnako robustného syna, ako bol sám. Obaja zomreli násilnou smrťou. Život je krehký a dedičstvo takisto, ako neraz poznamenali jeho ženské príbuzné. Preto sa patrilo, aby tak rýchlo, ako je to v ľudských schopnostiach, pribudol do jeho detskej izby dedič aj zopár jeho náhradníkov. Nikto si nevšímal, že je ešte vždy veľmi mladý, a keby to záviselo od neho, o manželstve by vôbec neuvažoval.
Lenže okolnosti neboli normálne a príbuzné okolo neho kvokali ako kvočky. Matka sa presťahovala do Middlebury Parku v Gloucestershire skôr ako on a pripravila panstvo preňho. Jeho stará matka z matkinej strany opustila prenajatý dom v Bathe a pripojila sa k dcére. Len čo sa pred tromi rokmi do domu nasťahoval aj on, sestry zrazu akoby zistili, že Middlebury je najúžasnejšie miesto na svete. A všetky ho ubezpečovali, že o manželov sa nemusí obávať, vôbec sa necítia zanedbávaní. Vraj to chápu. To slovko vždy vyslovili s tichou úctou.
V skutočnosti sa s ním všetky rozprávali viac-menej rovnako, akoby bol vzácne, ale duševne zaostalé dieťa.
Tento rok začali pichľavo nadnášať tému manželstva. Teda jeho manželstva. Odhliadnuc od toho, že treba splodiť dediča, manželstvo mu prinesie útechu, spoločnosť a iné výhody s tým spojené - tak sa kolektívne dohodli. V manželstve bude môcť oddychovať a nerobiť si nijaké obavy. Jeho stará matka sa bude môcť vrátiť do Bathu, ktorý jej chýbal. Nebude ťažké nájsť dámu, ktorá bude ochotná vydať sa zaňho, a to veľmi dychtivo. Nesmie si myslieť, že s tým budú problémy. Koniec koncov má titul aj bohatstvo. Je mladý, pekný, šarmantný a na svete je veľa žien, ktoré budú mať preňho pochopenie a rady sa zaňho vydajú. Budú ho ľúbiť kvôli nemu samému, naučia sa to. Aspoň tá, ktorú si vyberie, sa to určite naučí. Samozrejme, príbuzné boli pripravené pri výbere pomôcť. O tom vraj netreba diskutovať, no diskutovali o tom.
Kampaň sa spustila na Veľkú noc, keď sa v Middlebury zišla celá rodina vrátane manželov jeho sestier a ich potomstva. Vincent sa práve vrátil z Penderris Hallu v Cornwalle, vidieckeho sídla vojvodu Stanbrooka, kde každý rok strávil pár týždňov s priateľmi z takzvaného Klubu tých, čo prežili, teda účastníkov napoleonských vojen, a teraz bol trochu skľúčený, ako vždy keď sa rozlúčil s priateľmi, ktorých mal najradšej na svete. Nechal ženy, nech si hovoria, čo chcú, nevšímal si ich a ani mu nenapadlo dupnúť si nohou.
Ukázalo sa však, že urobil chybu.
Mesiac po Veľkej noci sa jeho sestry a švagrovia, netere a synovci vrátili v plnej sile a o deň-dva sa prihrnuli hostia. Do leta bolo ešte ďaleko, veru zvláštny čas na rodinné stretnutie, keď v Londýne je spoločenská sezóna v plnom prúde. Vincent však veľmi rýchlo zistil, že to nebude nijaký veľkolepý večierok, lebo jedinými hosťami okrem jeho najbližších príbuzných boli pán Geoffrey Dean, syn najlepšej priateľky starej matky z Bathu, jeho manželka a ich tri dcéry. Ich dvaja synovia boli na štúdiách, dve z tých troch dcér boli ešte školáčky a prišli s nimi aj ich guvernantky. Ale najstaršia, slečna Philippa Deanová, mala už takmer devätnásť rokov, len pred pár týždňami sa klaňala kráľovnej a na svojom debutantskom bále tancovala každé kolo. Veľmi úspešný vstup do vyššej spoločnosti!
No keď pani Deanová opisovala počas podávania čaju krátko po ich príchode do Middlebury Parku spoločenský triumf svojej dcéry, náhlivo dodala, že nemohli odolať ponuke stráviť pár týždňov na vidieku so starými známymi. So starými známymi?
Pre Vincenta bola situácia veľmi rýchlo bolestne priehľadná, no nikto sa neobťažoval, aby mu to vysvetlil. Slečna Philippa Deanová číha na manžela a čaká na najlepšiu ponuku. Mladšie sestry pomaly dospievali a dvaja bratia zrejme budú chcieť pokračovať v štúdiách na univerzite. Zdalo sa mu nepravdepodobné, že by Deanovci boli závratne bohatí. Teda prišli s jasným vedomím, že v Middlebury je naporúdzi nádejný manžel a ona sa vráti do Londýna s veľkou novinou - zasnúbila sa ani nie mesiac po svojom debute. Bude to veľký úspech, najmä ak sa jej podarí získať manžela, ktorý je nielen bohatý, ale aj titulovaný.
A len tak mimochodom aj slepý.
Jeho matka mu oznámila, že slečna Deanová je výnimočne krásna, štíhla blondínka so zelenými očami. Niežeby mu záležalo na jej výzore. Ale zdalo sa, že je to milé a prívetivé dievča.
Okrem toho pri rozhovore so všetkými okrem neho pôsobila veľmi rozumne. Počas ďalších dní sa však často zhovárala aj s ním. Všetky ženy v dome s výnimkou Vincentových troch malých neterí robili, čo bolo v ich silách, aby ich dvoch dali nejako dokopy, chvíľu zostali s nimi a potom ich nechali samých. To videl aj slepý.
Rozprávala sa s ním o banálnostiach jemným, trochu ustráchaným hlasom, akoby stála pri lôžku pacienta na pokraji smrti. Vždy keď sa Vincent pokúšal zvrtnúť reč na nejakú konkrétnejšiu tému, aby zistil, aké má záujmy, názory a intelekt, zakaždým až absurdne oduševnene súhlasila so všetkým, čo povedal.
„Dospel som k záveru,“ nadhodil raz popoludní, keď spolu sedeli v záhrade pred domom, hoci fúkal dosť silný vietor, „že vedecký svet sa sprisahal proti radovým občanom a už celé storočia sa nás pokúša presvedčiť, že Zem je guľatá. Samozrejme, že je plochá ako placka, však, slečna Deanová? To vidí aj hlupák. Keby človek prišiel na kraj sveta, spadol by a nikdy viac by o ňom nik nepočul. Čo myslíte?“
Bolo to od neho nepekné. Dokonca dosť protivné.
Chvíľu mlčala a on jej v duchu držal palce, aby mu protirečila. Alebo ho vysmiala. Alebo aby mu vynadala do hlupákov. Keď znova prehovorila, jej hlas znel jemnejšie než kedy predtým.
„Som si istá, že máte pravdu, mylord,“ povedala.
Takmer zvolal: „Nezmysel!“ Ale neurobil to. Nechcel byť ešte aj krutý. Len sa usmial a hanbil sa za seba, tak začal hovoriť o silnom vetre.
A vtedy pocítil na ramene jej prsty a do nosa mu udrela kvetinová vôňa jej parfumu, čo svedčilo o tom, že sa naklonila bližšie a znova prehovorila tým milým, zatajeným hlasom.
„Viete, lord Darleigh,“ začala, „vôbec mi neprekáža, že sme prišli sem, hoci som sa celú večnosť tešila na svoju prvú spoločenskú sezónu v Londýne a v živote som nebola taká šťastná ako v ten večer, keď som debutovala. Ale viem dosť o živote, aby som pochopila, že tu nie som len pre radosť. Mamička a otecko mi vysvetlili, aká veľká príležitosť je toto pozvanie nielen pre mňa, ale aj pre moje sestry a bratov. Neprekážalo mi, že sem ideme... naozaj. Vlastne som prišla rada. Chápem to a ani trochu mi to neprekáža.“
Prstami mu stisla rameno, potom ho pustila.
„Možno sa vám zdám veľmi priama,“ dodala, „hoci väčšinou nebývam taká otvorená. Len som chcela, aby ste vedeli, že mi to neprekáža. Možno sa bojíte, že som konala proti svojej vôli.“
Bol to jeden z najtrápnejších okamihov vo Vincentovom živote, jej reči ho privádzali do neznesiteľnej zúrivosti. Niežeby zúril na tú chuderu. Zúril na jej rodičov aj na svoju matku a starú matku, aj na sestry. Bolo mu jasné, že slečnu Deanovú sem nepriviedli preto, lebo bola mladá dáma súca na vydaj, s ktorou by sa mohol zoznámiť, a keby sa jeden druhému zapáčili, mohli by v budúcnosti pokračovať v známosti a prehlbovať vzťahy. Nie, priviedli ju s očakávaním, že prv než odíde, Vincent ju požiada o ruku. Jej rodičia by ju vedeli aj donútiť, aby sa zaňho vydala, ale zdalo sa, že je to poslušná dcéra a chápe zodpovednosť najstaršej dcéry. Vydá sa zaňho, hoci je slepý. Celkom jasne jej to prekážalo.
Hneval sa na svoju matku a sestry, že podľa nich je vedľajším účinkom slepoty duševná obmedzenosť. Vedel, že chcú, aby sa čím skôr oženil. Vedel, že mu budú dohadzovať nádejné nevesty. Akurát netušil, že mu samy vyberú nevestu bez jediného slova a prakticky ho budú nútiť, aby sa zmieril s ich výberom - ešte k tomu v jeho vlastnom dome.
Zrazu si uvedomil, že jeho dom nie je jeho domov - prišlo to ako zjavenie. Nikdy to nebol jeho domov. V budúcnosti by mal preskúmať, čia je to vina. Bol náchylný zvaľovať vinu na príbuzných, ale... Hm, musí si to nechať uležať v hlave.
Mal však nepríjemné podozrenie, že ak nie je pánom vo svojom dome, asi je to jeho chyba.
No momentálne bol v trápnej situácii. K slečne Deanovej necítil ani štipku náklonnosti, hoci veril, že za iných okolností by sa mu možno páčila. Určite ani ona k nemu nič necíti, možno iba povinnosť vydať sa zaňho. Nie, nemôže dopustiť, aby niekto ich dvoch donútil urobiť čosi, čo ani jeden z nich nechce.
Len čo sa vrátili dnu - slečna Deanová ho chytila pod pazuchu, potom ho jemne, ale rázne viedla, hoci mal so sebou paličku a cestu poznal aj bez cudzej pomoci -, Vincent šiel do svojej súkromnej obývačky - bolo to jediné miesto v celom dome, kde si mohol byť istý, že bude sám sebou - a zavolal si Martina Fiska.
„Odchádzame,“ vyhlásil náhle.
„Naozaj, pane?“ zatiahol Martin radostne. „A aké oblečenie budete potrebovať na tú príležitosť?“
„Budem potrebovať všetko, čo sa zmestí do truhlice, ktorú si beriem do Penderrisu,“ vysvetlil Vincent. „Určite aj sám budeš vedieť, čo budeš potrebovať ty.“ Nato Vincent ešte čosi zahundral a nastalo ticho.
„Dnes som akýsi nechápavý,“ poznamenal Martin. „Asi by ste mi to mali objasniť.“
„Odchádzame,“ vyhlásil Vincent. „Chcem odísť čo najďalej od Middlebury bez rizika, že po nás vyhlásia pátranie. Chcem sa vypariť... ubziknúť... zbabelo zdúchnuť.“
„Tá dáma vám nesedí, však?“ spýtal sa Martin.
No toto! Ešte aj Martin vie, prečo sem to dievča priviedli.
„Nesedí mi ako manželka,“ odvetil Vincent. „Lepšie povedané, moja manželka. Bože dobrý, Martin, veď ja sa ani nechcem ženiť. Ešte nie. A ak - a keď - sa budem chcieť oženiť, vyberiem si dámu sám. A veľmi starostlivo. Dám si záležať, aby neprijala moju žiadosť o ruku len preto, lebo to chápe a nebude jej to prekážať.“
„Hmm,“ zamrmlal Martin. „Teda to povedala?“
„Veľmi spôsobne,“ vzdychol Vincent. „V skutočnosti je to jemné dievča. Je pripravené obetovať sa v mene rodiny.“
„A my utekáme kam?“ chcel vedieť Martin.
„Kamkoľvek na svete, len nech nemusím byť tu,“ vyhlásil Vincent. „Mohli by sme odísť ešte dnes? Tak, aby o tom nikto nevedel?“
„Vyrástol som ako syn kováča,“ pripomenul mu Martin. „Určite dokážem zapriahnuť kone tak, aby som beznádejne nepomotal opraty. Ale možno to ani nebudem musieť riskovať, zrejme chcete, aby nás viezol Handry, však? Prehodím s ním slovo. On vie držať jazyk za zubami. Tak teda - povedzme o druhej ráno? Vynesiem truhlicu a potom vás prídem obliecť. O tretej by sme mohli byť na ceste.“
„Výborne!“ zvolal Vincent.
Už mali kilometer cesty za sebou, keď Martin sediaci v koči oproti Vincentovi oznámil, že sú tri hodiny.
Vincent sa bránil pocitu previnenia - samozrejme, zožieral ho pocit viny a vnútorné výčitky, že je zbabelec, ani nehovoriac o tom, že je nehodný syn, brat a vnuk. A džentlmen. Ale čo mu iné zostávalo? Buď by sa oženil so slečnou Philippou Deanovou, alebo by ju verejne ponížil.
Ale neponíži ju aj tým, že utečie?
Ach!
Radšej si hovoril, že aj keď sa bude cítiť ponížená, určite sa jej nesmierne uľaví. Bol si tým istý.
Vybrali sa do jazernej oblasti a strávili tam tri blažené týždne. Je to vraj jedna z najkrajších častí Anglicka, hoci, samozrejme, slepý muž nemohol vidieť tú krásu. Aspoň nie všetku. Ale boli tam chodníčky, po ktorých sa mohli prechádzať, a mnohé viedli popri brehoch Windermerského jazera alebo niektorého menšieho jazierka. Mohli loziť po kopcoch, pričom niektoré túry boli dosť namáhavé - ale odmenou im bol v tej výške svieži horský vzduch. Niekedy pršalo, inokedy svietilo slnko, raz bolo chladno, potom zas teplo, jednoducho typické anglické počasie. Člnkovali sa po jazere a vesloval Vincent, jazdili na koňoch - Martin vedľa neho, ale ani sa ho nedotkol. Dokonca si vychutnal aj nádherný cval po rovine - Martin ju predtým preskúmal a nenašiel nijaké nečakané hrbole ani výmole. V prírode sa podchvíľou ozýval vtáčí štebot, bzučanie hmyzu, bľačanie oviec a múkanie dobytka. Bolo tam cítiť množstvo vôní vidieka, predovšetkým kvitnúceho hlohu, a uvedomil si, že keď mu ešte slúžil zrak, vôbec si tie krásy prírody neuvedomoval. Niekedy len sedel v tráve a meditoval, alebo napínal štyri zmysly, ktoré mu zostali. Každý deň si posilňoval telo a cvičil, často vonku.
Bol tam pokoj.
Ale aj nepokoj.
Napísal dva listy domov - teda, v skutočnosti ich napísal Martin -, prvý list napísal dva dni po ich odchode, vysvetlil, že potrebuje byť istý čas sám a komorník sa oňho postará. Nevysvetlil, kde je ani kam sa chystá. Matke napísal, aby ho nečakala skôr ako o mesiac. V druhom liste všetko zopakoval a uistil matku, že je zdravý a šťastný.
Slečna Deanová s rodičmi a so sestrami sa pravdepodobne už vrátila do Londýna, aby si pred koncom sezóny našla iného vhodného manžela. Vincent dúfal, že si nájde niekoho, kto splní jej predstavy, a nevydá sa zaňho len z povinnosti.
Napokon sa rozhodol, že už sa môže vrátiť domov. Deanovci určite odišli a pravdepodobne aj jeho tri sestry. Otvorene sa porozpráva s matkou aj so starou matkou. Najvyšší čas! Ubezpečí ich, že je naozaj šťastný, keď s ním bývajú v Middlebury, lebo vie, že sa tam cítia príjemne a majú všetko pohodlie, ktoré potrebujú. Ale bude rovnako šťastný, ak sa rozhodnú presťahovať do Bathu. Musia sa rozhodnúť samy, no nemali by cítiť povinnosť zostať tam len kvôli nemu. Čo najtaktnejšie im vysvetlí, že ich nepotrebuje. Bude vedieť žiť aj sám. Martin aj ostatný personál sa postará o všetko, čo potrebuje. A ich pomoc pri hľadaní nevesty pokladá za zbytočnú. Vie, že chcú, aby sa mu žilo pohodlnejšie, ale nájde si manželku aj sám, keď to uzná za vhodné.
Nebude ľahké presvedčiť matku, aby sa zmierila s pravdou. Rozhodla sa zasvätiť svoj život vedeniu veľkého domu a statku a išlo jej to pozoruhodne dobre. Až pridobre. Keď sa rok po nej nasťahoval do Middlebury, cítil sa ako žiačik, ktorý sa vracia zo školy k svojej mamičke. A pretože matka sa cítila dobre v tej úlohe a pretože jeho nový domov a nový život ho miatli, priam zahlcovali, neusiloval sa od začiatku byť pánom domu.
Koniec koncov mal vtedy len dvadsať rokov. Uvažoval, že sa znova vyberie do Cornwallu a istý čas pobudne v spoločnosti Georgea Crabba, vojvodu Stanbrooka. Už v marci tam strávil pár týždňov, tak ako každý rok od návratu z Pyrenejského polostrova po tom, čo v boji prišiel o zrak. George bol jeho najdrahší priateľ. Ale hoci nepochyboval, že vojvoda ho rád privíta a dovolí mu zostať vo svojom dome, koľko chce, Vincent ho nemienil využívať ako citové barličky. Už nie. Tie dni dávno pominuli.
Roky závislosti boli preč. Načase dospieť, vziať kormidlo života do svojich rúk. Nebude to ľahké. Ale už dávno si uvedomil, že k svojej slepote musí pristupovať ako k bojovej úlohe, nie ako k postihnutiu. Len tak môže žiť naplno a šťastne.
Preto sa skôr či neskôr musí vrátiť do Middlebury a začne žiť tak, ako mal v úmysle. Stále sa však necítil na to pripravený. V jazernej oblasti veľa premýšľal, no mal by všetko ešte lepšie zvážiť, aby sa nevrátil domov a neupadol do starého spôsobu života, z ktorého sa už nikdy nevymotá.
Ale s jazernou oblasťou skončil. Začal byť nepokojný.
Kam inam pôjde, ak nechce ísť domov?
Odpoveď prišla prekvapujúco ľahko.
Samozrejme. Pôjde... domov.
V Middlebury Parku žil len posledné tri roky po tom, čo zdedil ten majestátny dom spolu s titulom, a prvý raz do toho veľkolepého sídla vkročil len pred tromi rokmi. Páčilo sa mu tam, bol rozhodnutý, že sa tam usadí a urobí z neho svoj domov. Zatiaľ to však ešte nebol jeho domov. Domov bol v Covington House, kde vyrástol, čo bolo oveľa skromnejšie obydlie, vlastne len dom na kraji dedinky Barton Coombs v Somersete.
Nebol tam už šesť rokov. Odvtedy, čo odišiel na Pyrenejský polostrov. A teraz pocítil nutkanie vrátiť sa tam, aj keď ten dom neuvidí. Strávil tam šťastné detstvo, hoci pred otcovou smrťou žili na hranici chudoby. Otec mu zomrel, keď mal Vincent pätnásť rokov.
„Ideme domov,“ oznámil raz ráno po raňajkách Martinovi. Počul, ako do okien chalúpky, ktorú si na mesiac prenajali na brehu jazera Windermere, šľahá dážď. „Ale nie do Middlebury. Do Barton Coombs.“
„Mhmm,“ odvetil Martin nezáväzne, keď zbieral riad zo stola.
„Tešíš sa?“ spýtal sa Vincent.
Aj Martin pochádzal z Barton Coombs, otec tam bol miestny kováč. Chlapci chodili spolu do dedinskej školy, lebo peňazí na súkromnú školu nebolo, hoci Vincent bol urodzeného pôvodu. A kováč sa rozhodol, že jeho syn bude vedieť čítať a písať. Vincenta, tak ako jeho sestry, učil otec, dedinský učiteľ. Vincent a Martin sa často hrávali spolu. Väčšina miestnych detí sa s nimi hrávala bez ohľadu na spoločenské alebo finančné postavenie, vek či pohlavie. Prežil tam celkom idylické detstvo.
V	čase, keď mal Vincent sedemnásť rokov, jeho zámožný strýko z matkinej strany sa vrátil z dlhodobého pobytu na Ďalekom východe a kúpil synovcovi vojenskú hodnosť. Keď sa Martin dopočul tú správu, prišiel do Covington Housu s klobúkom v rukách a spýtal sa, či môže ísť s Vincentom ako jeho vojenský sluha. Ale to postavenie netrvalo dlho, lebo Vincent hneď v prvej bitke prišiel o zrak. Martin pri ňom zostal ďalej ako jeho súkromný lokaj, a hoci v prvých rokoch mu Vincent nemohol platiť, Martin tvrdohlavo zotrval pri ňom.
„Mama sa poteší, keď ma uvidí,“ poznamenal Martin. „Aj otec, hoci určite bude hundrať do nákovy, že jeho jediný syn sa rozhodol stať panským sluhom.“
A tak sa vydali na cestu.
V	posledný deň cestovali celú noc a utrmácaní dorazili do Covington Housu na svitaní - aspoň Martin mu tak povedal. Ale Vincent by to bol zistil aj sám, len čo koč zastal a otvorili sa dvere. Počul štebot vtákov tak jasne, ako ich počuť len pred svitaním. Vzduch bol svieži, ako býva na sklonku noci pred začiatkom nového dňa.
Nebolo treba prísť potajomky, hoci Vincent by bol radšej, keby istý čas nikto nevedel, že je v Covington House. Nechcel sa stať atrakciou pre bývalých priateľov a susedov. Nechcel, aby chodili k jeho dverám, aby mu vzdali hold a pozerali sa, ako vyzerá slepec. A nechcel, aby niekto napísal jeho matke, lebo by tam určite dohrmela, aby naňho dozerala. Pravdepodobne tam aj tak nezostane dlho. Len potreboval trochu času, aby si usporiadal myšlienky.
Kľúč od domu vždy nechávali na rímse z vnútornej strany kôlne za domom. Vincent poslal kočiša Handryho, aby sa šiel pozrieť, či je stále tam. Ak nie, Martin bude musieť preliezť cez okno do vínnej pivnice. Vincent veľmi pochyboval, že za posledných šesť rokov si dal niekto tú námahu a opravil závoru, keď ju nik neopravil za celé Vincentovo detstvo. V skutočnosti to v mladosti využíval na nočné eskapády aj neskoré návraty domov.
Handry sa vrátil s kľúčom v ruke. Je vraj trochu zhrdzavený, ale vkĺzol do zámky a škrípavo sa v nej otočil. Dvere sa otvorili.
Vincent zistil, že dom nepáchne plesňou ani zatuchlinou. Upratovačky, ktoré platil, aby sem raz za dva týždne prišli, zrejme robia svoju prácu svedomito. V dome sa však vznášala nedefinovateľná vôňa a priviala mu spomienky na detstvo, na mamu a sestry v časoch, keď tu všetci žili. Dokonca aj slabé spomienky na otca. Zvláštne, kým tu žil, nikdy si neuvedomil tú vôňu - možno preto, lebo vtedy nepovažoval za potrebné vnímať vône.
S pomocou paličky habkal po hale. Starý dubový stôl ešte vždy stál na svojom mieste oproti dverám, vedľa neho stojan na dáždniky. Oboje bolo prikryté plachtami.
„Poznám tento dom ako vlastnú dlaň,“ povedal Martinovi, stiahol plachtu zo stojana a položil tam svoju paličku. „Idem ho preskúmať. A potom si na jednu-dve hodinky ľahnem do svojej izby. Koč nie je ideálne miesto na spanie, čo?“
„Najmä keď hrkoce po anglických cestách,“ súhlasil Martin, „a nijakú inú možnosť nepoznám. Idem pomôcť Handrymu s koňmi. A potom prinesiem dnu vašu batožinu.“
Vincentovi sa na Martinovi Fiskovi páčilo najmä to, že o všetko okolo neho sa staral akoby mimovoľne. A najlepšie bolo, že pri ňom nepostával. Ak Vincent niekedy vrazil do steny, do dverí, potkol sa na niečom, čo mu stálo v ceste, či skotúľal sa zo schodov - ba pri jednej pamätnej príležitosti vletel hlavou do jazierka s leknami -, Martin mu ošetril škrabance a odreniny a nevzrušene utrúsil nejakú vhodnú alebo nevhodnú poznámku.
Občas povedal svojmu pánovi, že je ťarbák.
Ale bolo to lepšie - ach, nepomerne lepšie -, než keď okolo neho niekto starostlivo obskakoval, čo robili takmer všetci jeho známi.
Vedel, že je nevďačník.
Jeho priatelia z Klubu tých, čo prežili, sa k nemu správali rovnako ako Martin. Aj preto každý rok rád chodil do Penderris Hallu. Všetci siedmi utrpeli vo vojnách ťažké zranenia a zostali im po nich vnútorné či vonkajšie jazvy. Chápali frustráciu človeka, ktorému ľudia priveľmi okato prejavujú súcit.
Keď bol v dome sám, vošiel do obývačky naľavo, kde sa cez deň odohrával celý život rodiny. Všetko zostalo tak, ako si pamätal, akurát nábytok bol pozakrývaný. Prešiel do salóna, väčšieho a menej používaného než obývačka. Niekedy sa tam konali tanečné zábavy. Pohodlne tam tancovalo osem párov, pri troche dobrej vôle aj desať, a ak ich bolo dvanásť, vtedy už bola tlačenica.
V tejto miestnosti bol klavír. Vincent pomaly prešiel k nemu. Tak ako všetok nábytok, aj klavír bol zakrytý plachtou. Bol v pokušení strhnúť ju, zdvihnúť veko a čosi zahrať, ale ten nástroj iste bude hrozne rozladený.
Zvláštne, že v ranom detstve sa na ňom nenaučil hrať. Nikto ani len nenavrhol, aby to skúsil. Klavír bol určený na mučenie dievčat - to aspoň vždy tvrdila jeho najstaršia sestra Amy.
Ale keď bol teraz tu, všetky tri sestry mu chýbali. Aj mama. Dokonca aj otec, hoci zomrel už pred ôsmimi rokmi. Chýbali mu bezstarostné dni detstva a mladosti. A nebolo to tak dávno. Veď teraz má len dvadsaťtri rokov.
Má dvadsaťtri, ale cíti sa, akoby mal päťdesiat.
Alebo sedemdesiat.
Vzdychol a rozhodol sa nechať klavír zakrytý. Ale keď tam tak stál pri klavíri s rukami na veku a so sklonenou hlavou, zrazu ho zaplavil známy príval paniky.
Cítil, ako sa mu odkrvila hlava, zostala úplne chladná. Aj dych mal chladný a taký slabý, že ledva dýchal. Zmocnila sa ho bezhraničná hrôza, že keď zatvorí oči ako teraz a potom ich znova otvorí, stále bude slepý, nebude nič vidieť.
Navždy, naveky... Už neuvidí svetlo. Nikdy.
Usiloval sa ovládnuť dýchanie, lebo už zo skúseností vedel, že ak podľahne panike, o chvíľu bude iba lapať dych, možno aj omdlie, a keď sa preberie, bude sám, alebo - čo by bolo oveľa horšie - niekto nad ním bude stáť. A on bude ešte vždy nevidomý.
Nechal oči zatvorené. Sústredil sa na dýchanie a vytesnil myšlienky, ktoré mu vírili hlavou.
Nádych, výdych.
Po chvíli znova otvoril oči a prestal sa držať klavíra. Zdvihol hlavu. Nech sa prepadnem, ak dovolím, aby tá tma zahalila aj moje vnútro, povedal si. Stačí, že zahalila vonkajší svet. Tú tmu spôsobila jeho hlúposť v boji. Nedopustí, aby zhaslo aj jeho vnútorné svetlo.
Bude žiť svojím životom. Bude žiť naplno. Nepoddá sa skľúčenosti a beznádeji. Prisámbohu, že nie.
Bol zúfalo unavený. V tom bol ten problém a dal sa ľahko vyriešiť. Trochu si pospí a hneď sa bude cítiť lepšie. Potom bude pokračovať v objavovaní domu.
Bez problémov našiel schodište. A bez nehody vyšiel hore. Svoju izbu našiel okamžite, ani nemusel hmatkať po stenách. Neraz ju hľadal potme, keď sa v noci vykradol z domu a vrátil sa pred svitaním.
Skrútol guľu na svojich dverách a vstúpil dnu. Dúfal, že na posteli bude nejaká deka. Bol priveľmi unavený, aby sa zaoberal obliečkami. Ale keď našiel posteľ, zistil, že je ustlaná, akoby ho čakali - a spomenul si, ako mu mama hovorila, že dala príkaz upratovačkám, aby dom bol vždy pripravený pre prípad nečakanej návštevy niekoho z rodiny.
Zhodil redingot, čižmy aj nákrčník a s úľavou si ľahol pod prikrývku. Dokázal by spať aj týždeň!
A možno tu aj strávi týždeň, sám a v pokoji v tomto bolestne známom prostredí, nerušený, len v spoločnosti verného Martina. Toľko času by mu malo stačiť, aby si všetko zrovnal v hlave a vrátil sa do Middlebury Parku žiť, nielen existovať.
Handrymu prikázal, aby bez meškania ukryl koč tak, aby ho z cesty nebolo vidieť. Martina požiadal, aby každému, kto sa bude vypytovať, oznámil, že prišiel sám navštíviť svoju rodinu a že jeho pán mu dovolil ubytovať sa v Covington House. Stačilo by, keby Martin povedal o Vincentovi jedinej osobe, a do hodiny by to vedeli všetci.
Takto o ňom nebude nikto vedieť.
Znelo to príjemne.
Zaspal, ani si nestihol naplno vychutnať ten blažený pocit.

VINCENTOV PRÍCHOD VŠAK nezostal nepovšimnutý.
Covington House bol posledný rozložitý dom na jednom konci hlavnej ulice vedúcej cez celú dedinu. Na opačnej strane bol zalesnený kopec.
V ktorúkoľvek dennú či nočnú hodinu chodila Sophia po okolí Barton Hallu, kde žila so svojím strýkom sirom Clarenceom a s tetou lady Marchovou, hoci sa nestávalo často, že by bola vonku tak zavčasu. Ale dnes ráno sa zobudila ešte za tmy a už nevedela zaspať. Okno mala otvorené a vták s mimoriadne prenikavým hlasom akoby si nevšimol, že ešte nesvitlo ráno. A tak namiesto aby zatvorila okno a ľahla si znova do postele, obliekla sa a vyšla von, hoci bolo poriadne sviežo, ale rada sa dívala, ako sa tma rozplýva a svitá nový deň. Prišla práve sem, pretože v stromoch sídlili desiatky, možno stovky vtákov a mnohé vydávali príjemnejšie zvuky než tie, čo ju dnes zobudili, a vždy spievali najkrajšie, keď ohlasovali nový deň.
Stála bez pohybu, aby ich nerušila, chrbtom sa opierala o mohutný kmeň buka, rukami sa dotýkala sivastej kôry, cítila ju aj cez tenké rukavičky - také tenké, že ľavý palec a pravý ukazovák sa už predrali. Vpíjala pohľadom krásu a pokoj okolia a nevšímala si chlad, ktorý jej prenikal cez tenký plášť, taký tenký, akoby ani nemala nič na sebe.
Hľadela na Covington House, svoju obľúbenú budovu v Barton Coombs. Nebolo to celkom panské sídlo, ale ani chalupa. Veľký štvorhranný, solídny dom bol opustený už dávno, už pred tými dvoma rokmi, keď sa sem prisťahovala. Ešte vždy ho vlastnila rodina Huntovcov, o ktorej toho veľa počula - možno preto, lebo Vincent Hunt, jediný syn, pred pár rokmi nečakane zdedil titul a majetok. Znelo to ako rozprávka, ibaže tak ako v mnohých rozprávkach aj v tejto bolo čosi smutné.
 Rada sa dívala na ten dom a predstavovala si, ako asi vyzeral, keď tam žili Huntovci - roztržitý, no v dedine veľmi obľúbený pán učiteľ, jeho vždy zaneprázdnená manželka, tri pekné dcéry a vyšportovaný nezbedný syn, vždy najlepší vo všetkých športoch, zapletený do každého huncútstva, čo mládež vymyslela, obľúbený medzi starými aj mladými - možno okrem Marchovcov, proti ktorým boli väčšinou namierené jeho šibalstvá. Rada si hovorila, že keby tu vtedy žila, priatelila by sa s tými dievčatami a možno aj s ich bratom, hoci všetci boli starší ako ona. Rada si predstavovala, že chodí do Covington Housu, ani nemusí klopať na dvere, takmer akoby tam patrila. Predstavovala si, že chodí do dedinskej školy so všetkými miestnymi deťmi, nechodila do nej len jej sesternica Henrietta Marchová - tú učila doma francúzska guvernantka.
Ona sa volala Sophia Fryová, hoci jej meno málokedy vyslovovali. Keď ju jej príbuzní vzali na vedomie, ak sa k tomu niekedy znížili, vnímali ju ako myš. Ako sivú myš. A ich sluhovia takisto. Žila v Barton Halle, kde ju iba trpeli, no nemala kam inam ísť. Otec jej zomrel, matka ich dávno opustila a takisto už zomrela, jej strýko Terrence Fry nemal nikdy nič spoločné s jej otcom ani s ňou a staršia teta z otcovej strany, ku ktorej ju poslali po otcovej smrti, pred dvoma rokmi skonala.
Niekedy mala pocit, že v Barton Halle žije na území nikoho, že nepatrí ani k rodine, ani k sluhom, nikto jej nevenuje pozornosť, nestará sa o ňu. Utešovala sa, že vďaka tej neviditeľnosti má aspoň slobodu. Henrietta bola na každom kroku chránená či už slúžkami, gardedámami alebo bdelou matkou a otcom, ktorý netúžil po ničom inom, len aby sa vydala za titulovaného džentlmena, podľa možnosti bohatého, hoci to nebola hlavná podmienka, lebo sír Clarence bol sám dosť zámožný. Henrietta mala rovnaké ambície ako jej rodičia, s jednou výnimkou.
Sophiu vytrhol z myšlienok dupot konských kopýt blížiacich sa k dedine a zakrátko bolo jasné, že ťahajú koč. Bolo veľmi zavčasu na cestovanie. Žeby dostavník? Skryla sa za kmeň, hoci bolo nepravdepodobné, že by ju zdola uvideli. Mala na sebe sivý plášť, bavlnený čepiec neopísateľného tvaru a neurčitej farby, navyše sa celkom nerozvidnelo.
Zbadala, že je to súkromný koč - a veľmi elegantný. Ale prv ako si stihla vymyslieť nejaký príbeh, ktorý by si s ním mohla spojiť, koč zastal pred vchodom do Covington Housu.
Vyjavené hľadela na koč. Je to možné? Žeby to bol...?
Kočiš zoskočil z kozlíka, otvoril dvierka na koči a spustil schodíky. Vzápätí z koča vystúpil mladý, vysoký, statný muž. Poobzeral sa a čosi povedal kočišovi - Sophia počula burácavý hlas, ale nerozoznala slová. Potom sa obaja obrátili a pozorovali ďalšieho muža.
Zostúpil bez pomoci. Pohyboval sa isto, bez váhania. Sophii však bolo okamžite jasné, že tá palička nie je iba módny doplnok, ale nástroj, ktorý mu pomáha pri orientácii.
Zatajila dych a dúfala, že tí traja muži, čo stáli kus od nej, ju nepočuli. Takže prišiel, ako všetci hovorili.
Slepý vikomt Darleigh, kedysi Vincent Hunt, sa vrátil domov.
Jej teta aj strýko budú od radosti celí bez seba. Dospeli k záveru, že ak naozaj príde, požiada Henriettu o ruku.
Ale Henrietta sa veru netešila. Výnimočne netúžila po tom, po čom jej rodičia. Sophia ju neraz počula, ako vyhlásila, že radšej zomrie v osemdesiatke ako stará dievka, než by sa vydala za slepého muža s poznačenou tvárou, aj keby to bol vikomt a bol by oveľa bohatší než jej otec.
Vikomt Darleigh - Sophia bola presvedčená, že v tom koči prišiel on - bol očividne veľmi mladý. Nebol vysoký ani veľmi statný. No postavu mal pekne vzpriamenú, nehrbil sa ani nehmatkal rukami okolo seba. A bol úhľadne, elegantne oblečený. Pozorovala ho s otvorenými ústami. Rozmýšľala, nakoľko tento slepý vikomt Darleigh zostal Vincentom Huntom. Zostúpil z koča celkom bez pomoci. To ju potešilo.
Nevidela mu tvár, zakrýval ju cylinder. Chudák! Ktovie, či je veľmi poznačený.
Chvíľu stál s tým statným mužom na príjazdovej ceste, kočiš zatiaľ odišiel za dom a vrátil sa zrejme s kľúčom, lebo sa zohol k zámke a vzápätí sa dvere otvorili. Vikomt Darleigh vyšiel po schodoch znova bez pomoci a zmizol vnútri spolu so statným mužom.
Sophia sa ešte pár minút dívala, ale už videla len kočiša, ako odvádza kone do stajne a koč do prístreška. Odvrátila sa a vykročila naspäť k Barton Hallu. Kým tam stála, úplne premrzla.
Rozhodla sa, že o jeho príchode nikomu nepovie. Aj tak sa s ňou nikto nerozpráva a nečaká od nej nijaké informácie. Bezpochyby sa o tom aj tak veľmi skoro všetci dozvedia.

Na Vincentovo nešťastie Sophia Fryová nebola jediná, ktorá pozorovala jeho príchod.
Kraviar, ktorý šiel podojiť kravy, mal to šťastie - a chválil sa tým ešte celé dni pred inými robotníkmi -, že videl, ako ku Covington Housu prišiel koč vikomta Darleigha. Zostal stáť a nechal kravy kravami, len aby mohol pozorovať, ako Vincent Hunt vystupuje z koča za Martinom Fiskom, kováčovým synom. O siedmej ráno sa náhlil domov, aby svojej manželke prezradil, čo videl. Povedal to aj svojmu malému synovi, ktorého to až tak nezaujímalo, iným roľníkom, kováčovi a jeho manželke, aj pánu Kerrymu, ktorý prišiel zavčasu ráno do kováčskej vyhne, lebo jednému z jeho koní večer odpadla podkova.
O ôsmej ráno to už poľnohospodárski robotníci rozpovedali všetkým svojim známym, ak aj nie všetkým, aspoň tým, ktorých mali poruke. Pán Kerry to zvestoval mäsiarovi, vikárovi a jeho starej matke. Kováčova manželka, celá uveličená, že sa jej vrátil syn v úlohe komorníka urodzeného vikomta Darleigha, sa ponáhľala do pekárne po múku a oznámila novinu pekárovi, jeho dvom pomocníkom a trom prvým zákazníkom. A kováč, takisto prekypujúci hrdosťou, že jeho syn je komorník, to prezradil učňovi, ktorý prišiel neskoro do práce a výnimočne si nemusel vymýšľať výhovorky, aj koniarovi sira Clarencea Marcha, ako aj vikárovi - ten si vypočul novinu druhý raz za poslednú štvrťhodinku, ale oba razy sa tváril rovnako nadšene.
O deviatej sa už nenašla v Barton Coombs a v okruhu najbližších päť kilometrov jediná osoba, ktorá by nevedela, že na svitaní zavítal do Covington Housu vikomt Darleigh, kedysi Vincent Hunt, a zostal tam, stále neodišiel.
Hoci ako povedala slečna Waddellová pani Parsonsovej, manželke vikára, keď stáli každá na svojej strane živého plota vo svojej záhrade, iste cestoval celú noc, keď prišiel tak zaránky, a zaslúži si trochu odpočinúť, chudáčisko. Nebolo by správne, keby ho niekto navštívil veľmi zavčasu. Treba to oznámiť uvítaciemu výboru. Chudák urodzený vikomt Darleigh!
Vikár si precvičil uvítaciu reč a rozmýšľal, či nie je veľmi formálna. Koniec koncov vikomt Darleigh bol kedysi šibalský radostný syn dedinského učiteľa. Okrem toho bol vojnový hrdina. A teraz má ešte aj titul. Vždy bude lepšie, ak oficiality troška preženie, než keby mal hovoriť priveľmi familiárne.
Pani Fisková rýchlo upiekla rožky a koláče, ktoré sa chystala upiecť už pred pár týždňami. Jej syn, jej milované jediné dieťa sa vrátilo domov, ani nehovoriac o vikomtovi Darleighovi, tom veselom, šťastnom chlapcovi, ktorý tak rád vyvádzal s Martinom a neraz ho zatiahol do kadejakých nezbedností - niežeby Martina bolo treba ťahať. Chudák chlapec. Chudák urodzený pán. Potiahla nosom a utrela si slzu chrbtom zamúčenej ruky.
O desiatej mladé slečny Grangerové navštívili rovnako mladú slečnu Hamiltonovú, aby zistili, v čom sa chystá na tanečnú zábavu, ktorá sa teraz určite bude konať, keď je tu lord Darleigh. Všetky tri si zaspomínali, ako kedysi Vincent Hunt vyhral všetky preteky na každoročných dedinských slávnostiach a bol taký krásny s tými trochu dlhými blond kučerami, belasými očami a so štíhlou postavou. A vždy sa na všetkých milo usmieval, dokonca i na ne, hoci v tom čase boli len dievčatká. Áno, vždy sa na každého usmieval.
Pri tej poslednej spomienke im vhŕkli do očí slzy, lebo teraz už vikomt Darleigh nevyhrá nijaké preteky - a možno sa na nikoho ani neusmeje, nebude môcť ani tancovať na dedinskej slávnosti. Nevedeli si predstaviť horší osud.
Vincent by bol zdesený, keby vedel, že jeho príchod do Barton Coombs očakávali. Alebo, ak je to priveľmi silné slovo, aspoň v to opatrne dúfali.
Lebo Vincent zabudol na dve veľmi významné skutočnosti, pokiaľ išlo o jeho matku a sestry. Jednak všetky vášnivo rady písali listy, jednak všetky mali v Barton Coombs kopu priateliek, na ktoré nezabudli, hoci sa odsťahovali. Možno ich nemohli denne navštevovať, ako mali vo zvyku, ale mohli im písať, a aj to robili.
Jeho matke nestačili dva listy načmárané neveľmi elegantným rukopisom Martina Fiska. Ale ona nesedela so založenými rukami a nečakala na synov návrat domov. Radšej urobila, čo bolo v jej silách, aby vypátrala, kde je. Väčšinou tipovala celkom mimo. Ale medziiným sa domnievala, že Vincent sa možno vráti do Barton Coombs, kde prežil šťastné detstvo, kde mal kopu priateľov a známych, kde sa bude cítiť príjemne a budú mu venovať veľa pozornosti. Čím dlhšie na to myslela, tým väčšmi bola presvedčená, že ak tam už nie je, skôr či neskôr tam príde.
A písala listy. Aj tak ich rada písala. Bolo to pre ňu celkom prirodzené.
Amy, Ellen a Ursula takisto písali listy, hoci neboli presvedčené tak ako ich matka, že Vincent zamieri do Barton Coombs. Podľa nich sa pravdepodobne vráti do Cornwallu, veď tam bol vždy šťastný. Alebo možno do Škótska či do jazernej oblasti, aby unikol ich dohadzovaniu. Všetky tri Vincentove sestry ľutovali, že mu tak okato vnucovali slečnu Deanovú. Očividne preňho nebola vhodná - alebo on pre ňu. Keď vyšlo najavo, že Vincent odišiel, slečna Deanová sa netvárila zdrvene, ale mala čo robiť, aby otvorene nedala najavo, ako jej odľahlo. Pravdaže, Vincentovým sestrám to neuniklo.
Nech bolo akokoľvek, dávno predtým než Vincent dorazil do Barton Coombs, nebolo v dedine človeka, ktorý by si nebol takmer istý, že príde. Jedinou otázkou bolo - kedy.
A keď sa v dedine rozchýrilo, že už nemusia dlhšie čakať, všetci boli nadšení. Konečne je tu!

Jediná osoba, ktorá sa nedala strhnúť všeobecným nadšením, bola Henrietta Marchová. Tá bola zdesená. „Vincent Hunt?!“ zvolala.
„Vikomt Darleigh, srdiečko,“ pripomenula jej matka.
„Z Middlebury Parku v Gloucestershire,“ dodal jej otec. „Má príjem dvadsaťtisíc ročne, a to je len veľmi mierny odhad.“
„Okrem toho je slepý a má zmrzačenú tvár,“ odvrkla Henrietta. „Fuj!“
„Nemusela by si sa naňho dívať,“ podotkol otec. „Počul som, že Middlebury Park je poriadne veľké sídlo. Oveľa väčšie než náš dom. A ako kontesa by si trávila veľa času v Londýne. Očakávalo by sa to od teba. On by s tebou sotva išiel, nemyslíš? A chodila by si nás navštevovať. On by sem určite nechcel chodiť, aby mal pokoj od tej Waddellovej, ani nehovoriac o vikárovi a ostatných pätolizačoch z okolia.“
Myš, ktorá sedela v kúte salóna a plátala vankúše, ostro pozrela na strýka. Pätolizači? Kedy sa naposledy díval do zrkadla? Ale rýchlo sklonila hlavu, nestačil si všimnúť jej pohľad. Nechcela, aby ju pristihol, ako sa naňho neveriacky díva. Navyše musela prišívať záplaty.
Neprekážalo jej, že je sivá myš. V skutočnosti sa takmer celý život usilovala byť neviditeľná. Kým žila s matkou a otcom, na čo si spomínala len veľmi matne, vo dne v noci sa hádali, dokonca sa aj bili a ona sa vždy utiahla do najtmavšieho kúta. A keď matka odišla a viac sa nevrátila, Sophia mala vtedy päť rokov, širokým oblúkom sa vyhýbala otcovi, keď sa vrátil domov pripitý, hoci nikdy nebol násilný a neopíjal sa často. Skôr sa vyhýbala jeho bujarým priateľom, ktorí k nim chodili hrať karty a zabávať sa. Keď bola malá - vždy vyzerala mladšia, než bola v skutočnosti -, radi ju chytali za bradu a natriasali na kolenách. A skrývala sa aj pred nájomcami, ktorí chodili vyberať nájomné, aj pred kupcami a súdnymi zriadencami, ktorí vymáhali dlhy. V podstate väčšinu detstva sa usilovala byť neviditeľná a radšej vždy mlčala, len aby si ju nikto nevšimol.
Jej otec, mladší syn baroneta, patril medzi urodzených mužov, ktorí majú krásy, šarmu aj inteligencie na rozdávanie - otec naučil dcéru čítať, písať aj počítať -, no akosi sa nedokážu vyrovnať so životom. Vždy mal veľké sny, ale z tých sa nedalo vyžiť. Sny im neposkytli strechu nad hlavou ani obživu.
Sophia ho zbožňovala napriek tomu, hoci občas chodil domov opitý.
Bola spokojná, že je neviditeľná pre tetu Mary, otcovu staršiu sestru, ku ktorej ju poslali po otcovej náhlej smrti, hoci vtedy mala pätnásť rokov. Teta Mary si ju po príchode prezrela od hlavy po päty a vyhlásila, že je nemožná. A podľa toho sa k nej správala - inými slovami, nevšímala si ju. Ale aspoň u nej mohla zostať a poskytla jej základné životné potreby.
Počas pobytu u tety Mary Sophia zistila, že je vždy lepšie byť nepovšimnutá než povšimnutá. Pretože jediné priateľstvo, ktoré v živote nadviazala, jediný romantický vzťah, ktorý jej rozbúšil srdce, bol krátky, intenzívny a ničivý.
A po tom, čo u tety Mary prežila tri roky, teta náhle zomrela a ujala sa jej teta Martha, ktorá nikdy ani len nepredstierala, že je pre ňu čosi viac než slúžka a pri stole ju musí iba strpieť. Teta Martha ju len zriedkakedy oslovila menom. Sir Clarence ju neoslovoval nijako, iba občas jej povedal „myš“. Henrietta akoby ani nevedela, že existuje. Ale Sophia ani nechcela, aby ju videli. Nemala ich rada, no bola im vďačná, že jej poskytli strechu nad hlavou.
Sophia si tlmene vzdychla. Niekedy takmer zabudla, ako sa volá, nebyť toho, že myšou bola iba navonok - vnútri vôbec nebola myš. Ale to nevedel nikto okrem nej. To tajomstvo si nechávala pre seba. Ibaže niekedy si robila obavy o budúcnosť, ktorá sa jej zdala nekonečne pochmúrna a nevidela nádej na zmenu - čo bolo údelom mnohých chudobných žien. Niekedy ľutovala, že sa narodila ako urodzená žena, lebo inak by si po otcovej smrti hľadala zamestnanie. Ale nepatrilo sa, aby dáma pracovala, teda, aspoň kým má príbuzných, ktorí sa jej môžu ujať.
„Vikomt Darleigh sa s tebou určite rád ožení, Henrietta,“ vyhlásil sir Clarence March. „Pravda, nie je to markíz a nádejný dedič vojvodského titulu ako Wrayburn, ale je vikomt.“
„Papa, to by bolo neznesiteľné,“ namietla Henrietta. „Odhliadnuc od jeho zmrzačenej tváre a slepoty, z čoho mi je nanič, je to Vincent Hunt. Nemôžem sa tak ponížiť.“
„Bol Vincent Hunt,“ pripomenula jej matka. „Teraz je vikomt Darleigh, srdiečko. A to je veľký rozdiel. Doteraz som prekvapená, že jeho otec tu žil celé roky ako dedinský učiteľ, dosť chudobný dedinský učiteľ, a nikdy sme nemali ani len podozrenie, že je mladším bratom vikomta. Možno by sme sa to ani nikdy nedozvedeli, keby vikomt a jeho syn neboli takí milí a nezomreli, takže titul získal Vincent Hunt. Nikdy nepochopím, prečo sa vzopreli bande zbojníkov a nevydali im svoje cennosti. Ale môžeš byť rada, že to urobili a zbojníci ich zastrelili. Toto je pre teba dokonalá príležitosť, srdiečko, vďaka tomu budeš môcť znova hrdo zdvihnúť hlavu v spoločnosti.“
„Znova? Ona predsa nikdy nemusela mať hlavu zvesenú,“ ostro namietol sir Clarence a zamračil sa na manželku. „Prekliaty Wrayburn! Nechal našu Henriettu stáť uprostred nabitej plesovej sály. Ale ona mu ukázala!“
Sophia nebola na tom bále. Vlastne nikdy nebola na nijakom bále. Ale bola v Londýne a poskladala si dokopy, ako to bolo v skutočnosti medzi Henriettou a markízom Wrayburnom. Keď k nemu Henrietta s matkou pristúpili na bále u Stilesovcov, obrátil sa im chrbtom, predstieral, že ich nevidí, a v skupinke, v ktorej stál, hlasno poznamenal, že niekedy sa nedá uniknúť pred odhodlanými mamičkami a ich trápnymi dcérami.
Henrietta potom strávila pol hodiny s matkou v dámskom salóniku, matke museli dávať vonné soli a brandy, a keď sa odtiaľ vynorili, aby sa odkradli domov - tú poznámku počulo dosť ľudí a v tom čase sa už o nej dozvedeli všetci -, nanešťastie sa stretla zoči-voči so samým markízom. Zareagovala však pohotovo, vystrčila nos dohora a spýtala sa matky, či nevie, čo to tam tak smrdí. Žiaľ, markízovi a jeho partii sa tá poznámka zdala nesmierne zábavná a o štvrť hodiny sa zdala zábavná celej plesovej sále.
Sophia v ten večer sesternicu takmer ľutovala. Keby Henrietta povedala úplnú pravdu - Sophia sa to dozvedela vďaka tomu, že počúvala sluhov -, možno by ju poľutovala úplne, aspoň načas.
„Bez meškania zájdem do Covington Housu,“ sir Clarence pozrel na vreckové hodinky a vstal, „prv než tam príde niekto iný. Predpokladám, že vikár sa prihrnie ešte pred obedom a prednesie prejav, a tá ženská Waddellová tam dovlečie uvítací výbor.“
A vy tam pôjdete ponúkať svoju dcéru, pomyslela si myš v duchu.
„Pozvem ho na večeru,“ oznámil sir Clarence. „Porozprávajte sa s kuchárkou, Martha. Nech dnes navarí niečo naozaj dobré.“
„Ale čo môže človek ponúknuť na večeru slepému mužovi?“ spýtala sa jeho manželka rozladene.
„Papa,“ ozvala sa Henrietta trasúcim sa hlasom, „nemôžete odo mňa chcieť, aby som sa vydala za slepca bez tváre. Nemôžete očakávať, že sa vydám za Vincenta Hunta. Len si spomeňte, čo vám vyvádzal.“
„Vtedy bol len nezbedný chlapčisko,“ otec mávol rukou. „Počúvaj, Henrietta. Práve sa ti ponúka skvelá príležitosť ako na tácke. Ani čo by sme prišli domov z Londýna iba preto. Zavoláme ho dnes večer a obzrieme si ho. Koniec koncov on to neuvidí, všakáno.“
Zdalo sa, že je spokojný so svojím žartíkom, hoci sa nezasmial. Sir Clarence sa málokedy smial. Je priveľmi nafúkaný, lebo sám sebe si pripadá dôležitý, pomyslela si Sophia zlomyseľne.
„Ak obstojí, vezmeš si ho, Henrietta,“ pokračoval sir Clarence. „Tento rok si už zažila tretiu spoločenskú sezónu v Londýne, dievča moje. Tretiu. A akosi sa ti podarilo, hoci nie tvojou vinou, stratiť príležitosť uloviť prvý rok baróna, druhý rok grófa a tento rok markíza. Spoločenská sezóna nie je lacný špás. A nemladneš. Veľmi skoro sa začne povrávať - ak sa už povrávať nezačalo -, že je z teba mladá dáma, ktorá si nevie udržať ctiteľa. Tak teraz im všetkým ukážeme, dievča moje.“
Spokojne sa usmial na manželku a dcéru, ignorujúc myš, a nevšímal si zdrvený pohľad na Henriettinej tvári a zahanbený pohľad na tvári manželky.
A vybral sa uloviť vikomta pre Henriettu.
Sophii bolo ľúto vikomta Darleigha, hoci si možno jej ľútosť nezaslúži. Koniec koncov nič o ňom nevedela, donieslo sa k nej len to, čo Vincent Hunt povyvádzal, keď bol ešte chlapec. Vedela však, že pôsobí upravene a elegantne a je celkom sebestačný, takže ho nemusia všade vodiť sluhovia.
Tento večer zrejme nebude taký otravný ako inokedy. Bude sa môcť dívať na vikomta, hoci pri pohľade na jeho tvár jej asi bude na vracanie alebo na omdlenie ako Henriette. A bude môcť sledovať začiatky dvorenia. Mohlo by to byť celkom zábavné.
Po odchode sira Clarencea vykĺzla z izby a vybehla si hore po skicár a uhoľ - vzácny majetok, lebo nedostávala nijaké vreckové. Vzala si to z Henriettinej dávno opustenej učebne. Zájde do lesa za domom, kde ju nikto neuvidí, a nakreslí obrovského svalnatého chlapa s mohutnou hruďou, s maličkou hlavou a tenučkými nožičkami, ktorý sa týči nad drobným mužom s previazanými očami a s obrúčkou v ruke, zatiaľ čo bokom budú stáť dve ženy, jedna tučnejšia, v strednom veku, druhá mladá a štíhla, a tá tučná sa bude tváriť víťazoslávne, mladá tragicky. A ako vždy do dolného rohu vpravo nakreslí usmiatu myšku.

„BOL SOM RÁZNY!“ bránil sa Vincent a zdvihol bradu, aby mu Martin mohol uviazať nákrčník, ako sa patrilo na slávnostnú príležitosť. „Odmietol som ísť na večeru. Zrejme nikto nechápe, aké je náročné naháňať jedlo po tanieri, keď človek nevie, čo vlastne naháňa, a pritom zdvorilo konverzovať - a premýšľať, či si človek neokvickal bradu alebo nákrčník.“
Martina nepresvedčil.
„Keby ste boli rázny,“ podotkol, „nešli by ste nikam. Prebohaživého, starý March! A lady Marchová! A slečna Henrietta Marchová! Čo mám k tomu dodať?“
„Keby si chcel niečo dodať,“ odvetil Vincent, „rýchlo by sa ti minuli výkričníky, Martin. Áno, bola to veľmi povýšenecká trojica a správala sa k nám biednym smrteľníkom ako k červom pod nohami. Ale dobre sme sa na nich zabavili a nemali by sme sa sťažovať.“
„Pamätáte sa, keď ten chlap postavil na piedestál na svojom nádvorí kamennú bustu údajne antického pôvodu,“ pripomenul mu Martin, „a pozval všetkých susedov, aby sa z bezpečnej vzdialenosti dívali, ako ju s veľkou pompou odhaľuje? A keď starý March obradne sňal tú handru, všetci okrem Marchovcov sa prehýbali od smiechu? Nikdy nezabudnem na to žiarivomodré žmurkajúce oko s dlhými čiernymi mihalnicami a na karmínové dohora vykrivené ústa. To sa vám teda podarilo.“
Zachechtali sa a potom sa doslova rozrehotali pri spomienke na toho žmurkajúceho, vyškereného kamenného netvora.
„No veru,“ priznal Vincent, „vtedy ma takmer prichytili. Veď vieš, keď som liezol do domu cez okno do pivnice. Sud pod ním sa zaknísal a bol by s hrmotom spadol na zem, keby som sa mu nehodil do cesty a nestlmil ten hluk. Ešte dobrý týždeň som mal doudierané rebrá. Ale tá bolesť stála za to.“
„Ach, to boli časy!“ vzdychol Martin nadšene a poklopkal Vincenta po pleci, aby mu naznačil, že je pripravený. „A teraz ich idete poctiť návštevou. Kapitulovali ste pred nepriateľom.“
„Zaskočilo ma, keď March zaklopal na dvere,“ vysvetľoval Vincent. „Ešte som spal a neuvažoval som jasne.“
„Museli ste spať,“ vyhlásil Martin. „Ja som pri dverách vysvetľoval tomu bulovi, že sa mýli a prišiel som do Barton Coombs sám, aby som navštívil rodičov, a že ste mi dovolili ubytovať sa v dome, a zrazu len zídete po schodoch rovno pred jeho očami a usvedčíte ma z klamstva.“
„Ak si dokázal presvedčivo klamať bez mihnutia oka, svedčí to o tom, že si dobrý majordómus,“ vyhlásil Vincent.
„Nie som váš majordómus,“ pripomenul mu Martin.
„A čo by ste boli, aj keby som bol dobrý? Optický klam? Radšej sa poďte najesť do kuchyne, udusil som králičie stehná, mama mi dala čerstvo upečený chlieb a jedla pre celú armádu.“
Vincent vstal, vzdychol - potom sa znova zasmial. Dnešné predpoludnie bolo ako dobre zahratá fraška. Ktovie, či je už celá dedina na nohách, či už každý vie o jeho príchode. Sir Clarence March prišiel krátko po jedenástej, dôležitý a nafúkaný - za tých šesť rokov sa nič nezmenilo. Náhlivo odišiel až vtedy, keď uvidel rákoš žien, ktoré prišli privítať Vincenta doma. Ich hovorkyňou bola slečna Waddellová, ale pomaly a zreteľne vymenovala všetky dámy, a keď ich vyzval, aby sa usadili, znova ich vymenovala - vtedy si spomenul, že nábytok je zakrytý plachtami. Ale keď sa usadil, zistil, že plachty už niekto odstránil. Prv než sa dámy stihli rozhovoriť, prišiel vikár a jeho manželka, členka uvítacieho výboru slečny Waddellovej, ho vyhrešila - vedel predsa, že dámy sem prídu o štvrť na dvanásť, a mal počkať aspoň do trištvrte na dvanásť, až potom sa tu mal ukázať.
„Chudák drahý lord Darleigh bude mať pocit, že sme sa naňho vrhli ako horda zvedavcov, Joseph,“ vyčítala mu.
„Vôbec nie,“ ubezpečoval ich Vincent. Zacítil vôňu kávy a hrkot porcelánu na podnose, ktorý priniesol Martin. „Veľmi ma teší, že sa mi dostalo takého srdečného privítania.“
Bol rád, že nevidí výraz na Martinovej tvári.
Keď o niekoľko minút reverend Parsons končil rozvláčnu uvítaciu reč, prišiel pán Kerry so starou pani Kerryovou, svojou matkou, a hluk v miestnosti zosilnel, lebo pani Kerryová bola hluchá.
Keď o nejakých dvadsať minút vrava trochu utíchla, slečna Waddellová vyrukovala s novinou. V spoločenských miestnostiach nad hostincom Foaming Tankard sa zajtra večer bude konať tanečná zábava a drahý vikomt Darleigh je na ňu pozvaný ako čestný hosť.
Vtedy konečne Vincentovi svitlo. Jeho matka a sestry! Domysleli si, že sem možno príde, a pravdepodobne minuli celú zásobu atramentu na listy všetkým svojim známym v Barton Coombs, ako aj v okruhu niekoľkých kilometrov.
Koniec jeho nádejí na pokojný oddych!
S úsmevom na tvári a s vďakou na perách pretrpel dámy, ktoré ho zahŕňali pozornosťou zo všetkých strán - nalievali mu kávu, napravili mu obrúsok v lone, vzali z podnosu jeho šálku s tanierikom a položili ju na stolík vedľa neho, kde ich mal poruke, o chvíľu mu strčili šálku do ruky, aby nemal problémy nájsť ju na stolíku, vybrali najchutnejšiu lahôdku z koláčikov pani Fiskovej a položili mu ju na tanier, ten mu vložili do druhej ruky, potom odložili šálku s tanierikom na stolík, aby mal jednu ruku voľnú a mohol v nej držať koláčik, čo vyvolalo pobavené úsmevy, potom... No, keby sa dalo, aj by zaňho jedli a pili.
A on si pritom stále hovoril, že to myslia dobre.
Ale tanečná zábava?
Tancovačka?
Dnes večer ešte aj súkromná návšteva u Marchovcov v Barton Halle?
Vo chvíli zúfalstva si pomyslel: Možno som sa radšej mal pred mesiacom oženiť so slečnou Deanovou a bol by pokoj.

Lady Marchovej sa uľavilo, keď sa dozvedela, že vikomt Darleigh nepríde na večeru. Henrietta bola sklamaná, že vôbec príde. Ale ani jednej dáme sa nepodarilo získať od sira Clarencea viac informácií, keď sa ho spytovali, ako jeho lordstvo vyzerá. Len sa uškrnul a dôležito im povedal, že uvidia.
„A to je viac, než môže urobiť Darleigh,“ dodal so širším úškľabkom, takže vyzeral celkom ako na obrázku, ktorý Sophia nakreslila v ten večer, keď Henrietta prvý raz tancovala s markízom Wrayburnom.
Henrietta sa pri večeri iba piplala v jedle. Oblečené mala strieborné hodvábne plesové šaty, možno trochu výstredné na večeru na vidieku, ale jej mama ju ubezpečila, že je to primerané takej veľkej udalosti. Dnes večer k nim predsa príde vikomt a taká príležitosť sa jej možno už nenaskytne.
Teta Martha vo fialových saténových šatách s turbanom na hlave a s vysokým, kníšucim sa perím vyzerala dosť hrozivo. Sir Clarence nemohol obrátiť hlavu viac ako o dva centimetre, inak mu hrozilo, že mu špice naškrobeného goliera vypichnú oči.
Vyzerali skutočne pochabo, najmä vzhľadom na to, že ich hosť bol slepý.
Ach, ako len Sophiu svrbeli prsty, aby zobrala uhoľ a zachytila to.
Ona mala na sebe šaty, ktoré vyradila Henrietta zo svojho šatníka, iba si ich prešila, aby jej sedeli. Samozrejme, pri prerábaní šaty stratili štýl, lebo bola oveľa nižšia ako Henrietta, ale aj útlejšia. Sophia nezašla tak ďaleko, aby si povedala, ešte šťastie, že je lord Darleigh slepý! To by bolo kruté. Akoby si absurdne nahovárala, že keby videl, možno by si ju všimol. Ale skutočne si myslela, že vyzerá ako odhodený strašiak do maku.
Presne v tom okamihu, keď hosťa čakali, začuli dupot konských kopýt a škrípanie kolies na koči, a všetci okrem Sophie vyskočili, prihladili si sukne, skontrolovali perá v turbane, napravili nákrčník, odkašľali si a potom... sa hromadne obrátili k otvárajúcim sa dverám.
„Lord Darleigh,“ oznámil majordómus hlasom, ktorý by mu závidel aj majordómus z Carlton Housu.
Do miestnosti vstúpili dvaja muži. Jeden držal druhého pod pazuchu, potom si uvoľnil ruku a ten druhý ustúpil a zmizol za zatvárajúcimi sa dverami spolu s majordómom.
Ten druhý bol urastený muž, ktorý ráno prvý vystúpil z koča.
Sir Clarence a teta Martha náhlivo pristúpili k mužovi, ktorý zostal v miestnosti, a dosť násilne mu pomohli prejsť ku kreslu, aby sa doň usadil. Sir Clarence pompézne burácal a teta Martha hovorila, akoby sa privrávala chorému dieťaťu alebo neškodnému dedinskému truľovi.
Sophia si nevšimla, čo medzitým robila Henrietta. Bola priveľmi prekvapená a, úprimne povedané, vyjavene hľadela na hosťa. Ešte šťastie, že bol slepý a nevšimol si to.
Pretože vikomt Darleigh bol taký, ako ho videla ráno, ale aj čosi viac. Nebol veľmi vysoký, ale správal sa graciózne a oplýval eleganciou. Okrem toho sa zdalo, že má vypracované svaly na správnych miestach, akoby žil naplno a bol v dobrej telesnej kondícii. Bol oblečený veľmi vkusne, no nie výstredne. V skutočnosti vyzeral až krásne a Sophia bola pochabo očarená. A to bola reakcia na to, čo videla niže krku.
Práve pre to, čo videla vyššie, tak prekvapene zízala. Mal svetlé vlasy, možno podľa terajšej módy trochu pridlhé, ale pristalo mu to, lebo vlasy sa mu mierne vlnili a strapatili - ale boli príťažlivo strapaté, zdravé, lesklé.
Tvár nemal vôbec zmrzačenú, nešpatila ju ani jedna jazva. Bola to krásna tvár! Nevnímala jednotlivé črty, ale celok pôsobil mimoriadne príjemne - zdalo sa, že tá veselá tvár sa často usmieva, i keď teraz vikomt iste nebol šťastný, že okolo neho tak obskakujú. Keď ho zaviedli k stoličke, určite by dokázal aj sám pokrčiť nohy v kolenách a usadiť sa na sedadle, nebolo ho tam treba vmanévrovať.
Ale na jednu črtu jeho tváre sa Sophia predsa len sústredila, lebo tá črta sa výrazne vynímala a vďaka nej bola jeho tvár taká krásna, až to vyrážalo dych. A to boli oči - veľké belasé oči s takými dlhými mihalnicami, že by mu ich mohlo závidieť hociktoré dievča, hoci na ňom nepôsobili zoženštene. Ani náhodou.
Bol to ozajstný muž, a tá myšlienka Sophiu zaskočila, vyrazila jej dych. Netušila, čo to znamená...
Užasnuto naňho hľadela a ešte väčšmi sa utiahla do kúta, ak sa to vôbec dalo. Jeho krása ju priam zastrašovala, akoby bol bytosť z iného sveta. Predtým ho na papieri zachytila ako nízkeho muža s obviazanou tvárou. Už to nikdy neurobí. Tie jej kresby zobrazovali ľudí, z ktorých sa rada smiala, a nebol to vždy láskavý smiech.
Pozrel belasými očami na svojich hostí. A keď mu sir Clarence priviedol Henriettu, aby ju predstavil - alebo znovu predstavil -, pozrel aj na ňu.
„Iste si spomínate na našu drahú Henriettu, Darleigh,“ zaburácal naoko srdečne. „Vyrástla nám, takže matka aj otec sa majú čo obracať. Posledné tri spoločenské sezóny strávila v Londýne a mohla sa vydať za vojvodov, markízov či grófov - dvorili jej desiatky urodzených mužov, to vám teda poviem. Ale ani s jedným nebola spokojná, ona čaká na pravého džentlmena, pred ktorým sa jej podlomia kolená. Viete, papa, povedala mi, rovnako dobre ho môžem nájsť aj v našom dome na vidieku ako v plesových sálach v Londýne. Len si to predstavte, Darleigh! Kde v Barton Coombs nájde takého džentlmena?“
Nesmeje sa často, premýšľala Sophia, ale keď sa zasmeje, všetci sa zháčia. Aj teta Martha sa zháčila, potom nasadila prívetivý úsmev. Henrietta sa zháčila, očervenela - a uchvátene hľadela na nepošpatenú tvár muža, o ktorom sa vyjadrila, že sa zaňho nevydá, ani keby bol jediný na zemi.
Skutočne je slepý, pomyslela si Sophia, sediac ticho v kúte. Chvíľu o tom pochybovala. Zdalo sa jej to nemožné. Ale znova sa postavil, aby sa uklonil Henriette, a hoci sa zdalo, že hľadí priamo na ňu, pozeral kúsok nad jej pravé plece.
„Ak je slečna Marchová taká krásna, ako bola pred šiestimi rokmi,“ povedal, „a predpokladám, že je ešte krajšia, lebo vtedy bola len dievčatko, vôbec ma neprekvapuje, že ju v Londýne obliehali ctitelia.“
Je úlisný, pomyslela si Sophia a sklamane sa zamračila. Alebo len chce byť zdvorilý.
Všetci sa usadili a pustili sa do prehnane srdečného rozhovoru - aspoň Marchovci. Lord Darleigh len slušne odpovedal a usmieval sa.
Je len zdvorilý, usúdila Sophia po chvíli znova. Vôbec nie je úlisný. Správa sa ako pravý džentlmen. Uľavilo sa jej. Cítila, že sa jej môže páčiť.
Dozvedela sa, že počas napoleonských vojen bol dôstojníkom delostrelectva. Veľmi mladým dôstojníkom. A v boji prišiel o zrak. Až neskôr zdedil po strýkovi titul a majetok. Dobre mu to padlo, veď jeho rodina nepatrila medzi veľmi zámožné. Nedávno odišiel zo svojho domu v Gloucestershire, lebo mama a sestry sa pokúšali vnútiť mu nevestu. Všetky sa zhodli v názore, že z viacerých dôvodov bude najlepšie, ak sa oňho bude starať manželka. Podľa všetkého nesúhlasil, či už všeobecne alebo s ich konkrétnym výberom. Istý čas bol mimo domova a nikto nevedel, kde je, až kým dnes ráno neprišiel do Barton Coombs, ako predvídala pani Huntová, keď napísala listy viacerým dámam v dedine.
Kedysi to bol obyčajný Vincent Hunt a Sophia o ňom počula kadejaké historky. Bol vodcom dedinskej mládeže, vynikal vo všetkých športoch a vymýšľal kadejaké šibalstvá. Keď sa raz sir Clarence chválil, že kráčal do nejakého honosného domu v Londýne po červenom koberci, mladý Vincent mu v noci natrel schody pred Barton Hallom načerveno.
A teraz je z neho urodzený pán s iným, pôsobivým menom. A je z neho veľmi spôsobný džentlmen. Takmer celý čas sa usmieval, zdvorilo, nezáväzne odpovedal na pompézne reči, hoci sir Clarence a teta Martha sa otvorene, až trápne uchádzali o jeho priazeň a Henrietta soptila. Veru ťažko soptiť pred slepým mužom, ale Henriette sa to celkom darilo.
Keď hrozilo, že rozhovor je vyčerpaný, Henriettu poslali ku klavíru, aby očarila vikomta svojím hudobným umením. Potom jej kázali popri hre aj spievať a po piatich piesňach si spomenula, že noty k šiestej, jej najobľúbenejšej, sú v matkinej súkromnej obývačke, kde dnes nacvičovala hru na klavíri.
„Choď po ne a prines ich,“ matka obrátila hlavu k Sophii.
„Áno, teta,“ zamrmlala Sophia a vstala.
Uvedomovala si, že vikomt Darleigh prekvapene zdvihol obočie a uprel oči jej smerom. Takmer by prisahala, že hľadí priamo na ňu, hoci vedela, že to nie je možné. Ale v tej chvíli, prv než odišla z miestnosti, sa necítila tak anonymne ako zvyčajne. Keď prišla ku schodišťu, uvedomila si, že cupotá a nekráča ako dôstojná dáma.
Samozrejme, nepredstavili ich.

„Keď si so mnou vošiel do salóna,“ spýtal sa Vincent, kým ich koč viezol ten kúsok z Barton Coombs do Covington Housu, „bol tam ešte niekto okrem sira Clarencea, lady Marchovej a slečny Marchovej?“
„Hmm,“ Martin sa zamyslel, „okrem majordóma?“
„Bola tam ešte iná žena?“ spresnil Vincent.
„Nevšimol som si nikoho iného,“ odvetil Martin.
„Niekoho poslali po noty,“ pokračoval Vincent, „a tá žena povedala áno, teta a potom odišla. Počul som ju jediný raz za celý večer. Musela kráčať veľmi ticho, lebo som ju nepočul prichádzať, hoci noty priniesla. Podľa všetkého to nebola slúžka. Oslovila lady Marchovú teta. Ale nepredstavili nás. Nie je to čudné?“
„Chudobná príbuzná?“ nadhodil Martin.
„Zrejme,“ súhlasil Vincent. „Ale mali ju hosťovi predstaviť, nemyslíš? Bolo by to slušné.“
„Nie, ak ide o Marchovcov,“ odvetil Martin.
„Choď po ne a prines ich, povedala jej teta, keď slečna Marchová potrebovala tie noty,“ vysvetľoval Vincent. „Nijaké prosím ťa. Ba čo viac, ani ju neoslovila menom.“
„Hmm,“ zamrmlal Martin, „mimochodom, dúfam, že nie ste zasnúbený. Alebo áno?“ „Čože?“
„Majú s vami vážne úmysly,“ varoval ho Martin. „Dajte si pozor. Sluhovia z toho domu nedržia jazyk za zubami, čo je znamenie, že nie sú voči Marchovcom veľmi lojálni.“
„Vážne úmysly,“ zopakoval Vincent. „Áno, sluhovia môžu mať pravdu. V najbližších dňoch budem postupovať opatrne. Ak budem z úst slečny Marchovej počuť slová ako chápem a neprekáža mi to, vezmem nohy na plecia a pobežím aj na kraj sveta.“
„Možno ani to nebude stačiť,“ podotkol Martin.
A boli doma. Bol to naozaj zvláštny deň. Prišiel sem pred svitaním v nádeji, že si tu pár dní v pokoji oddýchne a vážne sa zamyslí, prv než sa vráti do Middlebury Parku, aby vzal opraty svojho života do vlastných rúk. A vtedy...
Handry spustil schodíky na koči a Vincent bez pomoci zostúpil na zem.
„Slečna Waddellová a jej uvítací výbor,“ zasmial sa.
„Bol som dosť nešťastný, keď ste ma nepozvali, aby som si vypočul vikárovu reč,“ poznamenal Martin.
Obaja sa až zachádzali od smiechu.
„Náhodou to bolo celkom dojímavé,“ pripustil Vincent, keď vyšiel po schodoch ku dverám. „Všetky tie dámy sme poznali ešte ako deti, Martin. Nemohol som stretnúť láskavejších ľudí. Je od nás nepekné, že sa z nich smejeme, ibaže aj náš smiech je mienený dobre. Môžeme byť radi, že sme tu vyrástli.“
„To je pravda,“ súhlasil Martin veselo. „Zostalo ešte zopár matkiných koláčov, pane. Nedáte si zo dva s nejakým nápojom?“
„Podľa možnosti s horúcim mliekom, ak ho máme doma, Martin,“ Vincent vykročil k obývačke. „A jeden koláčik, prosím. Tvoja matka je veru stále chýrna kuchárka. Jeden jej koláč vydá za štyri koláče inej gazdinky.“
Bože dobrý, tuším naňho ide nostalgia. Čo to práve povedal? Že chce horúce mlieko?
V skutočnosti bol rád, že ho tu vypátrali. Trochu sa hanbil alebo bol v rozpakoch či čo... že ho uvidia slepého, keď ho predtým poznali inak. Ale to bolo od neho hlúpe. Ranní návštevníci boli láskaví, a hoci s jeho slepotou prejavovali súcit, správali sa k nemu ako rozumnému, sebestačnému dospelému. Zaspomínali si na minulosť, keď tu bol jeho otec učiteľom a mama bola aktívna v miestnej cirkvi, Vincent a jeho sestry vyrastali s ostatnými dedinskými deťmi a vyvádzali kadejaké šibalstvá. Aj Vincent si na to rád zaspomínal a nadšene sa zapájal do rozhovoru.
S povzdychom sa zvalil do kresla pri kozube. Dofrasa, tuším je unavený. A pritom dnes ani necvičil. Hm, asi v tom je problém.
A zajtra večer sa koná tanečná zábava vo Foaming Tankarde. Uškrnul sa pri spomienke na to, ako slečna Waddellová nahovorila jedenásť ľudí, aby podpísali jej petíciu za zmenu názvu. Vincent mal vtedy asi šesť rokov, keď hostinec pri zmene majiteľa zmenil aj meno. Pôvodne sa nazýval Rose and Crown, čiže Ruža a konina, a teraz je z neho Foaming Tankard, čiže Spenený krígeľ.
Tanečná zábava.
Na jeho počesť.
Zaklonil hlavu a nahlas sa zasmial. Také niečo sú schopní usporiadať len obyvatelia Barton Coombs. Kto iný by usporiadal tanečnú zábavu pre slepca?
Ale nemal by som si priveľmi vychutnávať túto nečakane príjemnú medzihru, pomyslel si, keď mu Martin priniesol mlieko a koláč. Pretože sir Clarence March dal veľmi jasne najavo, že jeho dcéra privíta jeho žiadosť o ruku, a lady Marchová mu vymenovala všetky cnosti a úspechy svojej dcéry. Slečna Marchová pritom soptila. Všetci dávali najavo, že ho chcú, a ak raz Marchovci niečo chceli, aj to väčšinou dostali - hoci zlyhali, pokiaľ išlo o desiatky vojvodov, markízov a grófov. Je ich vôbec toľko v celom Anglicku, ak sa rátajú aj tí ženatí?
Bude si musieť dávať pozor.
Henrietta Marchová bola ako dievča mimoriadne pekná, a keď ju Vincent naposledy videl, v tom čase mala okolo pätnásť rokov, zdalo sa, že z nej vyrastie ozajstná krásavica. Tmavé vlasy, tmavé oči, pekne urastená a vždy módne, draho oblečená v šatách šitých na mieru od krajčírky, ktorá dva razy do roka prišla z Londýna. Slečna Marchová mala vždy francúzsku guvernantku a nikdy sa nehrávala s dedinskými deťmi. Jedine na svojich narodeninových oslavách stála pri dverách spolu s matkou a otcom a povznesene prijímala blahoželania všetkých, ktorí úctivo stáli v rade.
Vincent by ju bol ľutoval, keby sa netvárila tak nadradene. Predpokladal, že sa nezmenila. Rozhodne dnes večer nič také nedala najavo. Keď priniesli noty, po ktoré poslala jej matka, neutrúsila ani len slovko na znak vďaky tajomnej žene, ktorá ich priniesla. Žeby to bola jej sesternica?
Kto to bol? Vôbec ju nepredstavili ani nezapojili do rozhovoru. Jediné slová, čo za celý večer povedala, boli áno, teta. Pritom tam celý čas musela byť.
Nech to bol ktokoľvek, Vincenta to pobúrilo. Zrejme to bola členka rodiny, no ignorovali ju, hodila sa im, iba keď bolo treba niečím poslúžiť. Celý večer tam sedela ticho ako myška.
Nemalo by ho to trápiť.
Dojedol koláč, vzal do ruky pohár s mliekom a vypil ho.
Bože dobrý, to bol teda večer! Pompézny, hlúpy rozhovor, trápne hudobné vystúpenie. Keby boli Marchovci priateľskí ľudia, ktorých mal kedysi rád, bol by to pretrpel, ale v skutočnosti sa necítil vôbec previnilo, že spomína na ten večer s nechuťou. Keby sa bol dnes vrátil do dediny ako obyčajný Vincent Hunt, neznížili by sa, aby vzali na vedomie jeho existenciu. Vari je iný len pre to, lebo má titul?
Bola to rečnícka otázka. Najvyšší čas ísť do postele.
Rozmýšľal, ako dlho potrvá, kým sa o mieste jeho pobytu dozvie matka. Stavil by sa, že dnes bolo napísaných aj odoslaných aspoň desať listov na jej adresu. Každý chcel byť prvý.

ODKEDY SOPHIA PRIŠLA BÝVAŤ do Barton Hallu, konalo sa v dedine niekoľko tanečných zábav, ale jej strýko, teta a sesternica sa nezúčastnili ani na jednej. Bolo by pod ich dôstojnosť, aby tam čo len vkročili, aj keby bol vstup vyhradený len pre ľudí urodzeného pôvodu. Ale dedinské tancovačky by nestáli za to, keby neboli prístupné pre každého, kto na ne chce ísť. Teta Martha sa raz vyjadrila, že ju obchádzajú mdloby už pri predstave, že sa o ňu čo len obtrie nejaký koniar, pastier alebo mäsiar.
A preto Sophia takisto nenavštívila nijakú tanečnú zábavu.
Ale to sa malo zmeniť. Keďže dnešná tanečná zábava sa konala na počesť vikomta Darleigha, sir Clarence a teta Martha sa rozhodli, že Henrietta sa stane kontesou Darleighovou z Middlebury Parku, či už podobrotky alebo pozlotky, a bude mať na míňanie dvadsaťtisíc libier ročne. Od včerajšieho večera Henrietta úplne zmenila postoj a teraz vyhlasovala, že vikomt je najkrajší, najšarmantnejší džentlmen, akého v živote stretla. Rozhodne sa zmenil od čias, keď bol ten „hrozný Vincent Hunt“.
„Dnes musíš chytiť príležitosť za pačesy, srdiečko,“ kládla jej na srdce teta Martha. „Nevieme, ako dlho plánuje vikomt Darleigh zostať v Covington House. Samozrejme, tancovať nebude, a tak musíš aj ty odmietnuť tancovať. Aj tak tam nebude nikto, kto by stál za to, takže sa musíš celý čas rozprávať len s ním. Ak počasie vydrží - a ukazuje sa pekný deň -, musíš navrhnúť prechádzku vonku. V spoločenskej sále bude určite dusno. A musíš sa postarať, aby ste zostali vonku dosť dlho, nech si to ľudia všimnú a trúsia poznámky. A veruže ich budú trúsiť, pretože ako čestný hosť bude stredobodom pozornosti. Môžeš si byť istá, že si bude považovať za povinnosť urobiť, čo sa patrí, a zajtra ráno navštívi tvojho otca. Všetci to od neho budú čakať a určite si váži mienku svojich bývalých susedov.“
„Tvoja matka naplánuje letnú svadbu,“ dodal sir Clarence, oboma rukami si chytil fazónku redingotu a tváril sa spokojne. „Možno v Londýne, takže na ňu príde polovica smotánky. Hoci v lete všetci odchádzajú z mesta, som si istý, že na takú veľkolepú udalosť sa vrátia.“
Sophia mala tiež ísť na tanečnú zábavu. Nepovedali jej, aby išla, a ona sa ich nepýtala. Ale dedinské tancovačky boli pre všetkých. Neposielali sa na ne nijaké pozvánky. Pôjde, aj keď bude musieť ísť peši. Veru tak to bude najlepšie, lebo keby sa teta Martha dozvedela, že aj ona chce ísť, možno by sa jej v tom pokúsila zabrániť. Ale ak tam už bude, nebudú jej môcť zabrániť, nie? A nebudú môcť ani dať najavo, že sú nahnevaní, lebo ľudia by si to všimli. Nemienila robiť nijaké scény. Bude tam len ako pozorovateľka. Nájde si tmavý kútik a splynie s prostredím. To dokáže skvele.
Veru tam pôjde. Len čo sa rozhodla, srdce sa jej rozbúchalo v hrudi, veď nikdy nikam nechodila. Teda, rozhodne sa nezúčastňovala na nijakých spoločenských udalostiach. Posledné dve spoločenské sezóny strávila v Londýne a to z jednoduchého dôvodu - nemohli ju nechať v Barton Halle samu. Nevzali ju však na nijaký večierok, koncert ani bál, na ktorých sa každý deň zúčastňovala Henrietta s matkou. Ako by tam aj mohla ísť? prehodila teta Martha, keď sa jej raz Sophia na to spýtala. Je to dosť ťažké, ak je niekto neterou a sestrou džentlmena, ktorého zabili v súboji za to, lebo nasadil parohy istému grófovi, čo bola šokujúca a ponižujúca udalosť, ktorá bol len poslednou kapitolou neveľmi slávneho života. Nikdy by nedokázali držať hlavu hrdo vztýčenú, keby ich videli s jeho dcérou, najmä ak vyzerá tak, ako vyzerá. Darmo je ich neter.
Sophia mala jedny šaty, ktoré dali Henriette ušiť, keď mala asi pätnásť rokov, a obliekla si ich iba raz na narodeninovú oslavu. Hodili sa na túto udalosť a nemusela ich natoľko upravovať ako ostatné zdedené šaty, ktoré Sophii podstrčili. Boli ušité z ružovokrémového pásikavého mušelínu a zachovali si pôvodný tvar, aj keď ich Sophia skrátila a prirobila na ne pár záševkov. Neboli očarujúco krásne, ale nejde predsa na nejaký veľkolepý londýnsky bál, len na dedinskú tancovačku. Určite tam budú aj iné ženy oblečené rovnako jednoducho ako ona.
Keď Marchovci odišli kočom, Sophia sa vybrala peši do Foaming Tankardu a bola rada, že nie je chladno, neprší ani nefúka vietor. Bola dosť vzrušená.
Samozrejme, nečakala, že bude tancovať. Ani konverzovať. Po dvoch rokoch ju v Barton Coombs stále nikto nepoznal. Nikdy ju nikomu nepredstavili, a iba keď v nedeľu vychádzali z kostola, zopár ľudí jej vlažne kývlo hlavou. Ale ona sa v skutočnosti chcela len dívať, ako sa ľudia zabávajú.
Ach, a - priznaj sa, Sophia! - znova vidieť toho krásneho vikomta Darleigha. Obdivovať ho z diaľky.
Chcela si byť istá, že Henrietta ho za pomoci svojho otca a matky nedostane do kompromitujúcej situácie, ktorá ho ako čestného muža donúti, aby sa s ňou oženil. Nezáležalo jej na iných džentlmenoch, ktorých sa pokúšali vlákať do pasce v Londýne. Tí boli dokonale schopní postarať sa o seba aj sami a nakoniec sa aj ukázalo, že je to tak. Ale je lord Darleigh tiež taký obozretný? Keby ho vylákali z hostinca, vedel by, že ho odvádzajú z dohľadu ostatných hostí? A vedel by, že sir Clarence a lady Marchová sa postarajú, aby si všetci všimli, ako dlho je vonku s ich dcérou a aké je to nevhodné?
 Vyžadovalo si veľkú dávku odvahy, aby vstúpila do hostinca a vyšla hore do spoločenskej sály, odkiaľ sa šíril hluk na prízemie aj na ulicu. Zdalo sa, že sa rozprúdila veselá zábava, akoby sa každý obyvateľ dediny i okolia pokúšal rozprávať s ostatnými obyvateľmi dediny dosť nahlas, aby ho bolo počuť. Všetkým poslucháčom sa zrejme rozhovor zdal nesmierne zábavný a dávali to najavo bujarým smiechom.
Sophia sa takmer zvrtla a pobrala domov.
Ale pripomenula si, že v skutočnosti nie je myška. Je dáma a je na rovnakej spoločenskej úrovni ako aspoň polovica prítomných. Nebola si ani istá, či je od prírody ostýchavá. Nikdy nemala príležitosť, aby to zistila.
A tak stúpala po schodoch hore.
Len čo vošla cez dvere, stretla vikára. Žiarivo sa na ňu usmial, podal jej pravú ruku.
„Nemám to potešenie poznať vás, madam,“ pokúšal sa prekričať hudbu, rozhovory a smiech. „Ale mám dojem, že už pár rokov sedávate v nedeľu v kostolnej lavici a veľmi pozorne počúvate moje kázne, ktoré, žiaľ, mnohých mojich farníkov uspávajú. Ako iste viete, volám sa Parsons. A vy ste...?“
Sophia mu podala ruku. „Sophia Fryová.“
„Slečna Fryová.“ Potľapkal jej chrbát ruky voľnou rukou. „Dovoľte, aby vám pani Parsonsová naliala pohár citronády.“
Viedol ju okolo davu veseliacich sa hostí k stolu s občerstvením. Predstavil ju manželke, tá prívetivo kývla hlavou a pokúšala sa niečo povedať, potom len pokrčila plecami a zasmiala sa, lebo pochopila, že by ju nepočuli.
Sophia vzala do ruky pohár a šla si pohľadať tichý kútik, kde by si sadla. Ani to nebolo také ťažké, pomyslela si, keď vďačne klesla na voľnú stoličku. Jej teta bola o kus ďalej - rozkolembané tmavomodré perá si nebolo možné pomýliť - a ohromene na ňu hľadela. Sophia predstierala, že ju nevidí. Teta Martha ju predsa nemôže poslať domov. Alebo môže...? Bude šťastná, ak tam bude sedieť do konca večera ako myška. Teda, takmer šťastná. Niekedy ju znepokojovalo, ako klame sama seba.
Jeden pár tancoval medzi dvoma radmi tanečníkov a tí mu tlieskali do rytmu. Pôsobilo to dosť veselo. Sophia zistila, že si podupkáva nohou.
Nebolo ľahké vidieť vikomta Darleigha, ale bolo zrejmé, že už prišiel. Vľavo od dverí stál hlúčik, väčšinou dám, šťastne hľadiaci na kohosi v ich strede. Sir Clarence bol jeden z mála džentlmenov v tom hlúčiku a teta Martha aj Henrietta sa mu podlizovali. Komu inému by sa tie dve asi podlizovali, ak nie vikomtovi? A mala pravdu. Keď sa kolo ľudových tancov skončilo, hlúčik pri dverách sa rozostúpil a Henrietta víťazoslávne odchádzala, držiac sa pod pazuchu s vikomtom Darleighom - prechádzala s ním po obvode spoločenskej sály.
Henrietta žiarila v ďalších šatách, pôvodne ušitých na londýnsky bál.
Zábava pokračovala kolom pomalších tancov a Henrietta s vikomtom sa promenádovali dookola, až ich kroky priviedli ku dverám a vzápätí zmizli. Keďže všetci okrem tanečníkov mali od samého začiatku oči na vikomtovi, nikomu neušlo, že Henriettine trblietavé šaty sa stratili z dohľadu. Ten odchod veru nebol veľmi diskrétny.
Sophia zdvihla ruku k ústam a zahryzla si do hánky ukazováka. Pred hostincom je určite dosť iných ľudí. Keď prichádzala, videla ich tam postávať. Ako predvídala teta Martha, v spoločenskej sále bolo skutočne dusno. Na tom, že sú spolu vonku, nie je nič nevhodné. Ale sir Clarence a teta Martha sa vnútri postarajú, aby to pôsobilo nevhodne. A Henrietta na to dozrie vonku. O tom nepochybovala.
Sophia zostala sedieť, kde bola, a asi desať minút si len hrýzla hánky. Ešte neboli vonku dlho. Ibaže všetci otvorene striehli na ich návrat, sir Clarence aj teta Martha sa medzitým rozprávali s ľuďmi, ktorých zrejme uznali za hodných rozhovoru, a všetci hľadeli ku dverám. Bezpochyby rozdúchavali plamene špekulácií.
Sophia vstala a vyšla von. Zo stoličky vzala vlnenú štólu. Netušila, komu patrí, len dúfala, že na ňu niekto nezačne kričať, že je zlodejka, čo bolo nepravdepodobné. Jej odchod si určite nikto nevšimne - sotva si niekto všimol, že vôbec bola v miestnosti.
V malých hlúčikoch pred hostincom Henriettu ani lorda Darleigha nebolo vidieť. Niekoľko párov sa prechádzalo po ulici, kde ich bolo vidieť od hostinca, ale tí dvaja, ktorých hľadala, medzi nimi neboli. Kam ho Henrietta vzala, aby to bolo čo najmenej diskrétne?
Sophiina domnienka sa potvrdila. Prechádzali sa v pustej uličke za hlavnou ulicou, kráčali po jej trávnatom okraji, aby sa vyhli hlbokým koľaj am vyrytým v strede vozmi a kočmi. Keď náhlivo vykročila k nim, počula Henriettin prenikavý smiech a vikomtov tichý hlas.
„Ach, Henrietta,“ zakričala Sophia, keď bola bližšie, „zabudla si si štólu.“
Obaja sa obrátili a Sophia aj v slabom svetle mesiaca a hviezd videla, ako Henrietta zúrivo vyvalila oči. Vikomt Darleigh zdvihol obočie.
„Nič som si nezabudla,“ odsekla Henrietta, keď jej Sophia zamávala štólou pred očami. „To nie je moja štóla. Okamžite ju zanes do hostinca, kým jej majiteľka nezistí, že si ju vzala.“
Vikomt naklonil hlavu nabok.
„Vy ste tá dáma zo včera,“ povedal. „Tá, ktorá priniesla slečne Marchovej noty. Mrzí ma, ale neviem, ako sa voláte.“ „Sophia Fryová,“ povedala.
„Slečna Fryová,“ usmial sa - a takmer by prisahala, že v tej tme jej hľadí rovno do očí. „Teší ma, že vás spoznávam. Je od vás naozaj milé, že ste priniesli slečne Marchovej štólu, aj keď sa ukázalo, že nepatrí jej. Bál som sa, že jej bude chladno. Hovorí, že nie, ale mám dojem, že to tvrdí iba zo zdvorilosti, lebo som súhlasil, že by sme sa mohli nadýchať čerstvého vzduchu. Bez meškania ju musím odviesť - a vás takisto - do spoločenskej sály.“ A nastavil Sophii druhé rameno.
Ohromene naňho pozrela. Potom preniesla pohľad na Henriettu, viditeľne rozzúrenú.
„Radšej by som zostala vonku, kde je pokoj a nie je tu tak horúco,“ zatiahla Henrietta sladučko, čo bolo v rozpore s jej výrazom tváre. „Radšej zostaňme tu, mylord.“
„No teda dobre, ako si želáte,“ odvetil. „Slečna Fryová, prejdete sa s nami?“
Ešte vždy držal nastavené rameno.
To bolo posledné, čo Sophia chcela urobiť. Henrietta ju zaškrtí. Ale, čo bolo dôležitejšie, Sophii sa zdal z diaľky krásny, ale zblízka sa cítila zastrašená. Vyšla von len preto, aby sa nedostal do pasce.
Podišla k nemu a chytila ho pod pazuchu. Bože dobrý, telo mal veľmi pevné a cítila z neho príjemnú pánsku kolínsku. V živote nebola v takých rozpakoch. Mala pocit, akoby v tej uličke nezostal nijaký vzduch.
„Po tejto uličke nemôžeme ísť traja vedľa seba,“ vyhlásila Henrietta po chvíli a hlas ju tentoraz prezradil. Hovorila veľmi oduto. „Bojím sa, že sa predsa len budeme musieť vrátiť, mylord. Mamička a otecko budú nepokojní, kde som tak dlho. Neuvedomila som si, ako ďaleko od hostinca ste ma zaviedli.“
„Keď uvidia, že som s vami, Henrietta, určite sa upokoja,“ podotkla Sophia. „Uvidia tak ako všetci ostatní, že ste zachovali zásady slušnosti.“
Ani si nespomínala, kedy naposledy povedala Henriette viac ako jednu vetu.
Vikomt Darleigh obrátil hlavu a usmial sa na ňu. Bola si takmer istá, že v tvári sa mu zračila úľava.
Chudák, všetci sa ho usilujú oženiť. Za tú polhodinu, čo sedela v spoločenskej sále, počúvala rozhovory okolo a takmer všetci sa rozprávali o vikomtovi Darleighovi. Znova počula, že jeho matka a sestry naňho naliehali, aby sa oženil, a dohadzovali mu nádejné nevesty. Aj títo ľudia špekulovali, kto z okolia by sa k nemu hodil, keďže donedávna bol iba Vincentom Huntom a možno by chcel za ženu dievča, ktoré dobre poznal. V ich špekuláciách sa spomínali mená slečny Hamiltonovej a slečny Grangerovej. Samozrejme, Marchovci sa všemožne usilovali chytiť ho do svojich osídel.
Všetci si všimli, keď sa vrátili do spoločenskej sály, a nebolo to vôbec prehnané, lebo práve sa netancovalo, takže ľudia prerušili rozhovory a pozreli na vikomta Darleigha, Henriettu... a na ňu, Sophiu Fryovú. Výraz na tvári jej tety a strýka stál za to. Najprv sa obaja potešili, keď videli, že ich dcéra sa vrátila v spoločnosti vikomta Darleigha, vzápätí sa na ich tvárach mihol výraz... ohromenia, rozladenia a iných pocitov, ktoré nečakali. Lebo z druhej strany držala vikomta pod pazuchu... ich myš.
A tentoraz nebola neviditeľná. Ovládol ju pocit rozpakov a víťazstva.
Kapela zahrala akord na znamenie, že sa začína ďalšie kolo. Všetko bolo v najlepšom poriadku, pravda, záviselo to od uhla pohľadu. Napokon nedošlo k narušeniu dobrých mravov, pretože s vikomtom boli vonku dve dámy, takže prechádzke, hoci aj v zastrčenej uličke, nebolo možné nič vyčítať.
Začal sa rýchly tanec.
Henrietta náhlivo zamierila k matke.
Vikomt Darleigh si pritisol Sophiinu ruku k boku a nedovolil jej, aby si ju vyslobodila.
„Slečna Fryová,“ povedal, „ďakujem, že ste prejavili obavy o povesť slečny Marchovej. Bolo odo mňa neuvážené, že som s ňou bol tak dlho vonku, ale, viete, nechcela sa vrátiť dnu. Samozrejme, mal som trvať na tom, aby sme sa vrátili. Smiem vás odprevadiť k stolu s občerstvením?“
Usmial sa. A Sophia napriek jeho galantným slovám vedela, že jej ďakuje za záchranu. Zrejme neskoro pochopil nebezpečenstvo, do akého ho Henrietta dostala.
„Ďakujem, mylord.“
Už chcela dodať ale, ospravedlniť sa a odbehnúť preč, no zamyslela sa nad tým. Môže s ním prejsť k stolu s občerstvením, postáť tam pár minút a zhovárať sa, kým budú jesť alebo piť. Mohla by sa na krátky okamih cítiť ako normálna žena. Nie, ako normálna žena nie. Skôr ako privilegovaná mladá dáma, ktorá upútala pozornosť vikomta, krásneho muža, aj keď o hodinu si ten muž na ňu ani nespomenie.
A keďže neprehovorila okamžite, zrazu bolo neskoro na výhovorky. Už spolu kráčali cez sálu.
Sophia prehodila štólu cez operadlo prázdnej stoličky a vyhýbala sa pohľadu na tetu a strýka, ktorí sa, samozrejme, pozerali na ňu tak ako všetci ostatní.
Bola to ohromujúca skúsenosť, vyplašila ju i rozveselila - ani nehovoriac o ďalších citoch, ktoré ju zaplavili.

Správal sa ako korunovaný somár. Prečo vždy dovolí ženám, aby ním manipulovali a ovládali ho? Niekedy to bolo dobromyseľné, alebo aspoň malo byť, inokedy to bolo zjavne zlomyseľné. A predsa sa proti tomu vzbúril iba raz, keď utiekol z domu. Aj teraz, hoci tomu mohol zabrániť, keď boli so slečnou Marchovou vonku pred hostincom a mal jej pravdivo vysvetliť, že ju nechce kompromitovať, dopustil, aby ho zaviedla do zadnej uličky, ktorú si pamätal ako veľmi tmavú za hlavnou ulicou.
Vari nikdy nebude normálny dospelý, schopný rozmýšľať a konať sám, a nedať sa ovplyvniť nijakou ženou? Iste nebol vždy takýto. Bol celkom samostatný chlapec. Ale dopustil, aby sa z neho stal slaboch - alebo mu to aspoň hrozilo.
Bol slečne Fryovej vďačnejší, než mohol vyjadriť. Mal podozrenie, že ho prišla úmyselne zachrániť, hoci netušil prečo. Zrejme je to sesternica slečny Marchovej. Alebo chcela zachrániť slečnu Marchovú? V každom prípade cítil k nej vďačnosť - a bol ňou fascinovaný. Uvedomil si, že ju veľmi jasne počul povedať ďakujem, mylord, hoci hovorila rovnako ticho ako včera večer. Zrejme pozná tajomstvo, ako stíšiť hlas tak, aby ju pritom bolo počuť, namiesto aby prekrikovala hluk ako ostatní.
„Tu sme,“ povedala rovnako ticho.
„Dáte si niečo na pitie?“ spýtal sa. „Alebo si chcete čosi zajesť?“
„Nie, ďakujem,“ odvetila, „prednedávnom som mala citronádu.“
„Ani ja nie som smädný ani hladný,“ usmial sa. Netúžil jesť či piť pred očami verejnosti. Nepochyboval, že sa naňho upiera dosť párov očí a sledujú každý jeho pohyb. „Sú niekde nablízku voľné stoličky? Sadneme si na chvíľu?“
„Práve sa začalo nové kolo, takže sú voľné stoličky,“ odvetila.
Zakrátko už sedeli bok po boku a on si trochu obrátil stoličku, aby ju počul a aby ona počula jeho - a dúfal, že ich chvíľu nikto nevyruší. Tá pozornosť bola dojímavá, ale aj únavná.
„Vy ste sesternica slečny Marchovej?“ spýtal sa. „Áno,“ odvetila, „lady Marchová je sestra môjho nebohého otca.“
„Váš otecko zomrel? Aj mamička?“ „Áno, obaja zomreli.“ „Úprimnú sústrasť.“ „Ďakujem.“
„Mrzelo ma, že nás včera nepredstavili.“
„Ach, ja nie som dôležitá,“ odvetila.
Hudba hlasno, veselo vyhrávala a Vincent počul rytmický dupot nôh na dlážke. A do toho sa ozývali hlučné rozhovory.
Dobre ju počul, len nevedel, čo na to povedať.
„Možno pre vášho strýka, tetu a sesternicu ste dôležitá,“ podotkol. „A iste aj sama pre seba.“
Čakal na odpoveď a trochu sa k nej naklonil. Cítil vôňu mydla. Bola to príjemnejšia aróma než všetky silné parfumy, ktoré cítil celý večer.
Nič nepovedala.
„Mám dojem, že ste sa v dôsledku smrti svojich rodičov ocitli v pasci života, ktorý sa vám celkom nepáči, tak ako mne sa nepáči, že som pred šiestimi rokmi prišiel o zrak. Ako dlho ste sirota?“
„Päť rokov,“ odvetila. „Otec mi zomrel, keď som mala pätnásť.“
Takže má dvadsať...
„Ja som mal sedemnásť.“
„Taký mladý!“
„Je to ťažké, ak sa život človeka vyvíja inak, než čakal, a nemá ho celkom pod kontrolou, však?“
Bolo to zvláštne. Nikdy sa o tom s nikým nerozprával, a už vôbec nie s neznámou ženou. Ale možno práve preto to bolo ľahšie. Zajtra si budú cudzí. Zabudnú na to, čo si dnes povedali.
„Áno,“ odvetila po dlhej pauze.
„Čo by ste urobili,“ spýtal sa, „keby ste mali možnosť zmeniť svoj život podľa svojich predstáv? Keby ste mali prostriedky, aby ste urobili, čo by ste sama chceli? O čom snívate? Po čom túžite? Predpokladám, že máte svoje sny. Všetci ich máme. O čom snívate?“
Buď mu vôbec neodpovie, alebo len dlho premýšľa. Mal podozrenie, že slečna Sophia Fryová nepatrí k ženám, ktoré rozprávajú o ničom. Pravdepodobne na to nemala veľa príležitostí. Nezávidel jej, že žije ako chudobná príbuzná u Marchovcov. Páčilo sa mu, že sa nad všetkým poriadne zamyslí, až potom odpovie.
Možno sa jej zdali jeho otázky hlúpe - a možno aj boli hlúpe. Boli to otázky, aké kladie dychtivý chlapec dievčaťu. Muž a žena by sa mali držať pri zemi.
„Žila by som sama,“ povedala napokon. „Na vidieku. V malej chalúpke so záhradkou plnou kvetov a možno aj so zeleninovou hriadkou a s kurencami, o ktoré by som sa starala. Mala by som prívetivých susedov, možno psa alebo mačku. A čítala by som knihy. Mala by som hŕby výkresov. A uhoľ, lebo kreslím uhľom. A chcela by som mať taký príjem, aby mi pokryl potreby, hoci by som nežila ktovieako nákladne. A páčilo by sa mi, keby som mala príležitosť naučiť sa niečo nové.“
Očakával, že bude túžiť po drahých šperkoch, kožuchoch, veľkých domoch, cestách do zahraničia a ktoviečom ešte. Dojali ho jej skromné sny.
„A čo manžel a deti?“
Znova trochu zaváhala.
„Nie,“ vyhlásila, „verím, že sama by som bola šťastnejšia.“
Takmer sa jej spýtal prečo. Ale pripomenul si, že je to neznáma žena a taká otázka by sa jej mohla zdať veľmi intímna. Nesmie sa jej vtierať do súkromia.
Prebleslo mu hlavou, čo by povedala slečna Deanová, keby sa spýtal na jej sny. Odpovedala by úprimne? Asi jej mal dať šancu. Ešte vždy mal kvôli nej výčitky svedomia.
„A teraz vy,“ vyzvala ho tak ticho, že sa musel nakloniť ešte bližšie. Cítil teplo jej tela. Trochu sa odtiahol. Nechcel ju uviesť do rozpakov ani dať dedinčanom dôvod na klebety. „Aké sú vaše najtajnejšie sny?“
„Pripadá mi nevďačné mať nejaké sny, keď mám zdanlivo všetko,“ odvetil. „Mám titul, majetok, veľký dom s rozľahlým parkom - matku, starú matku, sestry, švagrov, netere a synovcov a všetci ma majú radi.“
„A sen,“ podotkla, keď dohovoril.
„A sen,“ priznal. „Tak ako vy snívam, že budem sebestačný a schopný postarať sa sám o seba, hoci s tým súvisí množstvo povinností. Chcem byť schopný poslať všetky svoje príbuzné domov, ktorý až pričasto kvôli mne zanedbávajú alebo ho úplne opustili. Bol by som rád, keby mi už neriadili život. Predpokladám, že chcem byť dospelý, čo by som zrejme už dávno bol, keby som mal zrak. Zrak sa mi nikdy nevráti a aj sny sa musia do istej miery riadiť realitou. Chcel by som žiť tak sebestačne, ako len slepý človek môže, chcel by som dozerať na vedenie svojho majetku, bez zábran sa stretávať so susedmi. Snívam o samostatnosti, o živote, v ktorom by som bol sám sebou. Možno to nie je len sen, slečna Fryová, ale cieľ. Sny sú želania, ktoré sa veľmi pravdepodobne nesplnia, ja by som si ich však chcel splniť. Vlastne to mám v úmysle.“
Zarazil sa, samého ho prekvapilo, čo všetko mu vyšlo z úst. Keď sa zajtra ráno zobudí a spomenie si na tento rozhovor - alebo tento monológ -, zrejme sa bude hanbiť.
„A čo manželstvo a deti?“ spýtala sa.
Vzdychol. To je chúlostivá otázka. V budúcnosti možno bude uvažovať o manželstve, ale zatiaľ nie. Nie je na to pripravený. Nemal by svojej manželke čo ponúknuť - okrem toho, čo je jasné. Vždy bude môcť nádejnej manželke ponúknuť iba slepotu, a nerád by k tomu pridal ešte aj skľúčenosť. Bolo by to voči nej nespravodlivé, a keby bol na ňu odkázaný - nielen doslova, ale aj obrazne -, možno by ju napokon znenávidel. Nateraz je stále skľúčený a musí to prekonať.
A deti? Jednou z jeho povinností bolo splodiť dediča a bol rozhodnutý splniť tú povinnosť. No zatiaľ nie. Nemusí sa s tým ponáhľať, veď má len dvadsaťtri rokov. A nikdy nebude môcť hrať so synom kriket...
So sebaľútosťou rázne skoncoval už pred rokmi, ale niekedy sa predsa len predrala cez obranné hradby.
„Mrzí ma to,“ ozvala sa slečna Fryová. „Bola to nevhodná otázka.“
„Aj keď som vám ju položil ja?“ nadhodil. „Len som premýšľal o odpovedi. Hovoríme o snoch, nie o realite. Hovoríme o tom, čo by sa nám v živote páčilo, keby sme ho mohli prežiť podľa vlastných predstáv. Tak teda nie. Nijaká manželka, nijaké ženy. Niežeby som nemal rád ženské pokolenie, slečna Fryová. Práve naopak. Ale ženy majú veľmi mäkké srdce - takmer všetky ženy v mojom okolí. Ľutujú ma. Chcú mi pomáhať, chcú ma rozmaznávať. Nie, v mojom sne som slobodný a sám - teda okrem sluhov. V mojom sne svetu dokážem, že som schopný žiť sám a že nepotrebujem nijakú ľútosť.“
„Hlavne od žien,“ podotkla.
„Hlavne od žien.“ Usmial sa na ňu a trochu sa odtiahol. „Možno ma považujete za nevďačníka, slečna Fryová. Mám rád svoju matku, starú matku aj sestry. Mám ich veľmi rád.“
„Hovoríme o snoch,“ pripomenula mu. „V snoch môžeme byť takí nevďační, ako sa nám žiada.“
Ticho sa zasmial a vtedy pocítil na pleci ruku.
„Musíte byť hladný, mylord,“ ozval sa srdečný hlas vikára.
Už-už to chcel poprieť, ale uvedomil si, že slečnu Fryovú obral o veľa času. Zameškala nielen toto kolo, ale aj predchádzajúce, keď ho prišla zachrániť pred svojou sesternicou - alebo svoju sesternicu pred ním... Okrem toho ju nechcel uviesť do rozpakov, aby si nekládla za povinnosť venovať mu priveľa svojho času. Nepochyboval, že v celej spoločenskej sále niet človeka, ktorý by si nevšimol, že sedia tête-à-tête.
„Veru áno.“ S úsmevom vstal. „Príjemný večer, slečna Fryová. Tešilo ma, že som sa s vami mohol porozprávať.“
„Príjemný večer, mylord.“
A už ho odvádzali k stolu s občerstvením.

VINCENT ZAČAL RÁNO hodinou cvičenia v salóne. Musí sa rozhýbať. Niekoľko dní totiž len nečinne sedel alebo stál - a až priveľmi si vychutnával skvelú kuchyňu pani Fiskovej.
Po raňajkách vyšiel s pomocou paličky do zadnej záhrady. Okolie domu dobre poznal, takže nehrozilo, že sa stratí alebo si ublíži. Okamžite cítil, že zeleninová hriadka nie je vysadená. Niežeby si ako chlapec tak uvedomoval všetky vône, ale teraz si všimol, že necíti mätu, šalviu a iné bylinky.
A neboli tam ani kvety. V Middlebury sa naučil rozoznávať rozličné vône kvetov a hmatom vedel odlíšiť listy, lupene a stonky.
Ale záhrada nebola úplne zanedbaná. Záhradníci, ktorých platil, aby sem chodili dva razy do mesiaca, pozametali chodníčky medzi bývalými záhonmi. Kamenná lavička obkolesujúca veľkú medenú nádobu, do ktorej jeho matka každý rok umiestnila veľký črepník s kvetmi, bola čistá. Martin mu povedal, že trávniky sú pokosené, živý plot pristrihnutý.
Vincent si sadol na lavičku, paličku si oprel vedľa. Zdvihol tvár k oblohe. Iste je zamračené, odhadol, hoci vo vzduchu necítil vlhkosť. A nebolo chladno.
Ak sa rozhodne, že tu zostane ešte ďalší deň - vôbec si pritom nebol istý, či chce zostať -, požiada Martina, aby s ním šiel popoludní na dlhú prechádzku po okolí. Nech v dome cvičil svalstvo, koľko chcel, vždy túžil chodiť po čerstvom vzduchu, podľa možnosti dlhými krokmi. Ach, ako rád by sa rozbehol!
Chcel zostať dlhšie. Posledné dva dni boli prekvapujúco príjemné. Počas pohnutých uplynulých šiestich rokov celkom zabudol, ako má rád ľudí v Barton Coombs. Zabudol, koľko priateľov tam má, alebo predpokladal, že z rozličných dôvodov už prestali byť jeho priatelia. Včera na tanečnej zábave mu niekoľkí sľúbili, že ho prídu pozrieť.
Ale v kútiku duše zároveň túžil odísť. Tu vnímal svoju slepotu ešte nástojčivejšie než inde. Toto miesto a týchto ľudí poznal zrakom. Penderris Hall a svojich nových priateľov z Klubu tých, čo prežili, poznal inými zmyslami. A z citovej stránky sa mu s nimi ľahšie vychádzalo.
Tu stále musel potláčať paniku, hoci niekedy si myslel, že tie časy už pominuli.
Nebol si istý, či jeho túžba zostať tu vyplývala z toho, že chce znova nadviazať vzťahy so starými priateľmi a snovať plány do budúcnosti, alebo len odďaľoval odchod, lebo vedel, že keď sa vráti do Middlebury, bude mať čo robiť, aby sa nedostal do starých koľají pasívnej závislosti. Podarilo sa mu do istej miery presadiť svoju vôľu - hral na husliach, cvičil, dokázal sa s pomocou paličky zorientovať na známych miestach, niekedy aj bez nej. Ale to bola iba kvapka v mori jeho života.
Niekedy by bol radšej, keby až tak neľúbil svoju matku. Beztak sa jej dotkol, možno bola aj urazená. Nechcel ju viac zraniť. Možno by to naozaj vyriešila manželka, bodaj by, ale taká, ktorú si vyberie sám. A starostlivo.
Predsa len musí byť poriadne zamračené. Práve ho našiel slnečný lúč. Cítil jeho teplo a nastavil mu tvár, pritom zatvoril oči. Nechce si ich predsa zničiť priamym svetlom. Pri tej absurdnej myšlienke sa zasmial. To mu raz povedal v Penderrise v mimoriadne slnečný deň Flavian Arnott, vikomt Ponsonby, jeden z členov Klubu tých, čo prežili.
Zrazu sa mu bolestne zacnelo za priateľmi a túžil byť v Cornwalle. Uvažoval, či sa Hugo vybral za lady Muirovou, ktorá strávila začiatkom jari v Penderrise týždeň, lebo si na pláži vvvrtla členok. Hugo Emes, lord Trentham, ju tam našiel a odniesol ju do domu. Veľmi rýchlo sa do nej zaľúbil - to videl aj slepý -, ale potom, ako to bolo pre Huga typické, presvedčil sám seba, že ich delí neprekonateľná spoločenská priepasť. Hugo bol vojnový hrdina, bohatý ako Krézus, ale vzhľadom na to, že pochádzal zo stredných vrstiev a bol na to hrdý, patril medzi najmenej sebavedomých mužov, akých Vincent poznal.
Stavil by sa, že lady Muirová sa doňho takisto zaľúbila.
Šiel Hugo za ňou?
Slnečný lúč znova pohltili oblaky. Teraz cítil na tvári chlad.
A myšlienka na manželku, starostlivo vybranú manželku, mu pripomenula, že skutočne by mal odísť. Včera večer ho takmer chytili do klepca. Bolo to od neho pochabé a naivné, najmä keď vedel, že Marchovci ho chcú uloviť. A aj keby to nebol vedel, Martin ho varoval. Keď sa slečna Marchová ponosovala, že v sále je dusno, reagoval ako bábka na povrázku - a ona musela vedieť, že tak bude reagovať a vyjde s ňou von. Bol nesmierne vďačný slečne Fryovej, že za nimi prišla do pustej uličky.
Slečna Fryová. Sophia Fryová. Drobná krehká dáma s tichým, trochu zastretým hlasom. Keď si včera po návrate domov ľahol do postele, v mysli si prehrával ich príjemný rozhovor. Mali zvláštne podobné sny, hoci ich životné okolnosti boli také odlišné. Podľa Martina, ktorý tancoval celý večer, slečna Fryová vôbec netancovala a krátko po ich rozhovore odišla.
Bez jej pomoci by mu hrozilo nebezpečenstvo - možno už dnes by bol zasnúbený. A to s Henriettou Marchovou. Nemal ju rád už ako dievča a nemal ju rád ani teraz. Včera večer nehovorila o ničom inom, len o svojich urodzených priateľkách, ctiteľoch a konexiách v najvyšších vrstvách smotánky. Bola hviezdou každej historky, ktorú mu povedala, a vždy mala posledné slovo. Sira Clarencea Marcha neznášal ako vždy a z lady Marchovej sa mu ježili chĺpky na šiji.
Len taktak unikol z klepca. Nič mu tu nehrozí, keď si už dáva pozor? Ale veď aj predtým si dával pozor.
Začul, že po cestičke od domu sa blížia kroky - rázny dupot Martinových čižiem a ešte čiesi iné, určite sú to kroky muža. Tretie kroky zneli ľahšie, zrejme to boli kroky ženy.
„Prišli vás pozrieť Sam a Edna Hamiltonovci, pane,“ oznámil Martin.
„Sam!“ Vincent vstal s úsmevom na tvári a s vystretou pravou rukou. „Edna! To je od vás pekné, že ste prišli. Sadnite si. Ale nie je tu pre vás veľmi chladno? Nepôjdeme radšej do salóna?“
„Vince!“ Jeho starý priateľ a spolupáchateľ pri všetkých šibalstvách mu chytil ruku a silno mu ju potriasol. „Včera večer som sa k tebe nemohol dostať, taký si bol obklopený dámami slečny Waddellovej.“
„Vincent,“ ozvala sa Edna Hamiltonová, zaslobodna Biggsová, objala ho a pritisla si líce na jeho líce. „Keby som bola vedela, aký fešáčisko z teba vyrastie, bola by som na teba počkala.“
„Ale čo?“ ohradil sa Sam a Vincent sa zasmial. „Ani náhodou. Veď ani ja nie som na zahodenie.“
„Sadnime si tu vonku,“ navrhla Edna. „Oblaky sa pomaly rozchádzajú a na slnku je dnes celkom teplo. Odvčera ma strašne bolia nohy, takmer som si ich zodrala pri tanci.“
„Vince si ešte pomyslí, že si nespôsobná, Edna,“ napomenul ju manžel. „Dámy by nemali nahlas priznať, že majú nohy.“
Keď sa usadili na lavičke, chvíľu sa zhovárali o tanečnej zábave a spomínali na spoločné detstvo. Veľa sa pri tom nasmiali. Vtedy Edna zmenila tému.
„Ach, Vince,“ povedala, „počul si, čo sa stalo tej myške, čo žije u Marchovcov?“
„Slečne Fryovej?“ Vincent sa zamračil.
„Tak sa volá?“ spýtala sa Edna. „Včera si sa nad ňou zľutoval a prehodil si s ňou pár slov, však? Dlho nikto z nás nevedel, či je v Barton Halle slúžka alebo chudobná príbuzná, ale sluhovia sa k nej nepriznali. Samozrejme, mohli sme to vedieť, lebo je vždy oveľa biednejšie oblečená než oni. V každom prípade ju vyhodili z domu. Reverend Parsons ju dnes našiel v kostole, sedela celá bledá v lavici, vedľa seba mala žalostne malú kapsu. Vzal ju na faru, pani Parsonsová sa jej dala najesť a uložila ju spať - podľa všetkého prišla do kostola v noci a zostala tam až do rána. Nikto nevie, čo bude s tou chuderkou. Na fare nepotrebujú slúžku - okrem toho ona nie je slúžka. Pevne verím, že jej niekto pomôže.“
„Ak chceš niečo vedieť, bez Marchovcov jej bude lepšie,“ vyhlásil Samuel. „Každému by bolo bez nich lepšie. Ale my sme ťa prišli pozvať k nám, Vince. Pokúsime sa dať dokopy starú partiu a zaspomínať si na staré časy. Boli by sme radi, keby prišiel aj Martin, ak to bude možné. Čo ty na to?“
Vincentovi chvíľu trvalo, kým pochopil, čo hovoria.
„Čože?“ spýtal sa. „Aha, samozrejme. Obom vám veľmi pekne ďakujem. To by bolo skvelé. O koľkej?“
Zakrátko sa pobrali domov, ale Vincent ešte pár minút sedel vonku a potom šiel pohľadať Martina. Našiel ho v kuchyni, práve sa chystal zohriať dusené mäso od včerajška a natrieť maslom chlieb. O štvrť hodiny bude obed hotový, oznámil mu Martin.
Vincent však nemal chuť na jedlo.
„Musím zájsť na faru,“ povedal. „Čím skôr, tým lepšie. Vydrží to jedlo?“
„Ešte som nezačal zohrievať,“ odvetil Martin. „Nevedel som, ako dlho sa zdržia Hamiltonovci. Sam bol vždy veľmi urečnený. A Edna takisto.“
„Musím ísť hneď,“ naliehal Vincent. „Nastav mi rameno, bude to rýchlejšie, než keby som išiel sám o paličke.“
„To sa potrebujete tak rýchlo vyspovedať z hriechov?“ podpichol ho Martin.
Sophia napočudovanie spala, ani sama nevedela, ako dlho. Keď sa zobudila, chvíľu sedela na peľasti, nevedela, čo robiť. Pani Parsonsová ju tam našla a zaviedla ju do salóna, kde spolu popíjali kávu a pochutnávali si na čerstvo upečených koláčoch, kým neprišiel za nimi vikár a s úsmevom, trochu rozpačito si žmolil ruky.
Keď sa jej spýtali, aké má plány, Sophia im oznámila, že pôjde dostavníkom do Londýna. Sir Clarence March jej na to dal peniaze. Áno, pozná tam nejakých ľudí, ktorí jej pomôžu, aby si našla zamestnanie. Nemusia si o ňu robiť obavy. Je to od nich veľmi milé, ale ona sa o seba vie postarať.
Keď v noci sedela v kostole, otupene premýšľala. A teraz mala v hlave chaos a hrôzu, no nemohla to dať najavo pred týmito láskavými ľuďmi. Nemôže im byť na ťarchu.
Bola zvyknutá skrývať sa pred ľuďmi, aj keď im bola na očiach.
V Londýne nikoho nepoznala, teda, nikoho, koho by chcela vyhľadať. Netušila, ako si nájde prácu, hoci to mohla zistiť už vtedy, keď jej zomrel otec, koniec koncov mala vtedy pätnásť rokov. Namiesto toho išla k tete Mary, čo by urobila každá urodzená dáma, a odvtedy bola odkázaná na príbuzných. Samozrejme, existujú sprostredkovateľne práce. Bude musieť do niektorej zájsť a len dúfať, že sa jej napriek nedostatku skúseností a bez akýchkoľvek odporúčaní podarí nájsť prácu. Akúkoľvek prácu. Ale čo bude robiť, kým si ju bude hľadať? Kam pôjde? Sir Clarence dobre vedel, koľko stojí lístok na dostavník do Londýna, a dal jej presnú sumu, ani šiling navyše na nejaké občerstvenie po ceste.
Pokúsila sa predstaviť si, ako v Londýne na konci cesty vystúpi z dostavníka, a podarilo sa jej to až pridobre.
Premýšľala, či niekto v Barton Coombs nepotrebuje pomoc. Možno hostinský vo Foaming Tankarde. Zamestná ju, hoci len za to, že bude môcť prespať v nejakom kumbále a dostane raz za deň jesť?
Vikár akoby jej čítal myšlienky.
„Vypytoval som sa na to, slečna Fryová,“ v láskavom hlase mu znela starosť, „ale v celom Barton Coombs nie je nik, kto by mohol dať prácu mladej dáme. Alebo aj jednoduchej žene. S manželkou vám radi poskytneme prístrešie na jeden-dva dni, ale...“
Nedohovoril, bezmocne pozrel na pani Parsonsovú.
„Mne ani na rozum nezišlo, aby som zneužívala vašu pohostinnosť dlhšie, než je nevyhnutné,“ ubezpečila ho Sophia. „Keď zistím, kedy odchádza dostavník, zajtra naň sadnem a odídem.“
„Zabalím vám plnú kapsu jedla na cestu,“ ponúkla sa pani Parsonsová. „Hoci sa nemusíte nikam ponáhľať. Môžete u nás zostať jednu-dve noci.“
„Ďakujem, to je...“
Sophia nedopovedala, lebo sa ozvalo klopanie na dvere a reverend s manželkou dychtivo pozreli k dverám salóna. Skutočne klopala gazdiná.
„Je tu vikomt Darleigh, madam,“ oslovila pani Parsonsovú.
„Ach!“ Vikár si znova spokojne pomädlil ruky. „Len ho uveďte, prosím. To je ale príjemné prekvapenie! Ako dobre, že som doma.“
„Veru,“ pridala sa jeho manželka, srdečne sa usmiala a vstala.
Sophia sa schúlila na stoličke. Bolo neskoro utiecť z izby, hoci aj keby sa jej to podarilo, netušila, kam by utiekla. Ale aspoňže ju neuvidí.
Jeho sluha ho priviedol k dverám a potom odišiel. Vikár náhlivo podišiel k nemu, chytil ho za rameno.
„Vikomt Darleigh,“ povedal, „to je ale nečakané potešenie. Dúfam, že sa vám páčila naša malá večerná slávnosť. Vždy je dobré osláviť s priateľmi a so susedmi návrat domov, všakáno? Poďte si sadnúť, manželka postaví na čaj.“
„Ste naozaj milý,“ odvetil vikomt Darleigh. „Uvedomujem si, aké je odo mňa nespôsobné, že som prišiel bez ohlásenia, keď sa asi práve chystáte sadnúť k obedu, ale rád by som sa rozprával so slečnou Fryovou, ak smiem. Je ešte u vás na fare?“
Ach, pomyslela si Sophia nešťastne a pevne si zovrela ruky v lone, dopočul sa o tom. Zrejme sa jej prišiel ospravedlniť - hoci, niežeby to bola jeho vina. Dúfala, že nebude chcieť ísť za ňu orodovať u sira Clarencea. Bolo by to márne. Nevrátila by sa tam, ani keby mohla. Pridlho ju tam nemali za nič. Radšej bude žiť v chudobe - ale to bola pochabá myšlienka, veď nemôže byť nič horšie ako chudoba. Žalúdok jej skrúcalo.
Niekedy si myslela, že najhoršie na svete je byť chudobnou príbuznou, ale zrejme sú aj horšie veci.
„Slečna Fryová je tu v tejto izbe, mylord,“ odvetil vikár a ukázal na ňu rukou, hoci vikomt to nemohol vidieť.
„Aha,“ odvetil lord Darleigh, „a vy ste takisto tu, však, pani Parsonsová? Ospravedlňujem sa, že som taký nespôsobný. Dobrý deň, madam. Mohol by som sa so slečnou Fryovou porozprávať v súkromí, prosím? Teda ak je ochotná zhovárať sa so mnou.“
Sophia si zahryzla do pery.
„Počuli ste, čo sa stalo, však, mylord?“ spýtala sa pani Parsonsová. „Je mi jedno, čo slečna Fryová urobila, že ju sir Clarence a lady Marchová vyhodili uprostred noci - nechce to povedať a my sme ju ani nenútili. Ale je to hanba, že čosi také urobili. Slečna Waddellová ustanovila výbor dám, ktoré im to aj povedia. Zvyčajne sa nemiešame...“
„Stačí, drahá moja,“ skočil jej do reči vikár.
„Necháme vás, aby ste sa mohli v súkromí porozprávať so slečnou Fryovou,“ pani Parsonsová sa na Sophiu povzbudivo usmiala.
Vikár zaviedol vikomta k stoličke, potom aj s manželkou odišiel.
No Vincent si nesadol.
Sophia naňho trochu rozladené hľadela. Bol to ozaj posledný človek, ktorého v ten deň túžila vidieť. Niežeby ho vinila za to, čo sa stalo, to rozhodne nie. Ale nepotrebovala jeho súcit ani ponuku, že sa za ňu prihovorí u sira Clarencea či niečo iné...
Prečo vlastne prišiel?
Jeho prítomnosť, najmä keď stál, na ňu pôsobila dosť zastrašujúco. Nemohla uveriť, že sa s ním včera zhovárala, hovorila mu o svojich najtajnejších snoch a počínala jeho sny, akoby si boli rovní. Svojím spôsobom si boli rovní. Niekedy zabúdala, že je urodzená dáma.
„Slečna Fryová, je to len a len moja vina,“ ozval sa vikomt.
„Nie.“
Oči upriamil na ňu. „Vyhodili vás, lebo ste včera prekazili ich plán. Mal som ho prekaziť sám a hanbím sa, že som vás nechal, aby ste ma zachránili, hoci pre vás som úplne cudzí človek. Som vaším veľkým dlžníkom.“
„Nie,“ zopakovala iba.
Mal na sebe parádny zelený redingot, ktorý mu sedel ako uliaty, hnedé nohavice a ligotavé vysoké kožené čižmy, biely nákrčník mal uviazaný celkom jednoducho. Ako zvyčajne nepôsobil vôbec vyzývavo, a predsa z neho priam sršala taká mužnosť, až sa Sophia utiahla na stoličke čo naj ďalej.
„Môžete mi povedať, že vás nevyhodili z toho dôvodu?“ pokračoval. „A ešte zrejme preto, lebo po návrate do sály som zostal po vašom boku?“
Otvorila ústa, rozmýšľala, či má klamať alebo mu má povedať pravdu...
„Nemôžete,“ odpovedal si na vlastnú otázku. „A čo teraz plánujete urobiť? Máte nejakých iných príbuzných, ku ktorým by ste mohli ísť?“
„Pôjdem do Londýna,“ vyhlásila, „a nájdem si prácu.“
„Poznáte tam niekoho, kto sa vás ujme a pomôže vám nájsť si prácu?“ spýtal sa. „Pravdaže,“ odvetila veselo.
Len tam stál, mračil sa na ňu a upieral modré oči kúsok od jej tváre. Ticho trvalo až pridlho.
„Nemáte kam ísť.“ Nebola to otázka. „A nepoznáte nikoho, kto by vám pomohol.“
„Poznám,“ trvala na svojom.
„Slečna Fryová, musíte mi dovoliť, aby som vám pomohol.“
„Ako?“ spýtala sa. A náhlivo dodala: „Ale nie je to potrebné. Nenesiete za mňa nijakú zodpovednosť.“
„Dovolím si nesúhlasiť,“ namietol. „Ak nemáte nijakých príbuzných, ktorí by sa vás ujali, potrebujete prácu. A nejakú slušnú prácu - ste predsa urodzená dáma. Mohol by som sa spýtať sestier - ale to by trvalo pridlho. Mám v Londýne priateľa. Aspoň plánoval ísť na jar do mesta. Má tam výnosný obchod a určite by vám vedel ponúknuť niečo vhodné alebo nájsť niečo iné, ak vám napíšem odporúčanie.“
„To by ste pre mňa urobili?“ Preglgla. „A urobil by to pre vás?“
„Sme veľmi blízki priatelia. Vojvoda Stanbrook takisto spomínal, že strávi časť spoločenskej sezóny v Londýne. Možno tam bude, aj keď tam Huga nenájdete. Ale kde budete bývať, kým si nájdete zamestnanie?“
„Ja...“ Neveril v jej údajných známych.
„Možno by ste mohli istý čas bývať u Huga, ak ho tam nájdete,“ nadhodil.
„Ach nie.“
„V jeho londýnskom dome s ním býva jeho nevlastná matka a nevlastná sestra,“ vysvetlil. „Určite im nebude prekážať...“
„Nie,“ vyhlásila rázne. Bolo niečo iné zaklopať na dvere s odporúčacím listom a žiadať o zamestnanie, a niečo iné bolo prosiť neznámych ľudí o ubytovanie. „Ach nie, mylord. To nie je možné. My dvaja sme úplne cudzí ľudia. Nepoznáte ma tak dobre, aby ste sa za mňa zaručili, hoci aj najbližšiemu priateľovi. Bolo by to od vás unáhlené a dostali by ste do ťažkej situácie nielen jeho, ale aj jeho nevlastnú matku a nevlastnú sestru. Také čosi by som nedokázala urobiť.“
Ešte vždy sa na ňu mračil.
„Nie ste za mňa zodpovedný,“ zopakovala. Ale žalúdok jej skrúcalo. Čo si len počne?
Ticho trvalo dlho. Mala by povedať niečo, aby mu dala najavo, že môže odísť? Zrazu si však uvedomila, že akosi nechce, aby odišiel. Nie je to čudné? Pred ňou sa rozkladala desivá prázdnota a nebola si istá, či chce do tej priepasti hľadieť sama. Pevnejšie zovrela opierky na stoličke.
„Myslím, že sa musíte za mňa vydať,“ vyhlásil náhle.
Neveľmi elegantne zhíkla a až sa čudovala, že nespadla zo stoličky.
„Ach nie.“
„Dúfam, že je to len prejav prekvapenia, nie odmietnutie.“
Zrazu sa napočudovanie nahnevala.
„Nemala som v úmysle, lord Darleigh, pretekať sa s Henriettou, ktorá z nás vás uloví do pasce. To som naozaj neplánovala.“
„Viem.“ Ešte vždy sa mračil. „Prosím, nerozčuľujte sa. Veľmi dobre si uvedomujem, že ste ma nechceli chytiť do klepca a to, čo ste včera urobili, ste mysleli dobre.“
Ako to môže vedieť?
„A vy sa mi musíte odvďačiť tak, že sa so mnou oženíte?“ spýtala sa.
Chvíľu na ňu len bez slova hľadel.
„Ide o to, že sa naozaj cítim vďačný a zodpovedný za to, čo sa vám stalo. Keby som trochu pohol rozumom, nebol by som ani len pätu vytiahol z hostinca so slečnou Marchovou, vy by ste ma nemuseli zachraňovať a neprivolali by ste na seba hnev svojej tety a strýka. Som za vás zodpovedný. A páčite sa mi, hoci ten pocit sa zakladá iba na tom, čo ste urobili, a na našom neskoršom rozhovore. Páči sa mi váš hlas. Viem, znie to smiešne. Ale keď človek nevidí, slečna Fryová, sluch a ostatné zmysly využíva oveľa viac. Normálne sa človeku páči niekto, kto ho priťahuje. A mne sa páči váš hlas.“
Ponúkol jej manželstvo na základe hlasu?
A hovorí, že ho priťahuje?
„Buďte rád, že ma nevidíte,“ zamrmlala.
Znova na ňu vyjavene uprel oči.
„Takže vyzeráte ako obluda, však?“
A vtedy urobil čosi, čo donútilo Sophiu pevnejšie zovrieť opierky na stoličke. Pomaly sa usmial a ten úsmev sa postupne zmenil na čosi iné. Na šibalský úškrn.
Ach, tie historky o jeho chlapčenských nezbedách veru musia byť pravdivé.
Zrazu pôsobil veľmi ľudsky, ako skutočný človek uväznený v tele vikomta. Príťažlivého, elegantného vikomta.
Vikomta, ktorý má svoje sny.
„Keby som vyzerala ako obluda, ľudia by si ma všimli,“ namietla. „Lenže mňa si nikdy nikto nevšimne, mylord. Som myš. Tak mi hovoril aj môj otec. Myš. Nikdy ma nenazval Sophia. Takže nie som obluda, ale myš.“
Úškrn mu z tváre zmizol, úsmev zostal. Hlavu naklonil mierne nabok.
„Počul som,“ odvetil, „že tí najlepší a najslávnejší herci sú neviditeľní - možno sú tiež myši. Dokážu dokonale zahrať postavu na javisku, ale sami nie sú vôbec pozoruhodní a vedia uniknúť dokonca aj pred svojimi obdivovateľmi. A predsa bohatstvo ich talentu je v nich samých.“
„Ach,“ zamrmlala prekvapene, „chcete povedať, že v skutočnosti nie som myš? To viem. Ale...“
„Opíšte mi sama seba, slečna Fryová.“
Prešla rukami po opierkach na stoličke.
„Som nízka,“ začala. „Meriam len meter päťdesiatpäť. A som drobná. Mám chlapčenskú postavu. Otec sa vyjadril, že nos mám ako gombičku a ústa na svoju tvár priveľmi široké. Vlasy si strihám nakrátko, lebo... no, mám ich strašne kučeravé, a keď sú dlhšie, neviem si ich poriadne učesať.“
„A akej farby máte vlasy?“
„Gaštanovej,“ odvetila, „ani blond, ani čierne... jednoducho gaštanové.“
Nerada rozprávala o svojich vlasoch. Práve vlasy jej zničili dušu - hoci to bolo trochu teatrálne vyjadrenie zlomeného srdca.
„A oči...?“
„Hnedé,“ odvetila. „Alebo orieškové. Raz také, inokedy také.“
„To teda skutočne nie ste obluda,“ poznamenal.
„Ale ani krásavica,“ ubezpečila ho. „Nemám k tomu ani blízko. Kým ešte žil otec, niekedy som sa obliekala ako chlapec. Bolo to ľahšie, keď... No nič. Nikto ma nikdy neobvinil, že sa vydávam za niekoho iného.“
„Nikdy vám nikto nepovedal, že ste pekná?“ spýtal sa.
„Stačilo by, keby som sa pozrela do najbližšieho zrkadla, a vedela by som, že klame,“ vyhlásila.
Znova na ňu bez slova upieral oči.
„Verte slepcovi, že máte pekný hlas,“ povedal.
Zasmiala sa. Potešilo ju to, čudné...
„Vydáte sa za mňa?“ spýtal sa.
Zrazu sa jej zmocnilo pokušenie. Pevnejšie zovrela opierky na stoličke. Ak si nedá pozor, ešte tú stoličku doláme.
„To nemôžem,“ odvetila. „Prečo nie?“
Z tisícich dôvodov. Prinajmenej.
„Iste viete, že celá dedina rozpráva len o vás,“ začala. „Veľa som toho nepočula, ale aj to málo stačilo. Dozvedela som sa, že pred časom ste odišli z domu, lebo vaše príbuzné sa vás usilovali oženiť s mladou dámou, ktorú ste si nechceli vziať. Vraj sú rozhodnuté nájsť vám manželku. Všetci tu teraz špekulujú, ktorá z mladých dám, čo tu poznáte, ak vôbec nejaká, by vám vyhovovala. Samozrejme, môj strýko a teta sa včera večer všemožne usilovali uloviť vás pre Henriettu. Ocitli ste sa medzi ľuďmi, ktorí vás silou-mocou chcú oženiť, každý z iných dôvodov. Nepripojím sa k tomu davu, lord Darleigh, nevydám sa za vás len preto, lebo ste taký milý a cítite sa za mňa zodpovedný. Nemusíte sa tak cítiť. Okrem toho ste mi včera sám povedali, že vo svojich snoch nerátate s manželkou.“
„Nechcete si ma vziať pre niečo konkrétne?“ spýtal sa. „Napríklad pre moju slepotu?“
„Nie,“ ubezpečila ho, „to, že nevidíte, je nevýhoda, ale vy to tak neberiete.“
Nepoznala ho, no vyzeral v dobrej kondícii, bol vyšportovaný. Vedela, že je slepý už niekoľko rokov. Keby väčšinu času len presedel na stoličke alebo preležal v posteli, nevyzeral by takto. A tvár mal opálenú dobronzova.
„Nič iné?“ chcel vedieť. „Môj výzor, hlas? Moje... čokoľvek...?“
„N-nie,“ zamrmlala.
Iba to, že hoci je slepý, je to zámožný, titulovaný džentlmen a žije v panskom sídle oveľa väčšom ako Barton Hall, má starostlivú matku a sestry. A príjem dvadsaťtisíc libier ročne. Navyše je príťažlivý, elegantný a ona by sa najradšej utiahla do kútika a zbožňovala ho z diaľky - hoci aj z myšacej diery. Bol by to zaujímavý obrázok, ibaže by jeho krásu nesmela podať satiricky, a nebola si istá, či to dokáže. Jej uhoľ takmer vždy zvečňoval svet posmešne a kriticky.
„Tak potom vás prosím, vyhovte mojej žiadosti,“ nástojil. „Slečna Fryová, vezmite si ma, prosím vás. Hm, obaja sme ešte veľmi mladí. Obaja sme včera priznali, že snívame o nezávislosti a chceme si ju vychutnať sami, bez partnerov či detí. Ale zároveň sme uznali, že sny vždy nie sú reálne. A toto je realita. Máte vážny problém a ja sa cítim zodpovedný, chcem vám pomôcť a mám na to aj prostriedky. Ale keď sa vezmeme, to ešte neznamená, že naše sny musia zomrieť. Práve naopak - uzavrime dohodu, z ktorej budeme mať v blízkej budúcnosti obaja prospech a ktorá nám poskytne nádej do ďalekej budúcnosti.“
Ohromene naňho hľadela. Bola v pokušení pristať na jeho návrh. Ale celkom nechápala, čo jej ponúka.
„Takže z toho vyplýva, že ak sa so mnou oženíte, lord Darleigh,“ spýtala sa ho, „budete z toho mať či už z krátkodobého alebo z dlhodobého hľadiska prospech? Odhliadnuc od toho, že si uspokojíte svedomie. Je jasné, aký prospech z toho budem mať ja. Ale čo by taká dohoda, ako ste to nazvali, znamenala pre vás? A čo myslíte tým slovom - dohoda? Ako sa to odlišuje od slova manželstvo?“
Jemu by také manželstvo neprinieslo celkom nič. Načo si spísať zoznam? Nemala by doň čo dať. Bola by to čistá stránka, len z dolného rohu by na tú prázdnotu hľadela zamyslená myšička.
Nahmatal rukami opierky na stoličke, ku ktorej ho priviedol reverend Parsons, a konečne si sadol. Hneď vyzeral menej zastrašujúco. A možno nie. Pretože teraz to pôsobilo - tak ako včera večer -, ani čo by boli rovnocenní priatelia, ktorí spolu príjemne diškurujú. A pritom... V skutočnosti si vôbec neboli rovní, iba ak tým, že obaja mali urodzený pôvod.
„Keby človek posudzoval fakty iba z praktickej a materiálnej stránky,“ nadhodil, „náš vzťah by bol nerovný. Vy nemáte nikoho a nič, ja mám majetok a bohatstvo a viac milujúcich príbuzných, než som schopný zvládnuť.“
Teda tak. K tomu naozaj niet čo dodať.
Hľadela do priepasti a mala pocit, že žalúdok jej už do nej padol.
„Nijaká iná stránka neexistuje,“ podotkla.
„Ba veru existuje.“ Chvíľu mlčal. „Ako ste počuli, pred šiestimi týždňami som utiekol z domova. Nezačal som život vikomta Darleigha z Middlebury Parku práve dobre. Dopustil som, aby ma ovládali všetky tie ženy, čo ma tam obklopovali. Teraz sa rozhodli, že je načase, aby som sa oženil, a nebudú spokojné, kým nebudem v chomúte. Ja by som to rád zmenil, slečna Fryová. Bolo by to oveľa jednoduchšie, keby som sa vzbúril už pred tromi rokmi. Ale neurobil som to a niet cesty späť. Ako teraz začať? Možno tak, že si domov privediem manželku. Možno budem mať odvahu začať odznova a celkom inak, ak bude po mojom boku žena, ktorá bude nespochybniteľne paňou Middlebury. Čo keď práve to potrebujem...? Možno mi urobíte rovnakú službu ako ja vám. Teda, ak sa mi podarí, aby som vás presvedčil.“
„Ale vôbec ma nepoznáte,“ podotkla.
„Presne o to sa usilovali moje príbuzné pred šiestimi týždňami,“ vysvetlil jej. „Tú mladú dámu priviedli do Middlebury jej rodičia, ktorí túžili, aby sa dobre vydala. Ona tam netúžila ísť. Nikdy predtým sme sa nestretli. Bol to obetný baránok. Povedala mi, že to chápe a neprekáža jej to.“
„Aha,“ vzdychla, „ale očividne jej to prekážalo.“
„Vám by to prekážalo?“
„Vydať sa za slepého muža? Nie,“ ubezpečila ho. Ale čo to hovorí? Hádam tým nesúhlasí, že sa zaňho vydá? „No prekážalo by mi, keby som vás donútila urobiť čosi, čo sám nechcete urobiť, s niekým, koho nepoznáte a kto nemôže priniesť do manželstva celkom nič, akurát by jej to neprekážalo.“
Prehrabol si vlasy prstami, zdalo sa, že hľadá vhodné slová.
„O takejto dohode ste hovorili?“ spýtala sa. „Ponúkate mi materiálne zabezpečenie na výmenu za to, že budete pánom vo svojom dome?“
Nahlas vydýchol.
„Nie,“ odvetil, „spomeňte si na naše sny.“
„Naše nemožné sny?“ Pokúsila sa zasmiať, ale keď počula, ako trápne to vyznelo, hneď to oľutovala.
„Čo keď nie sú až také nemožné?“ Zrazu sa predklonil a na tvári sa mu zračil dychtivý chlapčenský výraz. „Nemohli by sme si zachovať sny aj v manželstve?“
„Ako?“ Zdalo sa, že sa to navzájom vylučuje.
„Manželstvá, aj tie dokonale slušné, ľudia uzatvárajú z rozličných dôvodov,“ vysvetľoval. „Najmä ľudia z vyšších spoločenských vrstiev. Často ide skôr o spojenectvo než o manželstvo z lásky. A na spojenectve nie je nič zlé. Partneri sa často navzájom vážia, dokonca sa môžu mať aj radi. Často žijú nezávisle, a pritom ich manželstvo pretrvá. Z času na čas sa vídajú a správajú sa k sebe priateľsky. A môžu si žiť každý svojím životom. Čo keby sme sa dohodli na takom manželstve?“
Pri tej predstave ju zamrazilo.
Ale on sa stále tváril dychtivo.
„Vy by ste napokon mohli mať svoju chalúpku na vidieku s kvetinovou záhradkou, kurencami a mačkami,“ objasňoval. „Ja by som napokon mohol dokázať sám sebe, že som pánom Middlebury i vlastného života. Teraz, keď to obaja potrebujeme, by sme mohli uzavrieť manželstvo a sny o nezávislosti a slobode sa nám môžu splniť časom. Obaja sme mladí. Mali by sme pred sebou dosť rokov života - alebo by sme aspoň mohli dúfať, že ich bude dosť.“
„Kedy?“ Ešte vždy ju mrazilo - ale zároveň bola v pokušení. „Kedy by sme prešli z jednej fázy manželstva do druhej?“
Pohľad jej upieral ponad plece.
„Po roku?“ nadhodil. „Pravda, pokiaľ nepríde dieťa. Ponúkam vám skutočné manželstvo, slečna Fryová. A splodenie dediča patrí medzi moje povinnosti. Keby prišlo dieťa, museli by sme svoje sny trochu odsunúť, aspoň dočasne. Ale dajme tomu rok, ak nepríde dieťa. Pravda, pokiaľ by ste nechceli počať, tak dlhšie - alebo kratšie... Ale podľa mňa budeme potrebovať rok, aby sme sa uviedli ako vikomt a kontesa Darleighovci z Middlebury Parku. A to by sa patrilo urobiť. Súhlasíte s tým rokom?“
S ničím nesúhlasila. Akoby ju obchádzali mdloby. Mohla by byť vydatá a pritom si spokojne žiť sama? Je to vôbec možné? Potrebovala čas na rozmyslenie. A ten čas nemala.
Sklonila hlavu, zatvorila oči. „To by bolo šialenstvo!“ Na viac sa nezmohla.
„Prečo?!“ zvolal úzkostlivo. Vari sa bojí, že ho odmietne? Alebo prijme jeho ponuku?
Nedokázala premýšľať. Ale jedna myšlienka jej predsa len skrsla v mysli. „Čo ak budeme mať dieťa, ale bude to dievčatko?“ spýtala sa.
Zamyslel sa nad tým... a usmial sa.
„Asi by som mal rád dievčatko,“ zasmial sa. „Ďalšiu ženu, čo by mi riadila život.“
„Ale čo ak...?“ nástojila. „Čo ak nebude dedič?“
„Potom... hmm.“ Znova sa zamyslel. „Keby sme sa za ten rok spriatelili - nevidím dôvod, prečo by sa to nemalo stať - potom by sme nemuseli zostať do konca života cudzí, nie? Nerozišli by sme sa, len by sme žili každý samostatne, lebo by nám to vyhovovalo. A možno by sme sa celkom potešili, keby sme sa z času na čas stretli.“
A pritom splodili dieťa? Alebo ďalšie dieťa?
Ešte vždy sa jej krútila hlava. Pokúsila sa rozmýšľať rozumne.
„Čo keby ste sa časom chceli oženiť s niekým, do koho by ste sa zaľúbili, lord Darleigh?“ spýtala sa.
„V Middlebury sotva stretnem ženu, do ktorej by som sa mohol zaľúbiť,“ namietol. „Plánujem žiť menej utiahnuto, než som žil posledné tri roky - som rozhodnutý vyliezť z ulity -, ale je to tichá dedinka. Okrem toho to riziko hrozí každému, kto sa ožení alebo vydá, nemyslíte? Ale pri sobáši človek sľubuje vernosť osobe, ktorú si berie, nie?“
Bol to veľmi pochybný argument a Sophia si na čosi spomenula. Muži majú predsa isté potreby, či nie? To sa dozvedela v čase, keď žila s otcom a jeho priateľmi. A čo potreby lorda Darleigha? Podľa dohody, ktorú navrhol, by ho v dvadsiatich štyroch rokoch nechala samého, pravda, pokiaľ by nečakala prírastok.
Ako si bude uspokojovať svoje potreby potom? Bude mať milenky?
Otvorila ústa a nadýchla sa, ale nedokázala to vysloviť nahlas.
Prehovoril namiesto nej.
„Mohli by sme sa z času na čas stretávať,“ navrhol. „Nemuseli by sme zostať cudzí. Pravda, pokiaľ s tým budeme súhlasiť obaja.“
Znova zavládlo ticho.
„Čo ak vy stretnete niekoho, do koho sa zaľúbite?“ spýtal sa jej.
„Ja by som zostala manželovi verná,“ ubezpečila ho. Skutočne touto odpoveďou prekročila hranice a vážne uvažuje o jeho návrhu?
Ach, nemôže to brať vážne.
Ale je iná možnosť?
Objala sa, akoby jej bolo chladno.
„Veď ma ani nepoznáte,“ prehodila. Neskoro si uvedomila, že ak nerozmýšľa o jeho ponuke vážne, tá poznámka je bezpredmetná. „A ja nepoznám vás.“
Neodpovedal okamžite.
„Čo sa vám stalo?“ spýtala sa.
„Máte na mysli môj zrak?“ uistil sa. „Matkin brat sa vrátil po dlhých rokoch z Ďalekého východu. Bol veľmi zámožný obchodník a podnikateľ. Otec krátko predtým zomrel a mama robila, čo bolo v jej silách, aby nás uživila. Strýko chcel vziať moje sestry do Londýna, aby im tam našiel dobré partie, čo sa mu aj podarilo, a mňa chcel zaučiť do obchodovania. Ale mňa nelákala predstava, že budem celé roky sedieť za stolom, kým nedosiahnem povýšenie. Poprosil som ho, aby mi kúpil dôstojnícku hodnosť, a ako sedemnásťročný som nastúpil do delostreleckého oddielu. Takmer som praskol od pýchy a veľmi som chcel všetkým ukázať, že som rovnako zdatný bojovník ako ostrieľaní veteráni. Keď som sa prvý raz postavil k obrovskému delu, hneď v prvej hodine môjho účinkovania na bojisku, videl som, že delo nabili, ale nič sa nestalo. Pristúpil som bližšie, rozhodnutý vyriešiť problém a na mieste vyhrať bitku - a vtedy tá zbraň vypálila. Posledné, čo som videl, bol jasný záblesk. Malo ma to rozmetať na kúsky po celom Španielsku a Portugalsku, takže nikdy by ma nikto nedal dokopy. Ale keď ma odniesli do poľného lazaretu a prebral som sa z bezvedomia, zistil som, že som takmer nedotknutý, akurát som nevidel a nepočul.“ Sophia zdesene zhíkla.
„Keď som prišiel do Anglicka, po čase sa mi sluch vrátil,“ vysvetlil. „No zrak sa mi nikdy nevráti.“ „Ach,“ vzdychla, „aké to bolo...?“
Zdvihol ruku, druhou pevne zovrel opierku na stoličke, celkom ako ona pred chvíľou. Hánky mal biele.
„Prepáčte,“ zamrmlal priškrteným hlasom. „O tom nedokážem hovoriť, slečna Fryová.“
„Odpustite,“ ospravedlnila sa.
„A čo by som mal vedieť ja o vás?“ spýtal sa. „Čo také mi poviete, aby som sa rozbehol k dverám a utekal kadeľahšie?“
„Nepochádzam z úctyhodnej rodiny,“ priznala. „Môj starý otec bol baronet a titul teraz nosí jeho najstarší syn, môj strýko. Ale obaja - dávno pred mojím narodením - môjho otca vydedili. Bol čiernou ovcou rodiny, dobrodruh, hazardér - a rád hýril. Niekedy vyhral celý majetok a zrazu sme žili v prepychu. Ale nikdy to netrvalo dlhšie ako pár dní, možno týždňov. Prehýril viac peňazí, než kedy mal, a často sme celé týždne utekali pred ľuďmi, ktorým bol dlžný závratné sumy. Otec bol príťažlivý, šarmantný chlap, ale mama ho zrejme opustila práve preto, lebo bol flamender. Odišla s milencom, keď som mala päť rokov, a mňa nechala na krku otcovi. Bol z toho veľký škandál. O tri roky zomrela pri pôrode. Môjho otca zabili pred piatimi rokmi v súboji. Zastrelil ho niečí zlostný manžel. A nebol to jeho prvý súboj. Bol v spoločnosti notoricky známy. Nebolo by dobré, keby sa vaše meno spájalo s mojím.“
Zahryzla si do pery, znova zatvorila oči.
Počula, ako vzdychol.
„Slečna Fryová, vy za svojho otca nemôžete, ani za matku,“ podotkol.
Vstal a opatrne vykročil k nej, akoby sa bál, že medzi ich stoličkami je prekážka.
„Slečna Fryová,“ vystrel k nej pravú ruku, „vložíte ruku do mojej ruky?“
Váhavo vstala, podišla k nemu a vložila mu ruku do dlane. Keď zdvihol druhú ruku, vložila do nej pravú ruku a on obe ruky pevne zovrel.
Potom pred ňou pokľakol.
Ach!
Sklonil hlavu nad ich spojené ruky.
„Slečna Fryová,“ povedal, „urobíte mi tú česť a vydáte sa za mňa? Dáte nám obom príležitosť, aby sme uskutočnili svoje sny?“
Ako by mohla jasne premýšľať, keď hľadela na jeho jemné, ligotavé zvlnené vlasy a cítila jeho pevné zovretie?
Zrejme je dosť impulzívny. Keby povedala áno, do smrti by to ľutoval. Najmä ak - keď? - by o rok musel žiť sám a nemohol sa oženiť s inou, kým by Sophia nezomrela. Ten jeho sen by bol dobrý nejaký rok či dva. Ale navždy...? Predpokladala, že patrí k mužom, ktorí sú radi obklopení milujúcou rodinou.
 A čo ona? Ona nemá na výber. Vlastne môže si vybrať z dvoch možností - buď prijme jeho nedokonalú manželskú dohodu, alebo sa zmieri s chudobou. Takže naozaj nemá na výber.
„Áno,“ zašepkala nesmelo.
Zdvihol hlavu. Uprel oči do jej očí, usmial sa.
Bol to nesmierne milý úsmev.

MARTIN SA S VINCENTOM NEROZPRÁVAL, ak sa nerátali odpovede áno, pane a nie, pane na každú otázku, pričom hlas mu až tak vibroval formálnosťou. Mračil sa od hádky, ktorá medzi nimi prepukla po odchode z fary.
„Čože ste urobili?“ zrúkol naňho, keď mu Vincent oznámil, že sa zasnúbil so slečnou Fryovou. „Tristo hrmených, pominuli ste sa na rozume? Vyzerá ako chalanisko a nie som si istý, či je to pre chlapcov lichotivé prirovnanie.“
„Daj pozor, aby som ti nevrazil, Martin,“ napomenul ho Vincent.
Martin sa zachechtal.
„Dobre vieš, že by som to dokázal,“ pripomenul mu Vincent. „Spomeň si na tú rozbitú peru a krv, čo ti tiekla z nosa, keď si ma predtým vyprovokoval!“
„To ste mali len šťastie,“ namietol Martin. „A nehrali ste fér.“
„Veruže som hral fér,“ ubezpečil ho Vincent. „Nechci, aby som ti dokázal, že som nemal len šťastie. Tá dáma je moja snúbenica a budem ju ochraňovať pred každou urážkou.“
Martin sa bez slova uškrnul a uzavrel sa do seba.
Reverend Parsons s manželkou neboli rovnako otvorení, ale rozhodne ich to ohromilo a z ich hlasu počul, že to celkom nechápu, keď ich zavolal do salóna a oznámil im svoje zásnuby. Dosť váhavo mu blahoželali, akoby si neboli istí, či to nie je len žart, a keď ich ubezpečil, že to myslí vážne, boli až prehnane srdeční. Ale súhlasili, aby u nich ešte jednu noc alebo dve slečna Fryová prespala, kým nezariadi niečo iné.
Problém bol v tom, že nevedel, čo má zariadiť. Keď sa náhlil s Martinom na faru, dúfal, že slečna Fryová bude mať nejaké plány, bude mať nejakých príbuzných alebo aspoň známych, ktorí ju na čas prichýlia. Potom by sa jej mohol precítene ospravedlniť za problémy, ktoré jej spôsobil, a možno by jej ponúkol koč s tým, že by ju Handry zaviezol, kam by povedala. On by medzičasom mohol zostať v Covington House a ešte pár dní sa tešiť zo spoločnosti priateľov, kým by sa nevrátil jeho koč a nevzal ho do Middlebury Parku.
V kútiku mysle si uvedomoval, že by jej mal ponúknuť manželstvo, ak nebude, mať inú možnosť, no v skutočnosti nečakal, že k tomu príde.
Ale prišlo.
Problém bol v tom, že nemyslel ďalej ako po žiadosť o ruku.
Nie, problém bol v tom, že nemyslel ani na žiadosť o ruku!
Martin mal pravdu. Tuším sa naozaj pominul na rozume.
Má ju teraz vziať so sebou do Middlebury? A tam sa s ňou oženiť? Predstavil si, aká zdesená bude jeho matka. Onedlho by sa naňho vrhli aj jeho sestry a už by to nebola jeho svadba. Samozrejme, bude to tak, nech sa ožení s kýmkoľvek. Ale vo väčšine prípadov by rodina nevesty bola v rovnováhe s jeho rodinou. No za slečnu Fryovú sa nikto nebude prihovárať, nikto sa nepostará, aby bola pri svadbe rovnako dôležitá ako on, alebo aj viac, veď ona je nevesta a on len ženích.
Nebolo by fér, keby ju vzal rovno domov.
Spomenul si, ako mu Edna Hamiltonová oznámila, že dnes ráno našli slečnu Fryovú v kostole so žalostne malou kapsičkou s vecami. Nechala väčšinu svojho majetku v Barton Halle, lebo neuniesla viac ako jednu kapsu? Alebo bol v tej kapsičke celý jej svetský majetok?
Rád by vedel, čo mala oblečené - vtedy v Barton Halle, keď tam bol na návšteve, včera večer na tanečnej zábave, dnes ráno na fare. Určite potrebuje nové šaty, veľa nových šiat. Potom si spomenul, ako Edna spomínala, že si ju nikto nemohol pomýliť so slúžkou z Barton Hallu, lebo nebola tak dobre oblečená ako ony. Ani slúžky sa k nej nehlásili.
Možno by sa mal postarať, aby mali ohlášky v Barton Coombs a tu by sa aj zobrali. Ale to by znamenalo, že by tu musel zostať ešte mesiac a požiadať vikára s manželkou, aby na ten čas poskytli slečne Fryovej strechu nad hlavou. Jeho matka i sestry by mali dosť času zlietnuť sa sem a svadba by dopadla rovnako, ako keby ju vzal do Middlebury. A Marchovci by mohli robiť problémy. Boli schopní zverejniť nelichotivú minulosť rodičov slečny Fryovej. A aj tu by potrebovala nové šaty. Každá nevesta by sa mala vydávať v pekných šatách. Kde ich tu zoženie?
Ak sa nevráti do Middlebury Parku a nezostane tu, kde inde by sa mohol oženiť?
Má iba jednu možnosť.
Londýn.
Tam by si mohla nakúpiť všetko, čo nevesta potrebuje. Keby vybavil špeciálne povolenie, mohli by sa zosobášiť rýchlo a v tichosti. Tento plán sa mu pozdával najviac.
Trochu ho mrzelo, že sa ožení, a vopred to neoznámi matke a sestrám, ale zdalo sa mu to najvhodnejšie s ohľadom na slečnu Fryovú. V Londýne si budú viac-menej rovní.
Určite bude lepšie, ak postaví rodinu pred hotovú vec. Spomenul si, ako reagovali na jeho výber nevesty Martin a vikár s manželkou. Ale koniec koncov jeho matka a sestry chcú, aby sa oženil. Keď sa spamätajú zo šoku, že si sám vybral nevestu a oženil sa s ňou, iste budú napokon rady. A ak nebudú, tak sa medzi nimi strhne zvada.
Bože dobrý, v živote sa nehádal so svojou rodinou.
Ako bude slečna Fryová v Londýne nakupovať šaty? Kto jej poradí? Bude vedieť, kam ísť? Ako on vybaví zvláštne povolenie? Tuším treba ísť do Doctors' Commons, nie? Nuž čo, nejako trafí aj bez zraku. Napokon, má sluhov a má aj jazyk. Ale ako sa vybavuje svadba? Nuž čo, zistí to. Kde sa ubytujú na tie dva-tri dni, kým všetko vybavia? V hoteli? Ako slobodný muž a slobodná dáma?
Kým jedol duseného králika a k tomu krajec chleba natretý maslom, hlavou mu vírili otázky a neuspokojivé odpovede. Ani sa neoplatilo pýtať na Martinovu mienku. Ignoroval všetko, na čo sa nedalo odpovedať áno alebo nie, pane.
Ale kým premýšľal nad praktickými problémami, ktoré bolo treba vyriešiť, nemusel myslieť na väčší problém. Požiadal ju o ruku a sľúbil jej manželstvo a slobodu. Ponúkol jej také manželstvo, akým vždy opovrhoval.
Vtedy si spomenul na čosi, čo ho priviedlo k úvahám o praktických otázkach. Vlastne na to myslel, už keď bol s ňou, len v iných súvislostiach. Klub tých, čo prežili. Hugo - teda, Hugo Emes, lord Trentham - plánoval stráviť aspoň časť jari v Londýne. A aj keď tam nebude, určite tam budú jeho nevlastná matka a nevlastná sestra. Slečna Fryová za nimi nechcela ísť ako žena, čo si hľadá zamestnanie, ale iste nebude mať námietky, aby tam išla ako jeho snúbenica. A možno budú pani alebo slečna Emesové ochotné sprevádzať ju na nákupoch.
V duchu sa usmial. Väčšinu problémov možno vyriešiť, ak sa tak človek rozhodne. A on sa rozhodol. Samozrejme, bez zraku sa človeku ťažšie žije nezávisle, ťažšie presadzuje svoje rozhodnutia, ale nie je to úplne nemožné. Zrazu zatúžil vrátiť sa domov a vrhnúť sa s vervou do väčších životných úloh.
„To mäso mi tuším dnes chutilo ešte viac ako včera, Martin,“ nadhodil. „A chlieb nemohol byť čerstvejší, ani keby veľmi chcel.“
V skutočnosti jedlo sotva ochutnal. „Ďakujem, mylord.“
Ach, konečne zmena. Zvyčajne ho oslovoval pane.
„Martin, prosím ťa, potrebujem klobúk a paličku,“ vstal od stola. „Sľúbil som slečne Fryovej, že ju popoludní vezmem na prechádzku. Dúfam, že nebude pršať. Alebo áno...?“
Nastalo ticho. Martin zrejme vyzrel cez okno. „Nie, mylord.“
„Nepotrebujem, aby si ma odprevadil na faru,“ pokračoval Vincent. „Už poznám tú cestu.“ „Áno, mylord.“
„Martin,“ povedal o desať minút, keď vychádzal z dverí a paličkou nahmatal schody. „Predpokladám, že o týždeň už budem ženatý so slečnou Fryovou. Na tom nič nezmeníš, nech sa budeš mračiť, koľko chceš. Možno mi o nejakých päť rokov aj odpustíš.“
„Áno, mylord.“
Hm, vždy lepšie než nie, mylord.
Vincent bez nehody zišiel po schodoch a vykročil po príjazdovej cestičke. Vtom začul, že po dedinskej hradskej sa blíži koč ťahaný štvorzáprahom, ak sa nemýlil. Bolo počuť priveľký dupot, aby to bol len dvojzáprah. Pokiaľ to nebol dostavník či iný koč, ktorý prechádzal cez dedinu, v Barton Coombs bol iba jeden človek, ktorému ten koč mohol patriť.
Koč spomalil a zamieril ku Covington Housu. Vincent zostal stáť na mieste, len dúfal, že kone ho nezvalia, prv než si ho kočiš všimne.
Ale nemusel si robiť obavy.
„Ach, Darleigh,“ ozval sa žoviálny hlas sira Clarencea Marcha. Zrejme otvoril okienko na koči. „Prechádzate sa po cestičke? Opatrne!“
Vincent len naklonil hlavu a neodpovedal. Dupot čižiem mu prezradil, že kočiš zoskočil z kozlíka, potom otvoril dvierka na koči a spustil schodíky. Počul veľký rozruch pri vystupovaní a pochopil, že sir Clarence neprišiel sám.
Toto bola popoludňajšia návšteva - v koči so štvorzáprahom.
„Moja drahá manželka a dcéra sa rozhodli, že by sme sa mohli trochu previezť v koči, keď je tak pekne,“ spustil sir Clarence, „a ako by som im to mohol odmietnuť, Darleigh? Keď aj vy budete mať manželku a dcéru, hoci dúfajme, že aj synov, pochopíte, aké to je byť manželom a otcom, ktorý sa usiluje žiť vlastným životom. To jednoducho nejde. Šťastie muža závisí od uspokojenia ženských potrieb. A moje ženy si pomysleli, že by ste sa možno rád previezli s nami v koči, možno by sme sa mohli niekde zastaviť a trochu sa poprechádzať. Nohy mi už neslúžia ako voľakedy a lady Marchová sa po krátkej prechádzke zadychčí, ale mladí ľudia majú väčšiu výdrž. Henrietta sa s vami rada popoludní poprechádza, ak budete chcieť. Potom musíte ísť s nami domov na večeru. Bude to len jednoduché neformálne priateľské posedenie.“
Ach, toto sa mi bude páčiť, pomyslel si Vincent.
„Veľmi pekne ďakujem za láskavé pozvanie,“ povedal. „Žiaľ, musím ho odmietnuť. Samuel a Edna Hamiltonovci ma pozvali, aby som strávil večer s nimi a s niekoľkými ďalšími priateľmi z detstva. A dnes popoludní som sľúbil vziať na prechádzku svoju snúbenicu.“
Zavládlo hrobové ticho, bolo počuť len štrnganie postroja a fŕkanie koni.
„Svoju snúbenicu?“ zopakovala lady Marchová.
„Áno,“ usmial sa Vincent. „Nepočuli ste o tom? Myslel som si, že teraz to už vie celé Barton Coombs. Asi pred hodinkou slečna Fryová prijala moju žiadosť o ruku. Verím, že mi zaželáte veľa šťastia.“
„Slečna... myš?“ zaburácal sir Clarence.
„Sophia?“ zvolala v tej istej chvíli lady Marchová.
„Čože?!“ ozvala sa ohromene slečna Marchová. „Mama?“
„Len čo sa mi podarí vybaviť všetky formality, zosobášime sa v Londýne,“ vysvetľoval Vincent. „A potom vezmem svoju kontesu do Middlebury Parku. Nemusíte si robiť obavy o svoju neter, lady Marchová. V mojich rukách sa jej nič nemôže stať. Ach, práve som si na čosi spomenul. Martin?“
Dúfal, že dvere zostali otvorené. Predpokladal, že Martin naňho z diaľky dozerá, kým ho má na dohľad, aby sa nepotkol o kameň či nevrazil do stĺpa bránky.
„Áno, mylord?“
„Martin, prines mi peňaženku, prosím ťa,“ požiadal sluhu, „a odrátaj cenu lístka na dostavník. Sir Clarence ti povie presnú sumu. Boli ste taký láskavý a dali ste svojej neteri peniaze na lístok, keď včera večer odchádzala z Barton Hallu, pane, ale v skutočnosti ho nepotrebovala a s radosťou a poďakovaním vám môžem tie peniaze vrátiť.“
Ďalej kráčal po cestičke a len dúfal, že nezbabre svoj veľkolepý odchod tým, že sa zamotá do konského postroja alebo vrazí do otvorených dvierok na koči.
„Mama?“ ozvala sa spoza jeho chrbta Henrietta roztraseným hlasom.
„Ach, buď ticho, Henrietta,“ zahriakla ju milujúca matka nahnevane. „Tá fľandra! Po všetkom, čo som pre ňu urobila!“
Vincent nahmatkal paličkou stĺpik na bráne a vyšiel na ulicu. Kedysi sa hrávali takéto hry - dieťa so zaviazanými očami zatočilo do kruhu iné dieťa a to muselo nakoniec uhádnuť, kde je. Samozrejme, Vincent vždy podvádzal - ako zrejme aj ostatné deti - a vykúkal spod šatky. Ľutoval, že teraz to nemôže urobiť. Ale fara nebola ďaleko. Nájde ju.
Vždy nájdem cestu, pomyslel si, hoci mal nepríjemný pocit, že keď bol na fare predpoludním, konal unáhlene a teraz bude musieť do konca života znášať dôsledky svojho činu.
Krátko predtým než prišiel na faru, začul, ako sa smerom k Barton Hallu vracia štvorzáprah. Z popoludňajšieho výletu zrejme zišlo.
Takže som vyviedol sirovi Clarenceovi Marchovi ďalší kúsok, pomyslel si. Posledný a doteraz najrafinovanejší.
A urobil čosi, aby pomstil svoju dámu.

„Chodievate často na prechádzky? A kam najradšej chodíte?“ spýtal sa Vincent slečny Fryovej, keď o chvíľu odchádzali z fary. „Ja som rád chodieval po tom úzkom chodníčku za kováčskou vyhňou, potom som vyšiel po schodíkoch cez ohradu a krížom cez lúku k rieke. V detstve sme tam radi chytali ryby a plávali. Väčšinou sme mali plávanie zakázané, no napriek tomu sme to robili, aj v noci.“
„Rada sa prechádzam,“ priznala. „Niekedy som chodievala do lesa v parku pri Barton Halle, kde som mohla byť sama, ale občas som zašla aj ďalej, kam ma nohy viedli. Poznám to miesto, o ktorom hovoríte.“
Chytila ho pod pazuchu, ktorú jej nastavil, no zrejme si uvedomila, že ju nemôže viesť. Skôr ona viedla jeho, hoci vo voľnej ruke mal paličku.
Obrátil sa s ňou smerom, ktorým chceli ísť, keď ich vtom zastavila slečna Waddellová, ktorá bývala vedľa fary. Náhodou som bola v prednej záhradke, vysvetľovala, a otrhávala som zvädnuté hlávky kvetov.
Musela nás vidieť prichádzať, pomyslel si Vincent. A tak ako ostatní, zrejme aj ona vedela, ako vikár našiel ráno slečnu Fryovú v kostole a vzal ju na faru. Určite vie aj to, že slečnu Fryovú vyhodili uprostred noci z Barton Hallu. Nespomínala pani Parsonsová, že plánuje viesť protestnú delegáciu do Barton Hallu?
„Je pekné popoludnie, lord Darleigh,“ pokračovala.
„A slečna... Fryová, však? Tuším ste príbuzná lady Marchovej, ale bývate na fare.“
V hlase jej znela zvedavosť a Vincent si prekvapene uvedomil, že vikárova manželka dodržala slovo a o ich zásnubách nikomu nepovedala.
„Tak by ste mali počuť tú radostnú novinu z mojich úst, slečna Waddellová,“ povedal. „Vďaka slečne Fryovej sa zo mňa dnes stal šťastný muž. Zasnúbili sme sa.“
„No toto!“ Chvíľu sa nezmohla na slovo. „Tak by sa vám patrilo zablahoželať. Bože dobrý, to je teda nečakaná novina. Len dnes ráno sa vikár vypytoval po dedine, či niekto nemôže poskytnúť prácu urodzenej dáme... No teda toto! Nuž to je ozaj skvelá novina!“
Nebolo také ťažké dostať sa od nej ako inokedy. Vincent predpokladal, že horí túžbou prvá rozchýriť tú novinu.
„Ospravedlňujem sa,“ povedal, keď boli so slečnou Fryovou znova sami. „Oznámil som naše zásnuby, a ani som sa neporadil s vami. Dúfam, že vám to neprekáža.“
„Nie, mylord.“
„Keď som pred chvíľou odchádzal z domu, oznámil som to aj sirovi Clarenceovi, lady Marchovej a slečne Marchovej,“ dodal. „Prišli ma pozvať na výlet kočom a na prechádzku so slečnou Marchovou. S veľkým zadosťučinením som im vysvetlil, že sa radšej poprechádzam so svojou snúbenicou. Škoda, že som nevidel, ako sa zatvárili, keď som im prezradil, kto je tá snúbenica. Určite to bol pohľad pre bohov. Aha, a požiadal som svojho komorníka Martina Fiska, aby vrátil sirovi Clarenceovi peniaze na dostavník.“
„Ach,“ vzdychla.
„Keď som bol chlapec, radi sme mu vyvádzali kadejaké kúsky,“ začal. „Hovorím v množnom čísle, hoci väčšinu šibalstiev som vymyslel aj uskutočnil ja. Raz sme vyliezli na strechu Barton Hallu, a to večer predtým, ako mal sira Clarencea navštíviť titulovaný námorný admirál s manželkou - chválil sa tým dlho dopredu. Na najvyšší komín sme zavesili veľkú plachtu s lebkou a prekríženými hnátmi a dúfali sme, že si ju nikto pred admirálovým príchodom nevšimne. Naozaj si ju nikto nevšimol a mali sme šťastie, lebo v ten deň fúkal svieži vietor. Ak možno veriť sluhom, a väčšinou im možno veriť, keď admirál vystúpil z koča, najprv sa nadýchol čerstvého vzduchu a pozrel hore, kde sa vo vetre veselo trepotala naša plachta.“
Sophia sa šťastne, veselo zasmiala a Vincenta to potešilo.
„Chytili vás niekedy?“ spýtala sa.
„Nikdy,“ odvetil, „no občas sme mali na mále. Samozrejme, sir Clarence vždy vedel, kto sú vinníci, ale podozrenie nikdy nemohol dokázať, a hoci niektorí z nás mali dosť prísnych rodičov, sťažnostiam z Barton Hallu nevenovali veľkú pozornosť.“
Znova sa zasmiala.
„Takže ste mali šťastné detstvo, mylord?“ spýtala sa. „Veru mal.“
Obrátil k nej hlavu a takmer sa spýtal na jej detstvo. Vedel však, že ho mala ťažké a možno - pravdepodobne - dosť nešťastné a nechcel ju uviesť do rozpakov.
Odhadoval, že pomaly sa blížia ku kováčskej vyhni, a skutočne začul, ako naňho pán Fisk volá, vzápätí počul dupot ťažkých krokov, nato mu kováč chytil ruku s paličkou do svojej medvedej laby a z celej sily mu ju potriasal.
„Vincent Hunt!“ zaburácal kováč. „Včera večer sa mi nepodarilo dostať k vám s manželkou, ale vidím, že je z vás ozajstný džentlmen. No nepochybujem, že v kútiku srdca ste stále veľký nezbedník. Zdravím, slečinka. Nebývate náhodou v Barton Halle? Nie, počkajte, to o vás dnes vikár hovoril. Vraj či moja žena nepotrebuje pomocnicu do domácnosti. Tuším vás vzali k sebe na faru, však? No namojveru, u nich vám bude rozhodne lepšie. Barton Hall by som neodporúčal ani najhoršiemu nepriateľovi.“
„Dnes predpoludním sme sa so slečnou Fryovou zasnúbili,“ oznámil mu Vincent.
Pán Fisk mu pumpoval rukou ešte srdečnejšie.
„Hohó, idete na to zhurta, chlapče. Ale vy ste vždy boli muž činu. Vedel by som vám o tomto šibalovi porozprávať veci, že by vám vlasy dupkom vstávali, slečinka, no napriek všetkým lapajstvám to bol dobrý chlapec a nepochybujem, že z neho bude dobrý manžel. Som rád, že ste si vybrali malú vidiečanku, Vincent - alebo by som vám mal asi hovoriť mylord -, a nie nejakú vymódenú bábiku, aké si zvyčajne berú milosťpáni. Želám vám obom veľa šťastia. Aj moja pani by vám zaželala veľa šťastia, ale má plné ruky práce, lebo pečie chlieb a koláče pre nášho Martina. Myslí si, že ho treba trochu vykŕmiť, aby bol ako otec.“
„Dúfam, že vie,“ podotkol Vincent, „že vykrmuje aj mňa. Taký dobrý chlieb som jakživ nejedol a jej koláčom jednoducho nemožno odolať, nech sa ako usilujem.“
Potom vykročil so slečnou Fryovou ďalej a takmer vzápätí odbočili do tichej uličky, ktorá viedla rovnobežne s riekou, len o kus ďalej.
„Takže vy ste malá vidiečanka, však?“ spýtal sa Vincent. „Nedotklo sa vás to?“
Vôbec ju nepoznal. Znova mal nepríjemný pocit, že urobil čosi unáhlené a impulzívne, čo sa nedá zmeniť.
„Nedotklo sa ma to, ak tou druhou možnosťou bola ,vymódená bábika, aké si berú milosťpáni',“ odvetila. „To je asi dosť nežiaduca kategória, ak chce žena získať odobrenie kováča, nemyslíte?“
Zasmial sa. Odpoveď ho prekvapila a potešila. To dievča má zmysel pre humor.
„Pán Fisk je otec môjho komorníka,“ vysvetlil Vincent. „S Martinom sme spolu vyrastali. Keď som šiel do vojny, spýtal sa, či môže byť mojím vojenským sluhom. Po tom, čo som utrpel zranenie, trval na tom, že zostane mojím komorníkom, a odvtedy sa ho nemôžem zbaviť. Pokúšal som sa o to, hlavne v prvých rokoch, keď som si nemohol dovoliť platiť mu a v tom cornwallskom dome, kde som sa zotavoval, mal iba strechu nad hlavou a stravu. Ale odmietol odísť.“
„Iste vás má veľmi rád,“ podotkla.
„Predpokladám, že máte pravdu,“ pripustil. Nikdy predtým o tom tak nepremýšľal. Pochyboval, že Martin sa tým zaoberal. „Tie schodíky cez ohradu musia byť blízko.“
„Asi dvadsať krokov,“ odvetila.
Neuvažoval, ako sa dostane na druhú stranu. Samozrejme, v jazernej oblasti sa prechádzal v prírode, ale mal pri sebe Martina. Niežeby ho Martin preniesol cez ohradu, ale boli na seba zvyknutí a Martin presne vedel, na čo ho má upozorniť a kedy.
Tieto schodíky cez ohradu si dobre pamätal. Liezol po nich najmenej tisíc ráz.
„Ja pôjdem prvý,“ vyhlásil, keď tam prišli. „Potom budem predstierať, že vám pomáham.“
Paličku si zavesil na hornú priečku. Bol rád, že sa nepokúšala vziať mu ju ani netrvala na tom, že pôjde prvá a pomôže mu. Muž si musí zachovať istú dôstojnosť.
Bál sa, že sa celkom znemožní. Boli tam dve drevené priečky, prvá asi trištvrte metra nad zemou, druhá o pol metra vyššie - na tú si zavesil paličku. Na tejto strane bola tráva. Na druhej strane boli priečky zodratejšie od nôh, čo cez ne prešli. Po daždi boli tie priehlbiny vždy plné blata, čo bol pre chlapcov hotový raj. Našťastie v posledných dňoch nepršalo. Na druhej strane ohrady rástol živý plot z hlohu a za ním sa rozprestierala lúka, zvyčajne posiata sedmokráskami, iskerníkom a ďatelinou. A v diaľke rieka.
Premýšľal, či sem stále chodia deti. Teraz tam nijaké deti nepočul. Možno sú v škole.
Ale nemusel si robiť obavy. Preliezol cez ohradu bez nehody, hoci bol rád, že si pamätal priehlbinu na druhej strane, lebo keď zoskočil, dopadol presne tam, kde očakával. Potom sa obrátil ku schodíkom, čižmou nahmatal spodnú priečku a podal Sophii ruku.
„Madam, dovoľte, aby som vám pomohol. Nijaké obavy.“
Znova sa zasmiala a ten smiech znel celkom bezstarostne, akoby si to vychutnávala. Pocítil v dlani jej ruku a vzápätí zoskočila vedľa neho.
„Máme lúku sami pre seba?“ spýtal sa, hoci si tým bol takmer istý.
„Máme,“ odvetila a vyslobodila si ruku. „Ach, toto je nádherné ročné obdobie. Najradšej mám, keď jar prechádza do leta. Tá lúka je ako farebný koberec. Mám vám ju opísať?“
„O chvíľu,“ súhlasil. „Hoci sa nemusíte cítiť povinná všetko mi opisovať. Učím sa vnímať svet ostatnými zmyslami, nepokúšam sa predstavovať si, čo nevidím. Keď mi opíšete scenériu, ja ju opíšem vám, ale môj opis bude plný zvukov, vôní, niekedy aj dotykov. Ba aj chutí. Chápete ma?“
„Áno, veru áno,“ ubezpečila ho. „A tým sa vysvetľuje, prečo nie ste obeť.“
Zdvihol obočie.
„Prečo sa nesprávate ako obeť,“ vysvetlila. „Obdivujem to.“
Naklonil hlavu nabok.
„Cítili ste sa niekedy ako obeť?“ spýtal sa. „Všetci sa tak niekedy cítime. Aspoň predpokladám. Za to sa netreba hanbiť, lebo niekedy sú z nás naozaj obete. Ale ak máme šťastie, podarí sa nám povzniesť nad sebaľútosť. Pre mňa to bolo ľahšie vďaka tomu, že som dva roky po oslepnutí zdedil majetok. To mi poskytlo slobodu, vždy budem za ňu vďačný.“
„A ja sa za vás vydám,“ povedala so zatajeným dychom.
Takže pre ňu bude jednoduchšie oslobodiť sa od pocitu, že je obeť? Hoci človek musí mať viac ako šťastie, ak sa chce zbaviť sebaľútosti. Niekedy je sebaľútosť v ľuďoch ukotvená tak hlboko, že nič ich nedokáže presvedčiť, aby sa tešili zo života. Ľutuje sa slečna Fryová? Nepozná ju zasa až tak dobre, aby si vedel na tú otázku odpovedať.
„Nevidím vás,“ pokračoval. „Len som vás počul - a dotýkal som sa vašej ruky, vnímal som ju pod pazuchou. Cítil som vôňu vášho mydla. Rád by som vás spoznal bližšie.“
Počul, ako zatajila dych.
„Chcete sa ma... dotýkať?“ spýtala sa.
„Áno.“
Ale nie so smilnými úmyslami. Dúfal, že to chápe. No nedokázal to povedať nahlas.
Bola blízko, no nedotkla sa ho ani on sa nenačiahol k nej. Počul šuchorenie látky a usúdil, že si odložila čepiec a možno aj plášť. Počul, ako jeho palička zahrkotala na schodíkoch, zrejme si prehodila oblečenie vedľa nej.
Stáli kúsok od schodíkov. Dúfal, že sú krytí hlohovým plotom a neuvidí ich niekto od cestičky. Hoci, niežeby tadiaľ ľudia chodili tak často.
Postavila sa pred neho. Cítil ju tam. Potom sa mu končekmi prstov zľahka dotkla hrude. Zdvihol ruky a nahmatal jej plecia. Drobné, útle, a predsa pevné. Prechádzal rukami ďalej, kým nepocítil hladkú položku na hrdle. Pod ľavým palcom nahmatal pulz. Pomaly prechádzal rukami po štíhlom krku k drobným ušiam a vlasom - hustým, jemným, kučeravým, veľmi krátkym, ako spomínala.
Vyzerá ako chlapec...
Naklonil hlavu bližšie. Vôňa mydla, ktorú cítil včera večer, jej vychádzala z vlasov. Zrejme si ich nedávno umyla. Na sánke cítil jej hrejivý dych.
Končekmi prstov jej skúmal tvár. Hladké, pomerne široké čelo, klenuté obočie, zatvorené oči - niekedy hnedé, inokedy orieškové, tak povedala. Gaštanové vlasy. Ale ich farba ho už nezaujímala.
Dlhé mihalnice. Rovný krátky nos - ale nepripomínal mu gombičku. Hrejivé líca hladké ako ružové lupene, výrazné lícne kosti. Pevná sánka, špicatá brada.
„Srdcovka,“ zamrmlal.
Palcami jej nahmatal ústa. Široké, plné pery. Prebehol zľahka po nich, palce nechal v kútikoch úst.
Ani sa nepohla, nevydala hláska. Tvárové svaly mala uvoľnené. Dúfal, že aj ona je uvoľnená. Nechcel ju uviesť do rozpakov ani vyplašiť. Ale končeky prstov boli jeho oči.
Znova k nej naklonil hlavu, až cítil na tvári jej hrejivý dych. Neodtiahla sa, nebránila sa. Priložil pery na jej pery.
Nebol to bozk. Len ju ochutnával. Pery sa jej mierne zachveli, potom sa uvoľnili. Ani ona ho nepobozkala. Ale zotrvala pri ňom. Zrejme prijala fakt, že budú patriť spolu.
Drobná, chudá, alebo aspoň veľmi štíhla. Nemala výrazné krivky, ale nemienil rukami podrobnejšie skúmať jej telo. Na to nemal právo. Ešte nie.
Poddávala sa jeho dotykom, držala v rukách kraje jeho redingotu.
Tak stáli nevedno ako dlho.
Opísala sa presne. Nemá bujné krivky. Možno mal Martin pravdu a naozaj vyzerá ako chlapec. Určite nebola krásna, ba ani pekná. Rozhodne nemala postavu, aká priťahuje pohľady mužov. Ale keď cítil teplo jej tela na svojom tele a vôňu mydla, ktorá ju obklopovala, bolo mu jedno, ako vyzerá.
Stane sa jeho ženou, a hoci vedel, že keď bude neskôr sám, bude ľutovať, že konal impulzívne, cítil sa zvláštne... dojatý.
„Slečna Fryová,“ povedal jej nad hlavou - ale to oslovenie sa mu nezdalo správne, keď ju tak držal, „alebo vám môžem hovoriť Sophia?“
„Mohli by ste mi hovoriť Sophie, prosím?“ jej hlas znel tlmene, lebo ústa mala zaborené v nákrčníku. „Nikdy ma tak nikto nevolal.“
Mierne sa zamračil. V tej žiadosti znela bolesť. No možno nie bolesť, len túžba.
„Tak teda pre mňa budete odteraz len Sophie,“ vyhlásil. „Verím, že ste pekná, Sophie. A prv než začnete namietať,  že to tak nie je, že zrkadlo hovorí čosi iné a že keby som vás videl, nikdy by som to nepovedal, dovoľte, aby som vám pripomenul, že ani perla nevyzerá nádherne, kým je ukrytá v mušli.“
Na hrudi počul jej tlmený smiech, zrazu sa od neho odtiahla. O chvíľu pocítil v ruke paličku a chytil ju. Povedal niečo zlé?
„Mali by sme zájsť k rieke,“ navrhla, „a posedieť si na brehu. Upletiem púpavový venček a môžete tvrdiť, že púpavy sú rovnako krásne ako najdrahšie ruže. Ako vám mám hovoriť ja, mylord?“
„Vincent,“ odvetil, zatiaľ čo si zrejme dávala plášť a čepiec.
Usmial sa. Možno to, čo urobil, nebolo až také unáhlené. Mal pocit, že toto dievča sa mu skôr či neskôr skutočne zapáči - nielen preto, lebo chce, aby sa mu páčila, ale preto...
Hm, pretože je príjemná, sympatická. Alebo sa mu to aspoň zdalo.
Ešte bolo priskoro, aby si tým bol istý. Zapáči sa jej? Je aj on príjemný a sympatický? Myslel si, že je.
Bolo priskoro vedieť, či sa budú jeden druhému páčiť.
A bolo priskoro premýšľať o ďalekej budúcnosti, ktorú jej tak unáhlene navrhol. Vždy to tak bolo - budúcnosť mala nepríjemný zvyk vyvŕbiť sa ináč, než človek očakáva alebo plánuje.
Budúcnosť sa o seba postará sama.

„SMIEM VÁS POZVAŤ DO Covington Housu na čaj, prv než sa vrátite na faru?“ spýtal sa jej lord Darleigh, keď sa neskôr zberali domov. „My dvaja si musíme všeličo naplánovať.“
My dvaja!
Počas prechádzky po brehu rieky, ani kým tam sedeli, nehovorili o budúcnosti. On jej rozprával o svojom detstve v Barton Coombs, ona zatiaľ uplietla púpavový venček a on ho preskúmal prstami, keď oznámila, že je hotový. Potom jej ho vzal z rúk a nasadil jej ho trochu nakrivo na hlavu, hoci mala čepiec.
Obaja sa zasmiali.
To sa jej zdalo neuveriteľné - často sa smiali. Ale aj všeličo iné sa jej zdalo neuveriteľné. Dotýkal sa jej. Vedela, že to robil len preto, lebo ju nemohol vidieť, no predsa len sa jej dotýkal nežnými, jemnými prstami, aj perami...
A držal ju v náručí. To sa jej zdalo neuveriteľné. Privinul si celé jej telo. A hoci ju ohromilo, aké má vypracované mužné svaly, privádzalo ju do úžasu už to, že ju držal v objatí, akoby mu na nej záležalo... akoby mu bola vzácna... akoby preňho niečo znamenala.
Bol to nepredstaviteľne zvláštny deň. Deň, ktorý sa začal tak hrozne - začal sa tesne po polnoci, keď sa sir Clarence, teta Martha a Henrietta vrátili krátko po nej z tanečnej zábavy a prišli do jej spálne bez zaklopania, hoci už ležala v posteli a sviecu zahasila. Ako sa mohol deň, ktorý sa začal tak hrozne, skončiť takto? A pritom sa ešte neskončil. A teraz sa lord Darleigh chce s ňou pri čaji v Covington House rozprávať o plánoch do budúcnosti.
Bez gardedámy. Ale na tom zrejme nezáležalo. Boli zasnúbení a ešte bolo svetlo. Ani počas tejto prechádzky nemala gardedámu. Nikdy ani nepomyslela na to, že by mohla mať gardedámu.
„Ďakujem,“ zamrmlala.
Verila, že sa jej bude páčiť, a pri tom pomyslení jej vhŕkli do očí slzy a zovrelo jej hrdlo. Za posledných päť rokov nepoznala veľa ľudí, ktorí by sa jej páčili, a predtým ešte menej. Nie, nesmie sa ľutovať! Už dávno pochopila, že sebaľútosť vedie k porazeneckým myšlienkam. Naučila sa ju meniť na satiru a vybíjala si svoje pocity kreslením. Ale na vikomtovi Darleighovi nebolo nič satirické ani vhodné na smiech - ani to, ako jej nešikovne položil venček na hlavu.
Rozmýšľala, či sa mu zdá sympatická. Nikdy predtým si tú otázku nepoložila.
Keď prišli do Covington Housu, dvere im otvoril komorník lorda Darleigha pán Fisk. Keď ho vikomt požiadal, aby im priniesol do salóna čaj, pán Fisk jej uprene hľadel do očí. Tváril sa bezvýrazne, ako to vedia len sluhovia. Ale Sophia mu z pohľadu vyčítala obvinenie, dokonca nechuť. Aj bez toho by sa ho zľakla. Bol vyšší a statnejší ako jeho pán a vyzeral skôr ako kováč, nie ako komorník.
Sophia sa naňho neusmiala. Ľudia sa na sluhov väčšinou neusmievajú. Nepáčilo by sa im to. Zistila to už vtedy, keď žila u tety Mary.
Dom, o ktorom posledné dva roky fantazírovala, bol znútra pôsobivejší, než čakala. Veľký štvorcový salón zariadený pohodlným starým nábytkom, v ňom rozložitý kozub, sklené dvere viedli von, kde kedysi zrejme bola kvetinová záhradka. V jednom kúte stál klavír a bolo na ňom položené puzdro od husieľ.
„Sadnite si,“ lord Darleigh ukázal ku kozubu a Sophia zamierila ku kreslu vedľa neho. On neomylne zamieril ku kreslu na druhej strane kozuba a usadil sa.
„Mám dojem, že bude najlepšie, ak sa pôjdeme zosobášiť do Londýna, Sophie,“ začal. „Vybavím zvláštne povolenie. Do týždňa by nám ho mohli vystaviť a potom vás vezmem domov do Gloucestershiru. Middlebury je veľká, pôsobivá rezidencia. Okolo nej sa rozkladá obrovský park a za ním sú blahobytné farmy. Je tam dosť rušno. Viem, že tá predstava vás desí, ale...“
Odmlčal sa, lebo pán Fisk priniesol čaj. Položil podnos na stolík vedľa Sophie, bezvýrazne jej pozrel do očí a odišiel.
„Ďakujem, Martin,“ povedal vikomt.
„Pane.“
Sophia naliala čaj a položila šálku s tanierikom na stolík vedľa vikomta Darleigha. Na tanierik mu dala hrozienkový koláčik a vložila mu ho do ruky.
„Ďakujem, Sophie,“ povedal. „Mrzí ma to. Vravel som, že si musíme urobiť plány, a potom som vám ich oznámil.“
„O týždeň?“ spýtala sa.
Realita ju doslova omráčila. Odíde odtiaľto s vikomtom Darleighom. Pôjdu do Londýna a zosobášia sa tam. Do týždňa. Bude vydatá dáma - bude z nej lady Darleighová. Bude mať vlastný dom a manžela.
„Verím, že tak to bude najlepšie,“ pokračoval. „Mám početnú blízku a milujúcu rodinu, Sophie. Chránia si ma ako oko v hlave, lebo som jediný syn. Navyše som slepý. Keby som im dovolil, aby mi usporiadali svadbu, asi by ma zadusili od samej lásky. Vy nemáte rodinu, ktorá by vyvážila ich nadšenie a obskakovala vás. Nebolo by odo mňa pekné, keby som vás vzal rovno do Middlebury.“
Sophia mala dve tety, dvoch strýkov, dvoch bratancov, ak rátala Sebastiana, nevlastného syna strýka Terrencea. Ale mal pravdu. Nemala nikoho, kto by chcel prísť na jej svadbu, a už vôbec nie pomôcť jej pri plánovaní.
„Sophie,“ nadhodil, „počul som, že tá kapsa, ktorú ste mali ráno v kostole, nebola veľmi veľká. Nechali ste väčšinu svojho majetku v Barton Halle? Mám poslať Martina, aby vám zvyšok priviezol? Alebo v tej kapse je všetko?“
„Nechala som tam nejaké oblečenie,“ odvetila.
„A chcete ho?“
Zaváhala. Bez nich nemala takmer nič, ale všetko to boli šaty zdedené po Henriette a nesedeli jej. Niektoré vyzerali dosť ošumelo. Do kapsy si zbalila akurát skicár, uhoľ a jedny šaty na prezlečenie.
„Nie.“
„Dobre,“ odvetil. „Budete mať všetko nové. V Londýne si môžete nakúpiť, čo potrebujete.“
„Nemám na to peniaze,“ zamračila sa a s hrmotom položila šálku na tanierik. „A nemôžem od vás žiadať...“
„Veď ani nežiadate,“ namietol. „Ale budete mojou manželkou, Sophie. Postarám sa o vás. Rozhodne vás mienim obliecť, ako sa patrí na dámu vo vašom postavení.“
Odložila šálku s tanierikom na podnos, oprela sa v kresle. Od rozpakov si začala obhrýzať necht.
„Rád by som s vami prišiel do Londýna len na deň, a kým ja budem vybavovať zvláštne povolenie, vy by ste si mohli zadovážiť garderóbu. Ale nebude sa to dať zvládnuť tak rýchlo. No verím, že v dome môjho priateľa Huga vás srdečne privítajú. Spomínal som vám lorda Trenthama.“
Už len to pomyslenie ju vydesilo - a zároveň ju zaplavilo také vzrušenie, až jej prišlo nevoľno, a bola rada, že si nedala koláčik.
„Sophie?“ oslovil ju. „Nakoniec vám tuším diktujem, čo máte robiť, však? Ale neviem vymyslieť nič lepšie. Navrhnete niečo vy?“
Iba ak sadnúť zajtra na dostavník a odviezť sa do neznáma. Ale vedela, že to by neurobila, keď má možnosť, ktorá je až priveľmi lákavá.
„Nie,“ odvetila, „ale ste si istý...?“
„Ach, som si stopercentne istý,“ ubezpečil ju. „Vyjde nám to. Povedzte, že mi veríte.“
Zatvorila oči. Veľmi túžila vydať sa zaňho. Veľmi túžila po ňom - bol milý, čestný, páčili sa jej jeho sny, nadšenie i jeho zraniteľnosť. Chcela mať niekoho blízkeho. Niekoho, kto by ju oslovoval menom, utešoval by ju, smial by sa s ňou. Niekoho až bolestne krásneho.
Niekoho, kto jej vráti sebavedomie.
Niekoho, kto...
„Plánujete ma finančne podporovať, aj keď od vás odídem?“ spýtala sa.
„Aj keď...“ Uprel oči na ňu. „Vždy budete moja manželka a budem sa za vás cítiť zodpovedný, Sophie. Samozrejme, v závete na vás budem primerane pamätať. Ale musíme už teraz myslieť na ďalekú budúcnosť? Radšej by som myslel na blízku budúcnosť. Chystáme sa zosobášiť, tak myslime na svadbu a na domov, ostatné príde samo. Dobre?“ Znova sa tváril úzkostlivo.
Aj ona cítila úzkosť - niežeby sa jej sen nesplnil, ale že sa splní.
„Áno,“ usmiala sa.
„Teda vyrazíme zajtra ráno,“ oznámil. „Vyhovuje vám to?“ Tak skoro...? „Áno, mylord.“ Naklonil hlavu nabok. „Áno, Vincent.“
„Chcete, aby som vám zahral na husliach?“ spýtal sa. „Znova som vám to oznámil. Viem, že ste priveľmi zdvorilá, aby ste odmietli.“
„To sú vaše husle?“ prekvapila sa. „Nesmierne by sa mi páčilo, keby ste mi zahrali.“
So smiechom vstal a prešiel cez salón ku klavíru. Otvoril puzdro a vytiahol husle. Strčil si ich pod bradu, vzal do ruky sláčik, naladil struny, napoly sa obrátil k nej a spustil. Zdalo sa jej, že je to možno Mozart, ale nebola si istá. Veľmi sa v hudbe nevyznala. Ale na tom teraz nezáležalo. V živote určite nepočula nič také krásne. Telo sa mu pri hre zľahka knísalo do rytmu, akoby sa načisto poddal hudbe.
„V Penderris Halle mi hovoria,“ ozval sa, keď dohral skladbu a uložil husle do puzdra, „že pri mojej hre mňaukajú všetky mačky na okolí. Ale určite preháňajú, nemyslíte? Nepočujem tu mňaukať jedinú mačku.“
Počas prechádzky jej rozprával o Penderris Halle v Cornwalle, sídle vojvodu Stanbrooka. Po návrate z Pyrenejského polostrova tam strávil niekoľko rokov, aby sa vyrovnal so slepotou. Bolo ich tam sedem - šesť mužov vrátane vojvodu a jedna žena -, boli si veľmi blízki a hovorili si Klub tých, čo prežili. Odvtedy tam každý rok strávili spolu pár týždňov.
Je to od jeho priateľov kruté, pomyslela si Sophia, že sa vysmievajú z jeho hry. Ale uškŕňal sa, ani čo by to nevnímal ako urážku. Zrejme len žartovali. Sú to predsa jeho priatelia. Rozprával jej, ako sa navzájom doberajú a povzbudzujú, keď niektorý z nich upadne do skľúčenosti.
Musí to byť príjemné, keď má človek priateľov. Priateľov, ktorí si môžu dovoliť navzájom sa doberať.
„Možno preto, lebo tu nemáte nijaké mačky,“ zažartovala.
„Au!“ Teatrálne zvraštil tvár, potom sa zasmial. „Ste rovnako zlá ako oni, Sophie. Neviete doceniť moje umenie. Žiaľ, všetci géniovia sú nedocenení. Predpokladám, že klavír je hrozne rozladený. Určite na ňom niekoľko rokov nik nehral.“
Prijal jej žart so smiechom a obvinil ju, že je rovnako zlá ako jeho priatelia - potešilo ju to.
„Viete hrať aj na klavíri?“ spýtala sa.
„Posledné tri roky som sa učil hrať na oboch nástrojoch,“ vysvetlil. „Žiaľ, ani jeden neovládam dokonale, ale pracujem na tom. Zato harfa, to je čosi iné. Tá má na môj vkus priveľa strún. Priznám sa, neraz som bol v pokušení vyhodiť ju von oknom. Ale keďže na vine som ja, a nie harfa, a veru by sa mi nepáčilo, keby ma niekto vyhodil oknom, zvyčajne to nutkanie potlačím. Som však odhodlaný, že sa na harfe naučím hrať.“
„Vy ste sa neučili hrať na klavíri v detstve?“ zaujímala sa.
„Nikomu to ani na um nezišlo,“ vyhlásil. „Ani mne. Klavír bol vyhradený pre dievčatá. Ale som rád, že som sa vtedy nemusel učiť hrať. Bol by som klavír znenávidel.“
Sadol si na dlhú lavičku pri klavíri a zdvihol veko. Sophia sa dívala, ako hmatká prstami po čiernych klávesoch, kým palcom nenašiel biely kláves.
Zahral skladbu, ktorú počula hrať Henriettu - fúgu od Bacha. Hral pomalšie, opatrnejšie ako ona, ale presne. Klavír bol skutočne rozladený a možno aj vďaka tomu znel melancholicky.
„Počkajte s ováciami do konca recitálu,“ povedal, keď zdvihol ruky.
Zatlieskala a usmiala sa.
„Chcete naznačiť, že recitál sa už skončil?“ spýtal sa. „Vôbec nie,“ odvetila. „Po potlesku príde zvyčajne prídavok.“
„Zdvorilý potlesk naznačuje koniec recitálu,“ namietol. „A váš potlesk bol rozhodne zdvorilý. Okrem toho som pomaly vyčerpal svoj repertoár. Nechcete si zahrať na tomto smutnom nástroji? Viete hrať?“
„Nikdy som sa to neučila.“
„Aha,“ uprel pohľad na ňu, „skutočne som počul vo vašom hlase túžbu? Čoskoro, Sophie, budete môcť robiť, čo len budete chcieť. Teda, v rozumnej miere.“
Nakrátko zatvorila oči. To si celkom nevedela predstaviť. Vždy túžila len... hm, jednoducho učiť sa.
„Viete spievať?“ spýtal sa. „Poznáte nejaké ľudové piesne? Presnejšie, poznáte pieseň Raz zavčas rána? To je jediná pieseň, ktorú viem zahrať.“
Zahral prvých pár tónov.
„Poznám ju,“ odvetila a prešla cez miestnosť k nemu. „Viem spievať, ale pochybujem, že ma niekedy pozvú na vystúpenie do slávnej opery.“
„Bolo by škoda, keby sme hudbu prenechali iba tým, ktorí majú výnimočný talent. Spievajte a ja budem hrať.“
Ruky - tie ruky, ktorými sa jej dotýkal tváre - mal štíhle, pekne tvarované, nechty úhľadne zastrihnuté.
Znova zahral úvodné takty a ona spievala: „Z údolia podo mnou, keď slnko svitalo, v ušiach mi zvučali panenské spevy ranné.“
Hlavu skláňal nad klávesmi, viečka privreté.
Prečo sú takmer všetky ľudové pesničky smutné? Preto, lebo smútok vie rozochvieť struny srdca silnejšie ako šťastie?
„Nikdy ma neoklam, ach, nikdy neopusť. Nuž, ako správať sa má potom človek k panne?“
Spievala pieseň od začiatku do konca, a keď skončila, Vincent nechal prsty na klávesoch, hlavu sklonenú.
Znova jej zovrelo hrdlo. Život je často smutný, plný sklamaní a rozchodov.
Potom zahral novú skladbu, trochu váhavejšie, občas netrafil správny kláves. A pritom spieval.
„Na Richmond Hille žije dievča jasnejšie než deň májový...“ Mal príjemný tenor, hoci ani on zrejme nikdy nebude vystupovať v opere. Pri tej myšlienke sa usmiala.
„Aj korunu dám rád, nech smiem ťa svojou zvať, dievčina z Richmond Hillu...“
Keď skončil, na perách mu pohrával úsmev.
„Ľúbostné vyznania vedia byť niekedy dosť extravagantné, nemyslíte?“ nadhodil. „A pritom človeka pichne pri srdci.“ Päsťou si udrel do hrude. „Verili by ste mužovi, ktorý by povedal, že sa kvôli vám vzdá koruny, Sophie?“
„Pochybujem, že by to kvôli mne niekto urobil,“ odvetila. „Musel by to byť kráľ, a tých je nedostatok. Ale možno by som verila jeho slovám, keby som si bola istá, že ma nadovšetko ľúbi. A keby som ja bezhranične ľúbila jeho. Veríte v takú lásku, mylord?“
Najradšej by si zahryzla do jazyka, ale už bolo neskoro.
„Verím,“ pravou rukou zľahka zahral stupnicu. „Nestáva sa to každému, alebo možno väčšine, ale občas sa to prihodí. A musí to byť krásne. Väčšina ľudí sa uspokojí aj s malom. A prečo nie? Vždy lepšie ako nič.“
Pozrel na ňu a usmial sa.
„Asi by som vás mal pomaly vrátiť na faru,“ poznamenal. „Zrejme nebolo celkom podľa pravidiel slušnosti, že som vás priviedol sem, však? Ale sme predsa zasnúbení a čoskoro sa vezmeme.“
„Nemusíte ísť so mnou,“ ubezpečila ho.
„Ach, ale ja chcem,“ vyhlásil a vstal. „Keď moja dáma musí niekam ísť, odprevadím ju, ak je to v mojich možnostiach.“
Znelo to dosť vlastnícky, no pochopila, že sa nechce cítiť znevýhodnený svojou slepotou. Moja dáma.
Naozaj je teraz jeho dáma?
Väčšina ľudí sa uspokojí aj s malom. A prečo nie? Hm, uspokojiť sa s malom namiesto bezhraničnej romantickej lásky, o akej spieval? Ani to málo možno nevydrží.

Už druhý deň cestovali do Londýna - a ako to už býva, bola to namáhavá cesta. Takmer sa spolu nerozprávali.
Vincent sa usiloval neľutovať nič, čo urobil za posledných pár dní, počínajúc tým, že prijal pozvanie sira Clarencea do Barton Hallu. Alebo možno tým, že sa rozhodol ísť do Barton Coombs, a nie domov.
Požiadal o ruku neznámu ženu - a nesľúbil jej len také normálne manželstvo. Práve tá druhá časť jeho sľubu ho teraz ťažila na mysli. Od prvej chvíle mu bude visieť nad hlavou možný rozchod. Impulzívne správanie bolo vždy jeho slabou stránkou. A často ho oľutoval. Raz impulzívne pristúpil k delu, aby sa pozrel, prečo nevystrelilo...
Ale cítil zúfalú túžbu presvedčiť Sophiu Fryovú, aby sa zaňho vydala, a nevedel, ako inak ju presvedčiť, aby súhlasila. Potreboval, aby povedala áno.
To, že pol druha dňa strávili takmer v tichu, bola rovnako jeho chyba ako jej. Viac jeho. Akoby bola trochu zastrašená nielen ním, ale aj jeho parádnym kočom a nóbl životom, ktorý ju čaká. A tým, že vkročí do neznáma.
V noci si určite veľmi neoddýchla. Zastavili sa v pochybnom hostinci, ktorý vybrali Martin a Handry, a ubytovali sa v dvoch izbách, jedna bola určená pre Martina, druhá pre manželov Huntovcov. Vincent spal v Martinovej izbe, ale celú noc si robil obavy, že Sophia musí spať sama, nemala ani len komornú, ktorá by jej robila spoločnosť.
Pokúšal sa vymyslieť, čo povedať, niečo vtipné, čo by vyvolalo jej smiech. Mala príjemný smiech, hoci predvčerom sa mu zdalo, že sa nesmeje často. Ak mal súdiť podľa pár poznámok, čo utrúsila, žila hrozne osamelo.
Ale prv než sa stihol ozvať, prehovorila ona.
„Pozrite na tú kostolnú vežu,“ povedala dychtivo. „Aj predtým som videla podobné veže a vždy ma privádzalo do úžasu, že niečo také vysoké a štíhle vydrží aj nápor silného vetra.“
Čakal, kedy si uvedomí, čo povedala. Vzápätí sa tak aj stalo a prudko sa nadýchla.
„Veľmi ma to mrzí,“ zamrmlala nešťastne.
„Povedzte mi o nej niečo,“ požiadal ju.
„Tá veža patrí ku kostolu v dedinke, ku ktorej sa blížime,“ vysvetľovala. „Je to mimoriadne pekná dedinka, ale to vám asi nič nehovorí, však? Počkajme - po oboch stranách cesty sú biele domce so slamenou strechou. Ach, jeden je jasnoružový. Pôsobí veľmi veselo. Ktovie, kto v ňom býva. Kostol je ďalej. Tak, teraz ho už vidím celý. Týči sa na jednej strane dedinského námestia, vlastne nie je ničím pozoruhodný, iba ak tou vežou. Predpokladám, že dedinčania boli nespokojní so svojím kostolom a zahanbení v spoločnosti ľudí zo šťastnejších dedín a rozhodli sa postaviť vežu, aby aj oni mali byť na čo hrdí. Na námestí sa deti hrajú kriket. Vy ste tuším hrávali kriket, hovorili mi o tom.“
So záujmom ju počúval. Mala postreh a predstavivosť, zábavne vedela prikrášliť detaily. Jej hlas znel srdečne a živo.
„Názov dedinky vám neviem povedať,“ pokračovala. „Možno na tom ani nezáleží. Nemusíme dať meno všetkému, čo je pekné, nie? Uvedomili ste si niekedy, že ruža si nehovorí ruža? Ani iné kvety a stromy, ktoré rastú okolo ruže.“
Uškrnul sa jej smerom.
„Ako viete?“ spýtal sa. „Viete hovoriť jazykom ruže?“
Zasmiala sa tým svojím príjemným smiechom, čo si pamätal spred dvoch dní.
Zaváhal a potom usúdil, že jeho podozrenie je správne.
„Mám taký dojem, že jeden z tých chlapcov na námestí,“ nadhodil, „alebo skôr jeho otec či starý otec, odpálil loptičku takým vysokým oblúkom, že pristála na streche kostola. Samozrejme, to bolo ešte predtým, než postavili vežu.“
„Veď ani neviete, ktorá dedinka to bola,“ namietla mierne zmätene.
Ach, možno sa mýlil.
„Farníci boli takí pobúrení,“ pokračoval, „že chlapci vyliezli po brečtane na kostolných múroch, aby si vzali loptičku, až sa brečtan potrhal a už vôbec nepôsobil malebne, a tak sa rozhodli postaviť vežu a nedopustiť, aby sa taká svätokrádež opakovala.“
Nastalo ticho.
„A postavili ju mimoriadne vysokú,“ ozvala sa Sophia, „aby odradili Berthu.“ Berthu? Uškrnul sa.
„Bertha bolo to dievča, ktoré vyliezlo všade, kam sa dalo, ešte ani nevedelo dobre chodiť, však? A nikto jej v tom nedokázal zabrániť.“
„Presne tak,“ súhlasila. „Rodičia s ňou večne mali problémy a museli ju dávať dolu zo stromov a z komínov. Báli sa, že jedného dňa spadne a doláme si väzy.“
„Alebo si rozbije hlavu,“ podotkol. „Samozrejme, najhoršie bolo, že vedela vyliezť nahor, ale dolu už nevedela zliezť. Dokonca ani nezniesla pohľad dolu.“
„A vtedy nastal ten osudný deň,“ pokračovala, „keď ten istý hráč kriketu, ktorý dokázal odpáliť loptičku tak vysoko a neuvedomoval si, že v krikete sa ráta vzdialenosť, nie výška, odpálil loptičku na samý vrchol kostolnej veže.“
„A riadením osudu Bertha,“ dodal, „ktorá mala byť v ten deň na návšteve u starých rodičov z matkinej strany - bývali tridsať kilometrov odtiaľ -, nakoniec nešla na návštevu, lebo starý otec bol prechladnutý, ale neschopný lekár, ktorý ho vyšetroval, vyhlásil, že je to týfus, a nariadil v dedine karanténu.“
„A tak Bertha vyliezla na vežu,“ pokračovala Sophia, „a hodila loptičku dolu za jasotu detí, zato dospelí si len zakrývali oči a tajili dych a vikár aj s celým cirkevným zborom pokľakli na kolená a modlili sa.“
„A vtedy,“ nadviazal Vincent, „a vtedy Dan, slepý ako netopier, ktorého celých sedemnásť rokov jeho života považovali za dedinského truľa, ktorý nevidel ani... no, netopiera, sa nakoniec prejavil ako veľký odvážlivec a v ten deň sa stal veľkým hrdinom a priam mýtickou postavou. Tuším mu niekde postavili aj sochu, ale na žiadosť niekoľkých generácií hráčov kriketu to nebolo na námestí. Vyliezol na strechu, vyštveral sa po veži a zniesol Berthu dolu, lebo on sa nebál výšok ako ostatní, a to len preto, lebo ich nevidel. Keby ju vtedy nebol zachránil Dan, Bertha by ešte vždy trčala na veži.“
„V tom čase,“ podotkla Sophia, „mala Bertha už šestnásť rokov, išlo jej na sedemnásty. Samozrejme, zaľúbila sa do Dana, na ktorého predtým ani nepozrela. Zistila, že je úžasne silný a krásny a, samozrejme, vôbec to nie je dedinský truľo, len je slepý ako netopier. Dan sa jej priznal, že ju celý život zbožňuje, lebo má hlas ako anjel. Zosobášili sa v kostole s vysokou vežou a žili spolu šťastne, až kým nepomreli.“
„A od tých čias nevyliezla na nič, iba ak na stoličku,“ dodal Vincent. „Musela to byť pevná stolička a vyliezla na ňu iba vtedy, keď zbadala myš. Vedela, že Dan by jej vždy prišiel na pomoc, a bála sa, že by mohol spadnúť a zabiť sa a ona by stratila svoju životnú lásku. Všetky ich deti sa radostne držali pri zemi a nikdy sa nepokúsili ani len vyliezť z kolísky.“
„Koniec,“ vzdychla Sophia.
„Amen,“ uzavrel Vincent slávnostne.
Obaja sa zachádzali od smiechu, až kým ich čosi - možno prekvapenie, možno rozpaky - neumlčalo.
„Rada rozprávate príbehy?“ spýtal sa Vincent po chvíli ticha.
„Ja ich vidím,“ odvetila. „Teda, nie ozajstné príbehy, ktoré majú začiatok, stred a koniec, ale okamihy v čase. Pochabé karikatúry. Rada ich kreslím.“
„Naozaj?“ Obrátil hlavu smerom k nej. „Kreslíte ľudí, ktorých poznáte?“
„Veľmi rada,“ priznala. „Hoci tuším teraz nakreslím obrázok Berthy a Dana na kostolnej veži. Bude to zábavné.“
Usmial sa na ňu.
„A možno k tomu obrázku napíšem rozprávku. Musíte mi s tým pomôcť. Ste veľmi výrečný. Aj vy rád rozprávate príbehy? Teda, okrem tohto?“
„Kedysi som vymýšľal rozprávky pre svoju najmladšiu sestru Ursulu, keď sa večer bála tmy, duchov alebo hrmenia - vždy sa niečoho bála,“ vysvetľoval, „hoci bola staršia ako ja. A stále rád vymýšľam rozprávky na dobrú noc. Keď sa na Veľkú noc zišla v Middlebury celá moja rodina, jedna z mojich neterí ma požiadala, aby som im všetkým prečítal rozprávku na dobrú noc. Počul som, ako ju Amy, moja najstaršia sestra, umlčala, a vedel som si predstaviť, ako jej rukami-nohami naznačuje, že strýko Vincent je slepý. Povedal som deťom rozprávku o drakovi, ktorý vyslobodil poľnú myšku z pasce tak, že dýchol na struny, ktoré ju držali. Odvtedy som každý večer musel vymýšľať nové dobrodružstvá draka a myšky.“
„Ach,“ vzdychla, „ktovie, či by som dokázala nakresliť draka. Ale myšku mám na všetkých svojich kresbách v dolnom rohu.“
„Ako svoj podpis?“ spýtal sa. „Vždy ste boli iba malou myškou, ktorá pozoruje absurdity života okolo seba, Sophie?“
„Možno je myška na mojich kresbách malá,“ podotkla, „ale to ešte neznamená, že je pokorná a krotká. Niekedy má na tvári veľmi zlomyseľný, škodoradostný úškrn.“
„To som rád,“ odvetil.
Znova zmĺkli, ale iba na chvíľu. Koč sa zrazu prudko naklonil, lebo ostro zabočil, a Vincent sa musel chytiť remeňa vedľa dverí, aby nevrazil do svojej spoločníčky. Pritom počul, ako konské kopytá klopocú na mačacích hlavách, pravdepodobne na dvore hostinca.
„Je dosť skoro meniť kone,“ oznámil Martin, keď otvoril dvierka a spustil schodíky, „ale schyľuje sa k búrke a vo vlastnom záujme som presvedčil Handryho, aby urobil prestávku skôr, keďže musím sedieť na kozlíku vedľa neho. Mám vybaviť súkromný salón pre vás a slečnu Fryovú, pane? A objednať obed?“
Aspoňže sa s ním už Martin rozprával, aj keď len stroho a formálne.
„Áno, prosím ťa,“ povedal Vincent, z náprotivného sedadla si vzal paličku, bez pomoci zišiel po schodíkoch - obaja sluhovia vedeli, že mu ju nemajú ponúkať - a obrátil sa, aby pomohol Sophii.
Ach, keby som ju len videl, pomyslel si. Aj tie jej karikatúry.
Keby videl aspoň na minútku! Nežiadal veľa, stačila by mu jedna minúta.
Sústredil sa na dýchanie. Nádych, výdych, nádych, výdych.
Už sa z neho stal odborník na prekonávanie náhlych, nepredvídateľných záchvatov paniky. Ale nie úplný odborník, pomyslel si žalostne. Len čo ovládal dýchanie, musel potláčať nutkanie plakať, dokonca hlasno nariekať od frustrácie a sebaľútosti.
Usmial sa a nastavil jej rameno.

KOČ DORAZIL DO LONDÝNA, kde Sophia strávila takmer celý svoj život, odišla z neho len pred dvoma rokmi, ale bola tu aj vlani na jar a prežila tu aj kúsok tejto jari, kým jej teta a strýko chodili s Henriettou z jednej spoločenskej udalosti na druhú a hľadali jej urodzeného manžela. Sophia zatiaľ sedela v prenajatom dome alebo chodila na prechádzky do rozličných parkov.
Tentoraz sem zavítala na svoju svadbu.
Pri tom pomyslení sa jej zakrútila hlava. Nebola si istá, či celkom chápe realitu.
Smerovali do londýnskeho domu lorda Trenthama, priateľa lorda Darleigha, aby ho požiadali, či uňho môže do svadby bývať. Sophia sa desila toho okamihu. Čo si o nej lord Trentham a jeho príbuzní pomyslia? Aj o tejto situácii?
Bude sa na ňu lord Trentham dívať rovnako ako pán Fisk? Bude si o nej myslieť, že je zlatokopka, ktorá zneužíva slepca?
Prečo by si to nemyslel?
Cítila sa bezmocná a bolo jej trochu zle.
Koč zastal pred solídnou, dôstojne pôsobiacou budovou na dlhej ulici. Sophia cez okienko videla, že pán Fisk zoskočil z kozlíka, vybehol po schodoch a zabúchal klopadlom na dvere. Po chvíli sa dvere otvorili a chvíľu sa zhováral s mužom, ktorý stál vnútri - očividne to bol sluha. Pozrel na koč a zmizol z dohľadu, dvere nechal otvorené.
„Myslím, že sluha sa šiel uistiť, či je niekto doma,“ povedala. „Ach, určite sa im bude zdať, že som opovážlivá.“ Položil jej dlaň na ruku.
„Hugo je jeden z mojich najlepších priateľov,“ podotkol. To je na tom možno najhoršie, pomyslela si.
 Po chvíli sa vo dverách neobjavil sluha, ale muž, ktorý ich celkom vyplnil, hľadel na pána Fiska, potom na koč, napokon zbehol po schodoch na chodník, určite nemohol byť lord Trentham. Bol to hotový obor s prísnou, zamračenou tvárou a nemoderne nakrátko pristrihnutými vlasmi.
Nech to bol ktokoľvek, vytmaví im, čo si o ich opovážlivosti myslí, a nebude veru vyberať slová. Videla mu to na očiach.
Vtedy prudko otvoril dvere na koči a naklonil sa dnu.
„Vince, ty darebák jeden nepodarený,“ zaburácal a Sophia sa len schúlila v rohu, šťastná, že nesedí na tej strane koča. „Čo to má znamenať? Há? Prišiel si o dva dni neskôr. To sa rovno môžeš obrátiť a mazať, odkiaľ si prišiel, dočerta! Teraz si mi tu nanič.“
Lordovi Darleighovi sa tvár rozjasnila v úsmeve.
„Aj ja som rád, že ťa vidím, Hugo,“ povedal. „Alebo by som ťa rád videl, keby som mohol.“
Takže ten obor je skutočne lord Trentham.
„Tak vypadni už odtiaľ,“ zaburácal, rýchlo sa zohol a spustil schodíky, kočiš zatiaľ len bezmocne postával obďaleč. „Ak okamžite neodídeš, ako by urobil každý slušný džentlmen, ktorý prišiel o dva dni neskôr, vypadni von, nech si to s tebou vybavím. Prečo si neprišiel načas?“
Napoly vytiahol lorda Darleigha z koča a na chodníku ho mocne vyobjímal, až sa zdalo, že mu doláme všetky kosti. Ale lordovi Darleighovi to očividne neprekážalo, len sa smial a opätoval tomu obrovi objatie.
„Prečo som mal prísť pred dvoma dňami?“ spýtal sa. „Čo som zameškal?“
„Moju svadbu,“ zaburácal lord Trentham. „Zameškal si moju svadbu a zničil si mi život. George prišiel, aj Imogen, Flavian a Ralph. Ben je teraz u svojej sestry v severnom Anglicku, a tak mal aspoň akú-takú slušnú výhovorku, najmä keď mu tie jeho nohy poriadne neslúžia, takže nemohol bežať sem. Ale ty si zmizol z povrchu zemského, ani ti nenapadlo myslieť na to, že ti môžem poslať pozvánku na svadbu. Nikto v Middlebury Parku nevedel, kde trčíš. Ani len tvoja matka.“
„Pozvánku na svadbu?“ zopakoval lord Darleigh. „Ty si sa oženil, Hugo? Vzal si si... lady Muirovú?“
„Nikoho iného,“ odvetil lord Trentham. „Stálo ma veľa námahy, aby som ju presvedčil, ale nemohla mi odolávať večne, no nie? Nijaká rozumná žena by neodmietla moju ponuku. Len poď dnu, Vince, poď sa na ňu pozrieť. Alebo skôr nepozrieť. Ona ti k tomu tiež povie svoje. Zničil si nám život.“
Vtedy pozrel do koča a oči mu zrazu hľadeli do Sophiiných očí.
„Niekoho som so sebou priviedol,“ oznámil v tej chvíli lord Darleigh.
„Vidím.“ Lord Trentham neodtŕhal zrak od Sophiiných očí. „Ospravedlňujem sa, madam. Nevidel som vás. Použil som slová, aké sa nepatrí vysloviť v prítomnosti dámy? Určite. Prepáčte, prosím.“
Lord Darleigh sa obrátil ku koču a Sophia videla, ako nohou nahmatal schodík, postavil sa naň a podal jej ruku, aby jej pomohol vystúpiť - tak ako pred pár dňami, keď preliezala cez ohradu.
Keď stála na chodníku a hľadela na lorda Trenthama, zdal sa jej ešte mohutnejší. Mračil sa, vyzeral v rozpakoch.
„Toto je Hugo Emes, lord Trentham, Sophie,“ predstavil ho. „Hugo, dovoľ, aby som ťa zoznámil so slečnou Sophie Fryovou, svojou snúbenicou a nádejnou nevestou.“
Sophia urobila pukerlík.
„Snúbenicou a nádejnou nevestou?“ Lord Trentham zvraštil obočie, až sa mu spojilo. „Došlo k tomu náhle, chlapče, alebo si to pred pár mesiacmi v Penderrise tajil?“
„Nie, prišlo to sčistajasna,“ odvetil lord Darleigh. „Zosobášime sa pravdepodobne pozajtra. Preto sme prišli do Londýna. Ale najprv musím vybaviť zvláštne povolenie. Dúfal som, že tvoja nevlastná matka Sophie dovolí, aby tu tieto dve noci prespala. Ale teraz budem musieť požiadať o dovolenie lady Muirovú, teda, lady Trenthamovú.“
„Takže máš naponáhlo, čo?“ Lord Trentham pochybovačne pozrel na Sophiu. „Tak už radšej poďte dnu... obaja. Štyri kroky dopredu, Vince, a päť schodíkov ku dverám. Kde máš paličku? Aha, tu je Fisk. On sa o teba postará. Slečna Fryová?“
Nastavil jej rameno a uprel na ňu pohľad, ktorý ju vydesil, ale, samozrejme, väčšina priateľov lorda Darleigha z Klubu tých, čo prežili, boli vojenskí dôstojníci, čo bojovali v napoleonských vojnách. Určite všetci pôsobia tak trochu hrozivo.
Keď vošli dnu, náhlivo sa k nim blížila dáma, ktorá výrazne krívala. Drobná štíhla blondínka s mimoriadne krásnou tvárou sa srdečne usmievala.
„Lord Darleigh!“ zvolala. „Pozrela som cez okno na obývačke, kto to k nám ide, a vidím, že to ste vy. Ach, to nás naozaj teší, hoci ste zameškali našu svadbu. Huga to sklamalo, ale teraz sa určite veľmi teší.“
Pri tých slovách pristúpila k lordovi Darleighovi a on nejakým zázrakom vedel, že k nemu vystiera ruky, a tak ich aj on vystrel a zovreli si ich. Usmieval sa priamo na ňu.
„Bál som sa, že Hugo sa nebude vedieť dokopať k tomu, aby sa vybral za vami, keď odišiel z Penderrisu,“ poznamenal lord Darleigh. „Som rád, že som ho podcenil. Od začiatku sa mi zdalo, že ste preňho ako stvorená. Neviem si predstaviť nič romantickejšie než to, ako vás našiel s vyvrtnutým členkom na pobreží a priniesol vás na rukách do domu. Želám vám veľa šťastia, lady Trenthamová. Smiem pobozkať nevestu, Hugo, aj keď s dvojdňovým meškaním?“
Nečakal na dovolenie a pobozkal ju napoly na nos. Obaja sa zasmiali.
„Ďakujem,“ odvetila a zdvorilo sa obrátila na Sophiu. „A kto je vaša priateľka, lord Darleigh?“
„Slečna Sophie Fryová,“ predstavil ju. „Priviedol som ju k vám v nádeji, že tu bude môcť dve noci prespať, kým nezískam zvláštne povolenie na sobáš a nevezmeme sa.“
Lady Trenthamová zdvihla obočie, uprene pozrela na Sophiu - tá by sa bola najradšej prepadla pod zem. Ešte aj jej tmavý kút v salóne v Barton Halle sa jej teraz zdal príjemnejší. Lady Trenthamovej zmizol úsmev z tváre, no zachovala zdvorilosť.
„Vyzeráte vyčerpaná a dosť vyľakaná, slečna Fryová,“ poznamenala. „Nepochybujem, že za týmto nečakaným oznámením a prosbou o prístrešie je zaujímavý príbeh, ale nebudeme od vás teraz žiadať vysvetlenie, však, Hugo?“
Podišla bližšie a chytila Sophiu pod pazuchu. Nebola to vysoká dáma, ale aj tak bola o pol hlavy vyššia ako Sophia.
„Pravdaže u nás môžete zostať,“ ubezpečila ju. „Ak ste priateľka, dokonca snúbenica lorda Darleigha, to je dostatočné odporúčanie. Dovoľte, aby som vás zaviedla do hosťovskej izby. Hugo, dúfam, že vašej nevlastnej matke nebude prekážať, ak sa ujmem našej návštevy.“
„Teraz ste vy pani domu, Gwendoline,“ odvetil, „a dobre viete, že moja matka vás zbožňuje. Vezmem Vincenta hore do salónu, aby sa zoznámil s ňou aj s Constance - a s mojím strýkom. Budú nadšení. Všetci majú Vincenta radi. On sa nikdy nemračí a malé deti sa ho neboja ako mňa.“
„Ach, Hugo,“ zasmiala sa. „Deti na vás pozrú a hneď vedia, že ste dobrý veľký maco.“
Urobil grimasu a lady Trenthamová odviedla Sophiu ku schodišťu.
„Vyzeráte na pokraji zrútenia,“ poznamenala ticho, keď začali stúpať hore. „Ukážem vám izbu a nechám vás samu, aby ste si trochu oddýchli, ak chcete, alebo si môžeme spolu posedieť a môžete mi všetko porozprávať - alebo aspoň to, čo budete chcieť odhaliť. Ste u nás srdečne vítaná. Prišli ste zďaleka?“
Ten chladný pohľad, akým Sophiu počastovala, keď sa dozvedela o jej vzťahu s lordom Darleighom, vystriedal zdvorilý výraz.
Sophia si uvedomila, že je skutočne vyčerpaná a na pokraji zrútenia.
„Prišli sme z Barton Coombs v Somersete,“ vysvetlila. „A viem, čo si myslíte. Viem, že som škaredá, obyčajná a oblečená ako strašiak do maku. Mám sa vydať za bohatého vikomta, ktorý je krásny, šarmantný, láskavý - a slepý. Viem, že ma musíte nenávidieť ako najhoršiu zlatokopku.“
A vtedy urobila čosi, čo sa jej bežne nestávalo. Rozplakala sa.
Izba, do ktorej ju lady Trenthamová zaviedla, bola pekná. Posteľná prikrývka aj závesy mali rovnaký kvetinový vzor na slonovinovom podklade. Ozaj útulná izba.
A ona stála uprostred ako strašiak do maku na bále smotánky.
„Poďte si sadnúť na posteľ,“ navrhla jej lady Trenthamová, keď si Sophia vyfúkala nos do vreckovky. „Alebo si ľahnite. Nemám na chvíľu odísť? Večera bude o dve hodiny. Alebo mi chcete porozprávať, ako k tomu došlo, že vás lord Darleigh požiadal o ruku a priviedol vás sem, aby ste sa zosobášili na zvláštne povolenie? Prepáčte, prosím, že som sa tvárila tak ohromene, keď mi dolu povedali, že ste snúbenica lorda Darleigha. Veľmi dobre viem, že človek by nemal súdiť len na základe pohľadu. Dajte mi príležitosť, aby som vám vynahradila tú netaktnosť, hoci len tak, že vás nechám samu, aby ste si oddýchli.“
Sophia si sadla na peľasť, nohy jej nesiahali ani po zem.
„Presvedčil ma,“ vysvetľovala, „že on bude mať z toho sobáša rovnako veľa výhod ako ja. Samozrejme, je to absurdné, lebo ja by som bez neho zostala sama a chudobná, a to zavážilo pri mojom rozhodovaní, hoci som sa usilovala potlačiť svoju prirodzenú túžbu. Niekoľko ráz som jeho žiadosť odmietla a vždy som to myslela vážne. Nakoniec som predsa len súhlasila.“
Osušila si mokré líca a zaborila si tvár do dlaní.
„Mrzí ma to,“ vzdychla, „veľmi ma to mrzí. Musíte ma nenávidieť. Vy a lord Trentham ste jeho priatelia.“
Lady Trenthamová si prisadla k nej a teraz ju potľapkávala po kolenách, potom znova vstala a poťahala za zvonec pri posteli. Bez slova tam stála, kým sa neozvalo tiché klopanie a nezjavila sa slúžka.
„Prineste nám sem čaj a koláčiky, Mavis,“ povedala a slúžka zmizla.
Sophia si poutierala líca mokrou vreckovkou, potom ju odložila.
„Nikdy neplačem,“ zamrmlala. „Teda, takmer nikdy.“
„Myslím, že by ste si mali od srdca poplakať,“ nadhodila lady Trenthamová. „Pri okne sú dve stoličky. Sadneme si tam a vypijeme si čaj? Povedzte mi, ako sa to celé zbehlo, prosím vás. A necítim k vám nenávisť. Môj manžel a váš budúci manžel sú blízki priatelia. Je pravdepodobné, že my dve sa budeme v budúcnosti často stretávať. Chcem vás mať rada, obľúbiť si vás. Dúfam, že aj vy ma budete mať rada a obľúbite si ma. Kto ste, slečna Fryová?“
„Môj strýko je sir Terrence Fry,“ vysvetľovala Sophia, keď sa usadila na stoličke. „Hoci nikdy so mnou nemal nič spoločné. Je diplomat a častejšie sa zdržuje v zahraničí než doma. Môjho otca pred piatimi rokmi zabil pri súboji nazúrený manžel a odvtedy som žila u dvoch svojich tiet. Mám urodzený pôvod, ale s otcom sme nežili veľmi úctyhodne. Moja matka nás opustila, keď som mala päť rokov, otec bol hazardný hráč a žil zhýralým životom. Večne mal dlžoby. Podchvíľou sme sa sťahovali a skrývali, skrývali a sťahovali. Nikdy som nemala guvernantku ani som nechodila do školy, hoci som sa naučila čítať, písať aj počítať otec na tom trval. Nikdy som nemala komornú - nie som hodná lorda Darleigha.“
„Tety sa v posledných piatich rokoch o vás dobre starali?“ spýtala sa lady Trenthamová.
„Teta Mary ma celé tri roky až do smrti ignorovala,“ odvetila Sophia. „Pozrela na mňa a vyhlásila, že som beznádejný prípad. Po sestrinej smrti sa ma ujala teta Martha, lady Marchová z Barton Hallu, ale ona má vlastnú dcéru, ktorú túži vydať. A Henrietta je krásna.“
Slúžka sa vrátila s podnosom, položila ho na stolík, ticho odišla a zatvorila dvere. Lady Trenthamová naliala čaj a podala Sophii šálku spolu s tanierikom, na ktorý naložila dva koláčiky.
„Lord Darleigh sa s vami stretol v Barton Halle, však?“ spýtala sa.
„Svojím spôsobom,“ odvetila Sophia a vysvetlila lady Trenthamovej, čo sa stalo uplynulý týždeň. Vlastne ani to netrvalo celý týždeň. Neuveriteľné! Odvtedy, čo ho uvidela prvý raz prichádzať do Covington Housu, akoby uplynuli mesiace.
„Takže teraz už asi chápete,“ uzavrela, „aké pokušenie pre mňa predstavovala žiadosť o ruku, najmä ak ju zopakoval, aj keď som prvý raz odmietla. Mala som trvať na svojom, to mi je jasné.“
Takmer dopila čaj a všimla si, že napočudovanie na tanieriku zostalo po koláčikoch len pár omrviniek.
„Chápem vás,“ ubezpečila ju lady Trenthamová. „Tuším začínam rozumieť aj tomu, prečo lord Darleigh nástojil na svojom, hoci ste ho odmietli. Zrejme vo vás videl čosi, čo sa mu páči.“
„Povedal, že sa mu páči môj hlas,“ poznamenala Sophia.
„Niektorý hlas je z rozličných dôvodov príjemný, iný nepríjemný, však? Ale keď človek vidí, nepripisuje hlasu taký význam. No pre slepého človeka musí byť hlas veľmi dôležitý. Neviem si ani predstaviť, aké je to zostať natrvalo slepá. Ale chápem, že váš hlas pre vášho snúbenca znamená viac než váš výzor.“
„Ale mám hroznú postavu,“ podotkla Sophia. „Vyzerám ako chlapec.“
Lady Trenthamová sa usmiala a odložila prázdnu šálku s tanierikom na podnos.
„Preto nosíte vlasy ostrihané tak nakrátko?“ spýtala sa. „Sama si ich striháte?“
„Áno,“ odvetila Sophia.
„Kaderníčka by vám dokázala vyčariť krajší účes,“ poznamenala lady Trenthamová. „A správne šaty spolu s korzetom dokážu urobiť zázraky aj s najštíhlejšou postavou. Máte so sebou šaty, čo vám sedia lepšie než tieto?“
„Nie,“ pokrútila hlavou Sophia.
„Ktovie, či lordovi Darleighovi vôbec zišlo na um, že budete potrebovať svadobné šaty.“
„Áno, myslel na to,“ odvetila Sophia. „Dúfal, že pani Emesová alebo slečna Emesová zajtra so mnou pôjdu na nákupy.“
„Verím, že obe by tým boli nadšené,“ ubezpečila ju lady Trenthamová. „Ale smiem ísť s vami namiesto nich ja?“
„Nemôžem vás okrádať o čas,“ namietla Sophia.
„Ach,“ lady Trenthamová sa natešene usmiala. „Dámy rady nakupujú, slečna Fryová. Často nakupujeme aj vtedy, keď nič nepotrebujeme, nakoniec kúpime čepce a kadejaké čačky len preto, aby sme niečo kúpili. S najväčšou radosťou pôjdem nakupovať s dámou, ktorá potrebuje prakticky všetko. Lord Darleigh je ochotný to financovať?“
„Vravel, že áno.“ Sophia očervenela. „Ale nezdá sa mi to správne.“
„Bolo by horšie,“ vysvetľovala lady Trenthamová, „keby priviedol svoju nevestu domov, aby ju predstavil rodine, v šatách, aké by odmietli aj slúžky - prepáčte. Je vašou povinnosťou voči nemu obliekať sa pekne, slečna Fryová, a dovoliť mu platiť účty. Verím, že je dosť zámožný a nákupy ho nezruinujú.“
Sophia vzdychla. „Ste veľmi láskavá. Som taká...“
„... unavená?“ spýtala sa lady Trenthamová a vstala. „Navrhujem, aby ste si teraz ľahli a aspoň hodinku by ste si mali odpočinúť. Krátko pred večerou za vami pošlem komornú. Smiem vám na tento večer požičať svoje šaty? Ste drobnejšia ako ja, ale nie je to beznádejné. Moja komorná je veľmi šikovná a vie rýchlo urobiť potrebné úpravy. Neurazíte sa?“
„Nie,“ Sophia sama nevedela, čo cíti. Ale bola taká unavená ako nikdy v živote. „Ďakujem.“
Vzápätí osamela. Zhodila z nôh topánky a ľahla si na posteľ. Mala by o všetkom ešte popremýšľať. Našťastie pre zmätok v hlave nemala príležitosť premýšľať - okamžite hlboko zaspala.

Hugo zaviedol Vincenta do obývačky a predstavil ho svojej nevlastnej matke pani Emesovej, nevlastnej sestre slečne Emesovej a svojmu strýkovi pánu Philipovi Germanovi. Hugo im vysvetlil, že Vincentova snúbenica je hore s jeho manželkou, ale je priveľmi unavená, aby sa teraz venovala spoločnosti. Pár dní u nich pobudne.
„Prišli sme sa do mesta zosobášiť,“ vysvetľoval Vincent, keď ho Hugo viedol k stoličke. „Sophia nemá rodinu a ja mám zas veľa príbuzných. Zdalo sa mi k nej spravodlivejšie, aby sme sa vzali v Londýne na základe zvláštneho povolenia, a potom sa vyberieme domov. Veľmi ma mrzí, že vás obťažujeme.“
„Vy ste jeden z Hugových priateľov z Cornwallu, lord Darleigh,“ podotkla pani Emesová, „a u nás ste vždy vítaný.“
„Hugo bol sklamaný, že ste neboli na jeho svadbe,“ zapojila sa do rozhovoru slečna Emesová. „Teraz žiari od radosti, že ste predsa len prišli.“
„Mrzí ma, že som zameškal jeho svadbu,“ ospravedlňoval sa Vincent. „Porozprávajte mi o nej.“
Slečnu Emesovú nebolo treba viac povzbudzovať.
„Ach, konala sa v Kostole svätého Juraja na Hanover Square a som si istá, že tam boli úplne všetci, hoci Hugo tvrdí, že pozval len rodinu a blízkych priateľov. Gwen mala ružové šaty, krásny odtieň sýtoružovej...“
Vincent sa usmieval, počúval len na pol ucha. Robil si pritom obavy o Sophiu. Lady Trenthamová vravela, že bola unavená a vyplašená. Musí toho byť na ňu veľa. Ale určite je to lepšie než tá druhá možnosť. Plánovala sadnúť na dostavník do Londýna, hoci nevedela, kam pôjde a čo urobí. Už pri tom pomyslení mu vyrazil na čelo studený pot.
Po chvíli sa strýko Germane rozlúčil a Hugo navrhol, aby Vincent šiel s ním do jeho pracovne.
„To sú veci, čo?“ Potľapkal Vincenta po pleci. „Ja - a pracovňa. Ale je mojou povinnosťou voči otcovi prejaviť záujem o podnikanie, Vince, a nebudeš veriť, celkom ma to zaujíma. Ba čo viac, chytilo ma to. Otec mal pravdu, pokiaľ išlo o toho človeka, ktorému zveril všetko na starosť. Je to inteligentný, seriózny, svedomitý chlapík a otcove podniky vedie svedomito - akurát nemá ani štipku fantázie. Kým je on vo vedení, nič sa nezmení, a ako dobre vieme, všetko v živote sa mení alebo stagnuje či vädne. Sadni si sem a ja sa usadím za tento veľký dubový stôl. Škoda, že nevidíš. Teraz vyzerám naozaj dôležito a impozantne a ty vyzeráš ako ponížený služobník.“
„Takže sa usadíš tu v Londýne a budeš podnikať, Hugo?“ spýtal sa Vincent. „Ako to berie lady Trenthamová?“
Počul, ako si Hugo vzdychol.
„Ľúbi ma, Vince,“ odvetil. „Mňa. Takého, aký som, bez akýchkoľvek podmienok. Je to najúžasnejší pocit na svete. Ona by sa zmierila aj s tým, keby som tu skutočne chcel zostať celý život. Ale nechcem. Väčšinu času by som rád prežil v Crosslands v Hampshire a Gwendoline má kopu nápadov, ako premeniť dom na domov a veľkú záhradu na park. Stal sa zo mňa trápny človek - šťastne ženatý chlap. Predpokladám, že to sa ľahko hovorí, keď som ženatý dva dni, ale som si istý, že nám to vydrží. Možno si myslíš, že som naivný, no viem, že to vydrží. Gwendoline je o tom takisto presvedčená. A to nás privádza k tebe.“
„Utiekol som z domu,“ vysvetľoval Vincent, „preto nikto nevedel, kde som, keď si poslal pozvánku. Ušiel som, lebo moja matka a sestry sa rozhodli, že mi bude lepšie, ak sa ožením. Po Veľkej noci začali veľkú kampaň a pozvali do Middlebury istú mladú dámu s rodinou. Veľmi rýchlo som pochopil, že neprišla preto, aby som jej dvoril, ale aby prijala moju žiadosť o ruku. Dokonca mi povedala, že to chápe a neprekáža jej to.“
Hugo sa zachechtal, aj Vincent sa usmial. Čakal prejav sympatií?
„A tak som zdupkal,“ pokračoval Vincent. „Na pár týždňov sme s Martinom odišli do jazernej oblasti a cítil som sa tam blažene. Potom som sa impulzívne vybral do nášho starého domu v Somersete. Pôvodne som mal v úmysle v pokoji si tam oddýchnuť od sveta a nemienil som nikomu oznámiť, že som doma. Veľmi rýchlo som sa musel vzdať tej predstavy.“
Stručne Hugovi opísal, čo sa stalo po jeho príchode.
„A tak som tu,“ uzavrel. „Sme tu.“
„A ty si si nevedel predstaviť nijaké lepšie riešenie než oženiť sa s ňou,“ podotkol Hugo.
„Nijaké, čo by ma uspokojovalo,“ odvetil Vincent.
„A tak jej lord Darleigh slepo priskočil na pomoc,“ vyhlásil Hugo.
„Potrebujem ženu, Hugo,“ podotkol Vincent. „Rodina mi nedá pokoj, kým sa neožením. Sophia potrebuje domov a niekoho, kto sa o ňu postará. Nebudeš veriť, ale doteraz nikomu na nej ani trochu nezáležalo. Vyjde nám to. Postarám sa, aby nám to vyšlo. Obaja sa o to postaráme.“
Aj keby to znamenalo, že si navzájom dajú slobodu a budú žiť každý sám - čo bola korunovaná sprostosť.
„Vyjde vám to.“ Hugo vzdychol. „Verím ti, Vince.“
Vtedy sa dvere na pracovni otvorili.
„Nevyrušujem?“ spýtala sa lady Trenthamová.
Vincent obrátil hlavu. „Je s vami Sophia?“
„Leží,“ odvetila lady Trenthamová, „asi zaspala. Ale príde na večeru. Kým vy zajtra budete vybavovať svadbu, lord Darleigh, ak dovolíte, vezmem slečnu Fryovú na nákupy. Potrebuje nielen svadobné, ale aj denné šaty a potrebuje zmeniť účes. Smiem sa spýtať, či nám dáte carte blanche, aby sme nakúpili všetko, čo treba?“
„Samozrejme,“ ubezpečil ju Vincent. „A nedajte sa presvedčiť, že potrebuje len pár základných vecí, najjednoduchších a najlacnejších. Som si istý, že sa o to bude pokúšať.“
„Na mňa sa môžete spoľahnúť,“ ubezpečila ho lady Trenthamová. „Keď skončím, bude dokonale upravená, aby ste ju mohli uviesť do spoločnosti.“
„Tvrdí, že nie je dosť škaredá, aby sa za ňou otáčali muži,“ poznamenal Vincent. „Ale domnieva sa, že je beznádejne nepríťažlivá.“
„Veru nie je dosť škaredá, aby sa za ňou otáčali muži, chlapče,“ odvetil Hugo. „Ja som si ju v tom koči vôbec nevšimol.“
„Nie je veľa žien, ktoré by boli ohromujúco krásne,“ podotkla lady Trenthamová. „A ešte menej žien je závratne krásnych. Ale my ženy sme odborníčky na to, aby sme vyťažili čo najviac z toho, čo nám Pánboh nadelil. Zajtra urobím, čo bude v mojich silách, aby som slečne Fryovej ukázala, ako zvýrazniť svoje prednosti. Vlasy má veľmi peknej farby a oči s nimi dokonale ladia. Má plné ústa a pekný úsmev, hoci som ho zazrela iba raz. A má útlu postavu, ktorá bude vyzerať rozkošne, keď sa zvýrazní správnym oblečením. Ale viem, lord Darleigh, že ste objavili jednu z jej najväčších predností. Skutočne má príjemný hlas, tichý a trochu zastretý. Možno by som si to ani nevšimla, keby sa mi nezmienila, že ste jej to povedali. My, čo máme zrak, niekedy podceňujeme silu zvuku.“
Vincent sa na ňu usmial. „Ak ma chcete uistiť, že som si dobre vybral, madam,“ poznamenal, „ďakujem, ale nie je to potrebné. Nedbám, ako Sophia vyzerá. Mne sa páči.“
„Treba o tom ubezpečiť aj ju,“ odvetila. „A malo by vám záležať na tom, ako vyzerá, lord Darleigh. Každý člen vašej rodiny aj všetci vaši priatelia ju uvidia a budú reagovať na jej výzor. A ona bude reagovať na to, čo uvidí v zrkadle a v očiach ľudí, ktorí sa na ňu budú dívať. Malo by vám na tom záležať. Samozrejme, viem, že vám na tom záleží, keď ste ju sem priviedli na nákupy. Viete, vyzerá ako bezprizorná tuláčka. Jej teta by sa mala hanbiť, že jej dávala šaty, nad ktorými by ohrnuli nos aj slúžky. Vlasy si strihá sama - a dosť hrozne. Okrem toho pôsobí trochu podvyživene. Oči má v tvári priveľké. Malo by vám záležať na tom, ako vyzerá.“
Vincent sa zamračil. Má pravdu, pomyslel si. Bolo od neho pekné, ak Sophiu ubezpečoval, že mu na tom nezáleží. Ale jej na tom zrejme záležalo.
„Zostaneš tu na noc?“ spýtal sa Hugo. „Budeš srdečne vítaný.“
„Ubytujem sa v hoteli, ak mi môžeš nejaký odporúčať,“ odvetil Vincent.
„Po večeri pôjdeme k Georgeovi,“ navrhol Hugo. „Prišiel na jeden-dva týždne do mesta. Imogen býva uňho. Na moje veľké prekvapenie a radosť nám prišla na svadbu. Flavian je tiež kdesi v meste - dokonca bol mojím družbom. A Ralph je takisto tu. George ťa určite presvedčí, aby si zostal uňho. Vždy si bol jeho maznáčik.“
Keď Vincent prvý raz prišiel do Penderris Hallu, nielen slepý, ale aj hluchý, George Crabbe, vojvoda Stanbrook, s ním strávil každú hodinu každého dňa v jeho izbe, pohládzal ho po hlave a po rukách, niekedy ho celé hodiny pestoval v náručí ako malé dieťa, aby mal základný ľudský kontakt - dotyk. Vincent sa neraz zúrivo bránil jeho náručiu, z celej sily okolo seba mlátil rukami, ale George to trpezlivo znášal a nikdy ho neopustil.
Vincent pochyboval, že bez Georgea by bol prežil. Ak áno, stal by sa z neho šialenec dávno predtým, než by sa mu vrátil sluch.
„Rád sa s ním znova stretnem. Aj s Imogen,“ odvetil. Imogen Hayesová, lady Barclayová, bola jediná žena, ktorá patrila do Klubu tých, čo prežili. Stratila manžela na Pyrenejskom polostrove a na vlastné oči videla, ako ho nepriatelia umučili na smrť. „Aj teba rád vidím, Hugo. Neraz som premýšľal, či si po odchode z Penderrisu vyhľadal lady Muirovú. Som veľmi rád, že si to urobil.“
„Aj ja, chlapče,“ ubezpečil ho Hugo, „hoci mi to veľmi neuľahčila.“
„Keby ste počuli, ako ma prvý raz požiadal o ruku,“ ozvala sa lady Trenthamová, „vôbec by ste sa mi nečudovali.“
Vincent sa uškrnul. Tí dvaja boli bezpochyby spokojní sami so sebou. Počul im v hlase smiech.

SOPHIA BOLA U KADERNÍKA, aby ju ostrihal, čo sa jej zdalo absurdné, keď to lady Trenthamová navrhla, lebo vlasy mala už aj tak dosť krátke. Ale teraz bola vydaná na milosť a nemilosť pánu Wellandovi, jeho nožničkám a poletujúcim prstom.
„Keď som v Londýne, vždy chodím k nemu,“ vysvetľovala lady Trenthamová. „Vybrala som si ho tak ako svoju krajčírku hlavne preto, lebo nemá francúzsky prízvuk. Nemám výhrady, ak s francúzskym prízvukom hovorí rodený Francúz, ale neverili by ste, slečna Fryová, koľko Angličanov a Angličaniek sa usiluje zaťahovať po francúzsky v domnienke, že tým pritiahnu najfajnovejších zákazníkov.“
Celkom ako sir Clarence a lady Marchová, prebleslo Sophii mysľou.
Pán Welland tľoskol jazykom, keď uvidel Sophiine vlasy, a vyhlásil s výrazným cockneyským prízvukom, že jej kaderníka by mali vystaviť na pranier.
„Tou kaderníčkou som bola ja,“ priznala Sophia zahanbene.
Znova tľoskol a pustil sa do práce.
Neboli v salóne sami. Lady Trenthamová sedela oproti nim a pozorovala prácu pána Wellanda s očividným záujmom. Takisto jej švagriná grófka Kilbournová, ktorá jej včera večer poslala odkaz, či ju dnes ráno môže navštíviť, a namiesto toho ju lady Trenthamová pozvala na nákupy.
„Nesmiete sa dať zastrašiť jej titulom,“ ubezpečovala Sophiu lady Trenthamová. „Lily si nepotrpí na titul. Vyrástla v armáde ako dcéra istého seržanta a po otcovej smrti sa vydala za môjho brata. Je s tým spojená celá sága, ale teraz vám to nebudem zoširoka rozprávať. Smiem ju pozvať, aby nám robila spoločnosť?“
„Áno, prirodzene,“ odvetila Sophia užasnuto.
Keď dnes ráno prišla do domu lorda Trenthama, objala svoju švagrinú a zaželala pani aj slečne Emesovým dobré ráno, predstavili grófku Sophii a tá si ju otvorene obzrela od hlavy po päty. Sophia mala na sebe svoje šaty, odmietla si obliecť šaty lady Trenthamovej.
„Vy sa máte stať nevestou vikomta Darleigha?“ spýtala sa. „Namojveru, dnes predpoludním si spolu užijeme zábavu. Však, Gwen?“
Nato Sophiu celkom vyviedla z miery, lebo k nej priskočila a objala ju. Bola to mimoriadne krásna žena a zdalo sa, akoby sa stále usmievala.
Konečne pán Welland skončil prácu. Sophia sa zľakla, keď videla, koľko vlasov je na dlážke. Zostalo jej vôbec niečo na hlave?
„Trochu som vám upravil účes a zostrihal som vám vlasy tak, aby nevyzerali ako levia hriva,“ podal jej zrkadlo. „To však neznamená, že som vás zámerne chcel ostrihať nakrátko. Mali by byť dlhšie.“
Sophia ohromene hľadela na svoj odraz v zrkadle. Vlasy jej lemovali tvár v jemných kučerách. Pôsobilo to úhľadne, akoby ich skrotil, už to naozaj nebola levia hriva ako predtým.
„Vyzerá to veľmi šik,“ poznamenala lady Kilbournová. „Zvýrazňuje vám to srdcovitú tvár. A tá farba je nádherná.“
Keď boli s lordom Darleighom na prechádzke pri rieke a skúmal jej tvár prstami, povedal, že má srdcovitý tvar. Sophia si vždy myslela, že má tvár okrúhlu.
„Ak chce dáma vyzerať ako cherubín, bude si česať vlasy takto,“ vyhlásil pán Welland. „Ale vtedy nevyniknú najkrajšie črty jej tváre. Ukážem vám, ako to myslím.“
Sophia videla v zrkadle, ako jej stlačil vlasy na bokoch a podržal ich tak, že vyzerali na sluchách a ušiach hladké.
„Vidíte tie klasické línie lícnych kostí?“ spýtal sa. „Keby dáma nosila vlasy stiahnuté takto dozadu a vyčesané dohora, vynikli by jej lícne kosti, šija by pôsobila elegantnejšie, oči výraznejšie. A pery takisto.“
Sophia civela do zrkadla - videla ženu, ktorá nejakým zázrakom vyzerala ak nie krásne, tak aspoň žensky.
„Bože dobrý, máte pravdu, pán Welland,“ zvolala lady Trenthamová. „Ale slečna Fryová sa musí sama rozhodnúť, či si nechá narásť vlasy. Ak nie, aj cherubíni sú niečím zaujímaví.“
„Najmä dobre oblečení cherubíni,“ dodala lady Kilbournová a vstala. „A keď dnes vybavíme, čo treba, slečna Fryová veru aj bude dobre oblečená. Ideme ďalej?“
Sophia vedela, že účet pošlú lordovi Darleighovi. Netušila, koľko si kaderník naúčtuje, ale ak je klientkou pána Wellanda titulovaná dáma, zrejme to nie je málo. Bola z toho nesvoja, no nemala na výber. Bude si musieť zvyknúť na myšlienku, že je bohatá. Po svadbe sa jej to možno bude zdať jednoduchšie.
Nasledovali dlhé hodiny nákupov všetkého možného pod slnkom, aspoň Sophii sa tak zdalo. Korzety, spodná bielizeň, nočné košele, pančuchy, topánky, čepce, rukavičky, podväzky, kabelky, vejáre, plášte, kabátiky - a, samozrejme, šaty, ktoré patrili do dvoch kategórií. Jednak hotové šaty, ktoré bolo treba len trochu upraviť, čo urobia dnes alebo najneskôr zajtra, jednak šaty, ktoré ušijú podľa módnych žurnálov a neskôr ich pošlú do Middlebury Parku.
„Nepotrebujem toľko šiat,“ namietla Sophia, keď lady Trenthamová hovorila, čo potrebuje na začiatok.
„Ale tie šaty nemajú slúžiť len vášmu osobnému pohodliu a potešeniu,“ pripomenula jej jemne lady Kilbournová, keď spolu sedeli v koči a chodili z obchodu do obchodu. „Ide aj o to, aby manžel mohol byť na vás hrdý a spokojný. Ach, viem, že je slepý a neuvidí ani šaty, ani ozdoby, ale má ruky a nahmatá ich.“
Sophia cítila, ako sa červená.
„A uvidia vás iní ľudia,“ dodala grófka. „Nezabúdajte, že budete lady Darleighová. Váš vzhľad bude vizitkou vášho manžela.“
„Ľudia si budú myslieť, že som sa zaňho vydala pre titul a pre peniaze,“ namietla Sophia. „Budú si myslieť, že som ho chytila do klepca, lebo je slepý.“
Lady Trenthamová na ňu chvíľu hľadela. Potom napočudovanie povedala: „Samozrejme, že si to budú myslieť. Priznám sa, na zlomok sekundy som si to včera aj ja pomyslela. A čo plánujete v tom smere urobiť, slečna Fryová?“
Sophia na ňu vyjavene pozrela a čakala, že odpovie za ňu. Myslela si to aj lady Kilbournová? Myslí si to doteraz? Lady Trenthamová o nej ešte vždy pochybuje? Podvedome vystrčila bradu.
Grófka pozrela na švagrinú, v očiach jej ihrali veselé ohníčky.
„Presne tak,“ povedala. „Presne to musíte urobiť.“
„Mne sa páči,“ vyhlásila Sophia dôrazne. „A som mu nesmierne vďačná. Budem sa oňho tak dobre starať, že zrak mu vôbec nebude chýbať. Budem... Ach, nech si ľudia hovoria, čo chcú. Mne na tom nezáleží. Ani jemu na tom nebude záležať. Bude si naplno vychutnávať príjemný život so mnou.“
Jeden rok.
A nechcel, aby okolo neho obskakovala ďalšia žena.
„Bravo!“ zasmiala sa lady Trenthamová. „Lily, túto úbohú dámu už nesmieme provokovať.“
„Ale dostali sme odpoveď, akú sme čakali,“ podotkla lady Kilbournová so smiechom. „Malé ženy sú často silnejšie než vysoké a vy ste veru drobná, slečna Fryová. Drobnejšia než Gwen alebo ja. Mohli by sme založiť ligu malých žien. Stali by sme sa postrachom sveta. A ovládli by sme ho.“
Napočudovanie aj Sophia sa zasmiala. Ach, ako jej dobre padlo smiať sa a hovoriť si absurdnosti s inými ľuďmi.
„Nakreslím obrázok,“ navrhla, „a ponesieme ho ako transparent, keď budeme pochodovať k... Kam budeme pochodovať?“
„Pred klub White's,“ vyhlásila lady Kilbournová bez váhania. „To je bašta mužskej pýchy a nadradenosti, ku ktorej sa nijaká žena neodváži ani len priblížiť. Naša Liga malých žien príde pred klub a bude sa domáhať rovnakých práv.“
Všetky sa škodoradostne zasmiali.
Sophia pretrpela nekonečné meranie a toľko pozerala do módnych žurnálov, až sa jej všetky šaty zdali také isté. Vyberala si látky, farby a ozdoby, až mala pocit, že viac nevládze. A celý čas počúvala rady a názory svojich spoločníčok, hoci nikdy nepresadzovali svoje predstavy a vždy nechali rozhodnutie na ňu. No veľmi rázne ju odrádzali od žiarivých farieb, ktoré ju spočiatku priťahovali, lebo sa jej zdalo, že všetky šaty, čo vlastnila za posledných päť rokov, boli vyblednuté a takmer bezfarebné. Ale ako jej vysvetlila lady Trenthamová, žiarivé farby by ju pohltili, takže by sa stala neviditeľná.
„A mám dojem, že ste boli neviditeľná už dosť dlho, slečna Fryová,“ podotkla.
Ťahali je preč od hrubých materiálov ako brokát a zamat, ktoré si chcela vybrať hlavne preto, lebo mala pocit, že celý život jej bolo chladno. Ale také ťažké látky by ju uzemnili, ako jej vysvetlila lady Kilbournová, v skutočnosti by svoju drobnú postavu mala zdôrazniť. Napokon zistila, že ľahká jemná vlna je rovnako hrejivá ako niektoré ťažké, hrubé látky. A zahrejú ju aj šály a štóly - ach, bolo ich neuveriteľne veľa -, ktoré zvýraznia inak jednoduché šaty.
Kúpila si hotové šaty na denné nosenie, jedny večerné a jedny cestovné. Všetky bolo treba skrátiť a zúžiť v páse, urobiť záševky cez prsia. Objednala si toľko šiat na rozličné príležitosti, až stratila prehľad, koľko ich bolo, a spoľahla sa na mienku svojich dvoch spoločníčok, ktorým na slovo verila, hoci ich ešte dobre nepoznala. Neskôr si však spomenula, že pri jedných šatách krajčírke vyskočilo obočie až navrch čela a lady Kilbournová sa tak usmiala, až sa zdalo, že sa uškŕňa. Sophia si objednala jazdecký úbor, ku ktorému patrila nielen sukňa, ale aj bričesky.
„Jazdíte?“ spýtala sa jej lady Trenthamová. „Obkročmo?“
„Nie,“ priznala Sophia, „ale lord Darleigh mi povedal, že keď sa vezmeme, môžem robiť, čo chcem, a vždy som túžila jazdiť. Určite má v stajni kone.“
„Myslím, že naozaj má,“ prikývla lady Trenthamová.
A ešte jedny šaty si vybrala hotové a bolo ich treba upraviť najskôr, aby ich doručili do domu lorda Trenthama ešte v ten večer.
Svadobné šaty.
„Veď tam budeme iba ja, lord Darleigh a farár,“ namietala spočiatku. „Vezmeme sa na základe zvláštneho povolenia.“
„Napriek tomu to bude váš svadobný deň,“ podotkla lady Trenthamová. „Bude to deň, ktorý si budete pamätať do konca života, slečna Fryová. A budete si pamätať aj to, čo ste mali oblečené. Budete nevesta.“
Sophia potlačila slzy, ktoré jej zrazu vhŕkli do očí, a viac nenamietala.
„Lord Darleigh prenocoval v dome vojvodu Stanbrooka,“ vysvetlila jej lady Trenthamová. „Je tam aj lady Barclayová. Prišla do Londýna na našu svadbu. Neprekvapilo by ma, keby lord Darleigh - keď dnes vybaví zvláštne povolenie - našiel doma aj ďalších členov Klubu tých, čo prežili, ktorí ho budú chcieť pozdraviť. Hugo tam už išiel. Viete o tom klube, však?“
Sophia prikývla.
„Som si istá, že každý bude chcieť byť na svadbe lorda Darleigha,“ dodala lady Trenthamová. „Viete, všetci ho vyslovene zbožňujú. Je spomedzi nich najmladší a najmilší. Na svadbe určite budú chcieť byť aj Hugova nevlastná matka a nevlastná sestra... a ja takisto. A podľa toho, ako sa na mňa Lily díva, je mi jasné, že tam príde aj ona s mojím bratom. A po obrade by som vám chcela pripraviť malú hostinu. Pravda, ak mi to dovolíte, slečna Fryová. Nechcem vám nasilu vnútiť niečo proti vašej vôli. Musíte povedať, ak chcete mať celkom súkromnú svadbu. Pravdaže, musíme sa spýtať aj lorda Darleigha, či nemá nič proti tomu. Ale... dovolíte mi to?“
„Prosím?“ dodala lady Kilbournová. „Celé veky som nebola na svadbe. Naposledy na Gweninej pred tromi dňami.“
Sophia sedela v koči a hľadela z jednej na druhú. Ona je predsa myš... nikdy si ju nikto nevšímal ani sa s ňou nerozprával. Nikdy nemala priateľky - teda, takmer nikdy. Nikdy ju nikto nemal rád, pravda, okrem otca, no ani ten to veľmi nedával najavo, iba jej občas postrapatil vlasy, keď jej hovoril, že si budú musieť na chvíľu pritiahnuť opasky, lebo mal v hazardných hrách alebo na dostihoch smolu.
A teraz chce prísť na jej svadbu desať ľudí? A jedna z nich usporiada na jej počesť svadobnú hostinu? Samozrejme, iste je to skôr na počesť lorda Darleigha... to jej bolo jasné. Ale pokiaľ Sophia vedela, lady Kilbournová sa s ním nikdy nestretla. Pani Emesová s dcérou sa s ním zoznámili iba včera a pobudli s ním len pár hodín včera a dnes ráno.
Vedela, že lord Darleigh kvôli nej obetoval svadbu s rodinou. A teraz má príležitosť, aby sa na tej svadbe zúčastnilo zopár najbližších priateľov. A ona má príležitosť uvidieť na svojej svadbe dámy, ktorým sa očividne páči. Súvisí to nejako s jej novým účesom? Pani Emesová ani Constance jej nový strih ešte nevideli, a pritom sa obe včera aj dnes ráno správali veľmi prívetivo.
Naozaj bude mať konečne priateľky? Zahryzla si do spodnej pery.
„Budem rada,“ povedala, „pravda, ak si to bude želať aj lord Darleigh.“
Dámy sa na seba spokojne usmiali.
Konečne sa nákupná expedícia skončila a vracali sa domov. Lady Trenthamová vyhlásila, že ju čaká rušný deň. Organizuje predsa svadobnú hostinu. Najprv však musí napísať list lordovi Darleighovi a poslať ho do domu Stanbrookovcov.

Klub tých, čo prežili, sa stretával v úplnej zostave len na jar v Penderris Halle. Zdalo sa im zvláštne a úžasné, že boli spolu v Londýne, ktorý bol Vincentovi celkom neznámy. Chýbal iba Ben - sir Benedict Harper - ten bol u sestry v severnom Anglicku.
Vincent strávil večer v dome Stanbrookovcov na Grosvenor Square s vojvodom Stanbrookom, s Imogen, lady Barclayovou, jeho vzdialenou príbuznou, a rozprávali sa dlho do noci. A keď dnes bol Vincent s Georgeom vybaviť v Doctors's Commons zvláštne povolenie na sobáš a postarať sa, aby sa na druhé ráno mohla v Kostole svätého Juraja na Hanover Square konať svadba, po návrate do domu Stanbrookovcov tam našli nielen Huga a Ralpha - Ralpha Stockwooda, grófa Berwicka -, ale aj Flaviana Arnotta, vikomta Ponsonbyho.
Hugo Vincentovi oznámil, že slečnu Fryovú dámy odviedli z domu, aby ju obliekli od hlavy po päty na svadbu, ale aj aby ju pripravili na nový život. Sprevádzala ju nielen jeho manželka, ale aj jej švagriná grófka Kilbournová.
Vincent len dúfal, že Sophiu tie prípravy nevyľakajú.
„Ony sa o ňu postarajú, chlapče,“ ubezpečil ho Hugo, akoby čítal Vincentove myšlienky. „Vláda žien alebo také čosi. Je lepšie držať sa od nich čo najďalej a dovoliť im, aby urobili, čo musia.“
„Bože dobrý,“ zamrmlal Flavian. „Si to naozaj ty, Hugo? Hrdina z Badajozu? Ten večne zamračený obor? Toto s tebou porobili tri dni manželstva? Až ma striasa pri p-pomyslení, ako sa človek dokáže z-za týždeň z-zmeniť.“
„Hovorí sa tomu zmúdrenie, Flave,“ vyhlásil Hugo.
„Bože uchovaj!“ zvolal Flavian.
„Vy chcete ženám uprieť moc, Flavian?“ spýtala sa Imogen milo.
„Ach, vám určite nie, Imogen,“ odvetil náhlivo. „Nie, nie, netúžim na sebe cítiť váš ľadový pohľad, vždy keď na vás pozriem. Váš ľadový pohľad má neblahé následky na moje t-trávenie. Ale p-povedz nám čo-to o svojej neveste, Vince. A v-vysvetli nám, prečo sa ženíš v takom chvate. Imogen mi odmietla p-prezradiť detaily. Tvrdila, že sa n-nepatrí, aby o tom r-rozprávala ona. Z nej t-tuším nikdy n-nebude klebetnica.“
Vincent im všetko vyrozprával, samozrejme, ten najbláznivejší detail vynechal. Keď skončil, zrazu s prekvapením zistil, že Imogen ho drží za ruky. Bežne nedávala najavo city.
„Chystám sa oženiť so slečnou Fryovou z vlastnej vôle,“ vyhlásil Vincent, akoby jeho priatelia zborovo namietali. „Možno sa vám zdá, že som bol nútený požiadať ju o ruku, a priznávam, že za iných okolností by som neurobil to, čo mám v úmysle urobiť. Ale neľutujem, že sa to stalo. Chcem, aby to všetkým bolo jasné.“ Otáčal hlavu dookola, akoby ich videl. „Chcem, aby vám bolo jasné, že ma nedonútila, aby som sa cítil povinný s ňou oženiť. Je celkom bez viny. Mal som čo robiť, kým som ju presvedčil, nech prijme moju žiadosť o ruku, hoci keby ma odmietla, čakala by ju veľmi pochmúrna budúcnosť.“
„Tváriš sa, Vince, akoby si nás chcel kolektívne vyzvať na súboj,“ poznamenal Ralph.
Vincent sa trochu uvoľnil a zasmial sa.
„Je p-pekná?“ spýtal sa Flavian. „Alebo počul si, že je pekná? Hugo, ty si ju videl.“
Hugo nič nepovedal.
„Možno ťa to prekvapí, Flave,“ pokračoval Vincent, „ale je mi ukradnuté, ako vyzerá, ide mi len o to, aby nebola sama zo svojho výzoru nešťastná. Opisuje sa dosť pohŕdavo. Je drobná, štíhla, to viem. Má nakrátko pristrihnuté gaštanové vlasy a oči možno hnedé alebo orieškové, alebo oboje. Má hladkú pleť a plné pery. A veľmi príjemný hlas. Páči sa mi jej hlas a páči sa mi aj ona. Hugo, chceš niečo dodať?“
„Nie, ak sa pýtaš takým hlasom, chlapče,“ odvetil Hugo náhlivo. „Gwen a Lily sa o ňu postarajú, na to sa môžeš spoľahnúť. Pokiaľ viem, ako prvé mali dnes naplánované navštíviť kaderníka. A potom krajčírky. Tá teta, u ktorej žila, by si zaslúžila, aby ju vyšľahali konským bičom. Tvoja nastávajúca má šaty neforemné ako vrecia a chudá je, akoby sa už roky poriadne nenajedla. Ale to všetko sa dá napraviť.“
„Áno,“ prikývol Vincent. „Dá sa to napraviť a aj to napravím.“
Imogen ho potľapkala po ruke.
„Vince,“ ozval sa Ralph, „si až priveľmi dobrý do tohto sveta. Bol si taký, aj keď si normálne videl?“
„Vieš, mám v úmysle byť šťastný,“ uškrnul sa Vincent. „A tuším v manželstve človek môže byť aj šťastný. Pozri na Huga. Pravda, ja sa naňho nemôžem naozaj pozrieť, ale počujem ho.“
„Na vracanie, čo?“ zachechtal sa Ralph.
Vincent sa ďalej uškŕňal. „Čoskoro budeme dvaja ženáči. Náš klub možno ten šok neprežije.“
„Prežili sme vojny,“ podotkol George. „Dovolím si tvrdiť, že prežijeme aj nejaké to vydarené manželstvo. Keďže zajtra nebudete mať na svadbe svoju rodinu, Vincent, a slečna Fryová nijakú rodinu nemá, môžeme prísť všetci? Alebo by ste boli radšej, keby sme nechodili?“
Svadba bez hostí by mohla vyznieť dosť pochmúrne - hoci keď ju plánoval, nepomyslel na to.
„Veľmi by som bol rád, keby ste prišli všetci,“ odvetil. „Ale budem sa musieť spýtať Sophie, či nebude namietať. Do Londýna sme prišli práve preto, aby bol počet hostí vyvážený, aby sa nezišli len hostia z mojej strany.“
V tej chvíli sa ozvalo klopanie na dvere a Georgeov majordómus svojmu pánovi zamrmlal, že súkromný poslík doručil list pre vikomta Darleigha.
„To je písmo mojej manželky,“ poznamenal Hugo.
Vincent vyskočil na nohy. Stalo sa niečo Sophii?
„Môžete mi to niekto prečítať? George, budete taký dobrý?“
Počul šuchorenie papiera. Nastalo ticho, George zrejme prebehol pohľadom po liste.
„Ach,“ ozval sa po chvíli, „lady Trenthamová sa vás pýta, Vincent, či nebudete mať námietky, ak zajtra v Hugovom dome usporiada svadobnú hostinu pre trinásť ľudí. Trinásť? Bože dobrý! Aha, uviedla tu aj mená a sme tam všetci zahrnutí. Okrem toho aj pani a slečna Emesové, pán Philip Germane - to je tuším váš strýko, však, Hugo? -a gróf a grófka Kilbournovci. Slečna Fryová podľa všetkého už schválila hostinu aj zoznam hostí.“
Vincent sa usmial a znova sa usadil.
„Tak to vyzerá, že ste na svadbu všetci pozvaní,“ vyhlásil. „O jedenástej u Svätého Juraja. Nestihol som prísť na tvoju svadbu, Hugo, tak si to vynahradím a usporiadam si vlastnú svadbu.“
„Dopekla!“ rozčuľoval sa Flavian. „Ďalšia svadba? T-to tuším ani neprežijem. Ale kvôli tebe som ochotný podstúpiť to riziko, Vince. P-prídem.“
„Vy sa nesťažujte, Flavian,“ ozval sa vojvoda. „Mňa čaká ani nie o mesiac ďalšia svadba, takže budem musieť dovtedy zostať v meste. Aj Imogen, keďže sa žení môj synovec.“
„Váš dedič, George?“ spýtal sa Ralph.
„Presne tak,“ odvetil vojvoda. „Julian bol v detstve uličník, ale zdá sa, že našiel mladú dámu, ktorá sa mu úprimne páči. Predvčerom mi ju sem priviedol, zrejme aby som si ju obzrel. Hoci ma, chvalabohu, nežiadal o schválenie. To chúďa dievča bolo dosť vyplašené.“
„Ani sa nečudujem,“ podotkla Imogen. „Vy sa pri takých príležitostiach vždy správate dosť upäto, George, a pôsobíte dosť hrozivo, aj keď nie ste upätý. Chuderka slečna Deanová. Bolo mi jej ľúto.“
„Slečna Deanová?“ zvolal Vincent ohromene.
„Ano, slečna Philippa Deanová,“ odvetil George. „Hádam ju len nepoznáte, Vincent?“
„Ach, tuším pochádza z Bathu, však?“ spýtal sa Vincent. „Moja stará matka tam žila dlhé roky, kým sa prisťahovala do Middlebury Parku, aby robila spoločnosť mojej matke. Deanovci boli jej blízki priatelia.“
„Mám vo vašom mene napísať lady Trenthamovej odpoveď, Vincent?“ ponúkla sa Imogen. „Predpokladám, že potrebuje rýchlu odpoveď. Usporiadať svadobnú hostinu do dvadsiatich štyroch hodín nie je hračka.“
... našiel mladú dámu, ktorá sa mu úprimne páči...
Hm, Vincent dúfal, že city sú obojstranné. Odkedy utiekol z domu, cítil sa kvôli slečne Deanovej previnilo. A teraz sa ide vydať za vojvodovho dediča? Jej rodina bude určite šťastná.
„Netreba, Imogen,“ ozval sa Hugo. „Už idem domov a osobne to poviem Gwendoline. Mám pocit, že som si vzal ženu, ktorá také čosi zvládne bez mihnutia oka.“
„Keby si sa ešte väčšmi n-nafúkol od pýchy, Hugo,“ ozval sa Flavian, „nevidel by si si na špičky topánok. Ale ja už tiež pomaly pôjdem, George. T-tie reči o manželstve vo mne v-vyvolali túžbu po č-čerstvom vzduchu.“
„Ak dovolíš, pôjdem s tebou, Hugo,“ pridal sa Vincent. „Chcem počuť zo Sophiiných úst, že z toho všetkého nie je nesvoja.“
„Sľubujem, že zajtra sa nebudem tváriť upäto, keď sa s ňou stretnem na vašej svadbe, Vincent,“ povedal George. „Zrejme aj bez toho vyzerám dosť hrozivo.“
„To mi teraz budete stále pripomínať, však?“ poznamenala Imogen.
Bože dobrý, pomyslel si Vincent, keď ho Hugo chytil za rameno, zajtra sa žením! Zajtra!

TROJE SOPHIINÝCH ŠIAT DORUČILI podvečer, medzi nimi aj svadobné šaty.
Teraz na druhé ráno si ich obliekla a vystrašene hľadela do vysokého zrkadla, ktoré jej natlačili do obliekarne pri izbe, kde s ňou komorná lady Trenthamovej práve skončila. Vyzerala akosi - inak. Vôbec nie ako chlapec, ani ako tuláčka, ani ako strašiak do maku.
Šaty mali svetlú sivozelenú až striebornú farbu - pri tom odtieni vynikli jej červenkasté vlasy. Strih bol jednoduchý, zvýšený pás pod prsami zvýraznený stuhou, sukňa jej splývala v jemných záhyboch až po členky, naspodku ju lemoval dvojitý volánik. Výstrih bol hlboký, ale nie prehnane, naberané rukáviky sa takisto končili volánikmi. K tomu mala obuté zlaté črievice a na rukách dlhé rukavičky. Na toaletnom stolíku ležal pripravený slamený čepiec s drobnými bielymi ružičkami okolo striešky.
Možno najpozoruhodnejšou súčasťou jej svadobného šatu bolo čosi, čo nebolo vidieť - korzet. Nikdy predtým korzet nenosila. A nebol ani taký nepohodlný, ako čakala. Aspoň zatiaľ. Lady Trenthamová a lady Kilbournová ju presvedčili, aby si ho vyskúšala, a keď ho mala zašnurovaný pod šatami, pochopila, prečo ju naň nahovorili. Teraz jej to už bolo jasné. Hoci neoplývala oblými tvarmi a sukňa nebola priliehavá, vďaka korzetu zrazu mala pás aj boky. Ale predovšetkým prsia. Korzet ich vytlačil dohora, a aj keď to neboli výrazné prsia, predsa len tam boli a Sophii sa prvý raz v živote zdalo, že vyzerá ako žena.
Pravda, možno jej v tom korzete bude teplo. Lord Trentham pri raňajkách oznámil, že má byť horúci deň, prísne pritom pozrel na Sophiu a potom ju prekvapil úsmevom.
„Ešte šťastie, že ste si nikdy nechceli zarábať na živobytie ako kaderníčka, dievča,“ dodal. „Včera o tomto čase ste vyzerali, akoby ste mali na hlave rozbujnené krovie.“
„Preboha, Hugo!“
„Hugo!“
Pani a slečna Emesové sa zhrozili v tej istej chvíli.
„Hugo len chce povedať, slečna Fryová,“ zasiahla lady Trenthamová, „že dnes vám ten účes veľmi pristane.“
„Presne to som chcel povedať,“ žiarivo sa usmial na manželku.
Ujde to, pomyslela si Sophia a zasnene hľadela na svoj odraz. A ak teraz v súkromí zabudne na všetku skromnosť, v skutočnosti vyzerá veľmi dobre. Usmiala sa.
Vtedy na ňu doľahla realita. Dnes je jej svadobný deň. Vydáva sa za vikomta Darleigha. Za Vincenta. Predvčerom ho úchytkom zazrela, prv než ho lord Trentham odviedol do domu Stanbrookovcov. A včera popoludní ho na chvíľku videla pri čaji. Ani raz s ním nebola sama, ani raz nemali možnosť porozprávať sa medzi štyrmi očami. Kedy sa naposledy zhovárali? Zdalo sa jej to dávno.
Pripadal jej ako neznámy.
Aj bol neznámy.
Na chvíľu hrozilo, že ju zachváti panika. Nikdy s tým nemala súhlasiť. Keď si len pomyslí na všetkých jeho priateľov - lord a lady Trenthamovci, vojvoda Stanbrook, lady Barclayová, vikomt Ponsonby, gróf nevedno odkiaľ. Všetko to boli titulovaní ľudia z celkom iného sveta, než poznala. Dnes sa s nimi stretne. Súhlasila so svadobnou hostinou.
Nemala by to urobiť. Nie je to voči nemu spravodlivé.
Ale pripomenula si, že aj on bol kedysi len Vincent Hunt, v dedinskej škole ho učil jeho otec a hrával sa s dedinskými deťmi. Ona je vnučka a neter baroneta, urodzená dáma.
V tej chvíli oľutovala, že si pripomenula, kto je. Má rodinu. Sira Terrencea Frya, s ktorým sa nikdy nestretla, a tetu Marthu, sira Clarencea a Henriettu. Nikto z nich tam teraz nebude - tak ako nikto z príbuzných lorda Darleigha. Ale v ich prípade to bolo spôsobené tým, že o svadbe nevedeli. No ani jej strýko o nej nevie. Keby vedel, prišiel by? Pravdepodobne ani nie je v Anglicku.
Potriasla hlavou. Zrazu ktosi zaklopal na dvere, a keď sa otvorili, stála v nich lady Trenthamová a slečna Emesová jej nakúkala ponad plece.
„Ach, slečna Fryová,“ zvolala tá druhá, „aká ste pekná! Otočte sa, nech vás lepšie vidíme.“
Sophia sa poslušne otočila a úzkostlivo na ne pozrela.
„Môže byť?“ spýtala sa.
Lady Trenthamová sa pomaly usmiala.
„Stále musím myslieť na pána Wellanda - tvrdil, že ak si necháte vlasy krátke, budete vyzerať ako cherubín,“ povedala. „A mal pravdu. Vyzeráte ako drobná rozprávková bytosť, slečna Fryová. Určite môže byť.“
„Pomôžem vám nasadiť čepiec?“ ponúkla sa slečna Emesová a vošla do izby. „Iste si nechcete úplne stlačiť kučery, však? Ach, ten čepiec je rozkošný. Tak! Naozaj vám pristane. Uviazala som mašličku na správnom mieste, Gwen?“
„Chudák Hugo vychodí dieru v hale, ak konečne nezídeme dolu,“ poznamenala lady Trenthamová. „Aj v deň našej svadby pred štyrmi dňami bol poriadne nervózny a teraz je znova nervózny, lebo vás má zveriť do rúk toho nemožného darebáka lorda Darleigha - mimochodom, to sú jeho slová. Samozrejme, myslel to iba žartom. Ale cíti sa za vás zodpovedný, keďže nemáte rodinu, ktorá by stála pri vás. Zídeme dolu?“
Vyslovila tie slová nevdojak, no na Sophiu zrazu znova doľahol príval osamelosti a opustenosti. Rýchlo ten pocit striasla. Nečakala, že bude mať normálnu svadbu - niežeby vedela, ako vyzerá normálna svadba. Očakávala krátky obrad, na ktorom budú prítomní iba oni dvaja s lordom Darleighom a kňaz. Aha, a ešte dvaja svedkovia, možno pán Fisk a pán Handry. Zrazu to predsa len bude ozajstná svadba. Budú na nej hostia aj družba - vojvoda Stanbrook - a ktosi, kto ju odovzdá do rúk ženícha. Včera večer sa na tú úlohu ponúkol lord Trentham a Sophia súhlasila. Bola z neho trochu vyľakaná - a predsa nebola. Zatiaľ si celkom neujasnila, čo je zač. Vyzeral ako zúrivý bojovník, a pritom vedel srdečne vyobjímať lorda Darleigha a na svoju manželku niekedy hľadel, akoby ju najradšej na rukách nosil. Sophia mala podozrenie, že je to muž, ktorý sa cíti najlepšie skrytý za maskou zurvalca, aby nikto neodhalil jeho nežnú povahu a nevysmieval sa z neho.
Keby sa jej nepáčil, nakreslila by jeho karikatúru. Ale nedalo sa povedať, že by sa jej nepáčil. Akurát sa ho trochu bála.
Skutočne sa prechádzal v hale, a keď ich uvidel, zastal, rozkročil nohy a vzpriamil sa ako vojak na vojenskej prehliadke. Akoby nebol celkom vo svojej koži. Spokojne prebehol pohľadom manželku a sestru, potom uprel zrak na ňu.
„No, dievča moje,“ poznamenal, „veľmi vám to pristane. Škoda, že vás chudák Vince nemôže vidieť.“
Zastala o dva schody vyššie, než bola lady Trenthamová. Lord Trentham pristúpil k nej a uprel na ňu pohľad, pri ktorom sa jeho vojaci určite triasli od hrôzy.
„Mám ho nesmierne rád. Je mi veľmi vzácny,“ dodal.
Ďalej na ňu hľadel a Sophia sa takmer vrátila o pár schodov vyššie. Napokon zostala na svojom mieste a bojovne vystrčila bradu.
„Mne bude ešte vzácnejší,“ vyhlásila. „Bude mojím manželom.“
Ešte chvíľu si ju prísne obzeral, potom sa usmial a zrazu vyzeral nečakane príťažlivo.
„Áno, veru bude,“ odvetil. „A znova musím povedať, aká škoda, že vás dnes ráno nemôže vidieť. Vyzeráte ako drobná víla.“
Aspoňže v deň svojej svadby nevyzerala ako myš.
„Koč už čaká, Hugo,“ podotkla lady Trenthamová.
Ona a slečna Emesová ich mali sprevádzať do kostola. Pani Emesová odišla skôr s pánom Philipom Germanom, strýkom lorda Trenthama, ktorý podľa všetkého dvoril pani Emesovej.
Lord Trentham pomohol Sophii nastúpiť do koča a trval na tom, aby si sadla vedľa jeho manželky tvárou dopredu.
Hm, a je to tu, pomyslela si. Môj svadobný deň! Horúci letný deň - na sýtomodrej oblohe ani obláčika. Sen každej nevesty.
Keď sa koč pohol, Sophia obrátila hlavu bokom. Nechcela sa rozprávať. Chcela... chcela sa cítiť ako nevesta, zabudnúť na všetky výčitky svedomia, vzrušene si užívať tento deň a cítiť tak trochu aj úzkosť, ale v dobrom zmysle.
Lady Trenthamová za ňou prišla včera večer a vysvetlila jej, čo ju dnes čaká. Hoci Sophia mala dvadsať rokov, vedela o tom pozoruhodne málo. Lady Trenthamová ju uistila, že v skutočnosti to znie oveľa horšie, než to naozaj je.
„Viete, keď teraz od vás odídem,“ dodala celá zružovená, „už štvrtú noc strávim s Hugom, slečna Fryová, a priznám sa, už sa neviem dočkať. Musí to byť... Nie, určite to je to najúžasnejšie na svete. Uvidíte, aj vy sa čoskoro na to budete tešiť.“
Sophia si pomyslela, že možno má pravdu. Pretože jej najtajnejším snom... Hm, o tom sne sa na tanečnej zábave nezmienila. Ako by aj mohla? Zhovárala sa predsa s mužom.
S mužom, za ktorého sa mala vydať.
Lady Trenthamová ju chytila za ruku a stisla ju.
Práve zabočili na Hanover Square.

Vincentovi kadečo chodilo po rozume. Asi by bolo najlepšie, keby vôbec nerozmýšľal.
Ibaže zabrániť myšlienkam bolo asi rovnako ťažké ako zabrániť prílivu.
Bola z toho riadna svadba s hosťami v tom najvychýrenejšom kostole v Londýne, a predsa o tom nevedela ani jeho matka, ani stará matka a sestry. Vôbec nepoznali jeho nevestu. Veď ani on ju v skutočnosti nepoznal, alebo áno? V podstate si boli neznámi.
A on sa vôbec netúžil ženiť.
Ibaže ak sa už musí oženiť - a jeho príbuzné by mu nedali pokoja, kým by sa neoženil -, bude najlepšie, ak si vezme Sophiu. V skutočnosti sa mu páčila - alebo si to aspoň myslel.
Nepozná ju.
Ani ona jeho.
Pritom sa dnes žení.
Z neznámeho dôvodu ho to pomyslenie vzrušovalo. Vďakabohu! Jeho život sa zmení a možno sa zmení aj on - k lepšiemu.
„Máte prsteň?“ spýtal sa Georgea, sediaceho vedľa neho v prednej lavici.
„Mám,“ odvetil George. „Mal som ho, aj keď ste sa pýtali pred tromi minútami.“
„Naozaj?“
„Naozaj. A ešte vždy ho mám.“
Svadobný deň! Družba sedí vedľa neho, priatelia za nimi. Hoci sa nezhovárali nahlas, niektorí si šepkali, počul šuchot a občasné zakašľanie. Cítil vôňu sviečok a kadidla, vôňu studeného kameňa a modlitebných knižiek, typickú pre kostoly. Onedlho začne hrať organ.
Po sobáši sa bude u Huga konať svadobná hostina, čo ho dosť desilo, hoci bude jesť s priateľmi - nerád jedol na verejnosti.
Svadobnú noc mali stráviť v dome Stanbrookovcov. O všetko sa postarali bez porady s ním. Imogen zostane po svadobnej hostine u Huga a George prenocuje u Flaviana.
Vincent a Sophia budú mať dom Stanbrookovcov iba pre seba, pravda, s výnimkou sluhov. Aspoň na to sa mohol tešiť.
„Máte prsteň?“ spýtal sa. „Nie, zabudnite na to. Už som sa pýtal, však? Mešká, George? Príde?“
„Meškať bude až o dve minúty,“ ubezpečil ho George. „V skutočnosti prišla o dve minúty skôr. Už vidím lady Trenthamovú aj slečnu Emesovú.“
Ale Vincent aj sám počul rozruch vzadu v kostole. A počul, ako si kňaz odkašlal. Vstal.
Vtedy začal hrať veľký organ a už bolo neskoro, aby si to rozmyslel. Ide sa oženiť!
Hugo ju bude viesť uličkou k nemu. Jeho nevestu! Počul, ako Hugove podpätky na čižmách klopkajú na kamennej dlažbe. Túžil ju vidieť. Ach, veľmi po tom túžil. Bude mať oblečené nové šaty, pekné šaty. Bude sa v nich cítiť lepšie?
Usmial sa, hoci ju nevidel. Sophia musí vidieť, že víta svoju nevestu. Aké myšlienky jej dnes asi chodia hlavou?
A vtedy zacítil jemnú vôňu mydla, ktorá sa mu už s ňou spájala. A na ľavej strane pocítil blízkosť človeka.
Hudba dohrala.
„Drahí snúbenci,“ spustil kňaz.
Ach, túžil byť dobrým manželom tejto malej tuláčke, s ktorou sa chystal oženiť. Túžil jej byť dobrým spoločníkom a priateľom, dobrým milencom. Túžil ju chrániť a stáť po jej boku do konca života. Ona za nič nemôže. V ten večer, keď sa vybral na tanečnú zábavu, mu prišla na pomoc a do konca života by za to pykala, keby ju nebol presvedčil, aby sa zaňho vydala. Bože, daj, nech nikdy neľutuje, že si ho vzala. Daj, nech ho už neprenasledujú kadejaké zbabelé myšlienky, nech nemá zajačie úmysly... Práve sa žení. Tak nech sa teda ožení a nech je s tým spokojný. Nech nikdy ani na zlomok sekundy nezapochybuje, nedopustí, aby to oľutoval, nech má pre nich budúcnosť nachystané čokoľvek. Nech si ju váži a s láskou ju opatruje.
Uvedomil si, že zložil sľub vernosti, ale nepamätal si z neho ani slovo. Ona takisto odriekala ten sľub, a on ho nepočul. Vzal z podnosu prsteň a nastokol jej ho bez nehody. Vzápätí ich kňaz vyhlásil za manželov.
Hotovo!
Z lavíc sa ozýval šepot.
Ešte sa treba podpísať do matričnej knihy. Všetko bude oficiálne, až keď sa podpíšu. Sophia mu strčila ruku pod pazuchu a viedla ho do sakristie, no robila to nenásilne, neťahala ho. Všimol si to už v Barton Coombs. Veľmi málo ľudí mu verilo, že ich dokáže nasledovať, keď mu len jemne naznačia smer.
Kňaz nečakal, že sa bude môcť podpísať, ale, samozrejme, zvládol to. Sadol si k matričnej knihe, George mu podal brko a viedol mu ruku na začiatok riadka. Načmáral svoje meno a vstal.
Sophia sa podpísala pod neho a potom svedkovia - George a Hugo. Znova ho chytila pod pazuchu a viedla ho späť pred oltár. Organ spustil radostnú skladbu a oni dvaja vykročili uličkou. Vincent cítil prítomnosť priateľov. Usmieval sa naľavo-napravo.
„Lady Darleighová,“ povedal ticho.
„Áno.“ Jej hlas znel o čosi vyššie než inokedy.
„Moja manželka.“
„Áno.“
„Ste šťastná?“ spýtal sa, ale pravdepodobne to nebola vhodná otázka.
„Neviem,“ odvetila po chvíli. Ach, úprimnosť nadovšetko.
Mlčky kráčali uličkou a zrazu zacítil iný vzduch. Vtedy mu naznačila, aby zastal, lebo sa ocitli vonku pred kostolom a tóny organu zanikli.
„Sú tu schody,“ poznamenala.
Áno, pamätal si ich od príchodu. „Ach, a sú tu ľudia.“
Počul ich zhovárať sa, smiať sa, pískať, dokonca jasať. Priatelia mu hovorili, že pred Kostolom svätého Juraja je vždy dosť ľudí, ktorí sledujú svadby smotánky.
„Prišli sa pozrieť na nevestu,“ s úsmevom zdvihol ruku, aby sa poďakoval za privítanie. „A dnes ste to vy.“
„Ach, sú tam dvaja muži!“ prekvapila sa.
„Dvaja muži?“
„Usmievajú sa a obaja majú plné ruky... ach!“
A Vincent pocítil, ako mu dve ľahké voňavé strely preleteli okolo nosa. Ružové lupene?
„P-pred nami sa neskryješ, Vince,“ zakričal Flavian.
„Vysaď svoju nevestu do koča, ak si trúfneš,“ dodal Ralph.
„Je to otvorený koč,“ vysvetlila mu Sophia. „Celý je vyzdobený kvetmi, stuhami a mašličkami.“
Vincent cítil páľavu slnka. „Zídeme po schodoch?“ spýtal sa. „To sú moji dvaja priatelia. Oni sú vyzbrojení tými ružovými lupeňmi?“
„Áno,“ zasmiala sa tým príjemným smiechom, ktorý už počul aj predtým. „Ach bože, tuším nás zasypú.“
Vysvetlila mu, kde sú schody, potom ho pevne držala a spolu sa náhlili k otvorenému koču, až sa zdalo, že vedie on ju, nie naopak.
„Už sme tu,“ oznámila. Lupene sa na nich stále sypali a Vincent počul, že z kostola už vyšli aj ostatní ich hostia.
Sophia nevystúpila do koča sama, počkala, kým nahmatal nohou najnižší schodík, potom jej nastavil ruku. Chytila ju a nastúpila. On za ňou - dával pozor, aby si sadol vedľa nej, nie na ňu.
Kostolné zvony vyzváňali.
„Nuž, lady Darleighová.“ Nahmatal jej ruku a pevne ju stisol. Na rukách mala jemné rukavičky. „Vyzerá to ako ozajstná svadba? Tak ako mi to pripadá?“
„Áno.“
Počul, ako sa dvierka na koči zatvorili, a koč sa zaknísal, keď kočiš vyliezol na kozlík. „Cítite sa nesvoja?“ „Áno.“
„Sophie, nemali by ste sa tak cítiť. Ste nevesta. Dnes sa všetky oči upierajú na vás.“
„V tom je práve ten problém,“ zasmiala sa.
„Opíšte mi, čo máte oblečené,“ požiadal ju.
A tak začala od slameného čepca. Prv než sa dostala k črieviciam, koč sa pohol - a ozval sa hrozný rachot.
„Ach!“ zvolala.
Vincent urobil grimasu, potom sa uškrnul. Bol to dobre známy kúsok, ako chlapec sa neraz na tom zúčastnil. „Určite ťaháme za sebou staré haraburdy z niečej kuchyne. Teraz sa na vás naozaj upierajú všetky oči.“
Neodpovedala.
„Zdá sa, že ste veľmi pekne oblečená, Sophie,“ musel zvýšiť hlas, aby ho počula v tom rachote. „Všetci sa dívajú?“ Tušil, že sa obzrela. „Áno.“
„Smiem vás pobozkať?“ spýtal sa. „Na to všetci čakajú.“ „Ach,“ vzdychla iba.
Pochopil to ako súhlas. Vedel, že je naozaj nesvoja, a premohli ho nežné city.
Voľnou rukou jej nahmatal tvár pod tvrdou strieškou slameného čepca, ktorý mu opísala. Palcom jej našiel ústa, naklonil sa k nej a pobozkal ju.
Bol to ozajstný bozk. Plné pery mala hrejivé a vlhké - zrejme si ich práve oblizla.
Zistil, že mu stvrdlo lono v príjemnom očakávaní dnešnej noci.
Napriek rinčaniu hrncov a panvíc počul z ulice jasot.
„Sophie,“ zdvihol hlavu, ale ruku neodtiahol z jej tváre, „ak mi nemôžete povedať, že ste šťastná, mohli by ste ma aspoň ubezpečiť, že nie ste nešťastná?“
 „Ach, nie som nešťastná, to nie,“ odvetila. „A neľutujete to?“
„Nie,“ zašepkala, „nemám odvahu cítiť ľútosť.“ Zamračil sa.
„Ľutujem iba, že vám to môže byť ľúto,“ vysvetlila.
Očakával, že žena, ktorá sa zaňho vydá, oľutuje, že to urobila, lebo je slepý a nemôže žiť normálne ani oceniť ju. Ale uvedomil si, že táto jeho nevesta nemá ani štipku sebavedomia, dokonca ani teraz, keď je slušne a draho oblečená, vlasy má vkusne upravené a je kontesou Darleighovou.
Vedel, že je poznačená chudobou, ale neuvedomoval si, ako hlboko. Spomenul si, ako uvila venček a smiala sa, keď jej ho dával na hlavu. Spomenul si, ako žartovala, keď hral na husliach, ako si cestou do Londýna rozprávali absurdný príbeh o Berthe a Danovi a ako sa mu priznala, že rada kreslí karikatúry ľudí, ktorých pozná.
„Nikdy,“ vyhlásil, „mne to nikdy nebude ľúto. Verím, že obaja nájdeme v manželstve spokojnosť. Sľubujem.“
Ako jej môže sľúbiť čosi také?
Ale môže sľúbiť, že sa o to pokúsi. Teraz nemal na výber. Sú manželia - a on urobí všetko, čo bude v jeho silách, aby jej vrátil sebavedomie. Ak sa mu to podarí, bude spokojný.
„Predpokladám,“ oprel sa na sedadle, „že sme upútali pozornosť divákov.“
„Ach, veru áno,“ odvetila - a zasmiala sa. Stisol jej ruku.

VOJVODA STANBROOK BOL VYSOKÝ, elegantný, prísne pôsobiaci džentlmen s tmavými vlasmi, na sluchách mierne prešedivenými. Vikomt Ponsonby bol plavovlasý boh, trochu jachtal a stále posmešne dvíhal obočie. Gróf Berwick bol mladý muž, možno len o pár rokov starší ako lord Darleigh, a vyzeral by veľmi príťažlivo, keby sa mu krížom cez celú tvár neťahala škaredá jazva. Lady Barclayová bola vysoká, chladná kráska s tmavoplavými vlasmi a s vysoko posadenými lícnymi kosťami na oválnej tvári. Spolu s lordom Darleighom, lordom Trenthamom a neprítomným sirom Benedictom Harperom tvorili Klub tých, čo prežili.
Sophii sa zdali hroziví, hoci všetci sa jej pred svadobnou hostinou zdvorilo uklonili a pobozkali jej ruku - samozrejme, okrem lady Barclayovej, ktorá jej zaželala veľa šťastia.
Iste si o nej všetci myslia, že je zlatokopka, ktorá využila dobrého muža, navyše slepého dobrého muža. A sú to jeho najmilší priatelia. „Sú mi blízki ako bratia alebo sestra,“ povedal jej. Možno v tom bol problém - možno cítili potrebu chrániť ho a podozrievali ju.
Brat lady Trenthamovej gróf Kilbourne bol takisto príťažlivý, hrozivo pôsobiaci džentlmen. Aj on slúžil kedysi ako vojenský dôstojník.
Všetci sa správali zdvorilo, usilovali sa rozprávať nadľahčene a uvoľnene, aby sa aj ostatní mohli zapojiť do rozhovoru. Pani Emesová bola dcéra majiteľa obchodu, vdova po úspešnom podnikateľovi. Slečna Emesová bola ich dcéra. Pán Germane bol takisto obchodník, príslušník strednej triedy. Sophia si všimla, že ich nevylúčili z rozhovoru, ani im nedávali pocítiť, že sú niečo menej.
Ale ona, pôvodom urodzená dáma, sa cítila nesvoja v spoločnosti takých významných svadobných hostí, priateľov jej manžela.
Jej manžela!
Zatiaľ to bolo len slovo - a ťaživý pocit v žalúdku. Napočudovanie si až v priebehu svadobného obradu uvedomila, čo sa deje. Vydáva sa a súhlasí s tým, že do konca života sa stane majetkom nejakého muža. Nechcela tak myslieť na manželstvo. Lord Darleigh nebol taký. Ale cirkevný zákon platí. Aj štátny zákon. Stala sa majetkom, s ktorým muž môže nakladať, ako si želá, či už niekedy využije alebo nevyužije tú moc.
Chcela sa tešiť. Chvíľu sa aj tešila - keď kráčala ráno uličkou v kostole za tónov organu a videla, ako na ňu vikomt Darleigh čaká so srdečným úsmevom na tvári; keď vystúpili z kostola na slnko a čakala ich tam skupina jasajúcich divákov, ktorí ich zasypávali ružovými lupeňmi; keď začula rinčať hrnce za kočom; keď ju lord Darleigh pobozkal; keď na chodníku zastal starší pán, zdvihol cylinder a žmurkol na ňu.
Ale svadobná hostina, to bolo utrpenie. Nech robila, čo robila, nedokázala sa zapojiť do rozhovoru a na každú otázku odpovedala jednoslabične. Vedela, že to nepôsobí dobre. Ako môže čakať, že sa im zapáči?
Takmer nič nezjedla, nič neochutnala.
Lord Trentham vstal, aby predniesol prípitok na počesť nevesty, a Sophia sa silene usmiala, donútila sa poobzerať po prítomných a kývla hlavou na znak vďaky. Nato vstal vikomt Ponsonby, pripil na zdravie jej manželovi a zožal búrku srdečného smiechu. Sophia sa donútila pridať k smiechu. Napokon vstal lord Darleigh, všetkým sa poďakoval za to, že prežil pamätný a šťastný deň, vzal Sophiu za ruku, pobozkal ju a bolo počuť, ako si dámy šepkajú a všetci tlieskajú.
Sophia sa trochu uvoľnila, až keď sa utiahli do salóna, lebo si k nej prisadla Constance Emesová.
„Tie tituly vzbudzujú hrôzu, však?“ nadhodila tichým hlasom, ktorý počula iba Sophia. „Toľko urodzeného panstva! Hugo ma tento rok vzal na moju žiadosť na niekoľko večierkov a bálov smotánky. Na prvom-druhom bále som bola načisto vydesená, ale potom som pochopila, že aj to sú len ľudia. A niektorí z nich, hoci sa to nedá povedať o tých, čo sú tu, sú úplne nezaujímaví, pretože nemajú inú prácu, len byť bohatí a zabávať sa. Viete, mám milého teda, viac-menej milého. Tvrdí, že som primladá, aby mi mohol oficiálne dvoriť, a myslí si, že by som mala mať vyššie ambície, ale časom pochopí, že som doňho po uši zaľúbená - a viem, že on ma takisto ľúbi. Vlastní železiarstvo vedľa obchodu mojich starých rodičov a tam som najšťastnejšia - v jednom z tých obchodov. Musíme sami zistiť, čo nám prináša šťastie, však? Myslím, že lord Darleigh je jeden z najmilších mužov, akých poznám. Navyše je neuveriteľne pekný. A má vás rád.“
„Porozprávajte mi o tom vašom železiarovi,“ požiadala ju Sophia a cítila, že sa uvoľňuje.
So smiechom počúvala rozprávanie slečny Emesovej - a zrazu pocítila na sebe pohľad lady Barclayovej. Tá jej mierne kývla hlavou, potom odpovedala na čosi, čo jej povedal gróf Kilbourne.
Po čaji nastal čas odísť. Majordómus zašepkal do ucha lady Trenthamovej, že koč čaká. Sophia mala stráviť svadobnú noc v dome Stanbrookovcov, vo veľkolepej rezidencii na Grosvenor Square. Našťastie vojvoda tam nebude. Ani jeho návštevníčka lady Barclayová. Komorná lady Trenthamovej zbalila ešte ráno Sophiine nové šaty a poslala ich do domu Stanbrookovcov. Ďalšie šaty, ktoré mali doručiť dnes, mali poslať rovno tam.
Sophia rátala dni. Včera nakupovali. Predvčerom bol druhý deň ich cesty, predpredvčerom prvý. Deň predtým ju požiadal o ruku, predtým sa konala tanečná zábava a ešte predtým bola na svitaní vonku a videla prichádzať lorda Darleigha do Covington Housu.
Iba šesť dní.
Necelý týždeň.
Ešte pred týždňom bola myš. Strašiak do maku s dokriva ostrihanými vlasmi a plantavými zdedenými šatami. Necelý týždeň.
A teraz je z nej nevesta. Manželka. Jej život sa nečakane zmenil. A správa sa ako zmätená myš.
V jej živote nastala zmena a ona mala príležitosť zmeniť sa spolu s tým - alebo sa nemusí zmeniť. Všetko závisí od nej.
Vstala.
„Lady Trenthamová, lord Trentham, pani Emesová, slečna Emesová,“ hľadela z jedného na druhého. „Z celého srdca vám ďakujem, že ste ma prichýlili vo svojom dome, boli ste ku mne veľmi láskaví a postarali ste sa o túto úžasnú svadobnú hostinu. A vám, pán Germane, lord a lady Kilbournovci, lady Barclayová, lord Ponsonby, lord Berwick, vaša milosť, ďakujem za to, že ste prišli na našu svadbu aj hostinu. Rátali sme, že budeme mať tichú svadbu. Ale veru nebola ani trochu tichá a s radosťou budeme spomínať na dnešný deň. Vaša milosť, ďakujeme vám, že ste ochotný nám do zajtra poskytnúť svoj dom.“
Rozhovory náhle ustali a všetci na ňu ohromene hľadeli - aspoň sa jej to zdalo - uvažovala, či jej srdce prestane tak divo búšiť alebo celkom prestane tĺcť. Dokonca sa usmievala.
Vikomt Darleigh takisto vstal.
„Vzali ste mi tie slová z úst, Sophie,“ povedal, „a už k tomu nemám čo dodať.“
„Dosť si toho p-povedal počas hostiny, Vince,“ poznamenal vikomt Ponsonby. „T-teraz je na rade tvoja manželka. Osobne dúfam, že si p-posledný člen nášho klubu, ktorý sa oženil - alebo aspoň na jeden-dva týždne budeme mať pokoj, lebo môj komorník už vyčerpal zásobu vreckoviek.“
„S radosťou, lady Darleighová,“ vojvoda Stanbrook na ňu prenikavo pozrel a tváril sa spokojne.
Vtedy sa všetci zdvihli a dámy Sophiu vyobjímali - dokonca aj lady Barclayová - a páni jej znova pobozkali ruku. Všetci sa zhovárali a smiali, napokon Sophiu a Vincenta vytiahli na ulicu a nasadili do koča.
„Už tam nie sú tie hrnce?“ spýtal sa lord Darleigh.
„Nie,“ odvetila.
„A zmizlo aj všetko ostatné?“ zaujímal sa. „Predpokladám, že tam boli stuhy a mašle, však? Aj kvety? Ale tie kvety zostali, cítim ich.“
„Všetky kvety zostali,“ ubezpečila ho.
„Ženíchom si iba raz, Vince,“ pripomenul mu lord Trentham. „Aj lady Darleighová je nevestou iba raz. Vychutnajte si, že to oznámite celému svetu.“
A vtedy so smiechom, za jasotu priateľov, vyrazili.
„Ďakujem,“ lord Darleigh ju chytil za ruku. „Ďakujem za to, čo ste povedali, Sophie. Bolo to od vás milé. Viem, že tá hostina bola pre vás utrpením.“
„Veru bola,“ priznala sa. „Ale zrazu som si uvedomila, že to vnímam očami myši, akou som bola väčšinu života. A ustráchanosť nie je veľmi príťažlivá vlastnosť, však?“
„Takže tú myš navždy zrušíme?“
„Len občas sa zjaví v rožku nejakej mojej kresby,“ vyhlásila, „Ale tá myš je zvyčajne dosť protivná a spokojne sa vyškiera.“
Zasmial sa. „Videli ste dnes niečo vhodné na satiru?“ zaujímal sa.
„Ach nie, mylord,“ ubezpečila ho. „Nie. Dnes som nevidela nič, z čoho by som si chcela robiť posmech.“ Na chvíľu zavládlo ticho.
„Zrejme naozaj nie,“ súhlasil. „A vy mi neprestanete hovoriť mylord, Sophia? Ste moja manželka. Chystáme sa spolu predsa stráviť svadobnú noc.“
V žalúdku pocítila zvieranie a zistila, že zatína vnútorné svaly.
„Vincent.“
„Zdá sa vám to ťažké?“ „Áno.“
„Aj keď váš starý otec bol baronet, váš strýko je baronet a váš otec bol urodzený muž?“ „Áno.“
Čo by na to povedal sir Terrence Fry, keby vedel, že sa dnes vydala za vikomta Darleigha? Dozvie sa to niekedy?
Oznámenie o ich sobáši zrejme uverejnili v novinách. Je vôbec jej strýko v Anglicku? A záležalo by mu na tom, aj keby sa o tom dočítal? Uvidí to oznámenie Sebastian? Čo si pomyslí? Povie o tom nevlastnému otcovi?
Vincent zdvihol jej ruku v rukavičke a priložil si ju k perám. Okoloidúci sa pri pohľade na ich koč usmievali, podaktorí im zakývali.
„Berte ma ako toho nezbedného chlapca Vincenta Hunta, ktorý sa niekedy v noci vykradol cez okno na pivnici v Covington House a šiel si nahý zaplávať v rieke,“ nadhodil. „Alebo - ak je to pre vás desivá predstava, vnímajte ma ako toho nepodareného Vincenta Hunta, ktorý sa ako sedemročný skrýval v korunách stromov a s chichotom hádzal halúzky a žalude na hlavy nič netušiacich dedinčanov.“
Zasmiala sa. „Vincent!“
„To je už lepšie,“ uškrnul sa. „Povedzte to znova.“ „Vincent!“
„Ďakujem.“ Pobozkal jej ruku. „Netuším, koľko je hodín. Ešte je svetlo? Je popoludnie? Alebo už podvečer?“
„Čosi medzi tým,“ odvetila. „Ešte vždy je svetlo.“
„Nemalo by byť svetlo,“ namietol. „Mala by byť tma. Keď prídeme do domu Stanbrookovcov, mal by byť čas vziať moju nevestu do postele.“
Nič nepovedala. Čo sa na to dalo povedať?
„Máte z toho obavy?“ spýtal sa. „Teda, zo svadobnej noci?“
Zahryzla si do spodnej pery a v lone pocítila neznáme šteklenie. „Trochu,“ priznala. „Nechcete to?“
„Chcem,“ odvetila. Samozrejme, hovorila pravdu. „Áno, chcem.“
„Dobre,“ prikývol. „Už sa teším, že vás spoznám lepšie. Prirodzene, z každej stránky, ale teraz mám na mysli konkrétne telesnú stránku. Túžim sa vás dotýkať... na celom tele... Túžim sa s vami milovať.“
Budete trpko sklamaný, pomyslela si.
„Ste zhrozená?“ spýtal sa.
„Nie.“
Znova jej pobozkal ruku a položil si ju na stehno.

Prezliekli sa a zjedli ľahkú večeru. Potom sa usadili spolu v salóne a preberali, čo zažili cez deň. Ona mu opísala, aké šaty mali hostia, on opísal vône v kostole. Ona opísala výzdobu koča, on opísal zvuky na uliciach - teda, pokiaľ sa dalo počuť aj niečo iné ako rinčanie hrncov - a vôňu kvetov. Ona mu porozprávala o milom Constance Emesovej a o rodiacom sa vzťahu medzi pani Emesovou a pánom Germánom. On jej porozprával o tom, ako sa lord Trentham na pláži v Penderrise zoznámil s lady Muirovou. Obaja sa zhodli v názore, že to bol pamätný deň.
„Už je vonku tma?“ spýtal sa napokon.
„Nie.“
Prirodzene, bol začiatok leta. Stmievalo sa dosť neskoro. „Koľko je hodín?“ spýtal sa. „Pomaly bude osem.“ Iba osem?
Za celý ten čas, čo tam boli spolu, sa takmer nedotkli. Sophia ho priviedla najprv do salónu, potom do jedálne a nato prešli znova do salónu. Ale bol to ich svadobný deň.
„Je zakázané ísť do postele pred určenou hodinou?“ zaujímal sa.
„Ak je taký zákon, nikdy som o ňom nepočula.“
Prekypoval túžbou po naplnení manželstva, a hoci Sophia sa priznala, že má trochu obavy, ubezpečila ho, že aj ona to chce. Čím dlhšie tam budú sedieť, tým bude nervóznejšia.
Prečo sa cítil povinný sedieť a čakať na neskorú hodinu? Žeby aj on bol nervózny? Nikdy nebol v posteli s pannou. A toto nebol len tak hocijaký pokus, ktorý netreba zopakovať, ak sa to jemu - alebo jej - nebude páčiť. Bolo dôležité, aby to dopadlo dobre. Tento prvý raz si dá hlavne pozor, aby ju nevystrašil, neznechutil ani jej neublížil. Ale nechcel ju - ani seba - sklamať.
Bolo dôležité, aby to dopadlo dobre.
„Ideme do postele?“ nadhodil.
„Áno.“
V koči cestou sem mu povedala, že musí zrušiť myš, svoje alter ego. Ale uvedomil si, že to pre ňu nebude ľahké. Usmial sa pri spomienke na jej odhodlaný príhovor krátko pred odchodom z Hugovho domu. Bolo to veľmi milé a on priam hmatateľne cítil, ako to jeho priateľov dojalo.
„Tak ma teda chyťte pod pazuchu,“ navrhol a vstal.
„Áno.“ Chytila ho.
Vtedy ho znova prekvapila. Keď vyšli na poschodie, zastala a oslovila niekoho iného - zrejme sluhu.
„Pošlite pána Fiska do obliekarne lorda Darleigha, prosím vás,“ povedala. „A Ellu do mojej.“
Ella bude iste komorná, ktorú jej George pridelil na dnešný večer.
„Áno, mylady,“ odvetil úctivo muž.
„Mylady,“ zopakovala ticho.
„Aj ja mám niekedy nutkanie pozrieť sa, s kým hovoria, keď ma oslovia mylord,“ priznal sa jej. „Pravdepodobne by som sa aj pozrel, keby som mohol.“
Poznal cestu do svojej izby, na dnešok - ich izby. Keď bol v neznámom prostredí, vždy si rýchlo vryl do pamäti smer a vzdialenosť. Nerád mal pocit, že je stratený a odkázaný na iných, aby ho zaviedli, kam potrebuje zájsť.
Keď sa mu zdalo, že je pred svojou obliekarňou, zastal. Vedľa nej boli dvere do spálne a hneď vedľa dvere do jej obliekarne, ktorú až dodnes nepotreboval.
„Ten kúsok do svojej obliekarne prejdem aj sama,“ nadhodila.
„Dohodnime sa na kompromise,“ navrhol. „Zostanem tu, kým nebudem počuť, že sa vaše dvere otvárajú a zatvárajú. A stretneme sa o polhodinu v spálni. Alebo aj skôr?“
„Skôr,“ odvetila a vyslobodila si ruku.
Usmial sa a načúval. Keď počul, že dvere sa zatvorili, zachytil, ako sa po chodbe blížia Martinove rázne kroky. Martin sa k nemu správal dnes ráno veľmi formálne - vlastne už odvtedy, čo mu oznámil, že sa zasnúbil.
„Martin,“ povedal, keď sa dvere na jeho obliekarni otvorili a vošiel dnu pred svojím komorníkom. „Bol si na mojej svadbe, ako som ťa žiadal?“
„Áno, pane,“ odvetil Martin.
Vincent čakal, že povie viac, ale počul iba, ako Martin položil na stojan s lavórom krčah s vodou a pripravil mu holiace potreby. Vzdychol si. Získal manželku a stratil priateľa? Pretože Martin mu vždy bol priateľom.
„Dnes nevyzerala ako chlapec,“ oznámil Martin nečakane, keď si Vincent vyzliekol redingot a vestu a Martin mu pomohol rozviazať nákrčník a pretiahnuť košeľu cez hlavu. „Vyzerala ako malá lesná víla.“
Vyslovil to akoby proti vlastnej vôli. Ale znelo to skôr pochvalne, nie ako urážka.
„Ďakujem,“ povedal Vincent. „Vieš, ona za nič nemôže. Je to len a len moja vina.“
„Viem,“ zamrmlal Martin. „Ste korunovaný hlupák. No teraz sa ani nepohnite, inak vám podrežem hrdlo. A potom môžete rozmýšľať, čia to bola vina. Teda, ak ešte budete živý.“
„Dôverujem ti.“ Vincent sa naňho uškrnul. „Zverím ti do rúk aj vlastný život.“
Martin zavrčal. „No, vzhľadom na to, že mám britvu v ruke každý deň, nič iné vám nezostáva. A prestaňte sa uškŕňať, lebo pôjdete za svojou dámou neoholený.“
Vincent nasadil vážny výraz, ani sa nepohol.
Usúdil, že bolo vyhlásené prímerie.
Malá lesná víla. Spomenul si, ako ju v Barton Coombs držal na schodíkoch cez ohradu. Áno, veril tomu. Naozaj nemala oblé krivky. A on mal vždy rád kypré ženy - asi ako každý muž, nie? Ale aj tak sa už nevedel dočkať svojej nevesty.
Malá lesná víla.
Prepustil Martina a otvoril dvere na spálni. Poznal dobre tú izbu. Vedel, kde je posteľ, toaletný stolík, kozub, okno... Len čo vstúpil dnu, pochopil, že nie je sám.
„Sophie?“
„Áno, tu som.“ Ticho sa zasmiala. „Viete, kde je to tu?“
„Predpokladám, že stojíte pri okne,“ usúdil. „A zrejme ešte vždy nie je tma.“
„Z izby je výhľad dozadu za dom,“ odvetila, kým kráčal k nej. „Do záhrady. Je veľmi pekná. Až sa mi nechce veriť, že sme v Londýne.“
Načiahol ruku a dotkol sa podobločnice. Cítil pri sebe jej hrejivé telo.
„Nemáte rada Londýn?“ spýtal sa.
„Mám radšej vidiek,“ odvetila. „Tam sa necítim tak osamelo.“
Zvláštne vzhľadom na to, koľko ľudí je v meste a koľko na vidieku.
„Necítim sa tam ako osamelá bytosť, ale ako súčasť niečoho väčšieho. No asi vám to nedáva zmysel, však?“
„Zrejme máte pocit, že na vidieku je ľudská bytosť súčasťou prírody a vesmíru, však?“
„Presne tak,“ odvetila. „Vidím, že to chápete.“
Spomenul si na jej vysnívanú chalúpku s peknou záhradkou a priateľskými susedmi. Ach, Sophie!
Zdvihol ruku a dotkol sa jej pleca. Nato jej položil ruku aj na druhé plece a pritiahol si ju. Uvedomil si, že má na sebe hodvábnu nočnú košeľu. Súčasť jej novej výbavy?
Dúfal, že je to tak. Dúfal, že sa cíti pekná a žiaduca. Počul, ako sa pomaly nadýchla.
On mal oblečený len ľahký hodvábny župan. Možno mal Martina požiadať, aby mu z truhlice vylovil nočnú košeľu - ak nejakú vôbec mal. Pravdepodobne mu pred odchodom z domu nijakú nezabalil, lebo vždy spával nahý.
Posunul ruku, zdvihol jej palcami bradu a ústami našiel pery - krásne plné pery. Počkal, kým sa prestane chvieť, a špičkou jazyka jej prešiel po spojených perách, kým ich neotvorila. Potom jej vkĺzol do úst jazykom a počul, ako hrdelné zastonala a zachvela sa.
Zaboril jej prsty do vlasov, jemných hodvábnych vlasov, nakrátko ostrihaných.
„Sophie,“ zľahka ju pobozkal na pery. „Poskytneme divadielko niekomu, kto bude prechádzať záhradou?“
„Zatiahnem závesy,“ navrhla.
Počul, ako ich zaťahuje.
„Tak,“ povedala, „teraz nás už nikto nemôže vidieť.“
Znova pristúpila k nemu a položila mu ruky na pás. Ach, takže sa nebude zdráhať.
„Ale som rada, že ma ani vy nevidíte,“ poznamenala a počuteľne sa nadýchla. „Ach, nechcela som sa vás dotknúť.“
„Pretože nestojíte za pohľad?“ spýtal sa. „Sophie, kto vás pripravil o sebaúctu? Nehovorte mi, že zrkadlo. Nuž veru, nevidím vás a nikdy vás neuvidím. Nemôžem vám protirečiť - ani s vami súhlasiť. Ale môžem sa vás dotýkať.“
„To je rovnako zlé,“ podotkla.
Ticho sa zasmial a ona takisto. Trochu žalostne, pomyslel si.
„Ste taký krásny,“ povedala.
Opäť sa zasmial, vkĺzol jej rukami pod nočnú košeľu, stiahol jej ju na ramená. Nato odstúpil a počul, ako jej odev padá na dlážku.
Ticho sa nadýchla.
„Nebojte sa, ja vás nevidím,“ odvetil.
Chvejivo vydýchla.
Vtedy sa jej dotkol a začal ju skúmať citlivými končekmi prstov - útle plecia a ramená, drobné prsia, ktoré mu príjemne vyplnili dlane, štíhly pás a ploché brucho, malý zadok, ktorý mu sadol do dlaní ako prsia, štíhle, a predsa pevné nohy.
Pokožku mala jemnú, hladkú, hrejivú. Nebola kostnatá a hranatá ako mnohí chudí ľudia. Len bola drobná, neveľmi oblá. A predsa cítil, ako stvrdol. Je to jeho nevesta! Patrí jemu! To pomyslenie ho tešilo. Sám si ju našiel a oženil sa s ňou celkom bez pomoci. Oči nie sú vždy potrebné.
Vtedy jej znova prešiel rukami po tvári a pobozkal ju na pery.
„Je posteľ odostlaná?“ spýtal sa. „Áno.“
„Tak si ľahnite,“ požiadal ju. „Áno.“
Bude znova myšou? Hlas jej znel vyššie než zvyčajne.
Alebo je to len tým, že je panna a čaká ju svadobná noc?
Vyzliekol si župan a uložil sa do postele vedľa nej. Nevidel, či ju vydesil pohľad naňho. Počul, ako trhane dýcha.
Znova ju skúmal rukami. Sklonil sa, aby ju pobozkal na ústa, na líce, na ucho - chytil ušný lalôčik medzi zuby a hryzkal ho. Bozkával ju na hrdlo, na prsia. Jednu bradavku jej cmúľal, druhú jemne dráždil prstami.
Ani sa nepohla, len namáhavejšie dýchala a bradavky jej pod jeho dotykom stvrdli.
Pobozkal ju na brucho, našiel jej pupok a krúžil okolo neho jazykom, zatiaľ čo rukou jej vkĺzol medzi hrejivé stehná a prešiel vyššie, až kým nenašiel jadro jej ženskosti. Bola horúca a prekvapivo vlhká.
Prudko sa nadýchla, zmeravela.
„Sophie!“ Zdvihol hlavu, no rukou ju ďalej zľahka pohládzal a prstom krúžil nad vchodom do jej škáročky. „Bojíte sa? Ste v rozpakoch?“
„Nie.“ Jej hlas znel veľmi vysoko.
Mal podozrenie, že sa nielen bojí, ale aj hanbí.
Okrem toho mal podozrenie, že sa necíti telesne príťažlivá.
Chytil ju za ruku a položil ju na svoj vztýčený úd. Zovrel jej prsty okolo neho a podržal ich tam.
„Viete, čo to znamená?“ zašepkal jej do ucha. „Znamená to, že po vás túžim, že ste žiaduca. Dotýkal som sa vás rukami, ústami, jazykom, celým telom a bol som nesmierne potešený. Túžim po vás.“
„Ach!“ Ešte vždy ho držala v ruke, potom ho pustila.
Neklamal.
„Teraz vstúpim do vás,“ pošepkal jej. „Bojím sa, že prvý raz to bude trochu bolieť, hoci sa budem usilovať, aby to nebolelo.“
„Aj keby to bolelo, Vincent, neublížite mi,“ odvetila. „Áno, už poďte, prosím vás.“
Prekvapene sa usmial. Aj ona po ňom túžila.
Keď sa sklonil nad ňou, roztiahla nohy, a keď jej vkĺzol dlaňami pod zadok, nadvihla sa. A keď vkĺzol do jej škáročky, znova spojila nohy a nadvihla sa.
Erekcia ho trochu bolela. Zrazu takmer ľutoval, že je taký veľký. Ona je taká drobná. Ale keď ju pomaly vypĺňal, pocítil horúčosť a zovretie, ktoré v ňom vyvolalo nadšenie i strach. Nadšenie, lebo nepoznal nič väčšmi erotické, a strach, lebo bola taká drobná a možno jej spôsobí bolesť.
Zastonala a privinula sa k nemu.
Pocítil prekážku. Zdala sa mu nepreniknuteľná. Ublíži jej.
„Poďte,“ naliehala, „ach, prosím, poďte.“
A vtedy zabudol na jemnosť. Jediným náhlym pohybom vnikol dnu a ona najprv zhíkla, zmeravela a pomaly sa uvoľňovala, ale potom zaťala vnútorné svaly a nadýchla sa. „Vincent,“ zašepkala.
Ústami našiel jej ústa, pobozkal ju a vkĺzol jazykom dnu.
„Sophie,“ povedal s perami na jej perách. „Mrzí ma to.“ „Mňa nie,“ odvetila.
Nadvihol sa na predlaktiach, aby ju nepridlávil, a vzal si ju ráznymi pohybmi, ale zadržiaval svoju rozkoš, lebo vedel, že ona to chce naplno prežiť, hoci potom bude celá ubolená.
Počul erotickú vlhkosť naplnenia.
Bola nádherne sladká, horúca, vlhká. Voňala potom a sexom. A bola jeho. Len jeho. Jeho manželka. Malá lesná víla.
Sálala z nej horúca zmyselnosť.
Kĺzal dnu a von dlhé minúty, už to nedokázal zadržať. Prenikol do samej hĺbky a vypustil semeno, až sa úplne uvoľnil.
Keď sa po chvíli spamätal, uvedomil si, aký bol sebecký. Pri prvom styku chcel byť nežný a ovládať sa. Namiesto toho sa dal strhnúť vášňou. Teraz na nej spočíval celým telom. Bola úplne vlhká a nádherne voňala.
Čo najjemnejšie sa odtiahol a ľahol si vedľa nej. Rukou jej nahmatal ruku, zovrel ju prstami.
„Sophie?“ zašepkal.
„Áno.“
„Veľmi to bolelo?“ „Nie.“
Obrátil sa tvárou k nej. „Rozprávajte sa so mnou.“
„O čom?“ spýtala sa. „Lady Trenthamová mi povedala, že to bude pekné. Bolo to viac ako pekné.“ Tuším ho nikdy neprestane prekvapovať.
„Neublížil som vám?“
„Len trochu na začiatku, a ešte trochu aj na konci. A teraz som trochu ubolená. Ale je to najkrajší pocit na svete.“ Čože? „Najkrajší?“
„Najkrajší,“ zopakovala. „Niekedy je aj bolesť krásna.“ „To myslíte vážne?“ Usmial sa na ňu. „Áno,“ odvetila. Na chvíľu zostala ticho. „Sklamala som vás?“
Ach, už znova?
„Vyzerám sklamaný?“ spýtal sa. „Zdalo sa vám, že som sklamaný?“
„Nemám dobrú postavu,“ vzdychla si. „Som plochá, ako keď som bola malé dievča. Niekto zabudol, že mám dospieť. Žeby Boh?“
Bolo by to komické, keby to nebolo smutné.
„Sophie, pre mňa ste ozajstná žena. Nemohlo mi byť krajšie, ani keby som chcel.“
„Ste veľmi láskavý,“ zašepkala.
„Len ľutujem, že si to dnes večer nemôžeme zopakovať.“
„Ešte nie je večer,“ podotkla. „Iba sa stmieva.“
Žeby sa jej to naozaj páčilo? Napriek všetkej bolesti? Nebol veľmi skúsený milenec - a to sú slabé slová - a určite nie najlepší na svete. Ale možno to nie je podstatné. Obaja boli osamelí ľudia - áno, zo sexuálnej stránky bol osamelý. Rozkoš, ktorú si mohli dať, určite preváži skúsenosti.
„Keď dnešok bude prechádzať do zajtrajška, možno by sme to mohli znova skúsiť, čo poviete? Ale iba ak budete chcieť. Ak nebudete priveľmi ubolená.“
„Nebudem,“ vyhlásila tak presvedčivo, až sa zasmial a privinul si ju na hruď. Potom sa prestal smiať a položil si líce na jej vlasy. Zrazu mu bolo do plaču.
Tá prekliata dohoda. Dokáže ju niekedy vypustiť z hlavy? A čo ona? Budú niekedy schopní uvoľniť sa v manželstve?
„A teraz spite,“ povedal. „Náš svadobný deň sa oficiálne skončil, Sophie. Ale napokon bol celkom dobrý, čo poviete?“
„Áno.“ Pritúlila sa k nemu a napočudovanie takmer okamžite zaspala. A tak sa začal jeho život ženatého muža. V dobrom i zlom.
Radšej nepremýšľal, čo z toho to bude.

KEĎ SA SOPHIA ZOBUDILA, bolo jej príjemne teplo, ale cítila, že si potrebuje uľaviť. Usilovala sa nevšímať si to. Objímal ju rukami a pravidelne dýchal, teda vedela, že tvrdo spí, a privinula sa k nemu. K jeho mužnej svalnatej kráse a sile. K manželovi.
Znova začala rátať dni - dva razy, keby náhodou na nejaký zabudla. Ale nie. Bolo takmer ráno - videla, že za závesmi sa pomaly rozvidnieva. Takmer presne pred týždňom stála medzi stromami nad Covington Housom, pozorovala príchod koča, ktorý všetci čakali, a videla, ako pán Fisk a vikomt Darleigh kráčajú k dverám domu.
Vtedy to bol neznámy muž - teraz je to jej manžel. Bolo to len pred týždňom.
Niekedy - vlastne väčšinou - týždeň prejde a ona si nespomenie na nič významné, čo sa stalo. Ale toto nebol taký týždeň.
Nechcela sa ani pohnúť. Chcela objímať ten okamih, aby sa nestratil navždy. Dotýkal sa jej na celom tele. Vkĺzol do nej a zostal tam dlhé minúty. Neodpudzovala ho.
Vychutnával si ju. Celú noc ju držal v náručí. Obaja boli nahí.
Zatvorila oči a chcela znova zaspať, alebo aspoň ospalo ležať v teple a vychutnávať si jeho objatie. Ale čoraz väčšmi cítila nutkanie na potrebu a už to nemohla ignorovať.
Vykĺzla mu z náručia a opatrne vstala z postele, aby ho nezobudila, vzala svoj nový hodvábny župan, pravdepodobne bol dokrčený, keďže ležal celú noc na dlážke. Vošla do obliekarne a uľavila si. Bola trochu ubolená, ale nie veľmi. V skutočnosti ju to tešilo vzhľadom na to, s čím to bolo spojené. Našťastie v krčahu na stojane s lavórom zostalo trochu vody, hoci už nebola teplá, samozrejme. A boli tam aj čisté handričky a uteráky. Umyla sa a vyutierala. Nie, tá bolesť nebola ostrá, len jej pripomínala, že včera večer bola nevestou.
Pretiahla si cez hlavu nočnú košeľu a dobre jej padlo, keď cítila, ako jej kĺže po tele. Nikdy nemala takú krásnu nočnú košeľu.
Len aby ho nezobudila! Chcela nebadane vkĺznuť do postele, pritúliť sa k nemu, ležať v príjemnom teple a spomínať. Včera prežila svadobnú noc. Naplnenie manželstva bolo vyvrcholením celého dňa. Možno to už nikdy nebude také. Možno...
Nie, takto nebude premýšľať. Znova si ľahne do postele a bude spomínať, ako vyzeral v hodvábnom župane. Ako môže chlap vyzerať tak mužne, keď je od hlavy po päty zahalený v hodvábe?
Opatrne vkĺzla do postele a pritúlila sa k nemu. Jednu ruku mal pod jej vankúšom. Položila naň hlavu a on čosi zamrmlal. V šere videla, že vlasy má rozkošné strapaté. Svaly na hrudi, pleciach aj ramenách mal vypracované, čo svedčilo o tom, že sa udržuje v dobrej telesnej kondícii.
Zatvorila oči a spomínala si, ako sa cítila, keď jej vyzliekol nočnú košeľu a stála pred ním nahá - hoci ju nevidel. Spomínala si na dotyk jeho úst a rúk. Pátral nimi po celom jej tele. Bol spokojný? Nevedela, ale keď ju bozkával, nepobádala na ňom sklamanie. A keď sa ho spýtala, potvrdil to.
Spomínala na to, ako vyzeral, keď si vyzliekol župan. Nádherne urastený, krásny muž...
Napočudovanie nebola vystrašená, hoci jeho úd sa jej zdal obrovský. A na dotyk tvrdý ako skala. Nie, skala je slabé prirovnanie, lebo pod prstami cítila, že je hrejivý, hodvábny a na špičke vlhký. A keď do nej vnikol taký tvrdý, hoci to bolelo, zároveň ju to neopísateľne vzrušovalo.
V nasledujúcich minútach jej ubližoval, ale tú bolesť zároveň vnímala aj ako rozkoš. Keď bolo po všetkom, hoci sa cítila ubolená, bola aj smutná, lebo nechcela, aby sa to skončilo, a mala pocit, akoby to nebolo celkom dokončené.
Aká je len nenásytná!
Zrejme už nikdy neprežijem podobnú noc, hovorila si v duchu. Ale predpokladala, že kým bude ich manželstvo trvať, bude trvať aj táto časť. Potrebuje manželku a spoločníčku a ona bola oboje. Muži takéto čosi potrebujú a ju má naporúdzi. Chcel deti, predovšetkým dediča. A toho mu môže dať iba ona. Lebo nijaká iná žena nebude jeho manželkou, kým žije ona.
Urobí, čo bude v jej silách, aby bol šťastný, alebo aspoň spokojný.
Je to možné?
Všetko je možné.
„Posteľ sa nakláňa?“ spýtal sa jej hlas pri uchu. „Hmm?“
„Z celej sily sa ma držíte,“ poznamenal. „Myslel som, že posteľ sa možno nakláňa.“
„Ach,“ uvoľnila zovretie. „Nie, mrzí ma to.“
Teraz ho zobudila a jej svadobná noc sa skončila. Aká je len pochabá!
„Už je ráno?“ spýtal sa.
Včera večer sa jej niekoľko ráz spýtal, či je už tma. Táto časová dezorientácia je len jednou z nepríjemných stránok slepoty.
„Ešte nie celkom,“ odvetila. „Len pomaly sa rozvidnieva. V tomto ročnom období je zavčasu svetlo.“
„Mmm,“ ospalo vzdychol. „Máte znova nočnú košeľu.“ „Áno.“
„Cítili ste sa bez nej nahá?“ Zaboril si nos do jej vlasov.
Zasmiala sa. „Je to jedna z najkrajších vecí, aké som kedy mala,“ odvetila. „A keď už ste za ňu zaplatili, mala by som ju aj nosiť.“
„Naozaj som za ňu zaplatil?“ zatiahol. „Tuším som do svojej nevesty zaľúbený.“
Povedal to len zo žartu, ale napriek tomu ju zaplavil hrejivý pocit.
„To dúfam,“ odvetila. „Minuli ste na mňa celý majetok.“
„Skutočne?“ Priložil si líce na jej vlasy. „Nie je to náhodou zásluha lady Trenthamovej? Musím sa jej poďakovať.“
„Bola som tým načisto ohromená,“ priznala sa. „Bola by som šťastná, aj keby sme kúpili dvoje-troje šiat. Ona mi však stále pripomínala, že už nebudem len Sophia Fryová, ale lady Darleighová a bola by to pre vás zlá vizitka, keby som sa neobliekala pekne. Vraj je mojou povinnosťou voči vám vyzerať čo najlepšie. Hoci aj keď sa veľmi usilujem...“
Rázne jej priložil prst na pery.
„Včera ste mi sľúbili poslušnosť,“ podotkol.
„Áno.“ Naprázdno preglgla.
„Tak vám niečo prikážem a budem od vás vyžadovať absolútnu poslušnosť, Sophie,“ vyhlásil. „Budem sa skutočne hnevať, ak ma neposlúchnete. Okamžite prestaňte s tým sebapodceňovaním. Nevidím vás, ale ak mám veriť vašim slovám, nie ste klasicky krásna žena. Možno pre bežného pozorovateľa nie ste ani pekná, hoci ste sa priznali, že nie ste ani škaredá. Máte drobnú postavu a ste štíhla. Máte drobné prsia, štíhle ruky aj nohy, útly pás. Ostrihali ste si vlasy nakrátko, aby ste vyzerali ako chlapec, lebo sa vám zdalo, že aj bez toho tak vyzeráte. Ak som správne postrehol, trochu vám tú bujnú hrivu skrotili, hoci teraz máte vlasy ešte kratšie než predtým. Zato ja vás vnímam rukami a telom a pre mňa ste žena s príjemnými krivkami, hrejivou hladkou pokožkou a perami, ktoré vám môžu mnohé ženy závidieť. Voniate mydlom a ženskosťou. A vnútri ste horúca, vlhká, jemná. Ste moja a ste pre mňa taká krásna, ako len môžem snívať. Nedopustím, aby ste urážali, čo je moje. Nedopustím, aby ste ohrozovali šťastie toho, čo patrí mne. Rozumeli ste?“
Nikdy ho nepočula hovoriť prísne. Zatvorila oči a pritisla si čelo na jeho hruď.
Nedopustím, aby ste ohrozovali šťastie toho, čo patrí mne.
Ona patrí jemu.
„Áno,“ odvetila vysokým hláskom. Bola tak zvláštne šťastná, až jej bolo do plaču.
„Ale nebudem vždy vyžadovať prísnu poslušnosť,“ povedal po chvíli ticha. „Tak si manželstvo nepredstavujem. Vnímam ho ako partnerský vzťah, v ktorom sú si ľudia navzájom spoločníkmi.“
Áno, spoločníci. Mohlo by to byť aj horšie.
„Kaderník lady Trenthamovej si myslí, že by som si mala dať narásť vlasy,“ poznamenala. „Vraj keď ich budem mať prihladené a vyčesané dohora, lepšie mi vyniknú lícne kosti, dlhá šija a veľké oči. Myslíte, že si ich mám dať narásť?“
Pomaly jej prešiel prstami po kučerách. „Takto sa mi zdajú pekné,“ odvetil. „Ale možno aj dlhé by boli pekné. Ako ich chcete nosiť upravené?“ „Možno si ich nechám narásť,“ odvetila.
„Dobre.“ Pobozkal ju na čelo. „Vždy ste ich mali krátke?“ „Nie.“
„Kedy ste si ich ostrihali?“ „Pred štyrmi rokmi.“
Čakala ďalšiu otázku a premýšľala, ako na ňu odpovie. Ale otázka neprišla.
„Myslím, že si ich dám narásť,“ povedala znova.
Ešte bolo veľmi zavčasu. Spomenula si, že na kozubovej rímse sú hodiny. Obrátila hlavu a pozrela na ne. O pár minút bude šesť.
Keď dnešok bude prechádzať do zajtrajška, možno by sme to mohli znova skúsiť, čo poviete?
„Dnešok už pomaly prešiel do zajtrajška,“ poznamenala. „Je takmer šesť hodín.“
Zaklonila hlavu a pozrela mu do tváre. Videla, že vie, o čom hovorí.
„Včera v noci som bol drsnejší, než som chcel, Sophie,“ povedal. „A ublížil som vám.“
„Bolo to krásne.“ Nemohla uveriť, aká je odvážna.
Usmial sa. „Ale dnes ráno by to možno nebolo krásne. Asi bude najlepšie...“
„Myslím, že to bude krásne,“ namietla, prv než stihol dopovedať.
Cítila na bruchu, ako sa jeho úd preberá k životu. „Tuším sa už nevie dočkať,“ zažartoval. „Áno.“
Uškrnul sa. „Som rád, že to aj vy chcete. Nezniesol by som, keby ste to robili iba z povinnosti.“ „To určite nie,“ ubezpečila ho.
Palcom a ukazovákom ju chytil za bradu. „Keby vás to bolelo, musíte ma zastaviť. Sľubujete?“ „Sľubujem.“
Pobozkal ju a ona pobozkala jeho. Až dovčera ani nevedela, že muž a žena sa môžu takto bozkávať - s otvorenými ústami, s jazykom prenikajúcim dovnútra, až cítila náhlu vlhkosť medzi stehnami.
Mohla prežiť celý život a ani netušiť o niečom takom. A čakala, že ho tak prežije.
Položil ju na chrbát a ona sa mu otvorila a nadvihla, a keď do nej vnikol, pocítila ostrú bolesť a úžas nad tou dôvernosťou. Zaťala svaly a pevne ho zovrela.
„Sophie,“ ozval sa. „Ubližujem vám?“
„Áno, ale neprestaňte. Prosím, neprestaňte!“
Bolo to pomalšie a nežnejšie než včera v noci. A keďže už nebola ohromená z toho zvláštneho styku, bola schopná cítiť jeho tvrdosť a dĺžku, rázny rytmus pohybov, bolesť túžby, ktorá v nej rástla a šírila sa jej do pŕs, do hrdla, dokonca ešte vyššie. A keď skončil a pocítila ten príval horúčosti vo svojom vnútri, ktorý si pamätala zo včera, pevne ho objala a premýšľala, či sa to skončí miernym sklamaním ako minule.
Ale ako by mohla byť sklamaná? Cítila sa - nádherne.
Odtiahol sa od nej a ľahol si vedľa.
„Je vám dobre?“ spýtal sa.
„Mmm.“
„Mám to chápať ako áno?“ „Mmm.“
Keď napokon otvorila oči, bolo pol ôsmej a on jej prstami nežne pohládzal vlasy.

Vojvoda Stanbrook sa vrátil domov o desiatej, ako sa dohodli, a s ním aj lady Barclayová, hoci mohla prísť s lordom a lady Trenthamovcami, ktorí boli pozvaní na raňajky. Pozvaní boli aj gróf Berwick a vikomt Ponsonby.
„N-nikdy nedopustíme,“ ozval sa vikomt Ponsonby, „aby n-niekto z nás odišiel na cestu t-ticho a dôstojne, keď sa s ním chcú veľkolepo r-rozlúčiť ostatní členovia klubu... alebo členky, aby som sa nedotkol Imogen.“
„Radi privítame veľkolepú rozlúčku, Flave,“ odvetil Vincent, „pokiaľ nebude spojená so starými kastrólmi.“
„Staré kastróly?“ zamračil sa vikomt Ponsonby. „Komu by napadlo čosi také nevkusné? Veď ľudia by za vami obracali hlavy všade, kam by ste sa pohli. To by b-bolo naozaj t-trápne.“
„Nevie niekto niečo nové o Benovi?“ spýtal sa gróf Berwick prítomných. „Teda, okrem toho, že je u sestry v severnom Anglicku?“
Nikto nič nepočul.
„Škoda, že tu nebol,“ vzdychol Vincent. „Mohol si zatancovať na mojej svadbe.“ Všetci sa zasmiali.
„Sirovi Benedictovi Harperovi primliaždil obe nohy kôň,“ vysvetlil lord Trentham Sophii, „a on odmietol dať si ich amputovať v poľnom lazarete, hoci mu to lekári odporúčali. Povedali mu, že nikdy nebude chodiť, ale on svojím spôsobom chodí. Prisahá, že jedného dňa bude tancovať, a nikto z nás sa neodváži o tom pochybovať. Náš Ben vie byť veľmi ostrý, keď sa nahnevá. A niekedy aj keď sa nenahnevá,“
„Najdôležitejšie je to, lady Darleighová,“ podotkla lady Barclayová, „že vôbec nepochybujeme o jeho slovách. Ale hovorí, že raz bude tancovať, potom naozaj bude tancovať. Všetci mu veríme.“
„V-verili by sme aj vám, Imogen,“ podotkol lord Ponsonby, „k-keby ste t-tvrdili, že ste videli vo svojej záhrade r-rozprávkové víly.“
„Hm, pekné od vás, Flavian,“ odvetila lady Barclayová, „ale ja by som nikdy nič také netvrdila. Veríme si navzájom vďaka tomu, že sme k sebe boli vždy čestní.“
„Pokiaľ ste ich naozaj nevideli, Imogen,“ uškrnul sa Vincent.
„Presne tak,“ odvetila. „Lady Darleighová, určite nás budete považovať za frivolných. Víly v záhrade, namojveru!“
„Vôbec nie,“ ubezpečila ju Sophie. „Viem si ich celkom dobre predstaviť. Asi ich nakreslím a Vincent o nich bude rozprávať svojim neteriam a synovcom. Vlastne tie rozprávky budeme vymýšľať spolu.“
Predklonila sa a dychtivo hľadela z jednej tváre na druhú. Zračilo sa v nich pobavenie a prekvapenie. V duchu počula svoje slová a videla sa očami tých, na ktorých pozerala. Ach, určite si myslia, že sa pominula na rozume. Znova sa oprela na stoličke.
„Sophie rada kreslí karikatúry,“ vysvetlil Vincent. „Ja som ich, samozrejme, nevidel, ale stavím sa, že sú vtipné. A teraz chce využiť svoj talent rozprávaním rozprávok, ktoré bude aj ilustrovať.“
Sophia cítila, ako jej líca zalieva červeň. Díval sa na ňu vojvoda, gróf, vikomt, barón s manželkou, vdova po šľachticovi a jej slepý vikomt.
Len pred týždňom...
Ale teraz nie je pred týždňom. Dosť už.
„Je to len taká moja pochabosť,“ zamrmlala do obrúska.
Prísny vojvoda pozrel na Vincenta s láskavým úsmevom a na Sophie... no, celkom milo. A všetci ostatní na ňu hľadeli podobne. Nikto sa nemračil ani si nerobil posmech z jej hlúposti, ani necivel, akoby jej narástla druhá hlava - alebo akoby zabudla, že jej miesto je v kúte.
„Tvorivé nadšenie nikdy nie je pochabé,“ poznamenala lady Barclayová.
„Ani spoločné potešenie,“ dodala lady Trenthamová. „Najmä ak ho človek prežíva s milovaným človekom.“
„Ako d-dlho ste vydatá, lady Barclayová?“ spýtal sa vikomt Ponsonby a so zdvihnutým obočím pozrel na lorda Trenthama. „Hugo, ty darebák jeden.“
„Skutočne rozprávaš deťom rozprávky, Vince?“ spýtal sa gróf Berwick.
Vincent sa zatváril ostýchavo. „No, keď ma netere alebo synovci požiadajú, aby som im prečítal rozprávku na dobrú noc, a moja sestra im zahanbene nečujne naznačuje ústami: Strýko Vincent je slepý, musím už kvôli zachovaniu vlastnej sebaúcty byť invenčný.“
„Len ho podporujte v tých rozprávkach, lady Darleighová,“ ozval sa vikomt Ponsonby. „Možno zabudne na husle.“
„Ale ja nedovolím, aby na ne zabudol,“ vyhlásila Sophia.
Raňajky trvali iba hodinu. Sophia sa cítila rozpačito, lebo sedela rovno oproti vojvodovi sediacemu za vrchstolom. Ale, vďakabohu, už nehľadela so zbožnou úctou na členov Klubu tých, čo prežili a bola na seba celkom hrdá, že celý čas nemlčala ako včera na svadobnej hostine.
A necítila sa ako podvodníčka. Možno jej manželstvo napokon nebude len dočasná záležitosť. Vincent povedal, že na to nesmú tak myslieť, a ona si to vzala k srdcu. Ale v prvom rade nemala súhlasiť s takou podmienkou. Manželstvo je manželstvo. Nepatrí sa meniť ho tak, aby to vyhovovalo nejakému účelu.
Krátko nato ju lady Trenthamová chytila pod pazuchu. Vincentov koč práve pristavili pred dvere a lokaji doň pod dozorom pána Fiska nakladali viac batožiny, než si sem priniesli, a začalo sa lúčenie.
„Lady Darleighová,“ povedala lady Trenthamová, „tie vaše nové cestovné šaty sú skutočne veľmi elegantné a rada by som si to pripísala k dobru. A keď sa usmievate ako dnes ráno, ste veľmi pekná. Želám vám veľa šťastia. Lorda Darleigha až tak dobre nepoznám, ale mám ho rada, lebo v Penderrise bol ku mne veľmi dobrý a Hugo ho zbožňuje.“
Sophia bola vo veľkých rozpakoch. Ale dnes vyzerá inak než včera, všetci si budú myslieť, že... Samozrejme, že si to budú myslieť. No... veľmi pekná?
„Rada by som ho urobila šťastným,“ odvetila. „Nikdy predtým som nemala príležitosť urobiť niekoho šťastným.“ „Ale aj vy musíte byť šťastná. A pokiaľ ide o vášho manžela, spomeňte si na Lizzinho psa,“ dodala lady Trenthamová, potľapkala ju po ruke a potom ju už vyobjímala Imogen, nato jej páni bozkávali ruku, až ju napokon srdečne objal vojvoda Stanbrook a zašepkal jej do ucha: „Dnes ráno som získal pocit, že vy ste ten anjel, ktorého som si vymodlil pre svojho Vincenta, lady Darleighová.“
Ohromene naňho pozrela, ale vtedy už prišiel čas nastúpiť do koča. Vincent stál vo dverách a čakal, aby jej pomohol nasadnúť.
Lizzin pes, pomyslela si, keď sa usadila a urobila miesto pre Vincenta. Lady Trenthamová a lady Kilbournová jej predvčerom porozprávali o slepej dcérke svojej príbuznej, ktorá behá po dome aj po parku, kde žije, celkom bez nehody vďaka energickému psovi, ktorý chápe, že je zodpovedný za bezpečie malého dieťaťa, keď ho má na vôdzke. Stačí ho ešte trochu vycvičiť a vďaka psovi dievčatko nebude potrebovať paličku a bude môcť žiť rovnako bezstarostne ako vidiaci.
Pán Handry vysadol na kozlík, vzápätí aj pán Fisk a koč sa pohol. Sophia sa naklonila k okienku, aby zakývala vojvodovi a jeho hosťom, ktorí sa zhromaždili na schodoch i na chodníku, aby sa s nimi rozlúčili. Dnes sa Sophii už nezdali takí hroziví ako včera. Aj Vincent im s úsmevom kýval.
„Sophie,“ povedal, keď koč odbočil z Grosvenor Square, oprel sa na sedadle, chytil ju za ruku a položil si ju na stehno, „priviedol som vás do Londýna, aby som vás uchránil pred náporom členov mojej rodiny, a namiesto toho som vás vystavil búrlivej energii svojich priateľov. Veľmi ste trpeli?“
„Nie,“ odvetila. „Boli naozaj milí. Navyše som si mohla vyskúšať, aké je to nebyť myšou.“
„Všimol som si to,“ podotkol, „a ocenil som vašu snahu. Bolo to pre vás ťažké?“
„Áno,“ zamrmlala. „Vždy keď otvorím ústa, očakávam, že ma budú ignorovať alebo sa tváriť nechápavo či ohromene. Alebo pobúrene.“
„Mojim priateľom sa páčite,“ ubezpečil ju.
Inštinktívne to chcela poprieť. Ale včera večer mu sľúbila, že poslúchne jediný príkaz, ktorý jej doteraz dal v manželstve, a možno jediný, ktorý jej kedy dá. Okrem toho to bola pravda. Alebo to mohla byť pravda. Lord a lady Trenthamovci na ňu hľadeli dosť podozrievavo, keď ju prvý raz priviedol do ich domu. Ostatní členovia klubu sa na ňu včera dívali rezervovane, akoby mali obavy o svojho priateľa.
Dnes ráno sa všetci správali viditeľne srdečnejšie. Všetci, dokonca aj večný cynik vikomt Ponsonby a prísny vojvoda Stanbrook, ktorý mal očividne Vincenta rád ako vlastného syna.
Dnes ráno som získal pocit, že vy ste ten anjel, ktorého som si vymodlil pre svojho Vincenta, lady Darleighová.
Pre svojho Vincenta.
Pri tých slovách jej žalúdok urobil salto.
„Aj oni sa mi páčia,“ ubezpečila ho. „Bude sir Benedict Harper naozaj niekedy tancovať?“
„Chodí o dvoch paličkách,“ odvetil. „Niekedy urobí pár krokov aj bez nich. Zrejme je to dosť bolestný pohľad. Ale aj inšpiratívny, lebo lekári mu povedali, že jeho nohy budú až do konca života len bezcenné prívesky a môže dostať infekciu, čo mu ohrozí život. Ale bude tancovať, Sophie. O tom nepochybujem.“
„A čo vy?“ spýtala sa. „Budete niekedy tancovať?“
Prudko obrátil hlavu smerom k nej, usmial sa.
„Potme?“
„Prečo nie?“ odvetila. „Ja som nikdy netancovala, hoci som pozorovala ľudí pri tanci. Minulý týždeň som bola na tanečnej zábave. A pozorovala som Henriettu s jej učiteľom tanca. Učil ju waltz. Musí to byť nádherný pocit, keď  človek tancuje waltz. Ja by som ho tancovala, keby som mala príležitosť, hoci aj potme.“
„Ach, Sophie, naozaj?“ zatiahol. „Ja som takisto nikdy netancoval waltz, no videl som ho na bále predtým... Teda, pred mojou hodinkou slávy. Myslím, že so správnou partnerkou to musí byť naozaj nádherný tanec.“
Roztúžene sa naňho zahľadela.

CESTOVANIE JE ÚNAVNÉ, najmä ak človek nemôže pozorovať okolitú krajinu. A je nepohodlné, aj keď má človek dobre odpružený koč s mäkkými vankúšmi. Ale Vincent napriek tomu netúžil, aby sa cesta skončila. Bol zbabelec.
Hoci v kútiku srdca sa tešil, že príde domov a začne úplne nový život. Teraz bude nový sčasti preto, lebo okolnosti sa zmenili, sčasti preto, lebo bol rozhodnutý nedať sa len tak unášať ako doteraz.
Veľkú časť cesty prešli mlčky. Ale v koči nevládlo rozpačité ticho. Niekedy sa aj rozprávali. Sophia mu opisovala pozoruhodnosti, okolo ktorých prechádzali, a raz hovorila asi pol hodiny o tom, čo nebolo pozoruhodné - sivá zamračená obloha, hájik s čiernymi kmeňmi a konármi bez lístia, konský trus obletovaný muchami, pasienky so stovkami oviec, a ani jedna nebola čierna, rovina, z ktorej netrčal ani jeden krtinec - až sa Vincent zachádzal od smiechu.
Mala bystrý zrak a cit pre absurdnosti. A zmysel pre humor - suchý a neodolateľný. Také čosi by čakal skôr od Flaviana - a prekvapovalo ho, že jeho manželka môže mať s jeho priateľom čosi spoločné.
„Presvedčili ste ma, Sophie,“ poznamenal. „Zrak naozaj nie je všetko.“
 „To, že ho nemáte, vás ušetrí od množstva nudných vecí,“ odvetila.
Keď sa raz spýtal na jej otca, porozprávala mu, aký bol príťažlivý, šarmantný, charizmatický, schopný získať si slovami nevýslovné bohatstvo. „Jedného dňa moja loď príde, myš,“ hovorieval. A večne museli utekať pred nájomcami, ktorým nezaplatili nájomné, pred obchodníkmi, pred zúrivými manželmi. Ale po tom, čo ho opustila manželka, živil a šatil svoju dcéru s výnimkou situácií, keď bol v úzkych, a vzdelal ju aspoň natoľko, aby vedela čítať, písať a rátať, a vedela si dať dokopy, že ich skromné prostriedky im nikdy nezaručia stálu existenciu. Potom jedného dňa neutiekol dosť rýchlo pred manželom, ktorému nasadil parohy, a ten mu hodil do tváre rukavicu - doslova. V súboji mu súper strelil do hlavy ešte predtým, než zdvihol pištoľ, aby vystrelil.
„Vedeli ste o tom súboji vopred?“ spýtal sa jej Vincent.
„Áno.“
Nastalo dlhé ticho a Vincent cítil, že má pochmúrnu náladu.
„Čakala som a modlila som sa,“ dodala. „Usilovala som sa myslieť na iné veci. Čakala som, modlila som sa, ale dlho nikto neprichádzal. Až podvečer, hoci súboj sa konal ráno. Predpokladám, že na mňa zabudli.“
Ten deň jej určite pripadal dlhý ako mesiac. Pocit opustenosti a možno aj bezvýznamnosti jej musel natrvalo preniknúť do kostí.
„Napísal tri listy,“ vysvetlila, „a požiadal svojho priateľa a sekundanta pána Ratchetta, aby ich v prípade smrti doručil. Napísal svojmu bratovi Terrenceovi Fryovi a svojim dvom sestrám, tete Mary a tete Marthe. Sir Terrence nebol v Anglicku takmer nikdy. Teta Martha neodpovedala. Ani teta Mary sa neozvala, ale žila v Londýne, a tak ma pán Ratchett vzal k nej a zostala som tam.“
„Ujala sa vás ochotne, keď už ste tam boli?“ spýtal sa.
„Nevyhodila ma,“ odvetila. „Neviem, čo by som si počala, keby ma bola vyhodila. Ale málokedy som ju vídala. Len čo ma uvidela, vyhlásila, že som beznádejný prípad. Keď som potrebovala šaty, kúpila mi ich, a z času na čas mi dala nejaké peniaze, za ktoré som si niekedy nakúpila papier a uhoľ. Väčšinu času trávila vo svojej obývačke alebo vonku s priateľkami.“
„Nemali ste nijaké sesternice ani bratancov?“ spýtal sa. „Nemala deti?“
Na chvíľu zavládlo ticho.
„Nie,“ zamrmlala, „bola bezdetná.“
Citlivo vnímal zvuky aj atmosféru, ten nevysvetliteľný, nedefinovateľný náboj, ktorý niekedy zavisne v tichu a niekedy aj v hluku.
„Potom ochorela a o tri týždne zomrela. Peniaze odkázala charite.“
„Vtedy sa vás ujala teta Martha.“
„Boli so sirom Clarenceom na pohrebe,“ vysvetlila, „a priateľky tety Mary im povedali, že si majú to myšacie dievča vziať k sebe. Boli to veľmi vplyvné dámy a takmer každý deň rozšírili novú nepeknú klebetu. Jediným slovom pošepkaným do správneho ucha dokázali zničiť človeku povesť.“
„A tak sa cítila povinná ujať sa vás,“ dodal. „Máte karikatúry tých klebetníc?“
„Pravdaže,“ odvetila. „Majú dlhé hnáty aj krky, šermujú lorňonmi a teta Martha sa im trasie pri nohách.“
„A v rohu je myš?“ spýtal sa.
„So založenými rukami a s chmúrnym výrazom,“ povedala. „Mala som vtedy osemnásť rokov a asi by som bola urobila najlepšie, keby som si našla prácu - ibaže som netušila, ako sa to robí. Doteraz to netuším. Minulý týždeň som mala odísť do Londýna a hľadať si prácu.“
„Vám sa teda nepáči naša dohoda?“ spýtal sa a vzápätí oľutoval, že použil to slovo.
„Doteraz som v tom smere bola pasívna,“ podotkla. „Len som brala a nič som nedávala. Moje šaty vás museli stáť celý majetok.“
„Počas našej svadobnej noci ste neboli celkom pasívna,“ pripomenul jej. „Ani včera v noci.“
V hostinci sa milovali tri razy, a hoci nebola mimoriadne aktívnou partnerkou, nebola ani zdráhavou. A jasne dávala najavo, že sa jej to páči.
„Ach, to!“ ostýchavo kývla rukou.
„Áno, to,“ zamračil sa. „Nehovorte mi, Sophie, že sa vám to nepáčilo. Musel by som vám neveľmi zdvorilo vmietnuť do tváre, že klamete. A odhliadnuc od svojho potešenia, poskytli ste rozkoš aj mne.“
„Ale to nič neznamená,“ namietla.
Keby ho nehnevalo, že stále nemá dostatok sebaúcty, možno by sa aj zasmial.
„Nič to neznamená?“ zopakoval. „Mám dojem, že toho veľa neviete o mužoch, Sophie. Vy nemáte ani predstavu, aký dôležitý je pre nás sex? Prepáčte, že som vôbec vyslovil to slovo. Mám dvadsaťtri rokov a konečne mám manželku. Dúfam, že vás nikdy nebudem považovať len za poskytovateľku pravidelného sexu, a zároveň vás ubezpečujem, že pre mňa to nikdy nebude čosi, čo nič neznamená.“
Uvedomil si, že Sophia sa ticho smeje, a pridal sa k nej.
„Toto nie je celkom rozhovor, aký si džentlmen predstavuje, že bude po dvoch dňoch manželstva viesť so svojou nevestou,“ podotkol. „Je to prinajmenej nespôsobné. Odpustite.“
Prešlo niekoľko minút, ale nakoniec si uvedomil, že jej myšlienky sa stále uberajú tou istou cestou.
„Čo urobíte, keď sa ten rok skončí?“ spýtala sa. Zatvoril oči, akoby chcel vytesniť myšlienky.
„Nájdete si milenku?“ zaujímala sa, keď nič nepovedal.
Prudko otvoril oči a obrátil hlavu smerom k nej. „Som predsa ženatý s vami.“
„Áno,“ súhlasila. „Ale ak budeme žiť odlúčene...“
„Som predsa ženatý s vami,“ zdôraznil znova a cítil, ako v ňom rastie hnev.
Ale čo urobí, ak Sophia odíde? Po roku. Po piatich rokoch. Po desiatich rokoch. Bože dobrý, vtedy bude mať len tridsaťštyri rokov.
„A čo vy? Nájdete si milenca?“ Uvedomil si, že zúri.
„Nie.“
„Prečo nie?“
„Pretože som vydatá za vás,“ odvetila ticho. „A chceli by ste si niekoho nájsť?“ „Nie. A vy?“
„Neviem,“ zamrmlal. „Možno áno. A možno nie.“ Zavládlo napäté ticho.
Možno bude potrebovať milenky. Koniec koncov nie je mních. Ale to pomyslenie ho len väčšmi rozhnevalo. „To bola naša prvá hádka?“ spýtala sa. „Áno, dofrasa, zrejme bola.“
Cítil, ako mu vložila ruku do dlane, a žalostne sa zasmial.
„Onedlho budeme doma,“ poznamenal po chvíli, „a už nebudete mať pocit, že v našom manželstve len ja dávam a vy prijímate. Budem vás potrebovať. V osobnej oblasti som zaznamenal pokroky, na ktoré môžem byť hrdý, ale pokiaľ ide o moju rolu pána Middlebury Parku, nepočínal som si až tak dobre. Dovolil som iným, aby vládli v mojom svete namiesto mňa, a nebude ľahké zmeniť to, pretože tí iní ma buď ľúbia alebo mi chcú uľahčiť život. Ale budem to musieť zmeniť, to mi je jasné. A budem pri tom potrebovať vašu pomoc.“
„Aby som prevzala moc z rúk tých iných?“
„Nie,“ pokrútil hlavou. „Nemienim preniesť svoju závislosť od svojej matky a správcu na vás. Len by som chcel, aby ste mi pomohli dosiahnuť stav, keď nebudem potrebovať...“
„... ani mňa?“ spýtala sa, keď sa náhle zarazil, lebo si uvedomil, že tie posledné slová pravdepodobne budú znieť urážlivo, hoci ich tak nemyslel.
„Jednoducho nechcem byť od vás závislý, Sophie,“ vysvetlil. „Ani od nikoho iného.“
„A pritom ja som úplne závislá od vás,“ podotkla. „Bez vás by som teraz hladovala na londýnskych uliciach.“
„Tak už to v manželstve chodí, Sophie,“ vzdychol. „Manželka je vždy závislá od manžela z materiálnej stránky a on je závislý od nej z iných stránok, niektorých hmatateľných, ale väčšinou nie. Neznášam slovo závislosť. Mali by ho vyčiarknuť zo slovníka. Radšej vnímam manželstvo ako rovnovážny stav brania a dávania.“
Znova nastalo ticho.
Po chvíli sa mu plecom dotkla pleca a podľa jej dychu usúdil, že zaspáva. Obrátil sa, jednou rukou ju objal okolo pliec, druhou ju chytil pod kolenami. Nadvihol si ju do lona a oprel si nohy o náprotivné sedadlo.
Vzdychla a oprela mu hlavu o plece, on sa sklonil a pobozkal ju. Ona mu bozk opätovala ústami, nielen perami. Zdalo sa mu, že má najkrajšie pery na svete. Nebol vzrušený a ani nechcel byť, určite nie v koči. Ale jazykom lenivo skúmal jej pery aj vnútro úst. Voľnou rukou mu prešla z pleca na krk.
„Nič som v živote neurobila,“ zamrmlala. „Len som trpela, pozorovala a snívala - a vysmievala som sa z pochabostí okolo seba. Vždy som žila na okraji spoločnosti. A teraz budem paňou Middlebury Parku. Nielen budem, už som.“
„Bojíte sa?“ spýtal sa.
Cítil na pleci, že prikývla. Bolo by zvláštne, keby sa nebála.
Zívla a on si ju uložil pohodlnejšie na lone. Zatvoril oči a upadol do driemot.
Nebol to veľký výmoľ, za uplynulého pol druha dňa prechádzali aj po horších, ale prihodilo sa to vo chvíli, keď zaspával, a zrazu sa prudko prebudil, úplne dezorientovaný, a otvoril oči, aby zistil, čo sa stalo.
Zaplavil ho príval paniky.
Nevidel.
Nedýchal.
Nevidel.
„Čo sa deje?“ zašepkal mu do ucha hlas.
Nemôže hovoriť hlasnejšie? Hlasnejšie!
Odvrhol ju od seba a naklonil sa, až nahmatal panel za sedadlom. Hmatkal ďalej smerom k oknu a ku koženému remeňu vedľa neho. Chytil sa ho a lapal dych. Nebolo tam dosť vzduchu.
Nie je tu dosť vzduchu.
„Vincent? Čo sa stalo?“ zatiahla vyplašene. Veľmi vyplašene.
Nemôže hovoriť hlasnejšie?
Dotkla sa mu ramena a on odhodil jej ruku. Chytil sa náprotivného sedadla a sklonil hlavu k nemu. Nie je tu dosť vzduchu. Nevidí.
„Vincent? Ach, bože dobrý, Vincent? Mám zastaviť koč a zavolať pána Fiska?“
Martin by mu položil ruku pod bradu, druhou rukou by ho rázne poplieskal po chrbte a pokojne by mu rovno povedal, že je slepý. To je všetko. Je slepý.
Martinovo správanie malo v sebe isté čaro. Možno by dokonca Vincentovi povedal, že sa správa ako hlupák. A pritom je len slepý.
Ale zdalo sa mu ponižujúce, že aj po takom čase potrebuje, aby ho upokojoval Martin.
„Nie,“ híkal, „nie!“
Zalapal po dychu a počul, ako mu preniká nosom a roztrasene vychádza ústami. Nádych, výdych. „Mrzí ma to,“ zamrmlal.
Uvedomil si, že mu zľahka položila ruku na chrbát. Keď sa neodtiahol, prechádzala mu upokojujúcim krúživým pohybom dlane po chrbte. Neprehovorila - ani nezastavila koč.
Nádych, výdych.
Je tam dosť vzduchu. Samozrejme.
Nepočul ju len preto, lebo hovorila veľmi ticho a kone aj koč narobili toľko hluku, že ju nepočul. Ale ten hluk počul. Ako by mu povedal Martin, chyba je len v tom, že je slepý.
Ale to sa dá zvládnuť.
Ešte vždy stojí za to žiť, má pred sebou kopu možností. Uvedomil si, že už sa nesústreďuje na dýchanie. Robil to inštinktívne.
Neublížil jej? Či už telesne alebo citovo? Nevydesil ju?
„Mrzí ma to,“ zopakoval. Hlavu mal ešte vždy zvesenú na kraji náprotivného sedadla. „Neublížil som vám, Sophie?“
„Nie.“ Ale jej hlas znel chabo.
Oprel sa na sedadle. Cítil, ako mu srdce divo búši v hrudi, ale postupne sa utišuje.
„Mrzí ma to,“ povedal tretí raz. „Niekoľko mesiacov...“ Ach, nikdy o tom nehovoril. Na okamih sa mu zdalo, že mu dych znova odíde. „Niekoľko mesiacov som bol nielen slepý, ale aj hluchý. A tak ma celý čas držali v náručí, kŕmili ma a dávali mi umelé dýchanie.“
„U vašej matky?“
„U Georgea,“ odvetil. „U vojvodu Stanbrooka. On ma udržal pri živote a zdravom rozume, hoci ten by som určite stratil, keby sa mi nevrátil sluch. Ale vrátil sa, najprv len slabo, potom naplno. Som slepý, to je všetko. S tým dokážem žiť. Len niekedy...“
„Máte ataky paniky,“ dokončila zaňho. „Treba vás vtedy držať, Vincent, alebo nechať na pokoji?“
Potrebovala to vedieť. Je jeho manželka. Určite sa to zopakuje. A on nikdy nevedel predvídať, kedy to naňho príde.
„Po prvých chvíľach mi dosť pomáha ľudský dotyk,“ vysvetľoval. „Ale dajte si vtedy pozor, aby som vám neublížil. Ach, Sophie!“
Pobozkala ho na chrbát ruky.
„Som rada, že nie som jediná v našom manželstve, ktorá niečo potrebuje,“ poznamenala. „Niežeby ma tešilo, že ste slepý alebo trpíte takýmito záchvatmi. Ale som rada, že nie ste nadľudský pilier sily. To by som nezvládla. Som priveľmi slabá, priveľmi krehká. Ale možno obaja nájdeme silu v slabosti toho druhého.“
Bol príliš unavený, aby pochopil, čo mu hovorí, no zázračne ho to upokojilo. A bolo mu do plaču.
„Sadnite si mi znova do lona,“ navrhol. „Teda, ak sa spoľahnete, že vás znova neodvrhnem.“
Pritúlila sa k nemu a rukou ho chytila okolo šije. On si znova oprel nohy o náprotivné sedadlo, zaboril prsty do jej kučier a cítil sa bezpečný. A chránený.
Zaspal.

Sophia sa cítila pohodlne, aj keď koč nadskakoval na výmoľoch. Ležala schúlená vo Vincentovom objatí, s hlavou na jeho pleci, s rukou za jeho chrbtom. Nespala, hoci on spal. Predstavila si ho, ako vyzeral na ich prvých stretnutiach. Niežeby sa za ten týždeň zmenil. Iba ona ho vnímala inak.
Elegantný, krásny, zdvorilý. Vikomt. Muž, ktorého možno obdivovať len z diaľky. Muž z iného sveta. Nedotknuteľný. Spomenula si, ako ju ohromilo, keď jej pred spoločenskou sálou v hostinci nastavil rameno a ona sa ho prvý raz dotkla.
Mala pocit, akoby sa dotýkala boha.
A teraz je jeho manželka. Spoznala ho dôverne - veľmi dôverne. A hoci bol neuveriteľne krásny, bol to len muž. Človek, rovnako zraniteľný ako ona. Rovnako ako ona žil z mnohých stránok pasívne. A cítil potrebu, intenzívnu túžbu žiť. Vychutnávať si život, nie ho iba trpieť. Byť slobodný, nezávislý...
Neboli až takí rozdielni, ako si myslela.
Teraz boli na ceste domov. Vychutnávala si to slovo. Za prvých pätnásť rokov svojho života žila v mnohých izbách a domoch, niektorých parádnych, iných ošarpaných. Potom žila v londýnskom dome tety Marthy, napokon v Barton Halle. Ale nijaký dom ani byt nemohla označiť za svoj domov.
Domov bol vždy len miesto, o akom snívala.
Ale bude jej Middlebury Park domovom? Alebo to bude len ďalší dom, v ktorom bude bývať, prv než sa presunie ďalej? No na to teraz nebude myslieť. V deň svadby povedal pravdu. Teraz sú manželia. A Middlebury Park bude teraz jej domovom. Bola by radšej, keby mu vtedy v spoločenskej sále nepovedala svoj sen, pretože bol založený na predpoklade, že sa nikdy nevydá, že nikto si ju nebude chcieť vziať. A bol to úplne nemožný sen, a práve preto zrejme neškodný.
Každú chvíľu tam prídu. Keď naposledy menili kone, počula Handryho, ako hovorí, že to je už zrejme naposledy.
Bála sa.
Čo urobí? Skryje sa niekde v kúte, kde bude cítiť istotu? Alebo bude predstierať, že sa nebojí? Uvedomila si, že teraz zistí, aká vlastne je. Zrazu sa jej v duchu vynoril ďalší obrázok v skicári - obrovská myš zaberajúca takmer celú stránku s hrôzou v očiach, akoby sa na ňu chystala skočiť obrovská mačka, a v dolnom rohu tá istá myšička zbabelo sa skrývajúca v bezpečí.
Zasmiala sa a cítila, ako sa jej telo natriasa od smiechu.
„Mmm,“ zamrmlal Vincent, „chrápal som?“
„Nie.“
„Čosi vám bolo smiešne.“
„Hm, ani nie,“ zamrmlala.
„Spali ste?“ spýtal sa. „Ja som tuším zaspal.“
„Užívala som si pohodlie,“ odvetila. „To, že som malá, má jednu výhodu. Schúlila som sa vám v lone do klbka.“
Zistila, že už sa pri ňom vie uvoľniť a rozprávať sa s ním. Necítila sa v jeho prítomnosti úplne ochromená ako pred týždňom.
„Môžete sa pri mne schúliť, kedykoľvek sa vám zažiada,“ povedal. „Teda, v rozumnej miere. Môj správca by bol asi dosť v rozpakoch, keby ste sa pri mne schúlili, keď mi bude v kancelárii referovať o mojich majetkoch. Ale dotyk je pre mňa veľmi dôležitý, Sophie, možno dôležitejší než pre väčšinu mužov. Nikdy sa ma nebojte dotýkať.“
Takto na jeho potreby nemyslela. Chvíľu mala pocit, že sa rozplače. Ale vtedy si uvedomila, že koč spomaľuje a zabáča.
„Ach.“ Posadila sa rovno a žalúdok jej skrúcalo. „Už sme zrejme tam,“ poznamenal. „Opíšte mi, čo vidíte, Sophie.“
„Vysoké kamenné stĺpy,“ ohromene otvorila oči, „a bránu z tepaného železa. Je otvorená, takže sme ani nemuseli zastať. Po oboch stranách sa ťahá kamenný múr, ale je zelený - obrastený machom a brečtanom. Po oboch stranách príjazdovej cesty rastú stromy - vidím duby, gaštany, ale aj také stromy, ktorých názvy nepoznám. Pokiaľ ide o názvy rastlín, som stratený prípad.“
„Na tom nezáleží,“ ubezpečil ju, „lebo rastliny si nedávajú mená samy. To ste mi aspoň pred časom prezradili.“
Pozemok musel byť obrovský. Ešte vždy nebolo vidieť ani stopy po dome či upravenom parku. Zrejme sú v hlbinách vidieka.
„Vidím vodu,“ pozviechala sa z jeho lona a sadla si vedľa neho, aby lepšie videla cez obe okienka. „Musí tam byť jazero, však? Aha, áno, je to jazero. A veľké! V strede je dokonca ostrovček a na ňom akýsi kostolík alebo čo. Ach, to je krásne malebné! A je tam lodenica, trstina a stromy.“
„Už som sa tam člnkoval,“ priznal sa. „Samozrejme, niekto musí byť so mnou, inak by som narážal do brehu či iných prekážok, ktoré sa mi rady stavajú do cesty.“
„Musíte sa naučiť dívať, kam idete,“ vyhlásila. „Alebo radšej ma vezmite so sebou a ja sa budem dívať, kam idete. A keby ste sa chystali do niečoho vraziť, budem kričať. Ach, Vincent!“
Zmocnil sa jej úžas a hrôza.
Pred nimi sa zrazu vynoril dom. Vraj dom - ale aký! Panské sídlo. Palác! Je to... Middlebury Park. Jej nový domov. A ona je tu paňou.
„Ach, Vincent.“
„Tuším ste onemeli nad mojou krásou, čo?“ zažartoval. „Alebo vidíte niečo iné, čo vám zviazalo jazyk?“
„Vidím dom,“ oznámila mu. „Príjazdová cesta vedie rovno k dverám a po oboch stranách sú trávniky lemované krásne pristrihnutými stromčekmi. Hore vidím partery s ďalšími stromčekmi, kvetmi a so sochami. A dom! Ach, ako ho opísať?“
„Pokiaľ viem, je to vysoká impozantná stavba a k masívnym dverám vedie dvanásť schodov,“ povedal. „Po oboch stranách ústrednej stavby sú dlhé krídla a v štyroch rohoch guľaté vežičky. Vľavo sú stajne. Čoskoro zabočíme doprava a prejdeme pomedzi trávniky a partery, takže sa dostaneme k domu z východnej strany. Za domom park prerastá do kopcov porastených stromami. Tam vzadu je to tak trochu divočina. Každá strana parku meria tri kilometre - dokopy dvanásť. Trvalo by nám dve a pol hodiny, kým by sme rezkým krokom obišli vonkajší obvod múra. Mne to trvalo tri a pol hodiny. Za múrmi sú poľnohospodárske usadlosti.“
„Pozerali ste sa, keď sa nikto nedíval,“ zažartovala.
„Odhalili ste ma.“ Chytil ju za ruku. „Zapôsobilo na vás, Sophie, aký pán je váš manžel?“
Zapôsobilo? To celkom nevystihovalo jej pocity, ale nepoznala iné vhodné slovo.
„Ach, Vincent!“ na viac sa nezmohla. Koč skutočne zabočil doprava, potom doľava a znova doľava, až zastal na úpätí mramorových schodov. Bude mu veriť, že ich je dvanásť.
„To malo byť áno?“ spýtal sa.
„Zapôsobilo na mňa; že ja som tu paňou,“ pokúsila sa premeniť strach na žart. „Alebo nie som?“
Keď už boli bližšie, všimla si, že veľké dvere sa otvorili a v nich sa zjavila dáma. Nato prešla na vrchol schodov.
Žeby Vincentova matka?
Handry zoskočil z kozlíka, otvoril dvierka na koči a spustil schodíky.
Sophia zdvihla bradu - čo iné jej zostávalo?

VINCENT ZOSTÚPIL z KOČA a okamžite ho objala matka. Zrejme videla, že koč sa blíži. Pravdepodobne ho vyzerala. Zrejme dostala z Barton Coombs aspoň desať listov a celé dni vysedávala pri okne.
Pocítil známy príval viny a lásky.
„Vincent!“ zvolala matka. „Konečne si doma. Skoro som zomrela od strachu.“ Chvíľu ho bez slova objímala, potom ho odtisla od seba a držala za plecia. „Ale čo si to urobil? Povedz, že to nie je pravda. Prosím, však si neurobil takú pochabosť? Odkedy som sa o tom dopočula, nemohla som spávať. Všetky sme sa zožierali obavami.“ „Mama.“
Trochu sa otočil, takže videla koč za ním. Spustila ruky a zmĺkla. Vincent zdvihol ruku a pomohol Sophii vystúpiť.
„Mama,“ povedal, „dovoľte, aby som vám predstavil svoju manželku Sophie. Sophie, toto je moja mama.“
Ruku vložila do jeho ruky. Cítil, že má rukavičky.
„Ach, Vincent,“ zašepkala matka, keď Sophia schádzala po schodíkoch dolu. „Ty si sa s ňou teda naozaj oženil.“
„Pani Huntová.“ Cítil, že Sophia urobila hlboký pukerlík.
„Nechcela som tomu veriť,“ pokračovala matka, „ani keď mi to napísala Elsie Parsonsová. Dúfala som, že prídeš k rozumu, prv než bude neskoro.“
„Mama!“ zahriakol ju ostro.
„Prichádza tvoja stará matka a Amy,“ oznámila mu. „Čo si len pomyslia?“
Amy k nim prišla prvá. „Vincent!“ zvolala a silno ho vystískala. „Ty darebák jeden. Mama bola úplne bez seba odvtedy, čo si zmizol uprostred noci ako nezbedný školák, a teraz je bez seba, odkedy sa dopočula o tvojich nových výčinoch. Čo ti to len zišlo na um?“
Sophia bola podľa vlastných slov vždy takmer neviditeľná. Tichá myška v tichom kútiku.
„Vincent, chlapec môj milovaný,“ to bol láskavý hlas jeho starej matky. Amy ho pustila z objatia, aby ho mohla vystískať stará matka.
„Stará mama,“ povedal, „a Amy, dovoľte, aby som vám predstavil svoju manželku Sophie. Moja stará matka pani Pearlová, Sophie, a moja najstaršia sestra Amy Pendletonová.“
„Ach, teda si sa naozaj oženil!“ zvolala Amy. „Neverila som, že to urobíš, hoci Anthony ma presviedčal, že musíš, keď si ju skompromitoval a vzal si ju do Londýna bez gardedámy.“
Mohol vedieť, že matka povolá aspoň jednu z jeho sestier, aby jej pomohli vyriešiť novú rodinnú krízu. Amy bola zo zemepisného hľadiska najbližšie, preto je tu. Druhé dve sú už pravdepodobne na ceste.
Ako prvá si spomenula na dobré spôsoby stará matka. „Sophia moja milá, ste taká bledá, až sa bojím, že nám tu omdliete. Aj ja tak vždy vyzerám po dlhej ceste kočom. Mne sa zdá, že potrebujete šálku dobrého čaju a čosi pod zub, a v salóne si môžete dať jedno i druhé. Aký máte rozkošný čepiec. Predpokladám, že je podľa poslednej módy, keďže prichádzate z Londýna.“
„Pani Pearlová,“ odvetila Sophia tichým roztraseným hlasom, „áno, boli sme sa tam zosobášiť a Vincent trval na tom, aby som si kúpila nové šaty, lebo... Ehm, áno, šálka čaju by mi dobre padla. Ďakujem.“
„Sophia,“ oslovila ju Amy odmerane. „Ak sa nemýlim, ste neter lady Marchovej, však?“
„Áno,“ prikývla Sophia, „môj otec bol jej brat.“
„No, čo sa stalo, už sa neodstane,“ vzdychla Vincentova matka rázne. „Musíme sa s tým zmieriť. Sophia, choďte dnu s mojou matkou. My dve s Amy pomôžeme Vincentovi dnu.“
Chytili ho každá z jednej strany, pomaličky ho viedli a dbali na to, aby sa mu do cesty nedostala nijaká prekážka. Už teraz sa ho zmocnilo podráždenie. Hoci to bolo nespravodlivé. Myslia to dobre, majú ho rady...
„Nerobte si starosti, mama,“ povedal. „Martin? Mohol by si mi podať paličku, prosím ťa? Sophie?“ Vystrel rameno a ona ho chytila pod pazuchu. „Kým nám vynesú batožinu do izieb, zavediem vás do salóna. Šálka čaju nám veru obom padne dobre, stará mama. Bola to dlhá cesta. Mrzí ma, že som vám spôsobil starosti, mama, hoci som požiadal Martina, aby vám zo dva razy napísal. Boli sme spolu v jazernej oblasti. Keď si sadneme, porozprávam vám o našich cestách aj o svadbe, no to asi prenechám na Sophie, ona to bude vedieť opísať lepšie. Prišla si len teraz, Amy? Prišiel s tebou aj Anthony s deťmi?“
„Áno,“ odvetila Amy, „dorazili sme včera večer. Vydali sme sa na cestu, len čo sme sa dopočuli tú správu. Hoci ja som bola presvedčená, že sa neoženíš v takom chvate. Vlastne som si tým bola istá, najmä keď si prednedávnom utiekol z domu práve zo strachu pred manželstvom.“
„To bola slečna Deanová, Amy,“ namietol, „a toto je Sophie. Slečnu Deanovú som si nevybral, zato Sophie áno.“
Celý čas kráčal. Keď mu Martin vložil do rúk paličku, zľahka ho otočil správnym smerom. Paličkou nahmatal spodný schod, a kým stúpal nahor, v duchu rátal a pritom rozprával.
„Tuším svieti slnko, však?“ spýtal sa.
„Áno,“ odvetila Sophia.
„Cítim páľavu na chrbte,“ vysvetlil. „To ma teší. Uvidíte Middlebury Park v tom najkrajšom období, Sophie, hoci je tu toho viac na obzeranie než partery, priečelie domu, lesy a jazero.“
Keď boli v hale, zastal. Vedel, že vyzerá veľmi pôsobivo. Dlážka bola čiernobiela šachovnicová, halu zdobili klasické sochy z bieleho mramoru. Na strope výjavy z gréckej mytológie, štukatúra pozlátená. Po oboch stranách haly sa vynímali obrovské kozuby, takže keď človek vošiel dnu za mrazivého dňa, vítala ho ilúzia tepla, príjemný pukot polien a vôňa dreva.
„Tak ako?“ spýtal sa.
„Ach,“ zašepkala Sophia. „Nádhera!“
Áno, tá hala vzbudzovala úžas v jednoduchých ľuďoch, ale nemusela nevyhnutne privádzať do úžasu aj jeho paniu.
„Je to jedna z najkrajších hál v Anglicku, Sophia, alebo mi to aspoň vraveli,“ poznamenala jeho matka.
Vincent vykročil dopredu, znova v duchu rátal kroky - prešiel popod vysoký oblúk v zadnej časti haly a zabočil doprava, až nahmatal paličkou spodný schod mramorového schodišťa. Sophiina ruka pod jeho pazuchou mu dodávala istotu, že ho usmerní, keby bolo treba, ale viedla ho veľmi nenásilne.
Salón bol nad halou v prednej časti domu, cez tri vysoké okná bol výhľad na rovnú časť príjazdovej cesty pomedzi partery a na malý ružový sad a stromy v diaľke. Nádherný výhľad z miestnosti za dňa zaliatej svetlom!
Tak mu to aspoň opísali. Aspoňže kedysi mu slúžil zrak a vedel si to predstaviť. Ale ktovie? Možno domov, aký si predstavoval, bol veľkolepejší ako v skutočnosti.
„Všetky obývané izby sú v tomto a v západnom krídle,“ vysvetľoval, kým stúpali po schodoch. „Východné krídlo veľmi nevyužívame. Sú tam hosťovské izby, galéria a veľká plesová sála. Kedysi sa tu konali veľkolepé bály.“
Pred dverami do salóna stál zrejme lokaj. Vincent počul, ako lokaj otvoril dvere, a zaviedol manželku dnu.
„Ach!“ Sophia zastala na prahu a počul, ako sa prudko nadýchla.
„Vincent, chlapče môj!“ To bol srdečný hlas jeho švagra Anthonyho Pendletona. Vincent počul, ako kráča cez miestnosť, potom mu vzal z pravej ruky paličku a potriasol mu pravicu. „Čo to počúvame? Aké nezbednosti ste to vystrájali, keď ste neboli pod bedlivým dohľadom svojej matky a sestier, há? Tak sa mi vidí, že ste to naozaj urobili, ako som vravel Amy. Alebo držíte pod pazuchu svoju snúbenicu či známu?“
„Anthony!“ napomenula ho Amy zhrozene.
„Sophie,“ ozval sa Vincent, „toto je Anthony Pendleton, Amin manžel. A toto je moja manželka, Anthony. Áno, urobil som to - pred dvoma dňami som sa v londýnskom Kostole svätého Juraja na Hanover Square oženil. Sme manželia.“
„Som na vás hrdý,“ Anthony ho plesol po pleci. „Ste skutočne drobné žieňa, Sophie, ako o vás písali v listoch.“ Vincent počul, ako ju Anthony pobozkal.
„Pán Pendleton,“ povedala Sophia.
„Ste moja švagriná, hovorte mi Anthony,“ požiadal ju.
„Anthony,“ zamrmlala.
„V Kostole svätého Juraja?“ zatiahla Vincentova matka. „Takže si to neurobil potajomky, ako sme sa obávali, však? Ale nemohol si s tým počkať, Vincent? No teraz je už neskoro.“ Znova hovorila rázne. „Sophia, sadnite si ku kozubu. Čaj prinesú o chvíľku. Dovoľte, aby som vám vzala čepiec a rukavičky. Anthony ich niekam uloží. Ach, Bože dobrý, či len máte krátke vlasy! Veď ma aj na to vopred upozornili. Ale aspoň ich máte pekné kučeravé. Mama, sadnite si vedľa Sophie, Vincent, ty si sadni do ušiaka pri okne, tam budeš cítiť, ako slnko príjemne hreje. Viem, že tam sedíš najradšej.“
Rázne ho chytila za rameno.
Už takmer šiel.
„Ďakujem, mama,“ povedal namiesto toho, „ale v koči som sa dosť nasedel a potrebujem si vystrieť nohy. Postavím sa ku kozubu, aby som bol pri Sophie.“
Vykročil bez pomoci, bez paličky. Dúfal, že sa neznemožní a nevrazí rovno do kozuba, alebo ho neminie o kilometer, ale poznal tú miestnosť celkom dobre. Keď si myslel, že je blízko, vystrel ruku a uľavilo sa mu - kozubová rímsa bola len trochu ďalej, než čakal. Oprel sa o ňu rukou, napoly sa obrátil tvárou k manželke.
„Veruže sú krátke,“ hovorila práve jeho stará matka, zrejme narážala na Sophiine vlasy. „Ale majú krásnu farbu.“
„Ďakujem, madam,“ odvetila Sophia. „Lady Trenthamová, manželka jedného z Vincentových priateľov, ma vzala k svojmu kaderníkovi a ten ich trochu skrotil. Vždy som sa strihala sama, ale nie veľmi dobre. Kaderník mi poradil, aby som si ich nechala narásť.“
„Potom by ste ho mali poslúchnuť,“ odporúčala jej stará matka, „tak lepšie vynikne ich farba.“
„Skutočne by ste to mali urobiť,“ zapojila sa Amy. „Teraz už viem, prečo si v Barton Coombs mysleli, že vyzeráte ako chlapec.“
Anthony si odkašlal.
„Hoci teraz už nie,“ dodala Amy. „Ale vyzeráte veľmi... mlado. Vždy ste nosili krátke vlasy?“
„Nie,“ pokrútila hlavou Sophia, „no ťažko sa dali učesať.“
„Dobrá komorná zvládne akékoľvek vlasy,“ vyhlásila Vincentova matka. „Vy ste si nevzali so sebou komornú?“
„Nie, madam,“ odvetila Sophia. „Nijakú som nemala.“
„Nuž, veru ani my,“ odvetila matka, „teda, až kým sa dievčatá nevydali a nepresťahovala som sa sem. Mali sme iba pani Plunkettovú, ktorá bola v Covington House našou gazdinou, ale zároveň aj kuchárkou, pestúnkou, komornou, pátračkou po stratených veciach, skrývačkou previnilcov - áno, Vincent! - a ešte všetkým možným.“
„Vždy bola mojou najbližšou spojenkyňou,“ priznal Vincent. Žila u nich odnepamäti.
„Bolo mi dosť smutno, keď sa rozhodla odísť do dôchodku a žiť so svojou sestrou,“ pokračovala matka. „Jedna z našich chyžných je sestra mojej komornej a mám dojem, že jej najväčšou túžbou je stať sa komornou. Keď raz bola moja komorná prechladnutá a poslala som ju do postele, jej sestra mi veľmi pekne upravila vlasy. Možno by ste ju mohli vyskúšať, hádam s ňou budete spokojná.“
Vincent vďačne pozrel na matku. Pomaly sa spamätávala zo šoku. Možno je ešte trochu nešťastná - bezpochyby bola -, ale zrejme sa s tým časom vyrovná. Jeho matka s tým mala bohaté skúsenosti.
„Ďakujem, madam,“ zašepkala Sophia. „Radšej mi hovorte mama,“ požiadala ju Vincentova matka.
„Áno, mama.“
„Ach, už sa nesie čaj,“ povedala Amy vo chvíli, keď Vincent začul, že sa otvorili dvere na salóne. „Nalejem vám, mama? Nie, prepáčte. Nalejem vám, Sophia?“
„Prosím vás, pani Pendlettonová,“ odvetila Sophia.
„Hovorte mi Amy, prosím vás,“ navrhla Amy. „Sme predsa švagriné. Ach, to je zvláštne. Mám dvoch švagrov, ale doteraz som nemala švagrinú. Vincent, ty darebák jeden. Nikdy ti nezabudnem, že si sa utekal zosobášiť do Londýna a pripravil si nás o ten zhon zo svadobných príprav. Ellen ani Ursula takisto nebudú šťastné. Len počkaj, uvidíš.“
„Kým bude Amy nalievať čaj a Anthony ponúkať koláčiky,“ ozvala sa Vincentova matka, „chcem počuť všetko o vašej svadbe. Do posledného detailu.“
„Začnite svadobnými šatami, Sophia, prosím vás,“ zapojila sa stará matka.
Sophia spočiatku rozprávala veľmi ticho a nesmelo, postupne znel jej hlas čoraz vyrovnanejšie. Povedala im o nákupoch s lady Trenthamovou a s lady Kilbournovou, o svojich svadobných šatách a doplnkoch, o Vincentovom oblečení, o tom, ako bol vyzdobený kostol, koľko hostí prišlo na svadbu, ako sa Vincent podpísal do matričnej knihy a ako naňho kňaz ohromene pozeral, ako sa lordovi Trenthamovi aj vojvodovi Stanbrookovi leskli slzy v očiach, keď vychádzali z kostola, o malom dave vonku, ktorý nadšene jasal, o slnečných lúčoch, ružových lupeňoch a džentlmenoch, ktorí hádzali kvety, o výzdobe koča a rinčiacich kastróloch, o svadobnej hostine i o prípitkoch.
Vincent sa občas zapojil do rozprávania a vysvetlil, že jeho priatelia boli v meste na Hugovej svadbe a sami ho požiadali, či sa môžu zúčastniť na jeho svadbe a pripraviť im svadobnú hostinu.
„Je mi veľmi ľúto, že ste tam nemohli byť aj vy všetci,“ dodala Sophia. „Ale lord Dar... teda, Vincent bol ku mne veľmi ohľaduplný, keďže sama nemám nijakú rodinu - alebo aspoň nikoho, kto by stál za reč. Robil si obavy, že nemám slušné šaty, vyzerám ako strašiak do maku a nie som vstave prísť sem, aby ma mohol všetkým predstaviť. A nechcel dlho čakať, keby vás všetkých pozval do Londýna, lebo som nemala kde bývať, hoci neskôr sa mi zdalo, že by som mohla zostať aj dlhšie u manželov Trenthamovcov. Boli ku mne veľmi milí. Ale to sme vopred nemohli vedieť. Veľmi ma to mrzí.“
„Aj mňa to mrzí, Sophia,“ vzdychla matka. „Mrzí ma aj to, že ste si nedopriali viac času, aby ste sa navzájom spoznali, aby ste si boli istí, že spolu vydržíte do konca života. Ale teraz je už neskoro robiť si obavy o také čosi.“
„My so Sophie si nerobíme obavy, mama,“ podotkol Vincent, zatiaľ čo niekto - usúdil, že asi Anthony - mu vzal z ruky prázdny tanier a vložil mu do nej šálku s tanierikom. „Urobili sme, čo sa nám zdalo správne, a neľutujeme to.“
Dúfal, že hovorí pravdu - v mene oboch.
„Po dvoch dňoch manželstva, Vince?“ zasmial sa Anthony. „To rád počujem.“
„Pokúsime sa vám nejako vynahradiť, že sme sa neprišli zosobášiť sem,“ vyhlásila Sophia trasúcim sa hlasom. „Predpokladám, že keby sa svadba konala tu, pozvali by ste všetkých susedov, však? Navštívim ich, ak dovolíte. Zdá sa vám to správne? Možno by aj oni mohli navštíviť nás. Možno by sme sem časom mohli pozvať viac ľudí na slávnostnú recepciu. Mohli by sme dokonca usporiadať bál, ako tu kedysi usporadúvali.“
Zavládlo ohromené ticho.
„Ach bože,“ vzdychla matka, „ak chcete, budem vás sprevádzať na návštevách, ale sem nebudeme nikoho pozývať. Vincent nemá rád... spoločnosť. Nie je to preňho ľahké. Nijaká zábava v tomto sídle neprichádza do úvahy.“
Tu v Middlebury skutočne žil dosť utiahnuto. Nepokúsil sa aktívne zapojiť do života miestnej spoločnosti a bola to len a len jeho chyba.
„Pritom sa to stalo pred dvoma týždňami v Barton Coombs,“ poznamenal. „Zbehla sa tam v našom dome polovica dediny, Martin nám podával kávu a mamine koláče. V hostinci Foaming Tankard usporiadali na moju počesť tanečnú zábavu a celkom sa mi tam páčilo, hoci som nemohol tancovať.“
„Ale to bolo v Barton Coombs,“ podotkla jeho matka. „Tam všetkých poznáš.“
„Mal by som všetkých poznať aj tu,“ namietol. „Koniec koncov žijem tu už tri roky. Predpokladám, že môj strýko bol spoločenský človek. Zrejme som sklamal ľudí, čo žijú v okolí.“
„Oni to iste chápu, Vincent,“ vyhlásila Amy.
„Čo chápu?“ spýtal sa. „Že som slepý, a preto som totálne neschopný a duševne nespôsobilý? Navštívim susedov s vami, Sophie. Najvyšší čas, aby ma spoznali. A toto je dokonalá príležitosť. Middlebury Park má novú kontesu - ak som správne informovaný, prvú po osemnástich rokoch. Porozmýšľame aj o možnosti slávnostnej recepcie alebo bálu.“
„Múdro hovoríte, Vincent,“ pochválil ho Anthony. „Vždy som mal podozrenie, že je vo vás viac, než sa zdá. Koniec koncov poznám príhody z vášho detstva.“
„Všetci budú nadšení,“ ozvala sa Vincentova stará matka. „Viem, že k tebe cítia veľké sympatie, najmä vzhľadom na to, že si utrpel zranenie v boji. Ale počula som chýry, že mnohí ľudia túžia, aby sa vrátili staré časy, keď vikomt nebol zamknutý vo svojom panskom sídle a všetci ostatní zostali vymknutí vonku.“
Bolo to hrozné. On bol hrozný.
„Ďakujem, stará mama,“ povedal. „Všetko sa zmení. My dvaja so Sophie to zmeníme.“
Uprel zrak na ňu a usmial sa. Ona s tým začala. Dokáže to dotiahnuť do konca? Ale nebude to musieť zvládnuť sama.
„Sophia,“ prihovorila sa jej Amy, „ak nie ste priveľmi unavená, rada by som vás zaviedla za svojimi deťmi. Pravdepodobne sa už dopočuli, že strýko Vincent sa vrátil domov, a sú celé bez seba, najmä ak vedia, že si so sebou priviedol novú tetu. William má štyri roky, Hazel tri a obaja prekypujú energiou. Sú pokojní, iba keď spia.“
„Nie som unavená,“ odvetila Sophia.
„Láska moja?“ povedala Amy, zrejme Anthonymu. „Ideme po ne a privedieme ich dolu? Nebude ti to prekážať, Vincent?“
Ona ho žiada o dovolenie? Doteraz mu jeho príbuzné vždy oznámili, čo chcú urobiť. Ale nebolo to tak vždy. Kedysi bol sám sebe pánom.
„Vždy sa mi zdá čudné, že vo veľkých domoch bývajú deti zavreté väčšinou v detskej izbe. My sme nebývali zavretí, však?“
„Možno by som mala menej šedín, keby ste boli zavretí, hlavne ty, Vincent,“ odvetila matka a všetci sa zasmiali.
Vincentovi prebleslo mysľou, že za posledné tri roky v jeho dome nebolo počuť smiech. Hoci kým žili v Covington House, smiech sa tam ozýval od rána do večera.
Popíjal čaj a čakal na útok detí.

Sophia sa usadila na pohodlnej pohovke vo Vincentovej súkromnej obývačke, ktorá teraz patrila aj jej. Ich izby boli v juhozápadnej veži a nikto tam nemohol prísť bez pozvania, ako jej manžel vysvetlil, iba Martin Fisk a teraz aj jej nová komorná Rosina.
Prvých pár hodín po príchode do Middlebury Parku dosť trpela. Keď videla to panské sídlo, nevychádzala z úžasu, a s jeho rodinou sa cítila dosť nesvoja, hoci po prvých minútach sa k nej všetci správali zdvorilo a milo. Bolo by jej oveľa príjemnejšie, keby si ju nevšímali a dovolili jej utiahnuť sa do seba, čo, samozrejme, neprichádzalo do úvahy. Bola Vincentova manželka a všetci ho mali veľmi radi. Nemohli ju ignorovať. A bola rozhodnutá urobiť, čo treba, aby sa stala paňou v Middlebury Parku. Nemohla si povedať, že to urobí zajtra, na budúci týždeň alebo na budúci mesiac. Ak sa neujme svojej úlohy od začiatku, neujme sa jej nikdy. Bola vyčerpaná.
Východná veža sa jej na prvý pohľad zapáčila. Bola kruhová, a teda aj obývačka bola okrúhla. Pôsobila útulne, hoci nebola malá. Na poschodí nad ňou boli v tom istom priestore dve spálne a dve obliekarne. Z vysokých okien v obývačke bol výhľad na záhradu a park tromi rôznymi smermi. Zajtra preskúma, čo sa dá cez tie okná vidieť.
„Unavená?“ Vincent sa usadil vedľa nej.
Nebolo neskoro. Po večeri vo veľkej jedálni v západnom krídle sa všetci pobrali do detskej izby, aby zaželali Aminým a Anthonyho deťom dobrú noc a rozpovedali im dve rozprávky. Vincent si na ich požiadanie vymyslel vlastnú rozprávku o drakovi a poľnej myške a spolu so Sophiou porozprávali o Berthe, Danovi a kostolnej veži, za veľkého híkania a tisícok otázok. Zatým si v salóne vypili čaj a potom sa Vincent ospravedlnil. Všetci chápali, že oni dvaja sú po dlhej ceste unavení.
„Veru áno,“ odvetila teraz Sophia.
Chytil ju za ruku. „Dnes ste mali veľmi náročný deň. Po dlhej ceste ste prišli do svojho nového domova a zoznámili ste sa s novou rodinou.“
„Áno.“
Mali ho radi a on mal rád ich. Keď pri večeri rozprával o tých niekoľkých týždňoch, čo strávil v jazernej oblasti, priam mu viseli na každom slove. Aj ona. Veď tam zdolával vysoké kopce. A jazdil na koni.
„Tie deti sú rozkošné,“ poznamenala. Nepoznala takmer nikoho, kto by mal deti. Prekvapila ju ich energia, láska, nesústredenosť, priame otázky. „Tie rozprávky sa im tuším naozaj páčili, však? Nakreslím k nim ilustrácie a urobíme im knižky. Myslíte, že sa im budú páčiť? Hoci určite majú najradšej rozprávky, ktoré hovoríte z hlavy.“
„Hovoríme,“ podotkol. „Myslím, že tá o Berthe a Dáanovi mala najväčší úspech.“
„Budeme ju musieť trochu prepracovať,“ navrhla. „Nesmieme sa veľmi ponáhľať so sobášom a odsúdiť chuderku Berthu do konca života žiť na zemi. Ešte šťastie, že dnes sme nespomenuli, že sa vzali.“
„Takže by mali prežiť ďalšie dobrodružstvá?“ Hlavu obrátil k nej a na perách mu pohrával úškrn. Páčil sa jej, keď sa takto uškŕňal. Pôsobil veľmi chlapčensky - a, samozrejme, príťažlivo.
„Ako keď to mača vybehlo hore na strom,“ nadhodila.
„Lebo bolo také rozkošné, že ho každý chcel hladkať, a jednoducho muselo zmiznúť, aby malo pokoj.“
„Na scénu vstúpi Bertha.“
„Klusom,“ spresnila. „A vylezie za mačiatkom. Ale nebolo to jednoduché. Strom bol veľmi vysoký, a hoci dolu bol kmeň hrubý a pevný, hore bol tenký a vôbec nie pevný.“
„Ale dostala sa tam, aj keď vrcholec sa prehýbal vo vetre, strčila si mačiatko pod pazuchu a stuhla.“
„Mača však nestuhlo,“ pokračovala. „To nevďačné čudo nemalo rado, keď sa ho dotýkali, a tak sa vyslobodilo a zbehlo na zem. A Bertha zostala v rovnakom rozpoložení ako pred chvíľou mača. Ibaže ona nemohla jednoducho zbehnúť dolu, ba ani len pozrieť dolu.“
„Na scénu nastúpi Dan?“
„Musel byť veľmi statočný,“ vysvetľovala. „Hoci nevidel, ako sú vysoko nad zemou, cítil, že vrcholec stromu sa prehýba. V skutočnosti keď vyliezol nahor a pevne chytil Berthu okolo pása, okolo uší mu zavýjal vietor a strom sa ohýbal zboka nabok, až sa cítil ako na obrovskom hojdacom koni. Vlastne...“
„... prehýbal sa tak nízko, až sa takmer dotýkal zeme a Berthine priateľky mu ju vytrhli z náručia, prv než sa strom znova vzpriamil.“
„A teraz už zostal vystretý,“ dodala, „lebo neniesol takú ťarchu a vietor zrazu ustal. Dan zliezol dolu a diváci ho odmenili potleskom, potľapkávaním po chrbte a Bertha ho silno objala.“
„A pobozkala?“
„Určite ho pobozkala,“ vyhlásila. „Rovno na pery. Koniec.“ „Amen.“
Zasmiali sa a plecia sa im dotýkali.
„Všetci tí ľudia budú neznámi,“ zamrmlala.
Na chvíľu ho zaskočila náhla zmena témy a hlasu. „Naši susedia?“ spýtal sa. „Viacmenej sú aj pre mňa cudzí. Ale budeme mať na pamäti, kto sme - vikomt a kontesa z Middlebury Parku. Sme najúctyhodnejšia rodina široko-ďaleko. Za normálnych okolností by odo mňa očakávali, že odkedy som sem pred tromi rokmi prišiel, budem na čele spoločenského života. Iste som ich sklamal. To sa musí zmeniť. A možno mi odpustia. Koniec koncov bol som slobodný muž, ktorý sa vyrovnával s novým postihnutím. Ale teraz mám mladú kontesu. Všetci budú zomierať od zvedavosti a dúfať, že situácia sa zmení.“
„Ach bože,“ vzdychla. „Nie som si istá...“
Stisol jej ruku.
„Nemám ani predstavu, ako byť kontesou a paňou takého veľkého panského sídla,“ pokračovala náhlivo. „A neviem sa správať spoločensky.“
„Verím, že to zvládnete,“ ubezpečil ju.
„Ešte šťastie, že aspoň jeden z nás v to verí,“ zasmiala sa.
A on sa zasmial s ňou.
„Dnes som si pri čaji čosi uvedomil,“ poznamenal. „Sčasti to vysvetľuje, prečo som za tie tri roky... nebol v Middlebury Parku šťastný, hoci som bol obklopený rodinou, ktorú mám rád a ktorá ma zahŕňala láskou. Nebolo tu počuť smiech, Sophie. Na všetkých ťaživo doliehala moja slepota a potreba správať sa veselo. Keď som v Penderris Halle, často sa tam smejem. Aj s vami sa smejem takmer od prvej chvíle, čo sme sa poznali. A my dvaja nie sme jediní, ktorí sa tu smiali od nášho príchodu.“
„Pri čaji sa všetci smiali,“ podotkla, „najmä keď som opisovala, ako som stála na stupienku a krajčírka a jej pomocníčky pichali špendlíky jedna radosť. A to predsa nebolo zábavné.“
„Ale vy ste to podali zábavne,“ namietol, „a všetci sme sa smiali. Mal som z toho dobrý pocit, Sophie. Kedysi sa naša rodina veľa a často smiala.“
„Predpokladám, že slečna Deanová bola pekná,“ podotkla.
„Ubezpečovali ma, že je krásna.“
„Chceli, aby ste mali po svojom boku krásnu ženu,“ poznamenala. „Lebo ste krásny muž.“
„Namiesto toho som si našiel manželku,“ usmial sa, „ktorá rozhodne nevyzerá ako chlapec, i keď daktorí ľudia z Barton Coombs také čosi naznačovali, zato pôsobí veľmi mlado. A ktosi mi v náš svadobný deň povedal, že pôsobí ako lesná víla.“
„Ale čo? Kto?“
„To je jedno,“ odvetil. „Bol to kompliment.“
Vzdychla a znova zmenila tému. „Máte tu nejaké psy?“ spýtala sa. „Alebo mačky?“
„V stajniach pravdepodobne sú mačky, čo lovia myši,“ poznamenal. „Ale vy asi máte na mysli domáce mačky alebo psy, však? Keď sme boli deti, nikdy nám nedovolili pestovať domáce zvieratká, hoci my dvaja s Ursulou sme večne prosíkali - ona chcela mačku, ja psa. Mama nás vždy odbila, že má dosť roboty s nami, nieto ešte dávať pozor, aby sa jej nemotali pod nohami zvieratá.“
„V tejto izbe by mala byť mačička - vyhrievala by sa na podobločnici alebo by priadla vám či mne v lone. A zišiel by sa pes, ktorý by vás vodil, takže by ste nepotrebovali sprievodcu ani paličku.“
Vincent zdvihol obočie.
„Lady Trenthamová a grófka Kilbournová majú príbuznú, ktorej dcérka je od narodenia slepá,“ vysvetľovala. „Má psa a ten ju všade vodí, takže ju chráni pred pádom zo schodov či inými nehodami. Nie je to cvičený pes a niekedy je dosť nezbedný, ale jej otec teraz cvičí väčšieho psa, aby ju na slovo poslúchal a zodpovedne sa o ňu staral. Predstavte si, že váš pes by videl za vás, Vincent.“
Tá predstava ju vzrušila.
„A dovolia jej, aby chodila sama?“ spýtal sa.
„Nie celkom sama. So psom. Jej otec je markíz Attingsborough.“
„Akej rasy je ten pes?“
„Neviem,“ priznala, „ale predpokladám, že to nie je malý psík, ktorého všetko vzrušuje. Určite nie pudlík. Možno ovčiarsky pes. Tie psy zaháňajú ovce a musia byť nielen inteligentné, ale aj poslušné.“
„Niekde tu musia mať ovčiarske psy,“ zamrmlal a obrátil sa na pohovke. „Ovce tu rozhodne máme. A pre vás mačičku? Už predtým ste mi spomínali, že by ste chceli mačku.“
„U tety Mary bol kocúr Tom,“ povedala. „Ale mohol sa zdržiavať iba v okolí kuchyne. Mal za úlohu chytať myši v komore. Niekedy sa mi ho podarilo prepašovať hore do svojej izby a obaja sme priadli od spokojnosti. Potom už bol pristarý na chytanie myší. Už nebol užitočný, a tak ho... dali preč.“
„Chuderka Sophie,“ vzdychol. „Nájdeme vám mačiatko, dobre?“
„Ach, mohla by som mať mača, prosím?“
Oprel sa na pohovke a vzdychol. „Sophie, môžete mať všetko, čo si len zažiadate. Už nie ste chudobná.“
„Zatiaľ mi stačí mačiatko alebo aj mačka,“ odvetila.
„A mne pes.“ Voľnou rukou si pošúchal čelo. „Myslíte, že mi pomôže? Naozaj si to myslíte, Sophie?“
Zahryzla si do spodnej pery a zažmurkala. V hlase mu znela túžba. Ach, vráti mu zrak, aj keby tomu mala venovať zvyšok života. Chcel od nej, aby mu pomohla stať sa sebestačným, aby ju nepotreboval. No dobre, tak mu teda pomôže. Nájde aj sto rozličných spôsobov. On jej toho dal už viac než dosť. Ona mu na revanš dá nezávislosť.
„Myslím, že áno,“ odvetila. „Môžeme to aspoň vyskúšať.“
Pustil jej ruku, objal ju okolo pliec, ústami našiel jej pery a pobozkal ju.
„Mám pocit, že mi bude s vami dobre,“ povedal. „Len dúfam, že aj vám so mnou.“
Jeho slová v nej vyvolali takú túžbu, až jej zovrelo hrdlo.
„Je čas ísť spať?“ spýtal sa. „Nepozerajte, prosím vás, na hodiny a povedzte, že je priskoro. Len povedzte áno.“
„Áno.“
Bolo pol desiatej.

KEĎ SA SOPHIA NAPOLY PREBRALA a usilovala sa pritúliť k teplu tela, ktoré bolo celú noc pri nej, našla len studenú prázdnotu. Celkom sa prebrala a otvorila oči.
Nebol tam. Bolo svetlo, ale zdalo sa, že sa ešte len rozvidnieva. Zdvihla hlavu, pozrela na hodiny.
Štvrť na sedem. Zmraštila tvár a znova si ľahla.
 Čo to...?
Poznala odpoveď. Šiel do pivnice cvičiť. Nechápala, prečo musí cvičiť práve v pivnici, keď je v dome dosť iných nevyužitých izieb, no vysvetlil jej, že odjakživa cvičí v pivnici.
Premýšľala, že zatvorí oči a znova zadrieme. Ale keď už bola hore, zaškvŕkalo jej v žalúdku. Nie od hladu. V skutočnosti nemala ani pomyslenie na raňajky. No za dverami ich apartmánu prekvital nový život a rozhodla sa, že ho bude žiť naplno, nie skrývať sa v kúte ako myška a pozorovať ho kritickým okom.
Odhrnula prikrývku, posadila sa na posteli - a zachvela sa vo sviežom rannom vzduchu. Spať bez nočnej košele bolo príjemné, pokiaľ bola zakrytá prikrývkou.
Natiahla si pokrčenú nočnú košeľu ležiacu pri posteli a prešla k oknu, aby odhrnula závesy.
Z okna bol výhľad na juhozápad. Vpravo videla stajne a rozľahlý trávnik porastený starými stromami. Trávnik sa postupne zvažoval k jazeru. Uprostred jazera bol ostrovček a na ňom altánok v podobe kostolíka. Druhá strana jazera bola husto porastená stromami, v tomto ročnom období zelenými jedna radosť. V jeseni to musí byť nádherný pohľad.
Hoci jazero bolo veľké, zrejme bolo umelo vytvorené. Bolo starostlivo umiestnené - aj ostrov a altánok -, aby bol z hlavnej spálne práve takýto výhľad.
Sophiu zrazu zaplavil nečakaný smútok, že jej manžel to jazero s ostrovom nikdy neuvidí.
Ale keď sa na to dívala z praktickej stránky, ako by sa niekedy mohol dostať k jazeru, ak ho tam niekto nezavedie? Trávnik bol zvlnený a pre vidiaceho človeka predstavoval príjemnú prechádzku.
Zamračila sa a zamyslela sa nad problémom.
Z okna v druhej spálni, oficiálne jej, musí byť výhľad opačným smerom, teda juhovýchodne na upravenú časť parku, partery a ozdobné stromčeky. Niekedy sa z neho pozrie, ale momentálne túžila urobiť čosi iné. Chcela sa pozrieť na Vincenta - chcela vidieť, ako cvičí. Netušila, kde je pivnica. Netušila, kde je väčšina vecí v tom dome, ale nedá sa tým zastrašiť. Veď ona už nájde cestu. Má predsa jazyk a zdalo sa jej, že sluhovia sa na ňu nebudú dívať, akoby ani neexistovala. Koniec koncov je ich paňou, kontesou Darleighovou.
To vedomie jej však nebolo útechou.
Nezavolala Rosinu, aby jej pomohla pri obliekaní. Zdalo sa jej to absurdné, veď celý život sa obliekala sama. Okrem toho ešte nebolo ani pol siedmej. Umyla si ruky a tvár v studenej vode zo včera, obliekla si nové šaty bez korzetu, prekefovala si vlasy.
Pivnica bola vedľa komory a kuchyne. Ľahko ju našla. Jednoducho zišla do hlavnej haly a vyplašila lokaja, ktorý práve odhasproval dvere, ten ju zaviedol k pivnici a ukázal jej dvere.
„Mám zavolať jeho lordstvo hore, mylady?“ spýtal sa.
„Nie, ďakujem,“ odvetila. „Nechcem ho rušiť.“
Schodište bolo veľmi tmavé, ale dolu bolo svetlo. Sophia sa pomaly zakrádala po schodoch, potom si sadla na spodný schod, objala si kolená.
Dolu vo veľkej štvorcovej miestnosti bol Vincent s pánom Fiskom. Vo svetle troch lámp videla, že je tam ešte jedna vnútorná miestnosť a steny sú zastavané policami plnými fliaš. Samozrejme, bola to vínna pivnica.
Lampy zrejme slúžili pánu Fiskovi. Vtedy Sophii zišla na um hrozná myšlienka - toto miesto, kde musí byť bez lámp čierna tma, je pre Vincenta rovnaké ako salón zaliaty svetlom. Na chvíľu sa jej zrýchlil dych, až sa bála, že zamdlie. Nečudo, že Vincent máva záchvaty paniky.
Bol do pol pása nahý a bosý. Oblečené mal iba priliehavé nohavice. Ležal na rohoži na zemi, nohy mal zachytené pod lavičkou, ruky spojené za hlavou a rýchlo si striedavo sadal a líhal. Svaly na hrudi a bruchu sa mu pri tej námahe vlnili, leskol sa od potu.
Pán Fisk skákal cez švihadlo, podchvíľou zrýchlil, potom spomalil, občas prekrížil švihadlo, ale nikdy sa nezaplietlo.
Sophia narátala päťdesiatšesť sedov, kým Vincent prestal - pritom začal ešte pred jej príchodom. Ako dokáže takto...?
„Ejha,“ zvolal zadychčane, „nejako som vyšiel z cviku, Martin. Dnes som ich urobil iba osemdesiat.“
Pán Fisk zahundral, odložil švihadlo. „Teraz hrazda, však? Dvadsaťpäť vzporov?“
„Otrokár,“ Vincent vstal.
„Slaboch.“
Sophia zdvihla obočie, ale Vincent sa iba zasmial. „Dvadsaťšesť, aby som ti dokázal, že nie som slaboch.“
Zo stropu vodorovne visela hrazda. Pán Fisk k nej zaviedol Vincenta, ten ju pevne zovrel a zdvihol sa, až mal bradu v úrovni hrazdy. Potom sa spustil, ale nohami sa nedotkol zeme, nato sa znova zdvihol - dokopy dvadsaťšesť ráz.
Vyzeralo to ako muky.
Rebrá a brucho má ako rumpľu, pomyslela si Sophia. Ramenné svaly sa mu nadúvali. Nohy mal spolu, prsty vystreté.
Vincent nebol veľký chlap. Nebol ani rovnako vysoký, ani rovnako široký ako jeho komorník, ale mal nádherne vypracované telo a pôsobil neuveriteľne mužne.
Sophia si položila bradu na kolená.
„No dobre, dokázali ste svoju pravdu,“ vyhlásil pán Fisk. „Ale činky dnes nebudeme dvíhať. Stačilo?“
„Prines chrániče,“ požiadal ho Vincent. „Uvidíme, či sa mi dnes podarí ublížiť ti napriek chráničom.“
Pán Fisk odfrkol a škaredo zahrešil, až Sophia očervenela. Zdvihol dva veľké kožené chrániče, nasadil si ich na ramená a zdvihol ich pred seba ako štíty. Vincent vystrel ruku a prehmatával ich okraje, potom zaťal ruky do pästí a zaujal bojový postoj. Nato pravou rukou vrazil do chráneného ramena pána Fiska.
Bolo to takmer ako tanec. Pán Fisk šikovne poskakoval, uhýbal sa a krútil, zatiaľ čo Vincent sa zľahka pohyboval okolo neho a vyrážal ľavačkou, niekedy aj pravačkou. Niektoré jeho údery boli úplne mimo, ale raz zasiahol komorníkovi plece a ten zastonal, potom sa zasmial.
„Zasiahol som ťa, Martin, priznaj to,“ vyzval ho Vincent.
„Ani som to necítil,“ odvetil pán Fisk a Vincent priskočil bližšie a búšil do chráničov oboma päsťami.
„Povedz, keď budeš mať dosť,“ povedal zadychčane. „Nerád by som ťa úplne zmrzačil a dolámal ti rebrá. Mohli by ma obviniť z týrania sluhov.“
Zasmial sa a pán Fisk takisto, pritom škaredo zahrešil — vtedy zdvihol pohľad a zbadal ju, hoci sedela v tme.
„Máme spoločnosť,“ oznámil stíšeným hlasom. „Mylady?“ Spustil ruky a zmizol jej z dohľadu.
„Sophie?“ Vincent sa so zdvihnutým obočím obrátil neomylne ku schodišťu.
„Ach!“ Pozviechala sa na nohy. „Mrzí ma, že ruším. Len som bola zvedavá.“
Prineskoro si uvedomila, že vstúpila na výhradne mužské územie.
Prešiel k úpätiu schodov, hmatkajúc rukou popri stene, a uprel na ňu zrak.
„Tuším som vás zobudil, však?“ spýtal sa. „Mrzí ma to. Usiloval som sa odísť ticho. Ako dlho ste tu?“
„Len som tu chvíľu sedela a pozorovala vás,“ odvetila. „Ale nemala som to robiť. Mala som odísť.“ Slová, ktoré pred chvíľou vyslovil jeho komorník - a ktoré neboli určené ženským ušiam -, jej doteraz zneli v ušiach. Vedela, že to bolo rúhanie - počula tie slová za otcových čias, hoci otec ich nikdy nevyslovil.
Vincent zastal pár schodov pod ňou. Vlasy mal prilepené k lebke, na šiji mu viseli mokré kučery. Bol celý spotený. Nemal vyzerať príťažlivo, ale vyzeral. Hoci v skutočnosti ho v tej tme ledva videla. „Nadnes sme skončili,“ oznámil.
„Odchádzam,“ povedala v tej istej chvíli. „Idem hore trochu sa poobzerať po okolí.“
„A ja sa idem okúpať a obliecť,“ odvetil. „Potom sa k vám pridám. Rodina jednej kuchynskej pomocnice sa pred týždňom ujala mačiatka a nevedia, čo s ním, lebo už majú dosť vlastných mačiek. Je to vychudnutý kocúrik, má jeden-dva roky a zrejme nie je veľký krásavec.“
„Ach, vy ste sa už na to pýtali?“ prekvapila sa.
„A kuchárkin brat, môj nájomný roľník,“ pokračoval, „má vrh borderských kólií. Ich matka je skvelý ovčiarsky pes a otec takisto. Narodili sa len nedávno a všetky šteniatka už majú zahovorených majiteľov, len jedno je ešte voľné. Možno to je to najškaredšie z vrhu, ale kuchárka ma ubezpečila, že má všetky labky na správnom mieste, má oči, uši a vie aj štekať.“
„A teraz už sú všetky zahovorené?“ priložila si ruky na hruď.
„Veru všetky.“
Žiarivo sa naňho usmiala.
„Radšej k vám nejdem bližšie, Sophie,“ povedal. „Páchnem. Aj sám to cítim.“
„Naozaj páchnete,“ odvetila. „Odchádzam.“ Zvrtla sa a odišla z pivnice.
Bude mať kocúrika. Vychudnutého nepekného kocúrika. Už teraz ho ľúbila.
A on bude mať psa. Ovčiarskeho psa, ktorý bude vodiť jeho namiesto oviec a vráti mu trochu slobody. Bola si istá, že mu to prospeje.
Pri tom pomyslení sa usmiala a lokaj, ktorý stál v hale, sa neisto usmial na ňu, a keď pochopil, že chce ísť von, otvoril jej dvojkrídlové dvere. Akoby si ich nevedela otvoriť sama! U tety Mary ani u sira Clarencea jej nikto neotváral dvere.
Zistila, že ráno je svieže a asi by jej bolo príjemnejšie v plášti, no nechcelo sa jej vracať do obliekarne. Nenapadlo jej, že tam môže poslať lokaja.
Stála na vrchole schodišťa a obzerala sa dookola. Na všetky strany, kam až oko dovidelo, sa rozkladal park. Bol navrhnutý pre potechu oka a na prechádzky pre tých, ktorí vidia, kam idú. Rozhodne nebol navrhnutý pre nevidiaceho. Ba čo viac, za tie tri roky, čo tu Vincent žil, nebol ani trochu prispôsobený jeho potrebám. Je to možné?
Pozornejšie sa poobzerala okolo seba.

Vincent stál na vrchnom schode s paličkou v pravej, so Sophiiným plášťom v ľavej ruke. Bolo len čosi po pol siedmej. Zvyšok rodiny tak, skoro nevstane.
Martin bol nevrlý. Vincent si uvedomil, že bol v rozpakoch.
„Som oblečený rovnako ako vy a určite počula, čo som práve povedal,“ hundral.
„Boli sme tam iba dvaja muži a nečakali sme, že nás uvidí alebo začuje žena,“ pripomenul mu Vincent. „Ona to pochopí. Ospravedlním sa za teba.“
Keď odchádzali z pivnice, Martin si len šomral popod nos, podal mu paličku, potom vybehol rýchlo hore, aby slúžkam prikázal, nech mu pripravia kúpeľ.
„Tu som,“ ozval sa Sophiin hlas. „V parterovej záhrade.“
Napočudovanie sa neponáhľala k nemu, aby mu pomohla trafiť, a to sa mu páčilo, dočerta.
Narátal dvanásť schodov dolu, potom prešiel cez terasu vysypanú štrkom - desať stredných krokov alebo dvanásť kratších. Urobil ich desať a nahmatal kamennú urnu, aké boli po oboch stranách vchodu do kvetinovej záhrady. Tam neboli nijaké schody. Nemal do čoho vraziť, iba ak do tých urien.
„Ach, vy ste mi priniesli plášť,“ zvolala, keď už bol blízko, a vzala ho od neho. „Ďakujem. Vzduch je veru dosť svieži.“ Keď jej nastavil rameno, chytila ho pod pazuchu. „Chcete sa poprechádzať alebo si radšej sadneme?“
„Prejdime sa,“ navrhol a odbočil doprava, pričom paličkou skúmal okraje štrkového chodníčka. „Ruže sú v plnom kvete.“
„Nádherne voňajú,“ vzdychla. „A sú nádherne pestrofarebné, jedna krajšia ako druhá. Neviem sa rozhodnúť, ktorá farba sa mi páči najviac.“
„Asi tie žlté,“ povedal.
„Myslíte?“ V hlase jej počul smiech.
„Sú žlté ako slnko,“ dodal. „A hodia sa k vám.“
„To bol krásny kompliment.“
„Čože?“ zvolal. „Vy mi ani nepoviete, že máte zrkadlo a viete, ako vyzeráte?“
„Poslušne plním rozkazy,“ pripomenula mu.
„Ja som bol veľmi prísny vojenský dôstojník,“ povedal. „Muži skákali na moje povely, ešte som ich ani nevyslovil.“
Obaja sa zasmiali. Ach, veru sa mu páčilo, že ju tu má. Život bol hneď - iný.
Zrazu paličkou nahmatal roh chodníčka. Odbočil a obrátil sa južne. Ona ho pritom vôbec neťahala, vďakabohu.
„Keď ste vonku sám,“ spýtala sa, „kam najďalej zájdete?“
„Do parterov a medzi ozdobné stromčeky,“ odvetil. „Okolo tých dokážem chodiť a ani nemám pocit, že som sa dostal na kraj sveta. Trafím aj do stajní, hoci niekedy sa riadim skôr nosom a pachom konského trusu. Nezostávam uväznený v dome.“
Tuším to hovorím, akoby som sa bránil, pomyslel si.
„Možno keď si vycvičím psa, budem môcť zájsť v parku aj ďalej a nebudem nútený volať vás, Martina alebo moju matku,“ nadhodil.
„Mňa môžete zavolať kedykoľvek,“ ponúkla sa. „Ale nemalo by to byť potrebné. Nikomu nezišlo na um prispôsobiť park?“
„Prispôsobiť park?“ Prišli k ďalšiemu rohu. Zabočil na východ. Tam bola lavička obrátená k domu. „Posedíme si chvíľu?“
„Už len tri kroky.“
Sadli si a Vincent si oprel paličku vedľa seba.
„Keby od terasy viedla štrková alebo dláždená cestička k jazeru a popri nej viedlo zábradlie či ohrada,“ poznamenala, „mohli by ste tam zájsť, kedy by ste chceli. Viete plávať? Áno, samozrejme. Chodievali ste plávať do rieky v Barton Coombs - nahý. Tu ste už niekedy plávali?“
„Nie,“ odvetil, „hoci som sa bol člnkovať. Dva razy.“
„Takže všetko cvičenie vykonávate za tmy,“ podotkla.
„Áno, vždy za tmy.“
„Ach,“ zvolala zhrozene. „Prepáčte. Ale mala som na mysli v podzemí, nie nad zemou, kde možno otvoriť okno. Alebo vonku, kde cítiť vôňu prírody a čerstvého vzduchu.“
„V jazernej oblasti som sa prechádzal, robil túry po kopcoch, dokonca som aj jazdil,“ pripomenul jej. „Aj som sa člnkoval. Bolo to nádherné. Pohyb - teda pohyb vpred - je oveľa príjemnejší než cvičenie na mieste. Raz sme dokonca na koňoch cválali, Sophie. Neviete si ani predstaviť, aké to bolo vzrušujúce. A neviete si predstaviť, ako túžim utekať.“
Zamračil sa, keď počul tón svojho hlasu. Väčšinou nedával tak jasne najavo, že po niečom túži. Ľudia nemajú radi tých, ktorí sa ľutujú.
„Ach, jazdiť, to musí byť nádherný pocit!“ zvolala. „Sedieť na konskom chrbte a dať sa unášať jeho silou a krásou.“
Aj v jej hlase znela túžba. „Vy ste nikdy nejazdili?“ spýtal sa. „Nikdy,“ odvetila. „No pobúrila som krajčírku lady Trenthamovej, lebo som si dala ušiť jazdecký odev pozostávajúci nielen zo sukne, ale aj z bričesiek. Pomyslela som si, že by ste ma mohli naučiť jazdiť.“
„Chcete jazdiť obkročmo?“ Uškrnul sa. Iba Sophia mohla veriť, že ju slepec naučí jazdiť na koni. „Samozrejme, že môžem. A aj vás naučím.“
„A čo tá cestička k jazeru?“ spýtala sa. „Ubezpečujem vás, že to nepokazí vzhľad parku. So zábradlím z tepaného železa bude vyzerať elegantne. Dáte ju urobiť?“
Bolo by príjemné, keby mohol sám zájsť k jazeru a späť. Prečo to doteraz nikomu nezišlo na um? Prečo to nezišlo na um ani jemu?
„Dám,“ vyhlásil. „Dnes predpoludním sa mám stretnúť so svojím správcom. Potrebujem sa s ním porozprávať. Rád by som sa aktívnejšie zapojil do riadenia svojho majetku, hoci väčšinu práce bude stále vykonávať on. Zmienim sa mu o tej cestičke aj o zábradlí a prikážem mu, aby to dal urobiť.“
„Ja mám stráviť predpoludnie s vašou matkou,“ poznamenala. „Máme sa stretnúť s gazdinou, pochodiť po celom dome a...“ Nedohovorila.
„Moja matka si vás obľúbi, Sophie,“ ubezpečil ju. „Bude to chcieť kvôli mne, ale nakoniec to urobí kvôli sebe. Nijaké obavy. Nie som si istý, či sa jej páčilo, že je tu paňou domu. V Covington House bola šťastná. Často o tom hovorí. Všetky jej najlepšie priateľky žijú v Barton Coombse. Prišla sem, lebo si myslela, že ju budem potrebovať. A mala pravdu. Potreboval som ju. Ale odľahne jej, keď sa bude môcť vrátiť k svojmu životu.“
„Naozaj?“
„Myslíte, že sa cíti zavalená povinnosťami?“ spýtal sa.
„Keď tu tak sedíme, vidím dom a je... obrovský. Za chrbtom máme dedinu a okolo susedov, ktorých musíme navštíviť, pozhovárať sa s nimi a pozvať ich sem. A teraz hľadím do okien hosťovských apartmánov a spomínam si, že kedysi sa tu konali veľkolepé bály a teraz sme tu my pánmi domu. Zdá sa mi, že by sme mali znova začať usporadúvať zábavy, a cítim sa... Vlastne ani neviem, ako sa cítim.“
„Cítite sa ohúrená.“ Stisol jej ruku. „Poznám ten pocit. Ale všetko netreba urobiť za deň. Ani za týždeň či za mesiac. Tak čo? Pôjdeme na prvú návštevu dnes popoludní? Napríklad na faru?“
„Dobre,“ súhlasila. „Rada pôjdem. Možno farár s manželkou budú rovnako milí ako manželia Parsonsovci.“
„Už som sa s nimi stretol,“ odvetil. „Sú veľmi priateľskí.“
Znova jej stisol ruku, potom ju pustil.
„Ideme na raňajky?“ navrhol. „Aha, sľúbil som Martinovi, že sa v jeho mene ospravedlním - nielen za to, ako vyzeral, ale aj za slová, ktoré vyslovil vo vašej prítomnosti.“
„Mne sa zdalo, že ste si to obaja celkom užívali,“ podotkla.
„Ach, to teda hej,“ súhlasil. „Vždy si to užívame. Sú aj horšie veci než stratiť zrak, Sophie.“
Možno má pravdu. Spomenul si na Bena Harpera a na to, ako v tých prvých rokoch v Penderris Halle nevedel potlačiť zúrivosť, pretože nohy mu odmietali poslušnosť.
Vstal, vzal si paličku a nastavil jej rameno.
„Môžete oznámiť pánu Fiskovi, že mu odpúšťam,“ povedala. „A vy by ste mi mohli odpustiť, že som tam vôbec bola. Nemala som tam čo robiť. Už tam nikdy znova nepôjdem. Budem rešpektovať vaše i jeho súkromie. Môžete ho o tom ubezpečiť.“
Typická Sophia! Len jej môže záležať na súkromí sluhu. Lebo Martin bol oficiálne sluha - hoci v skutočnosti to bol Vincentov najmilší priateľ. Alebo aspoň rovnako milý ako členovia Klubu tých, čo prežili, hoci s Martinom trávil oveľa viac času ako s nimi.

PRVÝ MESIAC NOVÉHO ŽIVOTA v Middlebury Parku bol vyčerpávajúci a Sophia bola často zmätená. Už sa v dome celkom vyznala, zoznámila sa so sluhami, najmä s kuchárkou a s gazdinou, s ktorými prichádzala denne do styku. Dovtedy študovala inventár a účtovné knihy, až kým všetko nepochopila a nevedela sa o tom inteligentne rozprávať. S Vincentom chodili po návštevách aj sami prijímali hostí. Sophia spoznala svoju novú rodinu. Ellen s manželom a s deťmi prišli tri dni po nich, Ursula s rodinou o týždeň neskôr.
Sama blúdila po parku a kritickým okom hodnotila každú časť. Štrková cestička k jazeru už bola vysypaná, hoci v ten mesiac pršalo viac než zvyčajne. Zistila, že do kopcov za domom viedol kedysi lesný chodníček, teraz dosť zarastený. No povedala si, že by ho mohli obnoviť, postarať sa, aby bol bezpečný, a postaviť po celej jeho dĺžke zábradlie z tepaného železa - alebo by možno bolo vhodnejšie rustikálne drevené zábradlie, aby lepšie zapadlo do prírody. A mohli by tam vysadiť voňavé rastliny, kríky a stromy - rododendrony alebo aj levanduľu. Ľutovala, že nevie o stromoch viac. Ale budú potrebné voňavé stromy, lebo malebný výhľad na park a okolitý vidiek pre jej manžela nebude nič znamenať.
Vincent medzičasom nebol pasívnym členom rodiny a domácnosti ako pred sobášom. Veľa času trávil zavretý so svojím správcom a s rozličnými nájomnými majiteľmi pôdy alebo s nimi cestoval po svojom majetku. A zoznamoval sa so susedmi, ktorých predtým takmer nepoznal.
O Sophiu bolo v dome dobre postarané. Už nebola myšou, hoci niekedy by bola rada tichučko, sama. Teraz bola Sophia, Sophie alebo mylady. A Vincenta už nevodili všade za ručičku. Onedlho sa bude môcť pohybovať slobodnejšie.
Ich manželstvo bolo možné považovať za úspech. Niekedy mali príležitosť byť spolu sami a pre Sophiu to boli vzácne chvíle - hoci, samozrejme, v noci bývali sami a bolo to príjemné. Dokonca sa zmierila s jeho neuveriteľným tvrdením, že je pekná.
Raz popoludní sa Vincentove sestry s rodinami vybrali na piknik na neďaleký hrad a Vincent so Sophiou zašli do hudobného salóna, kde ju učil hrať na klavíri. Ešte z nej nebola klaviristka, ale naučila sa stupnice. Len ju miatlo, že niektoré klávesy sú biele, iné čierne.
Slečna Debbinsová, Vincentova učiteľka hudby, bola teraz na návšteve u brata v Shropshire, no každú chvíľu sa mala vrátiť. Vincent si bol istý, že sa rada ujme aj Sophie.
„Bude viac ako rada,“ dodal, „lebo vidíte a bude vás môcť učiť čítať z nôt. So mnou musela mať svätú trpezlivosť.“
Vincent hral na husliach, Sophia zatiaľ kreslila víly v záhrade. Zdalo sa jej to ťažšie než kreslenie draka a myšky, ale ľahšie než kreslenie Berthy a Dana, ktorí na papieri nikdy nevyzerali tak ako v jej hlave. Nič to, bude skúšať ďalej. Deťom sa páčili rozprávky, ktoré im s Vincentom hovorili každý večer, a nad obrázkami až výskali od radosti. Sophia podchvíľou prestala kresliť, pozorovala manžela a pritom prechádzala dlaňou po chrbte Murkovi. Jej škaredý vycivený kocúrik sa za tých pár týždňov, čo sa oňho starala, zmenil na štíhleho krásavca.
Pes ešte nebýval v dome. Keď sa jeho majiteľ dozvedel, na čo ho vikomt Darleigh chce, trval na tom, že to zviera potrebuje najprv základný výcvik a bude najlepšie, ak sa o to postará sám, lebo s tým mal dlhoročné skúsenosti. Keď to pes zvládne, bude s ním s dovolením jeho lordstva chodiť do domu každý deň a spolu sa budú zbližovať.
Farmár bol nadšený tou myšlienkou a nevidel dôvod, prečo by sa to nemalo podariť, hoci nikdy predtým necvičil psa na takýto účel.
„Ak možno psa vycvičiť, aby reagoval na hvizd alebo pokrik a priviedol celé stádo oviec na konkrétne miesto vo veľkej vzdialenosti cez rozličné prekážky a úzke brány,“ vyhlásil farmár, „nevidím dôvod, aby nemohol viesť človeka, ktorý ho drží na vôdzke. Stavím na to svoju povesť najlepšieho cvičiteľa ovčiarskych psov v okrese. A nikdy ma nikto neobvinil zo skromnosti.“ Srdečne sa zasmial, rázne pumpoval Vincentovi rukou a žiarivo sa usmieval na Sophiu.
„To sa mi zdá dobrá záruka, pán Croft,“ povedal Vincent. „Ďakujem.“
„Au!“ zvolala teraz Sophia, keď Vincent zahral falošne. Pokúšal sa naučiť čosi, čo včera večer hrala Ellen na klavíri, tuším čosi od Beethovena.
Teraz spustil ruku s husľami.
„Murko nemraučí, Sophie,“ poznamenal. „Nemôžem hrať až tak zle.“
„Počula som jeden falošný tón možno z päťsto tónov. Ale ten jeden falošný tón stačí, aby pokazil dojem z celej skladby.“
„No potrebujem kritické publikum, keď sa učím hrať niečo nové?“ zahundral. „Mám žalostne obmedzený repertoár.“
„Zahrajte to znova,“ nabádala ho. „A zahrajte ten tón správne.“
„Áno, madam.“
Usmiala sa, nakreslila prevrhnutý kvetináč s dvierkami a s okrúhlym okienkom, z ktorého vytŕčali kockované záclonky - prístrešok víl. Čarovná palička otvorila dvierka. Rada si manžela doberala - a páčilo sa jej, keď si on doberal ju. Páčili sa jeden druhému. Bol to nádherne hrejivý pocit. Pomáhal jej prežiť dni, ktoré občas neboli ľahké. Jeho rodina bola láskavá a správala sa k nej úctivo ako k Vincentovej manželke. Mala ich rada všetkých bez výnimky.
Ale nebola to jej rodina.
Iba Vincent bol jej.
Páčili sa jej takmer všetci susedia, s ktorými sa zoznámili. A všetci boli očividne radi, že sa s nimi stretli. S obdivom a so sympatiami hľadeli na Vincenta, ktorý dokázal byť veľmi šarmantný. Aj k nej sa správali úctivo, akoby bola pre nich česť, že sa s ňou zoznámili. Ako by ich mohla nemať rada?
Ktorýsi zo starších susedov utrúsil, že predposledný vikomt - Vincentov starý otec - raz do týždňa otvoril park pre verejnosť, aby sa mohli všetci poprechádzať pomedzi kvetinové záhony, urobiť si piknik pri jazierku alebo si oddýchnuť v letnom dome či urobiť si výlet do kopcov. Vincent nadhodil, že by čosi podobné mohol urobiť aj on, a Sophia s ním súhlasila - navrhla, že na budúce leto by mohli usporiadať piknik pre všetkých spojený s hrami, so súťažami, zábavou a s odmenami. Susedia zrejme už rozchýrili tieto správy. Len čo dokončia cestičku k jazeru, otvoria každú sobotu park pre verejnosť.
Až potom si Sophia uvedomila, že tam možno budúce leto nebude.
Ktosi sa zmienil aj o veľkolepých báloch, ktoré sa konali v plesovej sále, a Sophia sľúbila, že tú tradíciu obnovia. Možno už tento rok, dodal Vincent. Možno po žatve, keď budú môcť všetci oslavovať dobrú úrodu, aká sa ukazovala.
Pokiaľ išlo o rozprávky, stavali ich na nápadoch jedného i druhého. Ale ako, preboha, naplánuje letný bál a piknik - ak tu bude, samozrejme? Niekedy takmer strácala odvahu. Nie, to nesmie dopustiť. Dostala príležitosť... žiť svojím životom a nemienila ju premárniť.
Absolvovala niekoľko hodín jazdectva. Obliekla si bričesky, čo Vincentovu matku vydesilo a jeho starú matku pobavilo. Zatiaľ jazdila len na pokojnom poníkovi v ohrade pri stajniach. Vincent ju naučil, ako skontrolovať, či je poník v poriadku, naučil ju správne vysadnúť do sedla a usadiť sa v ňom. Nastavil jej strmene tak, aby do nich mohla pohodlne vložiť nohy, a naučil ju držať opraty, pričom jej vysvetlil, na čo slúžia - nesmie ich zvierať silno, akoby jej išlo o život. Trochu ju vyľakalo, že je tak vysoko nad zemou - a on sa zasmial, keď mu to povedala. Pripomenul jej, že sedí na poníkovi. Previedol ju po výbehu, držiac sa voľnou rukou ohrady. Po chvíli ju nechal jazdiť samu. Samozrejme, hlavný koniar na ňu od samého začiatku starostlivo dozeral. Vincent ju naučil aj zliezť z poníka. Teraz už vysadala aj jazdila sama, ale ešte vždy len vo výbehu a pod dozorom koniara aj Vincenta.
Napriek tomu bola na seba hrdá a tešila ju jej odvaha. Ale ako môže byť niekto taký nerozvážny a vysadnúť na koňa, dokonca popchnúť ho do cvalu, to naozaj nechápala.
Z Londýna jej už prišli všetky nové šaty a Rosina nimi bola nadšená, keď ich vybaľovala a s láskou vešala do skrine alebo úhľadne ukladala do zásuviek v bielizníku.
„Nadnes stačilo,“ vyhlásil teraz Vincent a spustil ruku s husľami. „Musím poprosiť Ellen, nech mi znova zahrá tú skladbu, aby som sa ju naučil správne. Nechcem, aby sa chudák Beethoven obracal v hrobe. Keď sa tú skladbu naučím správne hrať, budem si ju môcť vychutnať a precítiť. A vy budete žasnúť, akým mám talent. Viete plávať?“
„Nie.“ Vedela toho žalostne málo.
„A chcete sa to naučiť?“
„Teraz?“
„Dúfam, že znova neprší?“ spýtal sa. „Amy aj Ellen boli presvedčené, že celý deň bude svietiť slnko.“
„Stále je pekne,“ ubezpečila ho. „Ale myslím, že sa trochu bojím vody.“
„O dôvod viac, aby ste sa naučili plávať,“ vyhlásil. „Na odľahlej strane ostrova sa dno zvažuje pomaly do jazera, aspoň Martin to tvrdil, keď sme tam raz boli na výlete. Voda je tam zrejme dosť plytká, takže sa nemusíte báť. Samozrejme, nejako sa budeme musieť dopraviť na ostrov. Viete veslovať?“
„Nie,“ zasmiala sa.
„Tak musím veslovať ja.“ S úsmevom odložil husle do puzdra a zaklapol ho. „To bude zaujímavé dobrodružstvo.“
„Zatvorím oči a zakryjem si ich rukami,“ povedala, „aby som nevidela pohromu, čo nám hrozí.“
„Aj ja,“ odvetil. „Poďme si vziať nejaké osušky.“
„A v čom budeme plávať?“ spýtala sa.
„Predpokladám, že by ste mohli plávať v košieľke,“ nadhodil, „ak sa bojíte, že uvidím priveľa. Ale korzet nechajte doma.“
Murko zoskočil z dvoj sedačky a sprevádzal ich do apartmánu - vždy trochu pobehol vopred, potom ich počkal. Usadil sa na najslnečnejšej podobločnici v ich obývačke a oni sa zatiaľ išli hore pripraviť.
Bol skutočne krásny deň. Skupina záhradníkov stavala popri cestičke k jazeru zábradlie z tepaného železa. Sophia chytila Vincenta pod pazuchu a vykročila s ním po trávniku, potom odbočili k lodenici.
„Cítite sa viac pánom svojho majetku ako predtým?“ chcela vedieť.
„Veru áno,“ ubezpečil ju. „Ach, viem, že moji ľudia sa vždy postarajú, aby som bol chránený pred všetkým, čo ohrozuje moju osobu, od zúrivých býkov po ďobúce kurence, ale trval som na tom, že chcem vedieť, čo sa deje na mojich gazdovstvách, a dal som sa tam zaviezť, aby som sa porozprával so svojimi nájomcami. Ešte vždy sa cítim hlúpo, keď im kladiem otázky, na ktoré sú jasné odpovede, ale budem ich ďalej klásť. Iba tak sa dostanem do bodu, keď ich už nebudem musieť klásť. Stane sa zo mňa veľmi nudný zemepán, Sophie, ktorý sa nebude vedieť rozprávať s hosťami o ničom inom, len o cene obilia alebo o najnovšom spôsobe strihania oviec.“
„Existuje nejaký novší spôsob?“ spýtala sa.
„Netuším.“
Obaja sa zasmiali.
„Pani Jonesová ma požiadala, aby som sa stala čestnou predsedníčkou ženského krajčírskeho spolku,“ poznamenala. Pán Jones bol vikár.
„Nie!“ Zastal a naoko užasnuto pozrel na ňu. „Tak to je naozaj veľká pocta, Sophie!“
„Tuším si z toho robíte posmech,“ podotkla, „ale ja som si istá, že je to naozaj veľká pocta. Teda, skôr čosi ako podaná pomocná ruka. Poviem vám, že doteraz mi len málo ľudí podalo pomocnú ruku. Samozrejme, neviem, čo predstavuje to čestné predsedníctvo. Budem sa musieť spýtať. Ak to bude znamenať len to, že sa budú pýšiť mojím menom pred ženskými spolkami v iných dedinách, potom odmietnem. No ak chcú, aby som s nimi sedela v kruhu a šila, potom prijmem, hoci pokiaľ ide o moje krajčírske umenie, nemám sa veľmi čím chváliť. Ale nikdy som nemala priateľku. I keď nepredpokladám, že tunajšie ženy si ma budú chcieť privinúť na hruď. Určite si budú pochabo myslieť, že znamenám oveľa viac ako ony. Povedzme, že budem mať čosi ako priateľské známosti.“
Mala pocit, že trochu tára. Ale lady Trenthamová jej zopár ráz napísala a možno by sa mohla stať jej priateľkou, zrejme to však ešte chvíľu potrvá.
„Ach, Sophie, to mi je ľúto,“ vzdychol. „Ja mám aspoň Martina - áno, od detstva je to môj priateľ - a mám aj Klub tých, čo prežili, dokonca aj početných priateľov v Barton Coombs, ktorých som šesť rokov zanedbával. Neuvedomil som si, že vám nestačím.“
„Ach, to som...“ začala.
„Viem, že to ste nemali na mysli,“ namietol. „Ale veru aj ja sa domnievam, že by ste mi nestačili.“
Trochu sa jej to dotklo a zmocnilo sa jej sklamanie, že jej pripomenul, že nikdy nebudú pre toho druhého znamenať všetko a že napriek dobrým vzťahom nikdy nebudú priatelia, a už vôbec nie...
„Všetci potrebujeme priateľov alebo aspoň priateľských známych svojho pohlavia,“ vyhlásil. „Vzťahy s ľuďmi vlastného pohlavia sú vždy iné než s ľuďmi opačného pohlavia a mali by sme ich pestovať. Chcem tým len povedať, že chápem, ako to myslíte, a teším sa s vami, Sophie. V tom krajčírskom spolku sa budete určite cítiť dobre. A vaše ticho mi naznačuje, že každým slovom prehlbujem jamu, ktorú som si vykopal. Dúfam, že som sa vás nedotkol.“
„Nie, pravdaže nie,“ odvetila. „To ja som povedala, že chcem vstúpiť do krajčírskeho spolku, lebo potrebujem spoločnosť iných žien.“
Na chvíľu zavládlo ticho, ani jeden z nich sa nepohol.
„Ja sa teším z vašej spoločnosti,“ poznamenal. „Myslím, že spolu vychádzame celkom dobre, či nie?“
Tváril sa úzkostlivo.
Myslím, že spolu vychádzame celkom dobre...
Áno, to bola pravda. Smutne sa usmiala.
„Naozaj spolu vychádzame dobre,“ súhlasila. „Tak čo, skúsime sa podujať na to hrozné dobrodružstvo a sadneme spolu do člna? Alebo tu budeme stáť až do večera?“
„Ach, rozhodne sadnime do člna.“ Znova jej nastavil rameno. „Buďte rada, že nemusíme prekonať celý oceán.“
„Mohli by sme objaviť nový svetadiel.“
„Atlantídu?“
„Alebo čosi úplne neznáme,“ odvetila. „Ale pre dnešok mi stačí, ak bezpečne dorazíme na ostrov.“ „Zverili ste sa do správnych rúk,“ uistil ju. „Nebojím sa o vaše ruky,“ podotkla.
Zasmial sa a obaja vykročili. Sophia mala slzy na krajíčku.

Sophia sa mala báť väčšmi, než sa bála vzhľadom na to, že nevedela plávať. Ale bola taká zaujatá pokynmi, ktoré vydávala, že celkom zabudla na nervozitu. Vincent vesloval energicky a zdatne, akurát, samozrejme, nevedel, kam vesluje. Spočiatku to nebolo dôležité, kým vesloval iba smerom k ostrovu, ale keď boli trochu ďalej na vode, Sophia zbadala, že na ostrove je malé mólo, kde by mali pristáť. Inde bol breh dosť strmý.
Napokon sa im podarilo šťastne dostať k mólu, Vincent vyliezol z člna, vzal jej lano z rúk a uviazal ho o stĺpik.
„Madam?“ Uklonil sa a nastavil jej ruku, za čo mu bola vďačná. Keď sa pokúšala vystúpiť na breh bez pomoci, čln sa desivo rozknísal.
„Ach božemôj,“ vzdychla. „A potom budeme musieť veslovať späť.“
„Budeme?“ Zdvihol obočie, zohol sa a šmátral po uterákoch. „Alebo by ste mohli domov aj doplávať, ak sa ukáže, že ste šikovná žiačka.“
Vzala mu osušky z rúk a chytila ho pod pazuchu. Paličku si nechal v lodenici.
„Predpokladám, že ten altánok postavili v podobe kostolíka, aby pôsobil malebne pri pohľade od domu,“ nadhodil, keď smerovali k nemu. „V každom prípade predchádzajúca kontesa alebo možno jej matka bola zbožná duša, aspoň mi tak povedali, a zmenila ten altánok na svätostánok. Bola katolíčka.“
Do kostola viedli dvere a na stenách boli farebné vitráže, vnútri bol kríž, sviece a na stolíku pod krížom stará modlitebná knižka viazaná v koži. Pri stolíku bola stolička a cez operadlo prevesený ruženec. Nič viac. Na viac tam ani nebolo miesto.
„Ktovie, či tá dáma vedela veslovať,“ poznamenala Sophia.
„Alebo plávať.“
„Iste mala verného vazala,“ usúdila Sophia, „ktorý ju sem priviezol, kedykoľvek chcela. Naši predkovia mali predsa vždy verných vazalov, či nie?“
„Ak žili v rozprávkach, tak mali,“ pripustil. „Ktovie, ako by sa Martinovi páčilo označenie verný vazal.“
Cez jedno okno prúdili dnu slnečné lúče, vrhali na všetko nádherné farebné svetlo.
„Trochu to tu páchne plesňou,“ podotkol.
„Áno,“ súhlasila. „Kde je tá plytká voda?“
Bola za kostolom na odľahlej strane ostrova, kde sa terén zvažoval do jazera miernejšie ako na bližšej strane. Ale Sophii sa to aj tak nepozdávalo.
„Možno by sme si mohli posedieť na brehu a opaľovať sa,“ nadhodila. „To veslovanie vyzeralo dosť vyčerpávajúco.“
„A vás možno takisto vyčerpalo, keď ste sa držali rukami bokov člna, až vám obeleli hánky, však?“
„Aj keby to bola pravda, nemohli ste to vidieť, ale nie je to pravda,“ odvrkla. „Čo robíte?“
Bola to pochabá otázka, lebo zrak jej slúžil dobre. Vyzliekal sa.
„Nijaké strachy.“ S úškrnom sa odvrátil. „Nechám si spodky, aby ste sa nemuseli červenať. A vy si môžete nechať košieľku.“
Otvorila ústa, že niečo namietne, a znova ich zatvorila. Zrejme ho nepresvedčí. Ak pôjde do vody on, pôjde aj ona. Koniec koncov on nevidí. Niekedy na to zabúda.
Vyzliekla sa do košieľky. Prečo sa cíti napoly vyzlečená oveľa hriešnejšie v prírode než v spálni? Tu ich predsa nemôže nik pozorovať. Aj keby ich niekto hľadal, nenašiel by ich.
Slnečné svetlo ho osvetlilo a zrazu vyzeral ako grécky boh - ozaj pochabá myšlienka! Ale keby aj mal na tele nejaký sval, ktorý nebol vypracovaný, nevidela ho. A predsa bol štíhly, krehký a nie veľmi vysoký. A to bolo jej šťastie.
Bol dokonalý.
„Mlčíte,“ podotkol. „Skrývate sa?“ Nie, len vás obdivujem. Podišla k nemu, vložila mu ruku do dlane. Čakala, že voda bude studená. Pripravila sa na šok. Ale bola...
„Je ľadová!“ zvolala.
„Zdá sa,“ súhlasil. „Až ma zamrazilo na členkoch. Ktovie, aké to bude, keď nám bude siahať po kolená a boky.“
Veľmi rýchlo to zistili. Dno klesalo prudšie, než sa zdalo. A bolo to tisíc ráz horšie. Sophia zhíkla.
„M-myslím, že b-by sme sa m-mali vrátiť na breh,“ drkotala zubami.
Nepustil jej ruku, len si druhou rukou chytil nos a ponoril sa do vody, na hladine mu plávali iba vlasy. Potom sa vynoril a potriasol hlavou. Sophiu ofŕkli kvapôčky ľadovej vody.
„Ach,“ vzdychol, „pod vodou je lepšie ako nad ňou. Alebo aspoň bude.“
Znova sa ponoril a vzápätí sa vynoril.
„Pod hladinou je príjemnejšie, verte mi,“ ubezpečoval ju. „To vám tak drkocú zuby?“
Sotva. Z celej sily ich zatínala.
„Doparoma s tým,“ zamrmlala, sklonila sa a ponorila sa, až cítila, ako ju nad hlavou zalieva voda.
Nato vystrelila von, prskajúc na všetky strany. „Klamár!“ zvolala. „Ste hrozný klamár!“ Len sa smial.
„Ponorte sa aspoň po krk,“ navrhol a chytil ju za druhú ruku. „Počkajte, kým si telo nezvykne na teplotu vody. Ach, Sophie, to je báječný pocit!“
Napriek chladu pozrela naňho. Vlasy mal prilepené na hlave, po tvári mu stekali kvapôčky vody, oči mal dokorán otvorené, doslova žiaril. Pôsobil tak bezstarostne! Srdce sa jej priam roztápalo.
Ponorila sa až po plecia. Už jej voda nepripadala taká ľadová. Na hladine tancovalo slnečné svetlo. Musí byť úžasné vedieť plávať.
„Poďte trochu hlbšie,“ navrhol. „Naučím vás splývať na vode.“
„Ach, bola by som rada, keby som dokázala splývať, ale obávam sa, že to neviem.“
Ale už len kvôli výrazu na jeho tvári šla hlbšie. Očividne si to vychutnával.
„Ach, vy neveriaca Tomáška,“ zamrmlal. „Ľahnite si na vodu, budem vás držať. Takto. Vystrite sa na vode, položte si na ňu hlavu aj ramená. A teraz sa uvoľnite. Nepustím vás. Oddychujte. Predstavte si, že ste ľahulinký matrac.“
Zdalo sa jej neuveriteľne ťažké uvoľniť sa, keď vedela, že pod ňou je len voda - a jeho ruky. Ale bol to naozaj príjemný pocit. Verila tým rukám aj jeho slovu, že ju nepustí.
Oči mala pevne zažmúrené.
„Nie ste celkom uvoľnená,“ povedal.
Nuž čo, svaly držali oči pevne zatvorené. A zistila, že aj brušné svaly má zovreté.
Otvorila oči a mierne pootočila hlavu. Hlavu skláňal nad ňou a...
Božemôj, tuším ho ľúbim.
Ohromene naňho hľadela - a uvoľnila sa.
Samozrejme, že ho ľúbi. Zachránil ju, oženil sa s ňou. Je krásny, milý a láskavý. Bolo by veľmi zvláštne, keby ho neľúbila. Nebolo to nič prekvapujúce.
A nič sa tým nemenilo na veci.
Akurát srdce ju trochu väčšmi zabolelo.
„Tak,“ povedal ticho, „to je ono. Dôverujte si. Dôverujte vode.“
Cítila, ako spod nej vytiahol ruky.
Oči upierala na jeho tvár. Nepotopila sa. A nepotrebovala jeho ruky. Nikdy nedopustí, aby ich potrebovala. Ani jeho, iba čisto z materiálnej stránky, lebo bez jeho podpory by hladovala. Ale z inej stránky nie. Možno po ňom túži, no je rozdiel medzi túžbou a potrebou.
Dokáže sa vznášať na vode aj sama.
Dokáže žiť sama.
Vznášal sa vedľa nej, rukou sa jej občas dotkol a ona hľadela na sýtomodrú oblohu, na ktorej plávalo len zopár nadýchaných bielych obláčkov.
Bol taký uvoľnený, taký krásny, až jej zovrelo hrdlo.
Obrátila hlavu, aby naňho pozrela, pritom sa napila vody a so špľachotom sa postavila na nohy. Voda jej siahala po bradu. Dostali sa ďaleko od brehu. Rozkašľala sa a zmocnila sa jej panika, potom zamierila na breh a ťahala ho za ruku.
„Mám dojem, že ste sa vznášali sama celých päť minút,“ poznamenal. „Ide vám to. Len čo sa naučíte splývať, plávať budete vedieť raz-dva.“
„Ale dnes nie,“ namietla. „Dovoľte, aby som si vychutnala úspechy po troškách.“
„Idem si zaplávať,“ oznámil, vrátil sa do hlbšej vody a mocnými zábermi plával od brehu.
Sophii voda siahala po kolená, a keď sa naňho dívala, takmer cítila, aký má z toho pôžitok.
Ale ako ten pochábeľ trafí naspäť? Dnes pri ňom nie je pán Fisk.
Vyšla z vody a prehodila si cez plecia osušku. Nesadla si ani od neho neodtrhla pohľad. Zatienila si oči pred slnkom a pozorovala manžela.

VINCENT SI NIEKOĽKO MINÚT bytostne uvedomoval, ako sa asi cíti divé zviera, keď unikne z klietky. Všetku uväznenú energiu si vybúril plávaním, vychutnával si slobodu a silu svojich svalov aj chladivý zázrak vody.
Samozrejme, eufória netrvala večne. Hoci najprv sa tešil, že pri ňom nie je ani Martin, netrvalo dlho a uvedomil si, aký bol ľahkovážny.
Kde je vlastne? Ako sa dostane späť na ostrov? Netušil, ako ďaleko plával ani ktorým smerom.
Prestal plávať a šliapal vodu. Dno necítil. Čo keď ho pochytí panika? Tá mu veľmi nepomôže a toto nebolo ako tie známe záchvaty, ktoré naňho prišli sčista-jasna a takmer bezdôvodne. Tá panika len hrozila. Mal sa čoho obávať. Mal ju však pod kontrolou.
Hlavou mu preblesla utešujúca myšlienka, že môže plávať, kým nenarazí na breh. Nebude vedieť, kde na brehu sa ocitne, ale mohol by aspoň vyjsť z vody a počkať, kým ho niekto nenájde. Koniec koncov vedeli, kam išiel.
Ale chuderka Sophia zostane uviaznutá na ostrove.
Cítil by sa ako hlupák - prinajmenej.
„Tu som!“ zakričala Sophia z dosť veľkej diaľky.
Problém bol v tom, že vonku človek nevedel presne určiť, odkiaľ hlas prichádza, najmä ak sa ozýval zďaleka.
„Tu som!“ zakričala znova.
Otočil sa tým smerom a plával.
„Doľava,“ zakričala a on zmenil smer.
Chvíľu to trvalo. Ale usmerňovala ho hlasnými pokrikmi, ktoré sa postupne zmenili na normálnu hlasitosť.
„Teraz by ste už mali dočiahnuť na dno,“ povedala napokon. „Zamierte doľava. Tu som!“
Nepodišla k nemu. Bol jej za to vďačný.
Vyplašil ju? Stavil by sa, že áno.
Keď už stál na pevnej suchej pôde, prehodila mu cez plecia osušku.
„Ach, už sa teším na deň, keď budem vedieť plávať aspoň spolovice tak dobre ako vy,“ poznamenala. „Musí to byť nádherný pocit.“
A predsa sa jej trochu chvel hlas.
„Ďakujem, že ste ma usmernili,“ odvetil. „Bez vašej pomoci by som možno doplával na druhý breh a blúdil by som ďaleko po parku.“
„Netúžila som veslovať domov sama,“ priznala. „Hoci je tu naozaj krásne, Vincent. Myslela som si, že za jazerom sú len stromy, ale oni ich museli vysadiť pre efekt, aby sa odrážali na hladine. A za nimi sú trávniky, aleja a letný dom. Je tu toľko miesta, že ani neviem, čo s ním. Vlastne mala by som jeden nápad.“
Ešte vždy sa jej triasol hlas. Vedela, že sa mohol dostať do problémov. A ona mu nemohla prísť na pomoc ani utekať po niekoho do domu.
„Ale čo?“ zatiahol, kým sa utieral. „A aký?“
„To vám nepoviem,“ vyhlásila. „Je to moje tajomstvo. Prekvapenie. Možno iba pochabosť, hoci myslím, že sa to dá urobiť.“
„Nenávidím prekvapenia, ak musím čakať, aby som sa dozvedel, o čo ide.“
Zasmiala sa. Uvedomil si, že si sadla na trávu. Roztiahol na zemi osušku a vystrel sa vedľa nej.
„Mrzí ma to, Sophie,“ povedal po chvíli.
„Čo vás mrzí?“
„Že som vám spôsobil strach,“ vysvetlil. „Nútil som vás, aby ste na mňa striehli jastrabím zrakom, zatiaľ čo ja som vyvádzal vo vode. Bolo to odo mňa nezodpovedné. Už sa to viac nestane.“
„Ach, pozor na sľuby,“ upozornila ho. „Možno ich budete musieť dodržať. Viem si predstaviť, ako ste sa cítili.“
„Naozaj?“ Obrátil hlavu k nej.
„Niektorí ľudia vylezú do hrozných výšok,“ povedala. „Niektorí ľudia bádajú na hrozných miestach. A robia to len preto, lebo nevedia odolať pokušeniu prekonať nebezpečenstvo alebo pokúsiť sa o nemožné. A vy niekedy neviete odolať túžbe prekonať slepotu alebo aspoň zatlačiť ju na chvíľu do úzadia.“
„Možno som si len chcel zaplávať,“ odvetil pokorne.
„Ach, a ja som vám držala prednášku,“ zasmiala sa.
Martin by ho neospravedlňoval. Vychrlil by naňho prúd slov, ani jedno lichotivé - a myslel by vážne každé jedno.
Po plávaní sa cítil výborne - no inak, než keď cvičil v pivnici. Bol akýsi ospalý. Cítil vôňu trávy a vody, a z diaľky, pravdepodobne z brehu, k nim doliehal štebot vtákov. Nablízku sa ozývalo bzučanie hmyzu. Zrejme okolo neho preletela osa. Alebo včela?
Sladký život.
Hrejivé prsty ľahunké ako pierko mu odhrnuli z čela mokré vlasy. Ani sa nepohol, kým ich neodtiahla. Sedela vedľa neho, zrejme sa naňho dívala.
Múdro som urobil, že som sa oženil, prebleslo mu mysľou. Pri nej si vždy vie oddýchnuť, uvoľniť sa. Páčili sa mu ich rozhovory, jej zmysel pre humor. Cítil sa s ňou príjemne, páčila sa mu a veril, že on sa páči jej. Rád sa s ňou miloval.
Či len bolo od neho pochabé, ak si myslel, že sny, ktoré snívali ako slobodní a nie práve najšťastnejší ľudia, pretrvajú v manželstve, ktoré im prinášalo veľké uspokojenie.
Dúfal, že tie sny sú nadobro mŕtve a už nikdy o nich nebude reč.
Obrátil hlavu k nej, načiahol sa za jej rukou. Nahmatal nahé kolená - uvedomil si, že kľačí pri ňom a hľadí naňho.
Prečo?
„Sophie,“ zamrmlal.
Vzala mu ruku do dlaní.
Čosi zatienilo slnko na jeho tvári a vtedy ho pobozkala.
Nevedel si ani predstaviť, že by na svete jestvovali sladšie ústa, ako mala Sophia. Objal ju a ona mu položila dlane na plecia. Chvíľu sa lenivo bozkávali, ich jazyky sa navzájom skúmali, zuby zľahka narážali do seba, vychutnávali si jeden druhého.
„Mm,“ zamrmlal.
„Mm,“ súhlasila.
„Predpokladám,“ nadhodil, „že zopár lokajov aj všetci moji záhradníci teraz stoja na brehu jazera a vychutnávajú si predstavenie.“
„Nie je tam ani živá duša,“ ubezpečila ho. „Museli by sa pretlačiť cez džungľu naproti nám a za chrbtom máme altánok.“
„Takže tu máme súkromie?“
„Áno,“ dotkla sa mu ústami pier, „úplné súkromie.“
Už si chcel stiahnuť spodky, ale znova kľačala vedľa neho, prsty strčila pod pás a stiahla mu ich. Nadvihol boky a celkom mu ich vyzliekla.
Kedy nabrala takú odvahu?
Sklonila sa k nemu a pobozkala ho na pupok. Potom sa posúvala vyššie a vyššie, až ho znova bozkávala na pery. Veru mmm!
„Na zemi to bude pre vás tvrdé, Sophie,“ poznamenal. „Poďte hore.“
Trochu zahanbene si uvedomil, že nemá veľmi dobrodružného ducha. Ich milovanie sa mu nikdy nezdalo rutinné ani monotónne, každý styk bol iný ako ten predchádzajúci. A predsa vždy ležala na chrbte. On bol zakaždým navrchu. Zrejme nikdy nezíska cenu pre najinovatívnejšieho milenca na svete.
Pritiahol ju na seba, a keď si naňho ľahla, drobná, vyhriata od slnka, voňala jazernou vodou a letnou horúčavou. Znova ju pobozkal a prešiel jej rukami na zadok, roztiahol jej stehná. Nemala dlhú košieľku. Nemá na sebe nič?
Zohla kolená a zdvihla sa na nich. Pritom nadvihla aj telo, takže teraz kľačala obkročmo nad ním.
Mal pocit, akoby niekto priložil zopár polienok na slnku, aby silnejšie pálilo. Ešte väčšmi stvrdol, ak to vôbec bolo možné. Zohol kolená, zaprel sa nohami do trávy. Ruky jej položil na boky, aby ju nasmeroval.
Ale ona sa ho už dotýkala, prstami oboch rúk po ňom prechádzala tak zľahka, až mal pocit, že zošalie. Zaboril hlavu do trávy a prenechal vedenie jej.
Nasmerovala ho do seba a skĺzla naňho jediným ráznym hladkým pohybom. Bez váhania do nej vnikol.
Hrdelne zastonala.
Zdvihla sa, zaprela sa prstami na nohách a vzápätí zase klesla dolu - ten pohyb znova a znova opakovala, až na ňom jazdila plynulo, rázne a rytmicky. Zapojila do krúženia aj vnútorné svaly a po chvíli krútila bokmi do rytmu.
Toto je Sophie? Jeho Sophie?
Bol taký tvrdý, až to bolelo, no o chvíľu si už bolesť nevšímal, tá rozkoš bola neopísateľná. Bola horúca, vlhká a pulzovala okolo neho.
Pohyboval sa do rytmu s ňou, až kým necítil, že stratila rytmus a siaha po niečom, čomu sama nerozumie. Pevnejšie ju chytil za boky a jazdil s ňou hore-dolu. Napla sa, vykríkla a zosypala sa naňho. Vzápätí dosiahol aj on vyvrcholenie a vypustil semeno.
Ona bola ešte vždy na kolenách. Prešiel jej rukami na pás a stiahol ju, aby si ľahla naňho. Vystrel jej nohy vedľa svojich. Zaboril jej prsty do vlasov, pritisol si jej tvár na plece.
Bože dobrý!
„Šťastná?“ spýtal sa.
„Mmm,“ zamrmlala mu do pleca.
Na chvíľu zadriemali, ale potom sa prebudil a necítil sa veľmi pohodlne. „Sophie?“ „Mmm?“
„Sme hrozne rozhorúčení a spotení, však?“ spýtal sa.
Telá mali celé vlhké.
„Mmm.“
„Tak teda hor sa, žena, zaveďte ma k vode.“
Keď boli po pás vo vode, ošpliechal ju aj ona jeho. Samozrejme, mala výhodu, že naňho mohla presne namieriť. Na druhej strane on bol schopný plávať pod vodou a podraziť jej kolená, takže spadla do vody a prskala na všetky strany.
Potľapkal ju po chrbte, objal ju okolo pliec. „Prežijete to?“ zažartoval.
„Ak prestanem kašľať, tak možno,“ znova sa rozkašľala. „Čo som vypila celé jazero?“ „Neviem, nevidím,“ odvetil.
„Ale cítite.“ Podrazila mu nohou kolená, keď to najmenej čakal, a presvedčil sa na vlastnej koži, že nevypila celé jazero.
Keď sa vynoril, smiala sa - dosť škodoradostne, vôbec ho neľutovala.

Slečna Debbinsová bola priam zázračná učiteľka hudby. Po dvoch hodinách hudobnej teórie a po tom, čo Sophia cvičila na klavíri hodinu denne, usilovná žiačka pochopila význam notových čiar, symbolov, guliek a notičiek s chvostíkmi. Ba čo viac, bola schopná zahrať tie tóny na klávesoch, dokonca hrať oboma rukami. Spočiatku sa jej to zdalo nemožné, keď mala každá ruka hrať čosi iné, ale nakoniec to zvládla, hoci hrala len najjednoduchšie cvičenia.
Slečna Debbinsová navyše mala veľkú trpezlivosť a pomáhala Vincentovi pri cvičení na harfe - podarilo sa mu natoľko zdokonaliť, že niekedy zahral jednoduché melódie bez jedinej chybičky.
Sophia si však veľmi rýchlo uvedomila, že hra na klavíri sa nikdy nestane jej veľkou láskou. Vydržala najmä preto, lebo jej chýbali zručnosti, ktoré sa očakávajú od dámy. A pretože hudobný nástroj vydával krásny, harmonický zvuk, ak sa na ňom hralo správne, a zvuk bol pre jej manžela veľmi dôležitý.
Jej najväčšia láska mu nikdy neprinesie potešenie, hoci bol rád, keď o tom hovorila. Jej najväčšou láskou navždy zostane kreslenie.
Slečna Debbinsová priviedla z bratovho domu mladšiu ovdovenú sestru, ktorá sa rozhodla, že bude žiť s ňou. Agnes Keepingová bola maliarka. Najradšej maľovala akvarely a jej obľúbenou témou boli lúčne kvety. Sophii sa jej výtvory veľmi páčili, Agnes zas obdivovala Sophiine karikatúry a smiala sa nad ilustráciami k rozprávkam, najmä keď si prečítala tie príbehy. Sophia jej vysvetlila, že ich vymýšľajú s Vincentom, iba rozprávku o drakovi a myške nevymysleli spolu, autorom bol iba on.
„Máte s manželom úžasný dar,“ vzdychla Agnes. „Škoda, že tieto obrázky uvidia iba netere a synovci lorda Darleigha a iba oni počujú tie príbehy. Tuším ste spomínali, že o týždeň sa vrátia domov, však? Tie vaše knižočky by mal niekto vydať.“
Sophia sa natešene zasmiala.
„Mám bratanca,“ pokračovala Agnes. „Teda, v skutočnosti je to bratanec môjho nebohého manžela. Žije v Londýne a... No, ak dovolíte, napíšem mu. Smiem?“
„Prirodzene.“ Sophia zatvorila svoje zošitky. Agnes jej nevysvetlila, prečo by sa mal jej príbuzný o ne zaujímať, a nespýtala sa jej na to. Keď Agnes odchádzala domov, Sophia jej zverila príbeh o Berthe a Danovi.
Agnes sa stala jej prvou ozajstnou priateľkou.
A dámy z krajčírskeho spolku sa stali jej prvými priateľskými známymi, hoci Sophiu trochu odstrašovalo, že všetky bez výnimky narábali ihlou oveľa lepšie ako ona. Zdalo sa jej však, že práve tým si získala ich priazeň, lebo všetky sa priam pretekali, len aby jej pomohli, chválili ju, ako sa snaží, a pod ich odborným dohľadom sa skutočne zlepšila.
Vtedy popoludní, keď sa plavili na ostrov, mal Vincent pravdu. Skutočne každý potrebuje priateľov vlastného pohlavia.
Aj on sa začal zbližovať so susedmi. Pán Harrison, o pár rokov od neho starší - jeho manželka bola členkou krajčírskeho spolku - si raz vyšiel s Vincentom a inými džentlmenmi na rybačku a podarilo sa im vymyslieť spôsob, aby aj on mohol chytať ryby. Potom začal pán Harrison chodievať k nim, čítal Vincentovi noviny - vždy si spolu posedeli, diskutovali o politike a ekonomike.
Niežeby sa Sophia s Vincentom odcudzili. Často sedávali večer spolu v súkromnej obývačke, niekedy sa šli spolu prejsť do parku alebo cvičili v hudobnom salóne. Raz si šli spolu aj zajazdiť, hoci vtedy neboli sami. Hlavný koniar dozeral na Sophiu a pán Fisk jazdil vedľa Vincenta. Ale bola to krásna spomienka - Vincent bol šťastný a bezstarostný a ju tešilo, aká je odvážna, hoci Vincent akoby mimochodom poznamenal, že ak pôjdu trochu pomalšie, budú sa pohybovať dozadu.
Sophia sa raz popoludní vracala zo stretnutia krajčírskeho spolku, keď zrazu uvidela pána Fiska, ako ide zo stajne sám do domu. Pravdepodobne sa bol pozrieť na výcvik ovčiarskeho psa Bruna vo výbehu. Keďže pes bol takmer celkom vycvičený, pán Croft k nim chodil každý druhý deň a pes s Vincentom už boli na seba takí zvyknutí, že sa dokázali pohybovať ako zladená dvojica. Sophiu akurát trochu sklamalo, že pán Croft im veľmi prísne prikázal, aby psa nevnímali ako rodinného maznáčika, aby ho nehladkal nikto okrem Vincenta, aby ho ani nikto nepovzbudzoval a aby sprevádzal len Vincenta.
Bolo to pochopiteľné. Keby psa rozptyľovali, zabávali, nemohli by sa spoľahnúť, že by za každých okolností slúžil ako Vincentov zrak.
Pán Fisk kývol hlavou na pozdrav Sophii a bol by sa najradšej ponáhľal do domu, no stihla prísť k nemu skôr.
„Pán Fisk,“ zakričala naňho. „Počkajte, prosím vás.“
Nevedela, či ju má alebo nemá rád. Pravdupovediac, trochu sa ho bála, hoci nie nejako telesne. Nikdy by jej neublížil ani by o nej nerozprával neúctivo. Ale zvyk je železná košeľa. Samozrejme, bol Vincentovi oddaný a spočiatku ju nepovažoval za vhodnú nevestu pre svojho pána a priateľa. Netušila, či sa jeho city k nej zmenili. Nezáleží mi na tom, vravela si v duchu, hoci v skutočnosti jej na tom záležalo.
Zdvihol obočie a zastal.
„Pokračuje to dobre?“ spýtala sa. „Teda - s Brunom?“
„Croft si myslí, že tu skončil, mylady,“ odvetil. „Jeho lordstvo bolo teraz na prechádzke pri jazere úplne samo, len so psom, a ani raz sa nechytilo zábradlia.“
„Takže to zábradlie je zbytočné?“ chcela vedieť.
„Nie, mylady,“ pokrútil hlavou. „Všetko, čo môže jeho lordstvu nejako pomôcť, aby sa cítilo slobodne, je užitočné a nebolo by múdre, keby sa lord Darleigh spoliehal iba na jedného človeka alebo vec. Ľudia môžu zomrieť. Aj psy. Zábradlie môže spadnúť.“
„Len som vás chcela požiadať o radu,“ nadhodila.
Ostražito na ňu pozrel.
„Keď už dokončili cestičku,“ začala, „budú pracovať na očistení lesného chodníčka, aby bol pre môjho manžela bezpečný a voňavý. Hlavný záhradník navrhol, ktoré bylinky, kríky a stromy tam bude vhodné vysadiť. Ale zišlo mi na um ešte čosi, čo je možno pochabé a nepraktické. Každý, kto to bude počuť, ma možno vysmeje. Vy mi povedzte, či sa vám to zdá hlúpe.“
Zahryzla si do spodnej pery, ale on nič nepovedal, len uprene hľadel na ňu. Bol až desivo veľký a statný.
„Na východnej strane parku nie je dokopy nič, iba trávnik sa ťahá aj tri kilometre. A na južnej strane lesy nesiahajú až k východnému múru. Je tam aspoň kilometer nevysadenej pôdy. Na severe kopce takisto nesiahajú až po múr. Za nimi je dosť široký pás rovnej zeme. Keby ste vyrazili na juhu, mohli by ste ísť popri múre až do severozápadného rohu, a pritom by ste nenarazili na nijakú prekážku. To je takmer osem kilometrov.“
Vedela to. Keď za jedného daždivého popoludnia Vincent sedel v pracovni so svojím správcom a jeho sestrám sa nechcelo ísť na prechádzku, prešla tú vzdialenosť sama.
„Mylady...?“ Tváril sa zmätene.
„Jazdecká dráha nie je celkom rovná, však?“ spýtala sa. „Keď kone bežia preteky, dokážu vyberať zákruty aj bez pokynu. Nerútia sa stále rovno a nevrážajú do ohrady, však?“
„Ak tie zákruty nie sú priveľmi ostré.“ Mračil sa. „To máte na mysli, mylady?“
„Áno,“ prikývla. „Je to podľa vás možné, pán Fisk? Mohol by jazdiť dosť dlhú trasu bez akéhokoľvek nebezpečenstva. Mohol by dokonca cválať. Samozrejme, keby bola po oboch stranách dráhy ohrada, mohol by bez zastavenia precválať celých osem kilometrov. Šestnásť, ak rátame aj spiatočnú cestu.“
Hľadel jej rovno do očí, ale z výrazu jeho tváre nevedela nič vyčítať. V tom smere bol typický sluha.
„Je to hlúpy nápad?“ Znova si zahryzla do pery.
„Spýtali ste sa jeho?“ chcel vedieť.
Pokrútila hlavou. „Zatiaľ nie.“
„Záhradníci to nedokážu urobiť sami,“ podotkol zamračene. „Na to bude treba viac robotníkov. Bude to stáť majetok.“
„On má majetok.“
Na okamih sa zdalo, akoby sa chcel usmiať. Nato ju prekvapil. „Ľúbite ho?“ spýtal sa zrazu takmer drsne.
Aká nevhodná otázka! Ale ani jej na um nezišlo vyčítať mu to alebo cítiť sa urazene. Otvorila ústa, že odpovie, a znova ich zatvorila.
„Je to môj manžel, pán Fisk,“ odvetila napokon.
Prikývol. „Mne sa zdá, že sa to dá urobiť,“ povedal. „Ale čo už ja o tom viem? Pripadá mi to obrovský plán. No zrejme by ste mu splnili sen.“
„Ďakujem,“ odvetila iba.
Prudko sa zvrtla k stajniam a nechala ho tam stáť. Len za ňou hľadel. Zmiatlo ju to. Čakala, že ju bude považovať za hlúpu.
No zrejme by ste mu splnili sen.
Zdalo sa, že výcvik psa sa skončil. Vincent a pán Croft stáli na odľahlej strane stajne a zhovárali sa. Bruno, čiernobiely ovčiarsky pes, stál v pozore pri Vincentovi, ktorý držal v ruke krátku vôdzku. Pána Crofta nebolo vidieť, bolo len počuť, ako hovorí: „... to zábradlie bol nápad vašej pani manželky. Aj tento pes. A teraz chce kvôli vám upraviť lesný chodníček a takisto ho ohradiť zábradlím.“
„Mám veľké šťastie,“ odvetil Vincent a Sophia s úsmevom spomalila krok.
„Máte plný dom dám, ktoré dbajú na všetko, čo potrebujete,“ povedal pán Croft. „Ktorý muž by vám nezávidel, mylord?“ Srdečne sa zasmial.
„Veru,“ Vincent sa zasmial s ním. „Vždy som bol pod dohľadom žien. A teraz na mňa dozerá aj manželka. Ale postupne sa oslobodzujem. Alebo, ak mám byť spravodlivý, moja manželka vymýšľa spôsoby, ako ma oslobodiť.“
Vtedy Sophia ľutovala, že spomalila, lebo chcela o sebe počuť pekné slová.
A teraz na mňa dozerá aj manželka.
Ale postupne sa oslobodzujem.
Nepovedal, že ju neznáša. Naopak - pripísal jej zásluhu za to, že mu dala slobodu pohybu.
Urobila to úmyselne. Na začiatku sa mu len chcela odvďačiť za všetko, čo pre ňu urobil, a hľadala spôsoby, ako mu uľahčiť život v slepote.
Podarilo sa jej to až pridobre?
Ach, nechcela myslieť na tú nemožnú dohodu, ktorú uzavreli. A on jej aj povedal, aby na to nemyslela. Ale to ešte neznamená, že neexistuje, však? On očividne ešte vždy túži po slobode.
„Príjemné popoludnie, mylady,“ pozdravil ju pán Croft, keď prišla na dohľad. S úsmevom zdvihol klobúk, uklonil sa.
Vincent k nej obrátil tvár a srdečne sa usmial. „Sophie?“ oslovil ju. „Ako sa vám páčilo na stretnutí krajčírskeho spolku?“
„Veľmi,“ odvetila. „Júlia Stockwellová priniesla svoje novorodeniatko, a kým sme šili, vzdychali sme, aká je tá malá rozkošná. Prečo majú deti na ľudí taký účinok? Myslíte, že príroda sa chce postarať, aby ich nezanedbávali? Ako sa máte, pán Croft? A čo tá popálená ruka pani Croftovej? Už je to lepšie?“
„Ešte vidieť tú popáleninu, mylady,“ odvetil, „no zdá sa, že už to tak veľmi nebolí. Ďakujem za opýtanie. Poviem jej, že ste sa na ňu pýtali. Mali ste vynikajúci nápad, mylady. Tento pes zaviedol mylorda bez nehody až k jazeru a späť. A pritom je veľmi mladý.“
„Mám dojem, pán Croft,“ poznamenala, „že keď ste sa označili za najlepšieho cvičiteľa psov v okrese, ani trochu ste nepreháňali.“
„Ďakujem, mylady,“ usmial sa. „A dnes pes s výcvikom končí.“
„Veru,“ ozval sa Vincent, „už nebudete brať moje oči so sebou, pán Croft. Potrebujem ich tu.“
Pán Croft šiel do stajne po svojho koňa zapriahnutého do bričky a Sophia s Vincentom vykročili k domu. Nikde nevidela jeho paličku. Iba Bruna pri nohe. Sophie nechytila manžela pod pazuchu ako zvyčajne.
Moje oči.
„Sophie,“ načiahol sa za jej rukou, „ako sa vám mám poďakovať?“
„Za to, že som vám povedala o Lizzie a jej psovi?“ spýtala sa. „Ale prečo by som si to nechala pre seba?“
„Aj za to, že ste dali urobiť cestičku k jazeru,“ dodal. „A čoskoro bude upravený aj lesný chodníček. Vraj tam budú voňavé bylinky a stromy, však? Čí to bol nápad?“
„Tie stromy som navrhla ja, ale na bylinky som nepomyslela. No bude to tam s nimi skvelé. Myslím, že sa vám tie prechádzky budú páčiť. A mám ešte jeden nápad,“ dodala s ťažkým srdcom. „Poviem vám o ňom neskôr.“
„To veľké tajomstvo, o ktorom ste hovorili pri jazere?“
„Pán Fisk si myslí, že je to dobrý nápad,“ podotkla.
„Martin?“ Obrátil k nej hlavu. „Rozprávali ste sa s ním?“
„Len pred chvíľou.“
„To som rád,“ usmial sa. „Viete, podľa neho ste pre mňa dobrou ženou. Keď to povedal prvý raz, až sa mi zdalo, že to hovorí proti vlastnej vôli. Ale už nie. Schvaľuje moju voľbu a myslí si, že som urobil správne, keď som sa s vami oženil.“
„Ach,“ vzdychla, ale tá pochvala jej nezlepšila náladu.
Je len ďalšou ženou v jeho živote. Svoju matku, starú matku a sestry ľúbi a zdalo sa jej, že ju má rád. Ale aj tak - bola len ďalšia žena, ktorá stojí medzi ním a sebestačnosťou, po ktorej túžil.
Pri schodoch zastala, a keď zastal aj Vincent, pes sa obrátil, zaviedol ho k spodnému schodu, zastal a vyviedol ho hore.
„Pôjdeme do salónu, však?“ spýtal sa Vincent, keď boli vnútri. „Bude sa podávať čaj? Dúfam, že sme ho nezameškali, alebo áno?“
„Nie,“ ubezpečila ho Sophia. „Dala som pozor, aby sme sa vrátili načas. Dnes sú všetci doma. Keď odídu, budú nám tu chýbať.“
„Myslím, že všetkým odľahlo, ale sú aj sklamaní,“ vyhlásil. „Odľahlo im, že ste manželkou, akú pre mňa vždy chceli, a sú sklamaní, že už ich nepotrebujem, aby mi organizovali život.“
Nie, teraz to bude namiesto nich robiť Sophia.
Pán Croft strávil uplynulé dva dni s Brunom v dome a cvičil ho, aby vedel zaviesť Vincenta do všetkých izieb, kam chodieval najčastejšie. Teraz ich viedol cez halu hore po schodoch do salóna, kde ich čakalo búrlivé privítanie. Boli tam všetci vrátane piatich detí, všetky v rozmedzí dvoch až piatich rokov. Ellenina Caroline a Ursulin Percival sa hrali s Murkom - Sophia im ešte predtým dovolila, aby si ho vzali z ich obývačky, lebo mu nikdy neprekážalo, ak ho objímali, naťahovali a nosili ako najvzácnejšiu hračku.
Teraz sa Murko prudko posadil a ostražito pozrel na Bruna, prehol chrbát a chystal sa zasyčať. Bruno naňho opovržlivo pozrel a bez slova uzavreli dohodu ako včera, keď sa tie dve zvieratká stretli po prvý raz - ty sa drž čo najďalej odo mňa a ja sa budem držať čo najďalej od teba.
Sophia sa usadila na dvojsedačku a Vincent vedľa nej.
Jeho matka sa zdesila pri predstave, že všade ho bude vodiť pes bez ľudskej pomoci, a veľmi jasne dala najavo, že je proti tomu. Zdalo sa jej, že Sophia berie bezpečnosť jej syna na ľahkú váhu. Ale včera videla psa v dome v akcii a dnes popoludní pravdepodobne pozerala cez okno s Vincentovou starou matkou.
Vtedy vyliezla Vincentovi na kolená Ellenina dvojročná Ivy a Vincent jej dal na hranie vreckové hodinky na retiazke. Sophiu dojímalo, že ich stále nosí, hoci nevidí.
„Ach,“ ozvala sa Vincentova matka, keď slúžka priniesla podnos s čajom, „dostali ste list, Sophia. Dala som vám ho do obývačky.“
Sophiu vždy vzrušilo, keď dostala list. Predtým ako sa vydala, nedostávala listy, a ani teraz sa to nestávalo často. Ale napísala jej pani Parsonsová z Barton Coombs, že jej teta, sir Clarence a Henrietta odišli na zvyšok sezóny do Londýna. A zopár ráz jej napísala lady Trenthamová, raz lady Kilbournová, ba raz dokonca aj odmeraná lady Barclayová - tá sa vrátila do Cornwallu, kde žila.
„Ďakujem,“ usmiala sa. Prečíta si list neskôr. Potom si dopraje malé potešenie, sadne si k písaciemu stolíku v obývačke a odpovie na list.
„Murko trochu pribral,“ poznamenala, keď sa napila čaju. „A kožúšok má teraz krásne lesklý, hladký.“
„Aj vy ste pribrali, Sophia,“ podotkol Anthony.
„Anthony!“ Amy pozrela na strop. „Presne toto túži počuť každá žena.“
„Nie, nie,“ ubezpečil ju, „nechcel som povedať, že ste tučná, Sophia, len už nie ste taká vycivená, ako keď ste sem prišli. Tvár sa vám pekne vyplnila. Pristane vám to. Ale teraz už budem držať jazyk za zubami, aby mi ho Amy nevyrezala.“
Vincent sa uškrnul smerom k nej, jeho stará matka s úsmevom prikývla a žmurkla na Sophiu. Jeho matka sa takisto usmiala a prikývla.
Je to také očividné, hoci jej sa nezdalo, že pribrala? Veď je vydatá len dva mesiace. Ale bezpochyby to bola pravda. Počula o tom hovoriť ženy v krajčírskom spolku a mala všetky symptómy, ak je to správne slovo, keď nejde o chorobu.
Pozrela si na ruky a len dúfala, že sa nečervená ako pivónia. Zrazu jej prišlo ľúto. Hoci Vincent bude určite rád, že možno bude mať dediča, v skutočnosti nechcel byť viazaný manželkou a dieťaťom. Nikdy to nechcel. Aspoň zatiaľ. A o jednom neuvažovali. Ak sa dohodnú, že nastal čas, aby žili odlúčene, kto si nechá dieťa?
 Mala podozrenie, že napokon predsa len zostanú spolu, no sotva budú šťastní. Niežeby súčasťou ich dohody bolo šťastie. Tak teda spokojní. Nebudú žiť dokonale spokojní.
Murko sa schúlil vedľa Sophie na dvojsedačke a Percival jej sadol na kolená, aby mohol drobnou rúčkou hladkať kocúrika.
Sophia sa naňho usmiala a v hrdle pocítila slzy.

VINCENTOVE SESTRY A ICH RODINY sa mali čoskoro vrátiť domov a stará matka sa chystala v jeseni vrátiť do Bathu. Chýbali jej priateľky a tamojší život.
Z rovnakých dôvodov Vincentova matka vážne premýšľala, že sa vráti do Covington Housu v Barton Coombs. Určite sa jej podarí presvedčiť pani Plunkettovú, aby šla s ňou.
Vincentovi bude smutno, keď budú odchádzať. Mal svoju rodinu úprimne rád a teraz o to väčšmi, že už nestriehli na každý jeho pohyb a nenástojili, že všetko urobia zaňho.
Prijali Sophiu do rodiny a veril, že si ju obľúbili. Jeho matka sa pochvalne vyjadrovala o všetkom, čo preňho za tie dva mesiace urobila, hoci o psovi stále pochybovala.
Bude mu za nimi smutno, ale bude sa aj tešiť. Budú môcť znova žiť vlastným životom a nebudú sa musieť každú chvíľu strachovať oňho, a on zostane so Sophiou sám. Ešte pred svadbou jej povedal, že podľa neho im bude spolu príjemne, a aj tak bolo. Teda, aspoň jemu bolo príjemne a zdalo sa mu, že ona si takisto vychutnáva život s ním.
Dúfal, že takto príjemne spolu prežijú celý život. Veľmi v to dúfal. Hoci bol čoraz nezávislejší - vďaka manželkiným nápadom -, nevedel si celkom predstaviť život bez Sophie. Tá myšlienka sa mu zdala taká neznesiteľná, že si ju radšej nepripúšťal.
· ten večer, keď Croft vyhlásil, že Brunov výcvik sa skončil, sedeli spolu vo svojej obývačke na dvojsedačke. Kocúrik ležal pri manželkiných nohách, chvost mal skrútený na Vincentových nohách. Bruno sedel vedľa dvojsedačky, tesne pri ňom. Rukou sa mohol dotknúť jeho hlavy. Počul, ako si pes sťažka vzdychol, a uložil sa spať. Vincent stále nechápal ten zázrak. Takmer akoby sa mu vrátil zrak. No, možno nie celkom, ale určite sa môže pohybovať oveľa slobodnejšie.
· tej chvíli však nepremýšľal ani o psovi, ani o svojej nezávislosti. Počúval Sophiu - čítala mu z knihy Henryho Fieldinga Joseph Andrews tak ako posledné dva týždne. Keď dočítala kapitolu, odložila knihu.
„Žiť v dome s veľkou knižnicou je takmer ako žiť v raji,“ vzdychla.
„Možno by som sa aj ja cítil ako v raji,“ podotkol, „keby ma netrápilo neodhalené tajomstvo.“
„Aha, to. Ale už to nebude tajomstvo.“ Zaváhala. „Možno sa vám to bude zdať pochabé alebo vtieravé. Uvažovala som, že by sme pri východnom a severnom múre parku mohli vybudovať dostihovú dráhu. Terén by mal dokonalý povrch, po oboch stranách by bola ohrada a v rohoch by sa stáčala postupne, aby to kôň zvládol aj bez vedenia. Dráha by bola takmer osem kilometrov dlhá a vy by ste po nej mohli nielen klusať, ale aj cválať. Keby ste chceli, mohli by ste tam chodiť aj behať s rukou na ohrade. Alebo s Brunom. Ten bude bezpochyby rád behať. Tam by ste mohli mať slobodný pohyb.“
Najprv sa takmer zasmial. Absurdné! Grandiózny nápad. Iba Sophie...
Ale nezasmial sa. V duchu si tú dráhu predstavil. Takmer osem kilometrov. Bez prekážok. Dráha by bola upravená tak, aby koňa nebolo treba viesť. A mohol by tam aj behať. Mal by neobmedzený pohyb celé kilometre. Do tváre by mu vial svieži vietor. Sloboda.
„Pre záhradníkov by to bola ťažká úloha,“ pokračovala. „Bude treba najať robotníkov. A záhradného architekta. Prípravné práce pravdepodobne potrvajú dosť dlho a bude to finančne nákladné.“
Preglgol a oblizol si pery.
Priam cítil, ako uháňa na koni - sám. Najprv klusom, potom cvalom. Celých osem kilometrov. Priam cítil, ako rytmicky beží a po ôsmich kilometroch vyčerpane zastane. Možno až po šestnástich, ak sa zvrtne a pobeží rovno späť. Alebo možno bude iba rezko kráčať bez strachu, kam ho zavedie ďalší krok.
Je slepý už šesť rokov. Prečo až teraz...?
Preto, lebo až teraz stretol Sophiu. Tá jej bujná predstavivosť neslúži iba na jalové fantazírovanie.
„Pán Fisk sa vyjadril, že je to dobrý nápad,“ dodala zvláštne bezvýrazne a Vincent si uvedomil, že nevyslovil svoje myšlienky nahlas. „Ale vy si to možno nemyslíte. Možno sa vám zdá, že vás až priveľmi dirigujem.“
S úsmevom obrátil hlavu k nej. „Budete tam jazdiť so mnou, Sophie?“ spýtal sa. „Mohli by sme si so sebou vziať piknikový košík, lebo na polceste budeme musieť zastať, aby sme sa potúžili.“
„Ach, vy jeden!“ zvolala. „To od vás nebolo pekné. Nejazdím až tak pomaly.“
„Naučím vás jazdiť ako víchor,“ sľúbil jej.
„Myslíte, že je to smiešny nápad?“ spýtala sa. „Alebo mám až priveľa nápadov? Mala by som sa starať radšej o svoje záležitosti?“
Hovorila zvláštne neisto. Myslel si, že cez to sa už dostala.
„Žasnem, kam chodíte na tie nápady,“ priznal.
„Celý život som mohla iba pozorovať a nikdy som nemohla nič urobiť,“ odvetila. „Musím si vynahradiť dvadsať rokov nečinnosti.“
„Pánboh chráň a zavaruj!“ zvolal. „Ešte mi zostrojíte stroj na lietanie, ktorý sa bude riadiť sám a potrafí aj domov.“
„Ach, Vincent, to by už bolo naozaj prehnané!“ zvolala. „Ale mohli by sme o tom vymyslieť zopár zaujímavých rozprávok. Mohli by sme...“
Tak sa rozosmial, až sa k nemu pridala.
„Myslím, že ten váš nápad je geniálny,“ ubezpečil ju. „Tuším vy ste geniálna. Už ste si prečítali ten list?“
„Ach bože, celkom som naň zabudla,“ vzdychla a vstala. „Celý čas, čo tu sedíme, na mňa pozerá z kozubovej rímsy.“
Počul, ako kráča cez izbu.
„Ten rukopis nepoznám,“ zamrmlala. „Ktovie...“
„Nebudete veriť, ale existuje spôsob, ako uspokojiť svoju zvedavosť,“ podotkol.
Počul, ako sa zlomila pečať a zašuchoril papier.
„Možno je to list od niektorého z vašich priateľov, Vincent, a píše mi preto, aby som vám to prečítala nahlas.“
Už sa to zopár ráz stalo. Dostal listy od Georgea aj od Ralpha.
Zavládlo dlhé ticho.
„Čo je?“ spýtal sa.
„Píše mi strýko,“ vysvetlila. „Sir Terrence Fry.“ Zmocnila sa ho zlosť.
„Už je znova v Anglicku,“ dodala, „a dopočul sa o mojej svadbe.“
Znova zavládlo ticho. „Poďte sem,“ vystrel ruku.
Znova si prisadla k nemu, ale nechytila ho za ruku. „Blahoželá vám?“ spýtal sa. „Alebo želá úprimnú sústrasť?“
Cítil, ako váha.
„Predpokladám, že jedno i druhé,“ odvetila. „Je rád, že som spoločensky aj finančne zabezpečená.“
A ľutoval ju, že sa vydala za slepca. Ale to nahlas nepovedala. Ani nemusela.
„Nemá právo,“ vyhlásil trasúcim sa hlasom. „Na to nemá právo.“
Nie, to naozaj nie. Vincent zdvihol ruku, nahmatal jej šiju a prechádzal jej prstami po nej.
„Rozprával sa s tetou Marthou,“ dodala. „Alebo skôr ona sa rozprávala s ním. Vysvetlila mu, ako som vás lapila do pasce.“
„Naozaj? Dočerta s ňou!“ zahrešil.
„Ale vraj nevie, či jej môže veriť,“ pokračovala. „Chce to počuť z mojich úst.“
„To akože máte ísť do Londýna a vyhovieť mu?“
„Nie, chce prísť sem,“ zamrmlala.
Otvoril ústa, že jej povie, čo si myslí o tom nehoráznom nápade.
Ale znova ich zatvoril a nič nepovedal. Sir Terrence Fry bol jeden z mála jej príbuzných.
„Má manželku?“ spýtal sa.
„Zomrela pred rokmi.“
„A má deti?“
„Všetky zomreli v útlom detstve,“ odvetila. „Zostal mu iba Sebastian.“ „Sebastian?“
„Jeho nevlastný syn,“ vysvetlila. „Jeho manželka bola vdova, keď si ju zobral.“
„A nikdy predtým s vami nenadviazal styk?“ spýtal sa. „Nikdy nenavštívil vášho otca? Nebol na jeho pohrebe? Ani na pohrebe vašej tety, svojej sestry?“
„Bol v zahraničí,“ objasnila. „Je diplomat. Nie, nikdy sa mi priamo neozval ani som sa s ním nestretla až doteraz.“
„Priamo?“ zamračil sa. „A nepriamo?“
„Napísal Sebastianovi a požiadal ho, aby ma navštívil, keď som žila u tety Mary,“ povedala. „Chcel vedieť, či je tam o mňa dobre postarané a či som šťastná.“
„Naozaj?“ Ešte vždy sa mračil. „A navštívil vás ten jeho nevlastný syn?“ Ale zrejme áno, keď vedela o strýkovej žiadosti.
„Áno,“ prikývla. „Veľa ráz.“
Z neznámeho dôvodu si spomenul, ako sa jej raz spýtal, či má teta Mary deti, a teda či má Sophia nejaké sesternice alebo bratancov v Londýne. Odpovedala, že nie, ale zaváhala a všimol si to. Niekedy také zaváhanie prezradí viac než slová.
„Je starší ako vy?“ spýtal sa.
„Áno, je o osem rokov starší,“ odvetila.
Mala pätnásť, keď jej zomrel otec. Nevlastný bratanec mal vtedy dvadsaťtri rokov. Toľko ako teraz Vincent.
Masíroval jej šiju a cítil, že sklonila hlavu nižšie, než bolo treba pri čítaní listu. Usúdil, že bradu má pritlačenú na hruď, oči možno zatvorené.
„Porozprávajte mi o ňom,“ požiadal ju. „Povedzte mi o tých jeho návštevách.“
„Bol veľmi pekný,“ odvetila. „A správal sa priateľsky, energicky a sebavedome.“
Vincent čakal.
„Bol ku mne láskavý,“ pokračovala. „Spriatelil sa so mnou a dlho sme sa rozprávali. Niekedy ma vzal na prechádzku alebo na výlet v bričke. Vodil ma do galérií a starých kostolov a raz sme boli aj u Guntera na zmrzline. Bola som veľmi zronená z otcovej smrti a on mi pomohol preniesť sa cez to.“
Znova čakal. Vzduch akoby bol nabitý veľkou bolesťou. Dúfal, že to nebolo tak, ako sa obával.
„Bola som veľmi hlúpa,“ pokračovala. „Zaľúbila som sa doňho. Hoci zrejme to nebolo až také prekvapujúce. Skôr by ma prekvapilo, keby k tomu nedošlo. Ale povedala som mu to. Vo svojej pochabosti som si myslela, že aj on ma ľúbi.“
„Mali ste pätnásť rokov, Sophie,“ ruka mu zastala na jej šiji.
„Vysmial sa mi.“
Ach, Sophie, taká mladá a krehká! V tom veku by bola zraniteľná, aj keby všetko v jej živote bolo pevné ako bralo.
„Vysmial sa mi a vyhlásil, že som nevďačné, pochabé dievča. Mal pravdu. Aj tak by mi to bolo zlomilo srdce a jeho smiech by ma ponížil, až by som sa hanbila, aká som bola naivná. Ale z toho by som sa bola spamätala. Naozaj si to myslím. Predpokladám, že je celkom bežné, ak sa mladé dievča beznádejne zaľúbi do krásneho muža a všetky jeho sny a nádeje sa rozplynú.“
„A prečo ste sa z toho nespamätali?“ spýtal sa, keď nepokračovala.
„Boli sme v obývačke u tety Mary, kde bolo zrkadlo,“ vysvetľovala. „Vysoké zrkadlo. Vzal ma k nemu, postavil sa za mňa a objasnil mi, prečo je absurdné, ba až urážlivé, ak som sa doňho zaľúbila a očakávala, že bude moje city opätovať. Donútil ma, aby som sa pozrela na svoju postavu, na svoju tvár, na svoje vlasy, ktoré vyzerali ako bujná levia hriva, lebo som ich nedokázala skrotiť. Povedal mi, že som škaredá, a hoci ma má rád ako sesternicu a sľúbil svojmu nevlastnému otcovi, že na mňa trochu dohliadne, chodí za mnou len z povinnosti. A pritom sa zasmial. Myslím, že to nebol zlomyseľný smiech, ale mne to padlo veľmi zle. Po jeho odchode som šla do svojej izby, vzala nožnice a ostrihala som si vlasy nakrátko. Už nikdy viac neprišiel a ja by som ho ani nebola chcela vidieť.“
Objal ju oboma rukami a privinul si ju. Položila si hlavu na jeho plece.
„Prepáčte, že sa vyjadrím hrubo, Sophie, ale je to bastard. Rád by som sa s ním stretol na päť minút osamote.“ „Bolo to dávno.“
„Vtedy mal toľko rokov ako ja teraz,“ namietol. „Zomrel vám otec, teta vás zanedbávala. Mali ste pätnásť rokov, ešte ste neboli dospelá, odhliadnuc od toho boli ste ľudská bytosť. A on bol džentlmen. Ach, Sophie! Moja sladká Sophie! Už vtedy ste museli byť krásna. Viem, že teraz ste krásna.“
Zasmiala sa a vzápätí sa rozplakala. A usedavo nariekala. Ten bastard... prekliaty bastard. Vytiahol vreckovku a podal jej ju.
„Sophie,“ povedal, keď sa trochu utíšila a už len občas zaštikútala, „ste krásna. Verte slepcovi. Ste najkrajšia žena, akú som kedy stretol.“
Zasmiala sa, zaštikútala, on sa jej ticho zasmial do vlasov a potlačil nutkanie plakať s ňou. Vyfúkala si nos a odložila vreckovku.
„Úplne som vám zamáčala košeľu aj nákrčník,“ vzdychla.
„To uschne.“ Stále ju držal okolo pliec. „Takže strýko vás celkom neignoroval.“
„Nie, zrejme nie.“
„Je to váš príbuzný,“ podotkol, „otcov brat.“ „Áno.“
„Tak ho teda pozvime sem,“ navrhol. „Stretnite sa konečne, Sophie, a potom sa rozhodnite, či ho ešte niekedy chcete vidieť. Stretnite sa s ním vo vlastnom dome, nech vidí, či ste ma chytili do pasce a či ste sa vy ocitli v pasci s menejcenným mužom.“
„Keby som sa nebola vydala, ešte k tomu za vikomta, vôbec by sa o mňa nezaujímal,“ nadhodila.
„Možno,“ pripustil. „Alebo možno aj tak chcel zistiť, ako sa máte, keď bude dlhšie doma. Najprv ste boli u jednej tety, jeho sestry, potom u druhej, kde ste boli v spoločnosti svojej rovesníčky, sesternice. Možno si myslel, že vám je s nimi dobre a páči sa vám u nich. Alebo sa nazdával, že si splnil svoju povinnosť, keď sa postaral, aby ste boli u príbuzných.“
„Nikdy sa ma na to nespýtal,“ podotkla.
„To veru nie.“
Počul šuchot papiera - skladala list.
„Keď ste boli s mojou rodinou, chýbali vám vaši príbuzní, však?“ spýtal sa.
„Chýbali,“ pripustila po krátkom zaváhaní. „Je hrozné, ak je človek na svete úplne sám. Vaša rodina bola ku mne milá a obľúbila som si ju. Ale mala som pocit prázdnoty. Možno by som to tak nevnímala, keby som zostala úplne bez rodiny, keby všetci zomreli.“
„Tak teda nech váš strýko príde,“ vyhlásil. „Možno to nebude šťastná návšteva - a možno bude. Keby ste mu nedovolili prísť, nikdy by ste sa to nedozvedeli.“
Vedel, že sa toho bude obávať. Necítil náklonnosť k nijakému jej príbuznému. Ale mal na pamäti, že pred pár týždňami sem prišla a stretla sa s celou jeho rodinou, hoci vedela, že okolnosti ich sobáša ich nenaladia voči nej priaznivo. Prišla sem a získala si ich, no vedel, že to pre ňu nebolo ľahké. Takmer celý život bola tichá myšička a musela sa tu presadiť, ak chcela, aby ju prijali.
Vzdychla si. „Zajtra mu napíšem. Pozvem ho na ten dožinkový bál. Hádam to nie je až tak ďaleko. Alebo áno?“
Teda nezabudla na ten svoj nápad? Nie, pravdaže nie. Povedala o tom mnohým ľudom, teraz by už bolo neskoro cúvnuť. Okrem toho Sophia nemala vo zvyku vystrašene spätkovať.
„Dobre, pozvite ho na bál,“ súhlasil. „Príde naň celá moja rodina. Bude vhodné, ak sa zúčastní aj niekto z vašej strany. Bude to tak trochu ako oneskorená svadobná hostina. Možno to tak aj môžeme označiť. Mohli by ste napísať aj Marchovcom. Pravdepodobne odmietnu, hoci na to by som svoj majetok nestavil.“
„Zbláznili ste sa?“ Prudko sa nadýchla.
„Pravdepodobne,“ pripustil. „Mám taký pocit, že neodmietnu. Chápete, ich neter je teraz kontesa Darleighová.“
„Vy ste sa naozaj zbláznili!“ Veselo sa zasmiala. Ale bol to smiech cez slzy.
Obrátil hlavu a pobozkal ju. „Už musí byť dosť pokročilý čas, však? Mám pravdu?“
„Máte pravdu.“ Ani nepozrela na hodiny.
Bol to jeho obľúbený čas.

Sophia na druhé ráno sedela v súkromnej obývačke pri písacom stolíku, prechádzala si perím brka po brade a premýšľala, ako naformulovať list strýkovi. Rozhodla sa, že ho osloví „milý strýko“, lebo oslovenia „milý sir Terrence“, „milý pane“, „milý strýko Terrence“ zamietla. Zdalo sa jej, že oslovenie „milý strýko“ je primerané - formálne i neformálne.
Murko jej ležal na nohe. Keď sa usadila na stoličke, zoskočil z podobločnice a pribehol k nej.
Ešte sa nerozhodla, či do Middlebury Parku pozve aj sira Clarencea, tetu Marthu a Henriettu. Prečo by ich vlastne mala pozvať? Aby im podala olivovú ratolesť? Využila príležitosť pochváliť sa? Márne predstierala, že aj ona má rodinu?
Bolo to naozaj márne. Ale je to celkom nemožné? Vincentovu rodinu si úprimne obľúbila. Keď však videla, akí sú si blízki, iba silnejšie cítila, že sama nikoho nemá.
Vincent to pochopil.
Na chvíľu ju rozptýlili spomienky na včerajšiu noc. Vždy ju ako milenec uspokojoval, najmä od toho popoludnia na ostrove - stále na ten deň musela myslieť. Bolo to úžasné, on bol úžasný - a odvtedy...
Hm.
Ale včera večer to bolo trochu iné než doteraz. Včera večer sa jej dotýkal a miloval sa s ňou veľmi nežne.
Možno pri rozhovore s pánom Croftom nemyslel svoje slová tak, ako si ich vysvetlila. A možno...
Ach, najradšej by prestala premýšľať.
„Včera som dostala Váš list,“ napísala.
Veľký pokrok.
Bola som nadšená, že ste mi napísali? „Bolo od Vás milé, že ste mi napísali,“ upravila pôvodnú myšlienku.
Bolo to naozaj milé? Na tom predsa nezáleží... Alebo áno? Treba dodržiavať istú zdvorilosť.
Prečo jej v skutočnosti napísal? Len preto, lebo teraz je kontesa a jej manžel je bohatý muž? Alebo mu na nej predsa len trochu záleží a bojí sa, že je so slepým mužom nešťastná? Pretože pri rozhovore s tetou Marthou pochopil, ako asi vyzeral jej život?
Vincent mal pravdu. Skutočne by sa s ním mala stretnúť a ujasniť si odpovede na všetky svoje otázky. Ona ho však netúžila vidieť. A predsa sa jej za ním cnelo... Bol to otcov brat. Otec jej niekedy rozprával príhody z detstva. Pravda, nie často, iba niekedy. A v tých príhodách vždy vystupoval strýko Terrence. V ranej mladosti si boli veľmi blízki.
„Rada by som Vás videla,“ napísala a zamračila sa. No nič, musí to tam nechať. Nebude začínať úplne odznova.
A vtedy začula rázne kroky. Že by pán Fisk? Ale nech to bol ktokoľvek, nezaklopal a dvere sa otvorili - Vincent vstúpil dnu s Brunom v pätách.
„Sophie,“ prihovoril sa jej.
„Tu som,“ odvetila. „Sedím pri písacom stole a píšem strýkovi.“
„Dobre.“ Podišiel bližšie, položil jej ruku na plece. V lícach mal farbu a krásne modré oči mu žiarili. „Boli sme pri jazere - teda, ja a Bruno - obišli sme ho celé dookola a dostali sme sa až k letohrádku. Tam sme chvíľu posedeli a potom sme sa vrátili. Bol by som vás pozval na prechádzku, ale chcel som si niečo dokázať.“
„Aj ste to urobili,“ odvetila. „Nevyzeráte mokrý, takže ste nespadli do jazera, však?“
„Ani som si nezlomil nos,“ dodal. „Keď som sa vrátil z ranného cvičenia, ešte ste spali. Mama hovorí, že ste prišli na raňajky dosť neskoro. Necítite sa dobre?“
„Vôbec nie.“ Odložila pero a vstala. „Cítim sa dobre. Viac než dobre.“
Zdvihol obočie.
Vzala mu ruku do dlaní a pobozkala ju.
„Budeme mať dieťa,“ oznámila. „Zatiaľ som ešte nebola u doktora, ale som si tým istá.“
Zdalo sa, že jej veľkými očami hľadí rovno do očí. Pevne jej stisol ruku.
„Sophie?“ Najprv sa pomaly usmial, akoby to bol len pokus o úsmev, potom sa naplno rozosmial.
„Áno.“ Znova mu pobozkala ruku.
Pustil Brunovu vôdzku, vyslobodil si ruku a tak ju objal, až cítil jej telo od pliec po kolená.
„Sophie...“ zašepkal. „Skutočne? Budeme mať dieťa?“
„Áno, skutočne.“
Počula, ako preglgol.
„Ste taká drobná.“ Ešte vždy šepkal.
„Aj drobné ženy môžu mať deti,“ namietla.
Dúfala, že má pravdu. Pri pôrode si žena nikdy nemôže byť istá. Ale teraz bolo prineskoro, aby sa strachovala.
Oprel si líce o jej hlavu.
„Dieťa,“ znova sa zasmial, „ach, Sophie, dieťa!“
Dlho stáli v objatí. Celkom zabudla na list strýkovi. Bruno sa uložil Vincentovi k nohám a zaspal. Murko sa vyhrieval na podobločnici.

SAMOZREJME, O PÁR HODÍN DOSTAL záchvat paniky.
Sophia odišla s Ursulou a Ellen do dedinského obchodu - chcela navštíviť aj Agnes Keepingovú, aby jej ukázala nové ilustrácie, čo nakreslila k novým príhodám Berthy a Dana, ktoré vymysleli asi pred týždňom - o synovi kominára, ktorý uviazol vo vysokom komíne na veľmi vysokej budove. Na jednej ilustrácii ho Bertha zachraňovala zhora, bolo vidieť len jej zadok a nohy, zvyšok bol v komíne.
Neskôr čakali na čaj Andyho Harrisona s manželkou. Medzičasom mal Vincent niekoľko voľných hodín, lebo jeho správca na celý deň odišiel za povinnosťami. Vincent sa rozhodol preskúmať zatiaľ lesný chodníček, hoci práce sa ešte len začali. Koniec koncov v jazernej oblasti mu nikto nezametal cestu pod nohami. Ale tam nebol sám.
Ani dnes nešiel sám. Mal pocit, že v poslednom čase dosť zanedbával Martina. Bolo to od neho pochabé, lebo Martin si zrejme vychutnával, že má viac času pre seba. Vincentovi sa dostalo do uší, že Martin kurizuje dcére dedinského kováča - čo bolo celkom primerané.
Vzal Martina a paličku a vybral sa prebádať lesný chodníček. Keď prešli časť, ktorú už stihli robotníci upraviť, Vincent zistil, že ďalej je chodníček dosť skalnatý a po stranách bujnie burina.
„Príroda si dokáže veľmi rýchlo uchmatnúť, čo sa dá, však?“ nadhodil.
„Dobre robí,“ odvetil Martin. „Keby ľuďom dala príležitosť, porobili by s ňou hrozné veci.“
„Asi máš na mysli uhoľné bane a podobne, však?“
„Skôr tie stromy pri príjazdovej ceste,“ zahundral Martin. „Sú ozdobne ostrihané ako nejaké hlúpe pudlíky alebo čo.“
„Skutočne vyzerajú tak hlúpo?“ zasmial sa Vincent. „Hovorili mi, že sú pekné, malebné.“
Martin zavrčal. „O štyri kroky ďalej je veľká skala,“ varoval ho. „Obíďte ju z ľavej strany. Ale pôjdete z pravej, skotúľate sa dolu kopcom.“
„Sophia mi hovorila o jazdeckej dráhe,“ nadhodil Vincent. „Myslíš, že to vyjde, Martin?“
„Pochybujem, že sa vyrovná dráhe v Derby,“ odvetil Martin. „Ale mám dojem, že by ste si na nej mohli dobre zajazdiť a my by sme sa nemuseli celý čas báť, že si dolámete väzy.“
„Sophia sa tuším s tebou radila,“ poznamenal Vincent.
„Bezpochyby usúdila,“ dodal Martin, „že ak už sa na tom nápade musí niekto smiať, bude lepšie, ak sa zasmejem ja než vy. Viete, zbožňuje zem, po ktorej chodíte.“
„Nezmysel,“ zasmial sa Vincent. „Mimochodom, čaká dieťa, Martin.“
„To mi hovorila aj kuchárka - všetky slúžky to už vedia,“ vyhlásil Martin. „Vraj má plnšie líca a iskru v oku či také nezmysly. Ale ženy napokon vždy majú pravdu. Nechápem, ako to robia. Teda, ako môžu vedieť také veci.“
„Stanem sa otcom.“
„Ak vaša manželka čaká dieťa, dúfam, že sa naozaj stanete otcom, pane,“ odvetil Martin.
Vincent zastal a premýšľal, aká je jeho manželka štíhla a aké má úzke boky. Koľko tehotenstiev sa skončilo narodením mŕtveho dieťaťa či úmrtím matky! Alebo zomreli obaja - aj matka, aj dieťa. A on nikdy neuvidí svoje dieťa, aj keby sa narodilo živé, a nebude sa s ním môcť hrať ako normálny otec...
Martin ho chytil za rameno. „Je tu lavička,“ povedal. „Dosť rozpadnutá, ale vašu váhu možno unesie.“
Neskoro. Nedalo mu dýchať, nevidel, nemohol vidieť. Pevne zovrel Martinovi ruku.
Lavička uniesla jeho váhu. Už na nej sedel, keď znova získal kontrolu nad sebou.
Nádych, výdych, nádych, výdych... Nič sa nedeje, je iba slepý, to je všetko. Bolo to ako mantra.
Bol to prvý záchvat paniky odvtedy, čo ho to chytilo v koči so Sophiou. Pocit neistoty prichádzal čoraz zriedkavejšie. Možno to nakoniec úplne prestane. Raz možno príde čas, keď jeho podvedomie aj vedomie konečne prijmú fakt, že nikdy nebude vidieť.
„Nedoškriabal som ti ruku do krvi?“ spýtal sa Martina.
„Stačí na to priložiť šalviu a bude dobre, pane,“ ubezpečil ho Martin. „Aspoň budú mať ženy v kuchyni o čom žartovať. Budú si ma doberať, že mi to urobila Sal.“
„Kováčova dcéra?“ spýtal sa Vincent. „Je pekná?“
„To teda hej,“ vyhlásil Martin, „a pekne prsnatá. Ale to je tak všetko, čo od nej dostanem. Tá ženská sa chce vydávať, ako že je Boh nado mnou.“
„No a?“
„No a ja sa nikam neponáhľam,“ odvetil Martin. „Možno ma to časom prejde. A možno to prejde ju. Čo keď si nakoniec poviem, že sobáš je jediná možnosť, ako sa jej dostať pod sukňu... Hm. Tak hlboko som zatiaľ neklesol, a ak sa každý večer pekne pomodlím, ako ma učila maminka, možno ani neklesnem. Ale poviem vám, Vince, tá ženská vie krútiť bokmi.“
Vincent sa zasmial. „Keď sa večer modlíš, Martin, musíš vedieť, čo si želáš, inak z toho môže byť Boh popletený.“
Martin napočudovanie vzdychol.
Vincent dospel k záveru, že nohy ho už unesú. S pomocou paličky vstal. Trasenie prestalo.
Drobné ženy podchvíľou rodia deti. Sama Sophia to povedala.
A človek nemusí vidieť, aby sa mohol dotýkať dieťatka.
Alebo ho pestovať v náručí. Alebo sa s ním hrať. Alebo ho ľúbiť.
Bude to dievčatko - alebo chlapček? Na tom nezáleží. Ani najmenej. Hlavne, aby dieťa prežilo a aby bolo zdravé. A aby Sophia prežila. Bože, daj, aby prežila.
„Tuším začnem šetriť na svadobný dar,“ nadhodil. Martin znova iba čosi zavrčal.
Keď zišli z lesného chodníčka, Vincent už premýšľal radostnejšie o nadchádzajúcom otcovstve. Načo sa zožierať obavami, čo sa môže stať. A nemá zmysel lamentovať, že nikdy neuvidí svoje dieťa.
Aspoňže bude mať dieťa.
On a Sophia budú mať dieťa!
A teraz už, samozrejme, zostane a zabudnú na tú viac než absurdnú dohodu, ktorú jej navrhol, keď ju presviedčal, aby sa zaňho vydala. Hoci mysleli na možnosť, že tehotenstvo oddiali ich plán žiť odlúčene, ani jeden z nich neuvažoval, čo by urobili s dieťaťom, keby sa rozišli.
Nedopustí, aby mu niekto na svete vzal jeho dieťa, aj keď ho nikdy neuvidí. A stavil by celý majetok, že nikomu sa nepodarí vziať dieťa Sophii.
To znamená, že musia zostať žiť spolu.
Potešil sa, že tie nezmyselné úvahy sa vyriešili samy. A Sophia bude takisto rada. Možno by mohol nadniesť tú tému a konečne na „dohodu“ zabudnúť.
Zdalo sa mu, že od parterových záhrad počuje ženské hlasy. Počul Ursulu a Ellen. Aha, aj Sophiu. Zrejme sa vrátili z výletu do dediny.
„Ach, toto je nádhera!“ zvolala Ursula, keď prišli bližšie. „To je skutočná chalúpka, Sophia?“
„Ani nie,“ odvetila Sophia. „Je to moja vysnívaná chalúpka, kde by som raz chcela bývať.“
„Páčia sa mi chalúpky so slamenou strechou,“ ozvala sa Ellen. „Ach, to sú čarovné kresby, Sophia! Máte skutočný talent. Len pozri na tie kvety, Ursula. Ach, a je tu aj váš kocúrik. A vo dverách sedí šteniatko.“
„A nechcete radšej žiť v Middlebury Parku?“ spýtala sa so smiechom Ursula.
„Ach, Middlebury je realita a táto chalúpka je môj sen,“ namietla Sophia. „Samozrejme, nikdy nebudem žiť v takej chalúpke. Ale pôsobí tak pokojne. A šťastne!“
Vincent priam skamenel. Martin akoby kamsi zmizol.
„Dúfam, že aj v skutočnom živote ste šťastná,“ nadhodila Ellen. „Zdáte sa mi šťastná a nikdy predtým sme nevideli Vincenta takého spokojného.“
„Ach, veď všetci musíme vedieť odlíšiť výmysel od reality,“ namietla Sophia, „lebo inak by sme boli navždy nešťastní. Toto je len rozprávka. Ja som tu veľmi spokojná. Ani nemôžem byť šťastnejšia.“
„Tie vaše kresby na mňa naozaj zapôsobili, Sophia,“ poznamenala Ursula. „Keď sa vrátime domov, deťom budú chýbať, aj rozprávky, ktoré im s Vincentom hovoríte tak harmonicky zladene. Ach, Vincent! Daj si pozor. Sophia nám práve ukázala chalúpku, kde bude bývať, keď to s tebou nevydrží.“
„Ach, tu ste! Boli ste na prechádzke?“ spýtala sa Sophia.
„Vybrali sme sa s Martinom po lesnom chodníčku,“ odvetil, „a prežil som to v zdraví. Ako bolo v dedine?“
Sophia mu strčila ruku pod pazuchu a viedla ho do domu.
Ale jemu veru nálada klesla na bod mrazu.
„Nakreslila som tú chalúpku,“ vysvetľovala, „lebo som si všimla, že deti sú zvedavé na všetko. A už sa aj začali pýtať na víly v záhrade. Pomyslela som si, že tú chalúpku by som mohla dať na obálku prvej knižky z tej série. Ako sa vám páčila prechádzka? Bol Martin s vami?“
Vedela, že ju počul.
Sir Terrence Fry prijal jeho pozvanie.
Takisto sir Clarence a lady Marchová. Henrietta mala prísť s nimi, hoci je na roztrhanie, pozývajú ju na letné večierky, na ktorých ju obliehajú zástupy ctiteľov, všetko titulovaných džentlmenov, ale ani jeden zatiaľ nevyhovoval jej prísnym požiadavkám.
Sophia sa pri čítaní listu usmievala, hoci bola i mierne rozladená. Naozaj chce, aby prišli? Ale pozvala ich. Musí ich srdečne privítať a vyhovieť všetkým ich potrebám.
Chce, aby prišiel aj strýko?
Zistila, že sa bojí jeho návštevy z jediného dôvodu. Mala strach, že ju sklame. Možno jej nenapísal z lásky k jej otcovi ani z ľútosti, že si doteraz nenašiel chvíľu, aby ju navštívil. Možno jej ani nebude vedieť vysvetliť, prečo ju tak dlho zanedbával. Chce vyjadriť nespokojnosť, že odlákala Vincenta od Henrietty? Čo ak mu to teta Martha takto podala? Možno...
Nuž čo, musí počkať a uvidí.
A predsa túžila, aby prišiel. Čaká dieťa. Jej syn či dcéra nikdy nebudú trpieť nedostatkom pozornosti a lásky zo strany otcových príbuzných. Ale čo jej príbuzní? Bude mať vôbec nejakých?
Vincentove sestry s rodinami odišli, ale vrátia sa na dožinkový bál. Jeho stará matka sa chystala odísť do Bathu. Už si tam prenajala dom. Odíde po bále. Jeho matka bola čoraz väčšmi naklonená myšlienke vrátiť sa za svojimi priateľkami v Barton Coombs, ale plánovala zostať do pôrodu. Dieťatko by sa malo narodiť začiatkom jari.
Dožinkový bál zaujal pozornosť všetkých široko-ďaleko, hoci už mu tak nehovorili. Teraz to označovali ako svadobnú hostinu spojenú s bálom. Trochu oneskorenú, pravdaže. Veľmi oneskorenú vzhľadom na to, že nevesta je už niekoľko mesiacov v požehnanom stave, hoci bruško ešte nebolo vidieť, keďže nosila voľné šaty so zvýšeným pásom.
Svokra jej pomáhala plánovať bál, i keď s tým nemala oveľa viac skúseností ako Sophia. Robila si obavy hlavne o Vincenta.
„Hoci naňho máte neuveriteľný vplyv, Sophia,“ priznala takmer neochotne, keď spolu sedeli v knižnici a spisovali zoznam všetkého, čo treba urobiť - teda, všetkého, na čo si spomenuli. Jednej či druhej podchvíľou napadlo niečo nové a obe zachvátila panika. „Neviem, ako to robíte. Niekedy by som bola radšej, keby ste to nerobili. Čo vám to zišlo na um postaviť jazdeckú dráhu v parku? Ako bude Vincent jesť na svadobnej hostine alebo tancovať na bále?“
„Celkom bez problémov, mama,“ ubezpečila ju Sophia. „Keď mohol byť na tanečnej zábave v Barton Coombs, zvládne aj toto. Veď bude medzi príbuznými a priateľmi.“
„Dúfam, že máte pravdu,“ vzdychla svokra.
Dožinkový bál alebo svadobná hostina, či ako tomu kto hovoril, sa mala konať začiatkom októbra. Leto prešlo až priskoro do jesene ako vždy, ale aj jeseň mala svoje čaro. Čoskoro začnú stromy žltnúť a červenieť, začne opadávať lístie a prv než vyženú nové lístky, v Middlebury Parku sa narodí dieťatko. Ale na tieto úvahy je ešte priskoro.
Sir Terrence aj Marchovci mali prísť v ten istý deň, hoci neprídu spolu. Vincentove sestry mali doraziť o pár dní neskôr, takisto vikomt Ponsonby - ten bol na návšteve u staršieho príbuzného, ktorý žil neďaleko, a vyhlásil, že s najväčšou radosťou príde na pár dní do Middlebury.
Už som zachrípnutý, čo stále kričím strýkovi do ucha, napísal. Mojim hlasivkám len prospeje trochu oddychu, ani nehovoriac o mojej osobe. Len z tohto dôvodu prijímam Tvoje láskavé pozvanie.
Keď Sophia prečítala Vincentovi celý list nahlas, prebleslo jej mysľou, že vikomt Ponsonby má sklon vidieť svet satirickým okom. Vyplýva to z nejakých neradostných zážitkov ako v jej prípade? Nevedela o ňom veľa, iba to, že je to jeden z Vincentových najbližších priateľov, jeden z členov Klubu tých, čo prežili. Telesne nebol poznačený, akurát trochu jachtal. No v očiach sa mu zračil pohľad starca, hoci nemohol mať viac než tridsať, možno nemal ani toľko.
Marchovci prišli prví krátko po poludní. Sophia a Vincent ich šli privítať - Vincenta viedol Bruno.
„Teta Martha,“ Sophia pristúpila k nej, len čo jej kočiš pomohol vystúpiť. A prvý raz v živote neter objala.
„Sophia?“ Teta prekvapene zdvihla obočie a prezerala si neter od hlavy po päty. „Vidím, že si si polepšila. Middlebury Park je skutočne také veľkolepé panské sídlo, ako nám hovorili. Takmer rovnako nóbl ako Grandmaison Hall, kde Henrietta strávila dva týždne na zvláštne pozvanie grófa Tackaberryho.“
„Dúfam, že cesta nebola priveľmi únavná,“ poznamenala Sophia.
„Lord Darleigh,“ prihovorila sa mu teta Martha, keď sa Sophia obrátila, aby privítala strýka - obzeral sa dookola, ruky za chrbtom.
„Vidím, že si pristála pevne na nohách, dievča,“ povedal, kým ona rozmýšľala, či ho má objať, a potom tú myšlienku zavrhla. Namiesto toho sa naňho usmiala.
„Dúfam, že ste mali príjemnú cestu, strýko,“ povedala.
Henrietta práve schádzala po schodíkoch. Zrazu zastala a zvrieskla.
„Papa! Pes!“
„Je to môj vodiaci pes, slečna Marchová,“ vysvetlil Vincent. „Mám ho vždy pri nohe a je absolútne neškodný.“
„Mama!“ Henrietta stála na spodnom schodíku.
„Keď bola Henrietta malá, zažila nepríjemnú skúsenosť so psom,“ objasnila teta Martha. „Keď sme sa vracali z kostola, chcela pohladkať zlého dedinského psa a bol by ju pohrýzol, keby ho jej otec neodohnal palicou. Jeho majiteľ takisto tvrdil, že je neškodný, lord Darleigh.“
„Zavediem ho do nášho apartmánu,“ ubezpečil ju Vincent, „a Sophia vám zatiaľ ukáže vaše izby. Iste sa budete chcieť trochu osviežiť a možno si oddýchnuť. Neskôr vás rád privítam v salóne na čaji. Uisťujem vás, slečna Marchová, že Bruno neublíži ani vám, ani nikomu inému. Mám ho namiesto očí. Ale som rád, že ste šťastne prišli. Sophia túžila mať tu svoju rodinu.“
Obrátil sa a s Brunom pri nohe vošiel do domu.
„Namiesto očí?“ Sir Clarence zdvihol obočie. „To je naozaj zvláštne.“
Henrietta zostúpila na terasu a Sophia ju objala.
„Vitaj v Middlebury Parku, Henrietta.“
„Dúfajme, že si tu šťastná,“ odvetila Henrietta. „Vydala si sa za slepca, aby si získala toto panstvo, tak hádam to stálo za to.“
„Áno,“ usmiala sa Sophia, „vydala som sa za Vincenta a som tu šťastná. Poďte dnu. Každú chvíľu príde strýko Terrence.“
Chytila tetu pod pazuchu a viedla ich dnu.
Nečudovala sa, že prišli. Priviedla ich zvedavosť a dúfali, že uvidia, ako ľutuje to manželstvo, alebo ako ho ľutuje Vincent. Alebo že Middlebury Park nebude také veľkolepé panské sídlo, ako sa povrávalo. Alebo sa im uľaví, že za lorda Darleigha sa vydala ich neter, a nie Henrietta.
Musí byť hrozné, pomyslela si, prechovávať v srdci taký pocit nešťastia a vybíjať si to na všetkých, s ktorými sa stretnú. Bolo jej ľúto, že teta, strýko a sesternica jej nikdy nebudú ozajstnou rodinou. Ale aspoň počas ich pobytu sa bude usilovať zahŕňať ich pozornosťou, zdvorilosťou, ba možno aj láskou.
Strýko pricestoval asi o hodinu neskôr a Sophia s Vincentom ho šli von privítať. Vincent si tentoraz vzal radšej paličku. Keď prišli na terasu, kočiš práve spustil schodíky na koči a na terasu zostúpil elegantný vysoký džentlmen.
Sophia zostala na chvíľu úplne dezorientovaná a pomyslela si, že došlo k omylu a jej otec v skutočnosti nezomrel v dueli.
Samozrejme, trvalo to iba okamih. Tvár toho muža bola pekná, ale prísna. Nezračil sa na nej šarmantný srdečný úsmev, ktorý vždy videla na otcovej tvári, aj keď mal kopu dlhov a práve prehral v kartách celý majetok. Na druhej strane treba povedať, že pôsobil naozaj impozantné.
Veľmi sa podobal na jej otca.
Vyslobodila si ruku a podišla k nemu.
„Strýko Terrence?“
Stál pred ňou a prezeral si ju od hlavy po päty ako pred chvíľou teta Martha. Zložil cylinder a uklonil sa jej.
„Sophia?“ oslovil ju. „Hm, si rozkošné dievčatko a vôbec nevyzeráš tak, ako mi hovorili.“
Mala by sa usmiať? Urobiť pukerlík? Spýtať sa ho na cestu? Objať ho? Cítila sa načisto ochromená.
Podal jej ruku bez rukavičky a ona mu vložila do dlane svoju ruku. Zdvorilo ju zdvihol k perám a ona si zahryzla do spodnej pery.
„Videl som tvojho otca iba raz - po tvojom narodení,“ spustil, „a vyjadril sa, že si jeho najvzácnejší poklad s levou hrivou, ktorý ho drží pri živote, keď mu je najhoršie. Povedal ti to niekedy, Sophia?“
Pokrútila hlavou. Z celej sily si hrýzla peru. Videnie sa jej rozmazalo, uvedomila si, že oči sa jej zaliali slzami.
„Často nehovoríme nahlas to, čo máme v srdci,“ pokračoval, „tým, čo sú nám najbližší a najdrahší.“ Potľapkal ju po ruke a pustil ju.
Spamätala sa.
„Strýko Terrence,“ povedala, „dovoľte, aby som vám predstavila svojho manžela Vincenta, lorda Darleigha.“
Vincent s úsmevom vystrel pravú ruku. „Pane, teší ma, že vás spoznávam.“
Keď strýko pristúpil k nemu, aby mu podal ruku, Sophia nemala zastretý výhľad na koč a až vtedy si uvedomila, že neprišiel sám. Po schodíkoch schádzal ďalší cestujúci - príťažlivý a usmiaty mladý muž.
„Sophia,“ zvolal Sebastian s typickým prízvukom na poslednej hláske, ktorý jej kedysi rozochvieval srdce. „Veru si vyrástla, odkedy som ťa videl naposledy.“
Mala pocit, akoby z nej vyprchala všetka krv.
„Sebastian?“ Zopäla ruky pred sebou, kým zostúpil na terasu. Mal širšiu hruď než pred šiestimi rokmi, dokonca bol ešte krajší než vtedy. A sebavedomejší. Aj úsmev mal šarmantnejší.
„Nevedel som odolať, musel som prísť s otcom,“ povedal. „Chcel som vidieť na vlastné oči, ako vyzerá kontesa Darleighová. Namojveru, vyzerá veľmi elegantne.“
„Dúfam, že nemáš nič proti tomu, Sophia,“ obrátil sa k nej strýko. „Sebastian veľmi túžil znova ťa vidieť. Darleigh, dovoľte, aby som vám predstavil svojho nevlastného syna Sebastiana Maycocka.“
Sophia nikdy nevidela, že by sa Vincent tváril mrazivo. Ale teraz sa mu nozdry chveli a pery mal stisnuté do tenkej čiarky. Pohľad upieral priamo na Sebastiana. Ten mladý muž podišiel k nemu s vystretou pravou rukou a s úsmevom na perách.
„Maycock,“ zamrmlal Vincent mrazivým hlasom.
Sebastian spustil ruku.
Sophia premýšľala, či si jej strýko všimol zmenu vo Vincentovom správaní.
„Pravdaže nemáme nič proti tomu, strýko Terrence,“ povedala Sophia. „Sme radi, že ste prišli obaja, máme dosť voľných hosťovských izieb. Teta Martha a sir Clarence prišli pred hodinkou aj s Henriettou. Čoskoro prídu do salónu na čaj. Ideme rovno tam, alebo si chcete chvíľu oddýchnuť vo svojich izbách?“
Chytila ho pod pazuchu.
„Takže prišli, však?“ spýtal sa pobavene. „Prekvapilo ma, že si ich pozvala, Sophia. Koniec koncov prekvapilo ma, že si pozvala aj mňa. Prekvapilo a zároveň potešilo. Rád si vypijem čaj. A čo ty, Sebastian?“
„Zaveďte nás do salóna,“ odvetil Sebastian.
Sophia videla, že sa rozhoduje, či má viesť Vincenta ku schodom. Ale Vincent sa zvrtol, ani naňho nečakal a s paličkou v ruke vyšiel po schodoch za Sophiou a sirom Terrenceom. Sebastian kráčal posledný.

Zdalo sa, že sir Terrence Fry je rozumný človek. Vedel udržiavať rozhovor a na prvý pohľad vyzeral úprimne rád, že je tu a konečne sa stretol so Sophiou. Sebastian Maycock pôsobil veľmi sebavedome a šarmantne. Vincentova matka aj stará matka, mu zakrátko takpovediac zobali z ruky a lady Marchová aj slečna Marchová sa afektovane chichotali, keď sa s ním rozprávali, čo priviedlo Vincenta k záveru, že musí byť naozaj pekný a pravdepodobne aj bohatý.
Posedenie pri čaji v salóne prebehlo bez nehody. Vincent bol rád už kvôli Sophii. Tešilo by ho, keby sa k nej rodina správala slušne. Zdalo sa mu, že aspoň strýko Terrence sa k nej správa viac ako slušne. Úplne inak než jeho sestra.
Samozrejme, aj tak mal ten muž neteri čo vysvetľovať.
Vincent však tú hodinu v salóne vyslovene pretrpel. So strýkom Terrenceom sa rozprával so záujmom, pichľavé poznámky Marchovcov ho zabávali, no soptil od zlosti, že bol nútený prijať pod svojou strechou Sebastiana Maycocka a správať sa k nemu ako srdečný hostiteľ. Ale čo mu iné zostávalo? Ten chlap prišiel bez ohlásenia so Sophiiným strýkom. Mal právo tu byť, bol to Fryov nevlastný syn.
Vincent by mu s najväčšou radosťou hodil do tváre rukavicu.
Hovoril si, že sa to stalo pred rokmi a Maycock sa možno odvtedy zmenil. Koniec koncov bol ešte mladý. Ale mal vtedy dvadsaťtri rokov, doparoma! Keď sa stretol so Sophiou na terase, vôbec sa netváril zahanbene. Ani teraz v salóne nebol v rozpakoch. Je možné, že na to zabudol? Alebo že by Sophia preháňala, čo jej vtedy povedal? Ale ak vyslovil čo len polovicu z toho, čo si pamätala, bolo to neodpustiteľné.
„Rád by som vedel,“ ozval sa sir Clarence srdečným, žartovým hlasom, akoby sa rozprával s dieťaťom alebo imbecilom, „ako môže byť pes vašimi očami, Darleigh. To ste chceli povedať, že ho chováte ako oko v hlave? Alebo je to ona? To by ste pred manželkou nemali hovoriť priveľmi nahlas.“
Zasmial sa na vlastnom vtipe a Vincent sa uškrnul. „Bruno je borderská kólia, čo je ovčiarsky pes,“ vysvetľoval, „a chovateľ ho vycvičil tak, aby ma vodil rovnako bezpečne, ako by vodil stádo oviec, keby ho vycvičil na ten účel. To možno znamená, že sa veľmi nelíšim od ovce, za čo som veľmi vďačný. Odkedy ho mám, získal som veľkú slobodu pohybu.“
Sir Clarence sa znova srdečne zasmial. „Jedného dňa zbadá zajaca, vyrazí za ním a vy narazíte do stromu alebo spadnete z útesu, Darleigh. Kde ste prišli na taký šialený nápad?“
„Prišla s ním v skutočnosti moja manželka,“ odvetil Vincent. „Dopočula sa o dievčatku, ktoré je od narodenia slepé a má vodiaceho psa, a presvedčila ma, aby som to vyskúšal. Povedal som, že Bruna mám namiesto očí. A vy ste si to vysvetlili ako oko v hlave. Ale v skutočnosti je mojím okom v hlave Sophia - tá objavila Bruna, dala postaviť cestičku k jazeru ohradenú zábradlím a dala upraviť lesný chodníček, ktorý je takisto lemovaný zábradlím. Mali by ho dokončiť začiatkom zimy. Sophia navrhla aj to, aby po obvode parku vybudovali jazdeckú dráhu, aby som mohol jazdiť aj sám, dokonca aj cválať. Počul som, sir Terrence, že váš brat nazval Sophiu svojím pokladom. Veru je aj mojím pokladom.“
„Rada počujem, že vám prejavuje patričnú vďaku za to, ako blahosklonne ste prijali jej dosť odvážne návrhy, keď ste bývali v Covington House, lord Darleigh,“ zapojila sa lady Marchová. „To mi je istou útechou. Musím sa vám priznať, hanbila som sa za ňu a bola som vo veľkých rozpakoch ako jej teta a v tom čase aj gardedáma.“
„Práve naopak, madam,“ namietol Vincent s úsmevom. „Ja som dával odvážne návrhy slečne Fryovej a tá viac než raz odmietla moju žiadosť o ruku, prv než som ju napokon predsa len presvedčil, aby sa nado mnou zľutovala.“
„Sme mimoriadne šťastní, že to urobila,“ vyhlásila jeho stará matka. „Sophia je ako žiarivý anjelik, ktorý sa zniesol z nebies do domu môjho vnuka, lady Marchová. Cítim s vami, že vám je za ňou smutno, odkedy odišla z vášho domu, ale veď viete, každé dievča sa v istom veku musí vydať. Vincent mal šťastie, že ju našiel prv než iný muž.“
„Teta Martha,“ Sophia vstala, „Henrietta, iste by ste sa rady po dlhej ceste nadýchali čerstvého vzduchu. Dovoľte, aby som vám ukázala naše parterové záhrady a ozdobné stromčeky. Na to, že je už koniec septembra, je počasie veľmi príjemné, však?“
„Ak dovolíš, Sophia, pridám sa k vám,“ ozval sa sir Terrence.
Prv než sa jeho nevlastný syn rozhodol pripojiť ku skupinke, zasiahol Vincent.
„Maycock,“ oslovil Sebastiana, „môj pes bol takmer celé popoludnie zavretý v apartmáne a iste sa rád prebehne. Poďte so mnou na prechádzku k jazeru, prosím vás.“
„S radosťou,“ odvetil Sebastian a zdalo sa, že to myslí úprimne.

„NAŠA DOBRÁ MALÁ SOPHIA,“ povedal Sebastian Maycock a zdôraznil poslednú hlásku jej mena. „Ten jej nápad so psom bol skutočne geniálny. Ani by som nevedel, že idem vedľa slepého muža.“
Kráčali vychádzkovým krokom k jazeru. Maycock šiel popri zábradlí. Vincent mal na vôdzke Bruna.
„Netvrdím, že si svoju slepotu neuvedomujem,“ nadhodil Vincent, „chcem povedať len to, že pes mi dal voľnosť a sebaistotu. A práve Sophia prišla s tým, že sa to dá dosiahnuť, a presvedčila ma, aby som to skúsil.“
„A dali ste si postaviť jazdeckú dráhu?“ zaujímal sa Maycock. „Park sa mi zdá dosť veľký. Máte krásny domov.“
„Áno, mám veľké šťastie,“ pripustil Vincent.
Pri chôdzi sa bezcieľne rozprávali. Vincent si v duchu hovoril, že za iných okolností by sa mu tento človek páčil. Bol priateľský a vtipný. A možno ho posudzoval priveľmi tvrdo. Čo keď nechcel byť krutý? Možno nevedel, ako sa jeho bezstarostne vyslovené slová dotknú citlivého dievčaťa.
„Sophia mala vždy veľmi živú predstavivosť,“ povedal Maycock, keď sa mu Vincent zmienil o voňavých bylinkách, ktoré chce vysadiť vedľa lesného chodníčka, aby si vychutnal prechádzku, aj keď bylinky nevidí. „Vždy sa mi zdala zábavná. Vzal som ju do galérie a ona stála pred slávnym umeleckým dielom so zvrašteným čelom, s naklonenou hlavou a poznamenala, čo by na tom obraze opravila. To bolo krátko po tom, čo začala žiť v dome tej dračice tety Mary, prv než som odišiel za nevlastným otcom do Viedne.“
Bruno zastal a Vincent pochopil, že prišli na kraj jazera.
„Áno, hovorila mi o tom,“ odvetil.
„Naozaj?“ zasmial sa Maycock. „Bola veľmi smiešna.“ „Smiešna?“
Maycock sa zrejme zohol, aby zdvihol pár kamienkov. Vincent počul, ako jeden ploskáčik skackal po hladine.
„Bola iba kosť a koža,“ vysvetlil Maycock. „Nielenže bola chudá, ale aj tvár mala úplne bledú, špicatú a velikánske oči. Keby nemala tú hrivu, vyzerala by ako chlapec. Myslím, že tie vlasy vážili prinajmenej toľko ako celé telo, a nedokázala ich skrotiť.“ Zasmial sa.
„A pokiaľ viem, bola škaredá,“ Vincent vykročil doprava po brehu.
„Hm...“
„Bola škaredá,“ zopakoval Vincent. „Alebo ste jej to aspoň povedali.“
„Naozaj?“ Maycock sa znova zasmial. „Ona si to pamätá? Zrejme áno, ak vám to spomínala. Viete, skutočne bola škaredá. Sľúbil som nevlastnému otcovi, že na ňu trochu dozriem, a aj som sľub splnil. Teta Mary sa o ňu nestarala. Bola to veľmi chladná žena. Sophia ma vždy zabávala - celkom sa mi páčilo chodiť s ňou po Londýne a zhovárať sa s ňou. Ale musím otvorene priznať, že ma urazilo, keď si myslela, že som sa do nej zaľúbil. Pochopte, Darleigh, bolo to absurdné. V tom čase som mal milenku, vychýrenú krásavicu demimonde. Všetci muži v kluboch mi ju závideli. No a Sophia... veď viete...“ Znova sa zasmial.
„Mala pätnásť rokov,“ podotkol Vincent.
„Prepáčte,“ ospravedlnil sa Maycock. „Nechcel som ju tým smiechom uraziť. Ubezpečujem vás, že teraz nevyzerá ani spolovice tak zle ako vtedy. Kúpili ste jej slušné šaty, čo teta Mary nikdy neurobila, aj vlasy má upravené. Tuším aj trochu pribrala. Predpokladám, že vám nezáleží na tom, ak ste sa neoženili s oslňujúcou krásavicou, však?“
„Verím, že som sa oženil s krásavicou,“ namietol Vincent.
Maycock sa zasmial, potom stíchol. „Ejha, tuším som vás urazil. Ale naozaj som to nechcel, kamarát. Je to milý drobec. Len čo som sa dopočul, že nevlastný otec sem ide, pomyslel som si, že bude fajn, ak ju znova uvidím. Mal som ju rád, kým sa nepokúsila urobiť zo mňa idiota. Ale vy ju tuším ľúbite. Je ťažké nemať rád Sophiu. Mala šťastie, že našla muža, pre ktorého krása nie je všetko. Teším sa spolu s ňou.“
Chcel ho uraziť? Napočudovanie Vincentovi sa zdalo, že nie. Bol to príjemný človek, pravdepodobne krásny a ženám sa mohol zdať príťažlivý. Akurát charakterovo bol na tom slabšie. Vincent znova zastal a obrátil sa k nemu.
„Sophia nedávno stratila otca a zomrel dosť krutou smrťou,“ poznamenal. „Bola to jej jediná opora v tomto svete, no v skutočnosti to vôbec nebola opora. Teta, ku ktorej ju poslali, ju zanedbávala. Sophia mala pätnásť rokov a v takom mladom veku bola zraniteľná, neistá. Zrazu získala priateľa, s ktorým sa mohla pozhovárať, ktorý ju počúval a vodil ju na zaujímavé miesta. Prekvapuje vás, že sa do vás zaľúbila?“
„No viete...“
Vincent zdvihol ruku. „Samozrejme, že ste jej lásku neopätovali. Bolo to takmer ešte dieťa. Dostala vás do rozpakov, keď vám vyznala lásku. Mali ste jej vysvetliť, ako to v skutočnosti bolo. Nemohli ste ju nechať v ilúzii. Iste ste jej nechceli ublížiť. Alebo áno?“
„Viete, Darleigh, skutočne vyzerala ako strašiak do maku,“ Maycock sa zachechtal. „Mali ste ju vtedy vidieť! Aj vy by ste sa na tom schuti zasmiali, najmä keď si predstavovala, že ju milujem. Neskôr som sa na tom pobavil, vtedy ma to nahnevalo. Bože dobrý, koľko popoludní som jej obetoval. Myslel som, že mi bude vďačná.“
Vincent otvoril ústa, že ešte čosi povie, ale načo? Nemá to zmysel. Maycock ešte aj teraz hovoril iba o tom, ako naňho zapôsobilo Sophiino vyznanie lásky. Ani čo by si neuvedomoval, že ak si to Sophia doteraz pamätá, asi sa jej to hlboko dotklo.
Ako môže pomstiť tú úbohú pätnásťročnú Sophiu? Hodí toho chlapa do jazera? Mohol by to urobiť. Koniec koncov využil by moment prekvapenia. Ale zdalo sa mu to dosť detinské. A neuspokojilo by ho to.
Tak teda ako? Je slepý.
Vtedy mu v hlave skrsol nápad. Na chvíľu ho odložil.
„V lodenici sú člny,“ nadhodil. „Ak počasie vydrží, možno by ste sa mohli počlnkovať na jazere.“
„Celkom rád,“ odvetil Maycock. „Najlepšie človeku rozprúdi krv pohyb. Možno so sebou vezmem Henriettu. Vyzerá dobre, hoci jazyk má ostrý ako britva.“
„Aký šport pestujete, keď už je reč o pohybe?“ zaujímal sa Vincent. „Jazdíte? Šermujete? Chodíte do Jacksonovho boxerského salóna, keď ste v Londýne?“
„Som jeden z jeho hviezdnych žiakov,“ pochválil sa Maycock. „Vždy položím súpera na lopatky. Niekedy si môžem zaboxovať jedno-dve kolá aj s ním, a tú poctu veru nepreukáže len tak hocikomu, to vám poviem. Neviem si predstaviť nič zábavnejšie než pozrieť si dobrý boxerský zápas, čo poviete? Ach, prepáčte. Samozrejme, vy si ho nemôžete pozrieť.“
„Niekedy ráno musíte prísť do mojej telocvične,“ navrhol Vincent a naznačil Brunovi, že sa chce vrátiť. „Mojím cvičiteľom je môj komorník, kedysi to bol môj vojenský sluha. Rád boxuje a je v tom dobrý - chlap ako hora! Je mrzutý, že nablízku nemá nikoho, s kým by si mohol dobre zaboxovať. Možno...“
„Tak to je môj človek,“ vyhlásil Maycock. „Ale mali by ste ho upozorniť, nech si so sebou prinesie vonné soli, Darleigh, bude ich potrebovať.“
„Poviem mu to,“ usmial sa Vincent. „Hoci on si možno pomyslí, že ich budete potrebovať vy.“
Maycock sa zasmial. „Som rád, že som prišiel,“ povedal. „Tuším sa mi tu bude páčiť. A musím ubezpečiť Sophiu, že už nie je škaredá. Slušné šaty a slušný účes vedia urobiť zázraky, namojveru.“
Martin mi vynadá do idiotov, šialencov a vymyslí aj množstvo iných, ešte menej lichotivých nadávok, pomyslel si Vincent. Jediné, čo sa Martinovi nebude páčiť, bude to, že boxovať s ním nebude on.

Sophia sa ocitla sama so strýkom až na druhý deň popoludní. Ukázala strýkovi, tete a Henriette hosťovské apartmány a plesovú sálu a všetci sa zhodli v názore, že sú veľmi pôsobivé, len škoda, že ich majiteľ je slepý. Prehodila pár slov aj so Sebastianom, ktorý po obede vošiel do hudobného salóna vo chvíli, keď nacvičovala mimoriadne náročné etudy, ktoré jej zadala slečna Debbinsová. Nechápala, ako je možné, že len čo si sadne ku klavíru, jej desať prstov sa zrazu zmení na desať palcov. Ale ak Vincent dokáže pokoriť harfu - a bol na najlepšej ceste -, potom ona dokáže pokoriť klavír. Alebo sa aspoň naučí pár skladieb.
„Sophia,“ prihovoril sa jej Sebastian, „stáva sa z teba ozajstná mladá dáma.“
„Pochybujem, že predvediem tieto svoje schopnosti na verejnosti.“
„Kedysi si rada kreslila,“ nadhodil. „A niektoré tvoje kresby boli naozaj vtipné.“
„Teraz ilustrujem poviedky,“ priznala sa. „Alebo skôr detské rozprávky. S Vincentom ich vymýšľame pre pobavenie jeho neterí a synovcov. A ja k nim kreslím obrázky, takže sú z toho knižky.“
„Naozaj?“ Usmial sa a pri očiach mu naskočili príťažlivé vejáriky vrások. „Musíš mi ich ukázať. Vieš, bol som vo Viedni navštíviť nevlastného otca a zostal som tam dlhšie, než som plánoval. Konali sa tam nesmierne zábavné spoločenské podujatia. Keď som sa vrátil domov, dračica už bola nebohá a ty si odišla bývať k tete Marthe. Predpokladám, že si išla z blata do kaluže. Mal som ťa ísť navštíviť. Spomínam si, že sme sa mali radi.“
„Nevedela som, že si odišiel,“ priznala a obrátila sa na lavičke, aby naňho lepšie videla. „Ale bola som rada, že si za mnou prestal chodiť, Sebastian.“
„Lebo som povedal, že si škaredá?“ Urobil grimasu a znova sa zasmial. „Ale naozaj si bola škaredá, Sophia. Odvtedy si dostala pekné šaty, niekto ti upravil vlasy a už nie si taká chudá. Vyzeráš lepšie ako vtedy. Teraz by som sa už o tebe tak nevyjadril.“
„Ale vieš, Sebastian, mne si sa páčil a dôverovala som ti.“
„Ako by aj nie?“ Pobavene sa zasmial. „Zrkadlo ti muselo prezradiť, že som ti hovoril pravdu. Ale to bolo dávno. Teraz by sa takmer dalo povedať, že si pekná.“
Ach, ozajstná pochvala! Opätovala mu úsmev.
„Iste sa ti uľaví, keď ti poviem, že už ťa neľúbim, Sebastian,“ vyhlásila. „Ale musím si bežať po čepiec, idem na prechádzku so strýkom Terrenceom.“
„Tak teda,“ otvoril jej dvere, „som rád, že už nie si sklamaná, Sophia. Darleigh musí byť muž podľa tvojho gusta.“
„Pretože ma nevidí?“ spýtala sa.
Zasmial sa, akoby žartovala.
Zdalo sa jej neuveriteľné, čo znamená päť rokov, pokiaľ ide o chápanie medziľudských vzťahov. Sebastian bol krásny, šarmantný, priateľský, akurát nemal štipku empatie.
Strýko na ňu už čakal vo vstupnej hale.
„Už mi je jasné, prečo sa Middlebury Park považuje za výstavné panské sídlo,“ povedal strýko. „Tvoja svokra ma pred chvíľou povodila po hosťovských apartmánoch a ukázala mi aj plesovú sálu.“
„Park je rovnako veľkolepý,“ odvetila a šla vopred cez dvere aj dolu schodmi. „Vezmem vás k jazeru, a ak budete mať dosť energie, mohli by sme sa prejsť cédrovou alejou až k letohrádku. Pri zbežnom pohľade sa môže zdať, že park sa končí tými stromami za jazerom, ale nie je to tak.“
Nastavil jej rameno a chytila ho pod pazuchu. Keď ho teraz videla viac ráz, už sa jej nezdal taký podobný otcovi. Nebol taký šarmantný a nemal ani taký milý úsmev. Na druhej strane pôsobil elegantne a mal bezchybné spôsoby.
„Bude lepšie, ak sa budeme držať cestičky,“ poznamenala.
Predpoludním mrholilo, takže tráva bola vlhká, ale po obede oblaky odplávali a vo vzduchu bolo iba zľahka cítiť náznak jesene.
„A tá cestička je nová?“ spýtal sa. „Veľmi pekne splýva so scenériou. To bol tvoj nápad, Sophia?“
„Vincent bol nútený zdržiavať sa iba v parterových záhradách, ak ho niekto neviedol za ruku,“ vysvetľovala. „Určite to nie je príjemný pocit, ak je človek odkázaný na iných, nemyslíte? Alebo ak sa môže pohybovať iba po malej škvarke zeme.“
„To je osud dieťaťa,“ poznamenal ticho, akoby pre seba. „Čo je dobre, pokiaľ sa o to dieťa starajú a vyrastie z neho nezávislý dospelý. Žiaľ, zomreli mi tri malé deti, Sophia. Závidel som bratovi. Nie, skôr by som povedal, že som žiarlil. Rozišli sme sa, ešte keď sme boli veľmi mladí. Nie pre jeho divú náturu. Stalo sa to, keď mi ukradol - aspoň som to vtedy tak vnímal - dámu môjho srdca. Vedela si to o svojej matke? Narodila si sa im ty a prežila si. To som nezniesol. Nenávidel som ho a nenávidel som aj teba. Keby si ma ty nenávidela, Sophia, bolo by to oprávnene.“
Tie slová ju ohromili. Otec jej nikdy nehovoril, čo sa odohralo medzi ním a jeho bratom. To, čo si myslela, nebola pravda. Oľutovala mama niekedy, že sa nevydala za jej strýka?
„Vieš, po smrti tvojej matky som sa ponúkol, že sa ťa ujmem,“ pokračoval. „Zrejme si o tom nepočula. Vtedy sme už s manželkou prišli o dve deti.“
„Vy ste sa ma chceli ujať?“ Ohromene naňho pozrela.
„Bratov spôsob života sa nám zdal nevhodný pre malé dieťa,“ vysvetľoval, „najmä ak s vami už nežila tvoja matka. Samozrejme, tvoj otec odmietol. Nezazlievam mu to. Na jeho mieste by som urobil to isté. Ale spálili sa tým mosty. Moja ponuka a jeho odmietnutie situáciu iba zhoršili.“
Sophia sa v tichu usilovala stráviť tie slová. Skutočnosť, ako malé deti vnímajú drámy, ktoré sa okolo nich dejú.
„Nech to jazero navrhol ktokoľvek,“ poznamenal strýko, „rozhodne mal cit pre detail. Ten kostolík na ostrove pôsobí naozaj malebne. Máte tu aj člny?“
„Áno,“ odvetila, no dúfala, že nenavrhne, aby sa člnkovali. Naposledy tam bola vtedy popoludní, keď ju Vincent naučil splývať a keď sa milovali celkom novým spôsobom - vtedy sa doňho zaľúbila.
Prešli okolo lodenice a okolo celého jazera.
„Neboli sme veľmi súdržná rodina, Sophia,“ pokračoval. „Neviem prečo, ale ani jeden z nás nemal veľmi rád ostatných, hoci s tvojím otcom sme v ranom detstve boli kamaráti. Iste to bola rovnako moja vina, ako aj vina mojich sestier a brata. Mám sklon tváriť sa povznesene. Manželka ma kedysi obvinila, že som chladný, a dotklo sa ma to, lebo som si nepripadal chladný. Ale keď som po hádke premýšľal o jej obvinení, musel som priznať, že moje správanie sa dalo tak vysvetľovať. Vždy som sa radšej držal na okraji diania, ako by som sa zapojil do akcie. Možno preto som sa stal radšej diplomat než politik alebo vojenský dôstojník.“
Sophia nič nepovedala. Čo by ona k tomu mohla dodať?
„Ach, teraz už chápem, ako si to myslela,“ povedal, keď prešli za jazero a stromy na jeho vzdialenom brehu. „A je mi jasné, prečo záhradný architekt, ktorý upravoval park, vytvoril aleju tu, mimo dohľadu z domu. Človek tu má dokonalé súkromie. Je to ideálne miesto na prechádzky a rozjímanie, alebo aj na čítanie. Vidíš, akým smerom sa mi uberajú myšlienky? To bolo prvé, na čo som pomyslel. Samozrejme, je to aj ideálne miesto na prechádzky zaľúbencov.“
„Áno,“ prikývla.
„Prechádzate sa tu niekedy s Darleighom?“ „Áno, občas,“ priznala.
Zopár ráz zašli do letohrádku, a keď tu niekedy sedeli, čítala mu nahlas z knihy. Raz keď sedeli v letohrádku, trochu pršalo a Vincent poznamenal, že klopot dažďa na sklenej streche je možno najpríjemnejší zvuk na svete. Posadil si ju na kolená a ona si položila hlavu na jeho plece, a tak sedeli, až kým neprestalo pršať.
Pri tej spomienke jej navrela v hrdle hrča, ako pri mnohých iných spomienkach.
Ale on chcel byť slobodný. A ona bola len ďalšia žena, ktorá ho chcela ofukovať. Počul jej rozhovor s jeho sestrami o kresbe chalúpky, akú si kedysi vysnívala.
No čaká jeho dieťa. Zostanú spolu. Teraz ho neopustí a bola si istá, že ani on ju.
Žilo sa im spolu dobre. Boli priatelia, zhovárali sa spolu, smiali sa. A boli aj milenci. Čakajú dieťa, po ktorom obaja túžia. Majú rodinu, dobrých susedov a zopár blízkych priateľov. Majú... všetko.
Prečo je slovo všetko také ťaživé?
„Máte dobré manželstvo, Sophia?“ spýtal sa jej strýko. „Áno.“
Bolo dobré, neklamala.
„Vycítil som to,“ povedal. „Vidieť, že sa máte radi. Vybrala si si ho úmyselne a neohrozene si išla za svojím cieľom?“
„To vám povedala teta Martha?“ spýtala sa.
„Nezazlieval by som ti to, ani keby to bola pravda,“ ubezpečil ju. „Väčšina z nás tak získa životných partnerov. Odhadujem, že v tvojom prípade to tak nebolo. Predpokladám, že Henrietta ho chcela, alebo Martha či Clarence ho chceli pre ňu, a nejako si sa do toho zamotala ty a oženil sa s tebou. Aspoň tak si to vysvetľujem podľa toho, čo mi narozprávali.“
„V dedine sa konala tanečná zábava,“ odvetila, „a Henrietta presvedčila Vincenta, aby s ňou šiel na čerstvý vzduch. Zatiahla ho do zastrčenej uličky. Šla som za nimi so štólou, ktorú som vzala zo stoličky - predstierala som, že si myslím, že tá štóla patrí jej.“
Ticho sa zasmial. „Určite soptila a Darleigh sa ponúkol, že ťa zachráni pred Marthiným hnevom.“
„Odmietla som jeho ponuku,“ vysvetľovala. „Ale on na tom trval a presvedčil ma, že z nášho manželstva bude mať rovnaký úžitok ako ja. Samozrejme, nebola to pravda, ale vydala som sa zaňho.“
„Nie, nebola to pravda,“ odvetil. „Podľa mňa on má z toho väčší úžitok ako ty, Sophia.“
„To je nezmysel,“ zasmiala sa. „Nebyť Vincenta, spávala by som pod londýnskym mostom.“
Zastal uprostred aleje a zahľadel sa na ňu.
„To nemyslíš vážne,“ zvolal. „Hádam sa ti len Martha nevyhrážala, že ťa vyhodí z domu?“
„Aj ma vyhodila,“ odvetila, „a to uprostred noci, hneď, ako sa vrátili z tanečnej zábavy. Uchýlila som sa do kostola a tam ma na druhé ráno našiel vikár. Keď sa o tom dopočul Vincent, prišiel na faru.“
Strýko zatvoril oči, položil jej ruku na rameno.
„Ach, Sophia,“ vzdychol, „je to aj moja vina. Sebastian mi hovoril, že Mary ťa hanebne zanedbávala, kým si ešte žila u nej. Ale vo Viedni som bol zavalený prácou a akosi sa mi nepodarilo prísť do Anglicka, aby som sa o tom sám presvedčil. Potom Mary zomrela a ujala sa ťa Martha. Mala Henriettu, dcéru v tvojom veku, a nahováral som si, že v jej spoločnosti budeš oveľa šťastnejšia než predtým. Mal som vedieť, aká je. Naozaj. Diskrétne som sa vypytoval známych v Londýne, a hoci všetci potvrdili, že Henrietta sa zúčastnila na mnohých báloch smotánky, o tebe nikto z nich ani nepočul. Teba neuviedli do spoločnosti? Nebrali ťa so sebou na bály a iné udalosti?“
„Nie,“ pokrútila hlavou, „teta Martha sa bála, že ľudia si pri pohľade na mňa spomenú na môjho otca a na to, ako zomrel.“
„Aha, to je moja vina,“ vyhlásil strýko. „Ale bolo by priveľmi jednoduché požiadať ťa o prepáčenie.“
Znova vykročili a pomaly sa blížili k letohrádku.
„Ak si ľudia navzájom nevedia odpustiť, rany ďalej hnisajú,“ poznamenala.
„Bola si hlboko zranená, Sophia?“ spýtal sa. „Zranil som ťa?“
„Áno.“
Počula, ako sa pomaly nadýchol a vydýchol.
Bola rada, že sa nerozhodol vojsť do letohrádku. Obrátil sa a vykročili späť alejou.
„A teraz je neskoro, aby som ti pomohol,“ vzdychol. „Nepotrebuješ moju pomoc. Máš Darleigha.“
„A jeho matku, starú matku, tri sestry a ich rodiny,“ podotkla. „Sama nijakú rodinu nemám, strýko Terrence. Iba tetu Marthu, strýka Clarencea a Henriettu, s ktorými by som rada udržiavala dobré vzťahy, hoci iste nikdy nebudú srdečné. A možno mám ešte vás.“
„Tvoja rodina ťa hanebne sklamala,“ pripustil. „Možno by si sa nám mala všetkým obrátiť chrbtom, Sophia.“
„Tak ako ste sa k sebe obrátili chrbtom vy dvaja s ockom?“ spýtala sa. „Ako ste sa obrátili chrbtom k sestrám? Príbuzní by sa k sebe nemali tak správať. Túžim mať rodinu, ktorú budem ľúbiť a ktorá bude ľúbiť mňa. Svoju vlastnú rodinu. Žiadam od života priveľa?“
„Ja nepatrím medzi srdečných ľudí,“ pripustil.
„Nemôžete to skúsiť?“ spýtala sa. „Vraveli ste, že najväčšmi vás trápila strata detí. Máte neter. Viem, že vám nemôžem nahradiť synov a dcéry, ale túžim po vašej láske. Rada by som vás ľúbila.“
Preglgla a z hrdla sa jej vydral zahanbujúci vzlyk.
Znova zastal a obrátil sa k nej.
„Sophia,“ povedal, „neverím, že som niekedy poznal človeka, ktorý si tak veľmi zaslúži lásku ako ty. Možno moje deti... Ale tie tu nie sú ani nikdy nebudú. A ja nemám veľké skúsenosti s objímaním.“
„Zato ja mám,“ vrhla sa mu do náručia, objala ho okolo pása a pritisla si líce na jeho plece.
Pevne ju objal a dlho tak stáli, kým od seba odstúpili.
„Odpustíš mi?“ spýtal sa.
„Áno.“
„A dovolíš mi, aby som sa stal súčasťou tvojej prítomnosti aj budúcnosti?“ „Áno.“
„Ľúbiš ho, Sophia?“ chcel vedieť. „Môžeš ma utešiť tým, že mi povieš, že je to skutočne dobré manželstvo?“ „Jedno i druhé,“ odvetila.
Skutočne to bolo dobré manželstvo. Zostanú spolu, lebo budú mať dieťa. Možno aj viac detí. Ale nebudú ich držať spolu iba deti. Ach, tomu neverila. Budú rodinou. Budú sa navzájom ľúbiť, ako by sa mali ľúbiť všetky rodiny. A ona a Vincent ukážu svojim deťom vzor lásky, priateľstva a tolerancie.
„Darleigh je šťastný chlap,“ poznamenal strýko.
Usmiala sa a chytila ho pod pazuchu.
„Ak sa nevrátime čím skôr, zmeškáme čaj,“ povedala.

VINCENT OPATRNE VYKĹZOL z postele. Sophia len pred chvíľou znova zaspala. Keď sa zobudil pred šiestou, povedala mu, že bola hore od pol štvrtej - pozrela sa na hodiny, takže to vedela. Ospravedlnila sa mu, ak ho zobudil jej nepokoj.
„Bojíte sa?“ spýtal sa.
„Keby len to,“ zastonala. „Som vzrušená... a vydesená.“
O dva dni sa mala konať dodatočná svadobná hostina spojená s bálom. Pokiaľ Vincent stihol postrehnúť, všetko bolo do bodky naplánované a zorganizované do posledného detailu. Jeho sestry s rodinami mali prísť dnes popoludní, takisto Flavian. Pozvali susedov z okruhu najbližších pätnástich kilometrov, niektorí u nich mali vzhľadom na diaľku aj prenocovať. Na všetky pozvánky, ktoré poslali, dostali iba jednu zápornú odpoveď, a to len preto, lebo adresát mal tú smolu a spadol zo stodoly, keď naňho manželka zakričala, že dostali pozvánku, a vyrušila ho pri práci. Ten chudák utrpel dvojnásobnú zlomeninu nohy.
Podľa Andyho Harrisona a niekoľkých mužov, s ktorými sa Vincent v poslednom čase spriatelil, po middleburskom bále zavládne v okolí desivé ticho. Ľudia sa už nebudú mať o čom rozprávať. Všetci sa pri tej predstave až zachádzali od smiechu.
Vincent objal manželku, pobozkal ju a ubezpečil ju, že všetko dobre dopadne a nič nevybuchne. Samozrejme, že kapela z Gloucesteru príde, ako sľúbila. Samozrejme, že jedlá budú navarené načas a dokonale. Samozrejme, že všetci sa dostavia. Samozrejme, že bude správne a vhodné, ak bude úvodné kolo tancovať so strýkom. A nezabudne kroky ani sa nepotkne na vlastných či cudzích nohách. Slečna Debbinsová s ňou predsa precvičila kroky a skúšala si ich v salóne so strýkom, skúseným tanečníkom, či nie? Samozrejme, neľutuje, že Vincent to s ňou musel všetko podstúpiť.
„Ako to myslíte, Sophie,“ spýtal sa, „že som to s vami musel podstúpiť? Nedohodli sme sa spolu, že treba obnoviť tradíciu veľkých bálov v plesovej sále?“
„Je od vás veľmi milé, že to hovoríte,“ odvetila a jej hlas znel na jeho hrudi tlmene. „Ale obávam sa, že to bol môj výmysel. Chcela som si dokázať, že som schopná byť paňou v Middlebury Parku. Chcela som všetkým predviesť, že dokážem byť rovnako dobrá kontesa ako všetky moje predchodkyne.“
„A zvládli ste to obdivuhodne,“ ubezpečil ju a pobozkal jej kučery, ktoré už boli výrazne dlhšie. „Alebo ste na najlepšej ceste, aby ste to zvládli.“
„V tom je ten problém,“ vzdychla, „že ešte som len na najlepšej ceste. Ale už spite, Vincent. Nechcela som vás zobudiť. Budem ležať úplne bez pohybu, hoci pochybujem, že v najbližších dňoch sa vyspím.“
O tri minúty už spala. Vincent vykĺzol z postele a zamieril k obliekarni. Aj Bruno sa zdvihol a studeným ňufákom sa mu dotkol ruky. Pohladkal psa po hlave, nežne ho poškrabkal za ušami.
„Dobré ráno, kamarát,“ zašepkal a sklonil hlavu, aby ho pes oblizol na líci ako zvyčajne. „Len vybavíme rýchlu prechádzku vonku a potom ma čaká dôležité stretnutie.“
V skutočnosti aj on ležal v posteli s otvorenými očami, ibaže ešte predtým, než sa zobudila Sophia. Urobí zo seba korunovaného blázna? Posledných niekoľko rán trénoval s Martinom a ten ho upokojoval.
„Neviem, ako to robíte, pane,“ hundral, „ale darí sa vám a ani trochu sa mi to nepáči, pokiaľ ide o mňa. Zato sa mi to páči, keď si predstavím vyškerenú tvár toho bastarda. Takže on trénuje so samým džentlmenom Jacksonom, čo? Dúfam, že sa len nechvastal, ale myslel to naozaj. To znamená, že utrpí o to väčšiu porážku.“
Ak sa len nechvastal, zároveň to znamenalo, že bude tvrdý protivník. Pri tom pomyslení Vincentovi skrúcalo žalúdok. Niežeby sa bál, že mu ublíži. Vyrastal dosť nadivoko. Pri pouličných bitkách sa ocitol na lopatkách rovnako často, ako sám niekoho položil na lopatky. Vždy znova vyskočil na nohy a ďalej sa zaháňal päsťami. Nie, tentoraz mal strach, že sa mu nepodarí splniť, čo si predsavzal.
Bál sa, že slepota ho pripravila o mužnosť.
Načo sa tým teraz zožierať? Darmo si hovoril, že to nemá zmysel, v noci mu chodili po rozume kadejaké myšlienky.
Keď Vincent prišiel do pivnice, Martin tam už bol.
„Ste si tým istý, pane?“ spýtal sa. „Rád by som to urobil za vás tradičným spôsobom. Za pár sekúnd by bol na lopatkách a videl by všetky hviezdy.“
„Hoci trénuje s džentlmenom Jacksonom?“ spýtal sa Vincent.
Jeho komorník zavrčal čosi, čo nemožno citovať. „Ty mi neveríš, Martin?“
„Verím,“ ubezpečil ho Martin. „Ale nechápem, prečo by ste sa mali zabávať iba vy. Len zato, že ste posratý vikomt alebo čo?“
„A pretože kontesa je moja manželka,“ podotkol Vincent.
„Aha, to je pravda,“ pripustil Martin. „Keby išlo o Sal, tiež by som sa spoľahol iba na vlastné päste.“
Vincent sa uškrnul a už by bol čosi poznamenal o pokračujúcom romániku medzi svojím komorníkom a kováčovou dcérou - keď o nej hovorili naposledy, stále trvala na manželstve -, ale zrazu sa dvere do pivnice otvorili a ozval sa veselý hlas.
„Darleigh? Hej, ste tam dolu? Aj so svojím sluhom?“
„Sme tu obaja,“ odvetil Vincent. „Poďte, Maycock. Budeme tu mať dosť svetla. Martin zapálil všetky lampy.“
„Ach, skvelá jaskyňa,“ poznamenal Sebastian Maycock. Jeho hlas už znel bližšie. „Tu trénujete, Darleigh? A toto je váš osobný tréner?“
„Martin Fisk,“ predstavil ho Vincent. „Priateľ, vojenský sluha, komorník, tréner v jednej osobe.“
„Vyzeráte pôsobivo mohutne,“ podotkol Maycock. „Tie svaly na pleciach i ramenách vyzerajú, akoby ste ich denne udržiavali vo forme.“
„Robím, čo viem,“ odvetil Martin.
„Takže vy si myslíte, že ma porazíte, čo?“ zasmial sa Maycock. „Na to treba nielen šikovnosť, ale aj odvahu. Vedeli ste to?“
„Tuším mi to ktosi kedysi hovoril,“ odvrkol Martin.
„Správne,“ povedal Maycock. „Vidím, že ste vyzlečený do pol pása a pripravený na zápas. Zhodím košeľu a čižmy a môžeme ísť na to. Dúfam, že vás Darleigh upozornil, aby ste si priniesli obväzy a vonné soli, však?“
„Zmienil sa o tom,“ odvetil Martin.
„Bojujte fér, nijaké údery pod pás, dobre?“ povedal Vincent. „Zápas sa skončí, keď sa jeden zo súperov vzdá alebo zostane na lopatkách a nevstane v rozumnom časovom limite, platí?“
„To sa mi zdá fér,“ uznal Maycock. „Nepredpokladám, že to potrvá dlho. Dúfam, že vaša kuchárka podáva raňajky zavčasu, Darleigh. Nič nepovzbudí apetít lepšie než poriadny zápas. Pokúste sa neodkväcnúť privčas, Fisk. Pripravený?“
„Pripravený,“ odvetil Martin. „Tak, dal som lampy pekne dokopy.“
„Len ich radšej znova rozložte dookola,“ požiadal ho Maycock. „Vrhajú takto priveľa tieňov. A musíme si dať pozor, aby sme o ne nezakopli. Darleigh, počujte, asi bude najlepšie, ak sa posadíte na schody. Nechceme vám nešťastnou náhodou ublížiť, však? To by nebolo športové.“ Zasmial sa. Ten chlap sa akosi rád smeje.
„Myslím, že sme sa celkom nerozumeli, Maycock,“ poznamenal Vincent. „Vaším sparingpartnerom nebude Martin, ale ja.“
Na chvíľu zavládlo ticho, potom zaburácal smiech. „Tak to je dobré, Darleigh. To by sa skončilo za pár sekúnd masakrou. No dobre, ideme na to, Fisk? Rozložte tie lampy poriadne. Je tu tma.“
„Bude ešte tmavšie,“ podotkol Vincent. „Zrejme som vám to nevysvetlil jasne, Maycock. Zápasiť budeme my dvaja. Za normálnych podmienok by to bol absurdný zápas. Vy vidíte, ja nie. Žiaľ, mne nemožno zapáliť v očiach svetlo, zato vám ho možno zhasnúť. Takže budeme mať obaja rovnaké podmienky a bude to fér zápas. Hovorím zápas z istého dôvodu. Keď poviete užialenému, zraniteľnému pätnásťročnému dievčaťu, že je škaredé, Maycock, a keď ho nútite pozrieť sa na seba vo vysokom zrkadle, nielenže ho zraníte, ale ho celkom zničíte. A keďže ste to urobili dievčaťu, ktoré sa stalo mojou manželkou, spravili ste si zo mňa nepriateľa a zaslúžite si, aby som vás za to osobne potrestal.“
„Aha, teda tak!“ Maycock sa znova zasmial. „To bolo pred rokmi, starec, a hovoril som pravdu. Mal som jej podľa vás klamať? Mal som jej povedať... Ejha, čo to?“
„Zhasol som lampy, pane,“ oznámil Martin. „Tri kroky dopredu, mierne doprava.“
„Je tu čierna tma,“ zvolal Maycock pobúrene. „Okamžite znova rozsvieťte, človeče.“
„Radil by som vám, aby ste sa bránili,“ Vincent podišiel tri kroky doprava - to bola jediná pomoc, ktorú mohol dostať. Päsťami nahmatal protivníka a zasadil mu pravačkou do brady.
„No teda! Toto nie je športové!“
„Máte zviazané ruky?“ spýtal sa Vincent. „Máte na nohách okovy? Máte v ušiach štuple?“
Vrazil do nahej hrude pred sebou, zasadil ľavý hák a pravačkou udrel vyššie.
Treba Maycockovi uznať, že sa rýchlo spamätal a zdvihol päste na obranu. Tancoval dookola - a mimo dosahu. Vincent udieral iba do vzduchu.
Samozrejme, nebol to fér zápas. Vincent mal skúsenosti s pohybom v tme, vedel využívať sluch a šiesty zmysel mu našepkával, keď sa niekto priblížil. Väčšinou sa riadil sluchom - dupotom bosých nôh na zemi, namáhavým dýchaním. A občas hlasom, ktorý protestoval, najmä keď Maycock zasadil úder, ale nič vážne, nič nešlo do tváre. Vincent rozprával, zdalo sa mu to spravodlivé.
„Váš problém je v tom, Maycock,“ vravel, „že ste hrozne povrchný. Vidíte krásnu tvár a myslíte si, že aj tá osoba je krásna. Vidíte nepeknú tvár a ste presvedčený, že tá osoba je nudná a necitlivá. Keby ste videli ustricu, ani by vám nenapadlo, že vnútri môže byť vzácna perla.“
Maycock bol rovno pred ním. Overil si to niekoľkými rýchlymi údermi ľavačkou, ktoré jeho protivník odrazil tak, že si nechal bradu nekrytú. Padol na zem ako klát.
„Mali ste len šťastie,“ hundral, keď sa zviechal na nohy. „Bol by som rád, keby som s vami mohol minútku boxovať v Jacksonovom salóne za mojich podmienok, Darleigh. Hneď by bolo jasné, kto je lepší borec.“
„A pán Jackson aj všetci vaši známi a priatelia by vám tlieskali, aký ste talent,“ vyhlásil Vincent a znova ho zrazil na zem.
Bolo ťažké presne odhadnúť, kde má Sebastian bradu a kde tvár. Vincent sa usiloval vyhýbať tvári. Na poschodí mal rodinu, ktorej by to musel vysvetľovať. A o dva dni sa má konať svadobná hostina a bál. Ale mal pocit, že tentoraz vrazil Maycockovi do nosa.
Maycock znova vstal. Aspoňže nebol zbabelec.
Vincent dostal tvrdý úder do brady a chvíľu sa z neho spamätával, radšej odtancoval z dosahu.
„Videli ste osamelé mladé dievča, o ktoré jej príbuzná nedbala,“ povedal, „videli ste len to, že nie je krásavica, hoci ona vás zbožňovala. Nevidím dospelú ženu, ale vidím krásu, ktorá sa v nej skrýva, a načisto očarila môj vnútorný zrak.“
„Možno je kruté hovoriť pravdu,“ odvrkol podráždene Maycock. „Ak si myslíte, že je to také dôležité, ospravedlním sa jej. Ale už som vám povedal, že teraz nie je škaredá.“
Ten chlap to jednoducho nechápal. Pravdepodobne to bolo nad jeho schopnosti. Vincent ho znova zrazil na zem a on v ďalšej sekunde vyskočil.
„Videl som jej bolesť i krásu,“ pokračoval Vincent. „Bolesť, ktorú cítila, lebo si myslela, že je škaredá a nikto ju nemôže mať rád.“
„Keby ste mali zrak, Darleigh, uvedomili by ste si...“ začal Maycock.
Vincent ho zrazil úderom, ktorý ho mal udržať na zemi. A aj sa stalo.
Počul len svoj namáhavý dych. „Maycock?“
Ozval sa iba tlmený ston.
„Rozsvietim lampu, pane?“ spýtal sa Martin.
„Áno, jednu, prosím ťa.“
„Nie je celkom v bezvedomí,“ oznámil Martin po chvíli. Maycock znova zastonal.
„Ukážte, pomôžem vám,“ ponúkol sa Martin. „Sadnite si tuná na schody. Cítim s vami. Už som to s ním skúšal, ale márne. Keď sme boli chlapci, zložil som ho na zem rovnako často, ako on zložil mňa, ale vtedy videl. Teraz je smrteľne nebezpečný.“
Vincent nahmatal uterák a osušil sa. Počul, že Martin sa venuje Maycockovi.
„Ublížil som mu?“ spýtal sa.
„Akurát mu tečie krv z nosa,“ odvetil Martin. „Istý čas ho bude mať ako bambuľu. Aj na brade má nejakú ranu. Ale monokel pod okom nevidím. Na hrudi a ramenách mu v najbližších dňoch nabehnú modriny všetkých farieb, ale pod košeľou ich nikto neuvidí.“
„Prilákali ste ma sem pod falošnou zámienkou,“ sťažoval sa Maycock.
„Prilákal som vás, aby som vás potrestal,“ objasnil mu Vincent. „Viete, mohol som požiadať Martina, aby vás spútal. Ale doprial som vám možnosť fér zápasu.“
„Fér!“ zvolal Maycock. „Urobili ste zo mňa hlupáka.“
„To dúfam,“ Vincent sa uškrnul. „Rodine to môžeme vysvetliť jednoducho tak, že im povieme trochu upravenú verziu pravdy. Chceli sme si priateľsky zaboxovať a vy ste športovo navrhli, aby srne zápasili potme.“
„Nemám rád, keď zo mňa robia hlupáka,“ zlostil sa Maycock.
„Nikto z vás nerobí hlupáka,“ namietol Vincent. „Iba vy, ja a Martin vieme, čo sa stalo. A dozvie sa to aj Sophia. Poviem jej to.“
Počul, ako kráča hore schodmi. Dvere navrchu sa otvorili a zatvorili.
„Nesprával sa ako zbabelec,“ poznamenal Martin. „To som rád. Vždy keď som počul, že klesol na zem, želal som si, aby vstal.“
„Bolo to naozaj nefér?“ spýtal sa Vincent.
„Nie je vážne zranený, utrpela iba jeho hrdosť,“ vysvetlil Martin. „Tuším stále nechápe, o čo ide, však?“
„Myslím, že nie je v jeho silách, aby to pochopil,“ pritakal Vincent.
„Aj vy budete mať peknú modrinu na sánke,“ podotkol Martin. „Ukážte, priložím vám na ranu mokrý uterák. Povedal som, že vyzerá ako chlapec, pane. Teda, keď ste mi oznámili, že sa s ňou oženíte. Chcete si to rozdať aj so mnou?“
„Odvtedy si sa očistil,“ vyhlásil Vincent. „Navyše si to nepovedal jej, viem, že to by si nikdy neurobil. Au! To bolí! Okrem toho s tými ošmykanými vlasmi zrejme naozaj vyzerala ako chlapec, môj malý strašiak do maku. Ale už jej trochu podrástli.“
„Predpokladám, že dnes ráno viac nechcete trénovať, však, pane?“ spýtal sa Martin. „Poviem slúžkam, aby vám vyniesli vodu na kúpanie, dobre?“
„Áno, prosím ťa.“
Chvíľu zatínal ruky, lebo hánky mal trochu doráňané, a sánka ho tiež bude istý čas bolieť.
Ľúbim ju, prebleslo mu hlavou. Tá myšlienka sa vynorila sčista-jasna.
Hm, samozrejme, že ju ľúbi. Je to jeho manželka a je im spolu dobre. Vedia sa spolu porozprávať i zasmiať. V posteli si rozumejú a čaká s ním dieťa. Samozrejme, že ju ľúbi.
Ale nie. To nemal na mysli.
Miluje ju.
A ona stále sníva o svojej chalúpke na vidieku.

Sophia dlho spala a teraz sa jej zdalo, že už nestihne dobehnúť zameškané. Čo vlastne chce dobiehať? Do svadobnej hostiny a bálu zostávajú už len dva dni a všetko, čo bolo treba urobiť, bolo urobené, teraz už treba len dúfať, aby oslava dobre dopadla a na nič sa nezabudlo.
A nezabudlo sa. Včera si dokonca bola s Vincentom zajazdiť, navštívili manželov Latchleyovcov - to bol ten nešťastný nájomný roľník, ktorý spadol zo stodoly. Áno, naozaj tam šli na koňoch, ona z jednej strany Vincenta, sediac bokom na krotkej kobylke, pán Fisk z druhej strany a komorník po návrate domov poznamenal, že ani peši by to neprešli rýchlejšie.
Pána Fiska si napokon obľúbila. Hoci sa večne tváril nadurdene, niekedy sa jej zdalo, že pri pohľade na ňu sa mu v očiach zračí úsmev.
Presvedčili pána Latchleyho, aby súhlasil s ich návrhom, že poňho pošlú koč, aby priviezol jeho i manželku na bál do Middlebury. Sľúbili, že mu nájdu pohovku v tichom kúte plesovej sály, kde si bude môcť vyložiť zlomenú nohu, sledovať zábavu a diškurovať so susedmi. Pani Latchleyová môže zatiaľ tancovať a prechádzať sa s priateľkami po záhrade. Samozrejme, môžu u nich prenocovať a na druhý deň ich koč odvezie domov.
Sophia nebola hladná. Rozhodla sa, že raňajky vynechá, hoci vedela, že by sa mala najesť. Teraz musí kŕmiť aj dieťa, nielen seba. Možno niečo zje trochu neskôr. Medzičasom si ukradne pár minút pre seba a vyjde trochu von. Zdalo sa, že je chladné ráno, ale aspoňže nepršalo. Vzala si plášť.
Chvíľu sa prechádzala v parterovej záhrade, ale nechcela zájsť ďaleko. Jej i Vincentova rodina boli podľa nej sedmospáči, ale čoskoro budú hore, ak už nie sú. Nemôže byť vonku dlho. A dnes prídu ďalší ľudia.
Má vlastnú rodinu! Nechala si rozležať túto myšlienku v hlave a potešila ju. Má strýka. Okrem toho má tetu, strýka a sesternicu, ktorí zostanú súčasťou jej života, pretože ich nechce stratiť. Niekto by si možno pomyslel, že je to hlúpe. Ani jeden z tých troch nie je práve príjemný človek a určite sa k nej nesprávali pekne, odhliadnuc od toho, že jej tri roky poskytovali strechu nad hlavou a obživu. Ale nebude im nič zazlievať. Tak ako nebude nič zazlievať Sebastianovi. Je to priateľský slaboch, zahľadený do seba, a nebol hoden jej dievčenskej lásky, ale akosi bol súčasťou jej malej rodiny a chcela, aby tam zostal.
Už sa chystala vrátiť do domu, keď zbadala, že ktosi sa peši náhli po príjazdovej ceste. Žena. Zabočila medzi ozdobne ostrihané stromčeky a Sophia zistila, že je to Agnes Keepingová - zrejme sa s ňou chce stretnúť. Bolo ešte privčas na rannú návštevu, ale rada ju privíta.
„Agnes!“ zakričala, keď bola dosť blízko.
Jej priateľka sa žiarivo usmiala a zakývala zloženým papierom.
„Nemohla som čakať na vhodnejšiu hodinu,“ dychčala. „Pošta prišla zavčasu, tak som aj ja prišla zavčasu. Ozval sa mi Dennis, hoci som sa už vzdala nádeje, že napíše. Muži sú hrozní, pokiaľ ide o korešpondenciu, však?“
Sophia sa usmiala a obe zastali. Kto je Dennis?
„Dennis Fitzharris je bratanec môjho nebohého manžela. Ten vydavateľ.“
Aha, ten! Ale Agnes nepovedala, že je vydavateľ. Sophia zdvihla obočie.
„Chce vydať vašu prvú rozprávku o Berthe a Danovi,“ oznámila jej Agnes. „A chce si pozrieť aj ďalšie. Nech sa páči, prečítajte si to sama.“ Strčila Sophii do rúk poskladaný list.
Skutočne má záujem o ich rozprávky. Páčil sa mu nielen text, ale aj obrázky. Podľa neho deti taká knižočka poteší a usúdil, že by mohla mať odbyt, lebo na trhu je málo kníh pre deti, najmä zábavne ilustrovaných. Navrhoval, aby knihu vydali pod menom Urodzený pán Hunt, keďže vikomt Darleigh iste nebude chcieť, aby sa jeho titul spájal s niečím takým triviálnym, a lady Darleighová takisto nebude chcieť, aby ju považovali za ordinárnu. Navrhol veľmi slušnú zálohu.
Sophia pozrela Agnes do rozosmiatych očí a usmiala sa na ňu. Nato sa obe radostne rozchichotali, padli si do náručia a tancovali na príjazdovej ceste dookola.
„Je ordinárne byť spisovateľkou?“ spýtala sa Sophia.
„Hrozne!“ zvolala Agnes. „A ešte horšie je byť knižnou ilustrátorkou. Existuje znevažujúcejšie slovo než ordinárna? Ak áno, ste to vy, alebo by ste boli, keby ste dovolili, aby sa vaše meno zjavilo na obálke vašej knihy.“
„Na obálke mojej knihy.“ Sophia na ňu vyjavene hľadela. „Mojej knihy! Mojej a Vincentovej! Ach, Agnes!“
„Viem,“ pokývala hlavou Agnes. „Je to nádherný pocit, však? Ale musím sa ponáhľať naspäť. Povedala som sestre, že nebudem vonku dlhšie ako polhodinu. Sľúbila som, že jej našijem novú paspulku na večerné šaty na váš bál, a je presvedčená, že nám to obom potrvá celý deň. Hrôza pomyslieť!“
Náhlivo sa zvrtla a už uháňala, odkiaľ prišla. Sophia zamierila do domu.
„Nevideli ste môjho manžela?“ spýtala sa lokaja v hale.
Lokaj sa domnieval, že jeho lordstvo je s pani Pearlovou a s lady Marchovou v rannom salóne, ale keď Sophia vykročila po chodbe v západnom krídle, vyšiel z izby a zatvoril dvere.
„Vincent!“ zvolala.
Uprel zrak jej smerom, naklonil hlavu nabok a zamračil sa.
„Stalo sa niečo?“ spýtal sa. „Ste akási rozrušená.“
„Len som zadychčaná,“ vysvetlila. „Poštár práve priniesol list do domu slečny Debbinsovej a chce nám vydať knihu, Vincent, hoci nie pod mojím menom, lebo by to bolo ordinárne.“
„Kto? Poštár?“ začudoval sa. „Čo by bolo ordinárne?“
„Použiť na obálke ženské meno,“ vysvetlila. „Podľa všetkého sa to nepatrí. A vy by ste to možno považovali za triviálne, keby tam bolo vaše meno. Tak navrhuje, aby tam stálo Urodzený pán Hunt.“
„To je od neho milé,“ zrazu sa uškrnul. „Sophie, kto to vlastne navrhuje? O čom to, preboha, rozprávate? Čo s tým majú spoločné poštár a slečna Debbinsová?“
„Nič,“ odvetila.
Zasmial sa a po chvíli sa k nemu pridala.
„List dostala Agnes Keepingová,“ povedala. „Len si spomeňte. Poslala našu rozprávku O Berthe, Danovi a ich dobrodružstve s kriketovou loptičkou na kostolnej veži bratancovi svojho nebohého manžela v Londýne. Vysvitlo, že je to vydavateľ, kniha sa mu veľmi páči, chce ju kúpiť a vydať pod menom Urodzený pán Hunt, aby vás ušetril od hanby a mňa od ordinárnosti. Chce ju vydať, Vincent, aby si ju mohli prečítať a pozrieť deti v celej krajine. A chce vidieť aj ďalšie naše knihy.“
Na tvári sa mu rozhostil úsmev. „On chce vydať naše knihy, Sophie?“
„Naše knihy.“
„Tak potom ich vydajme pod menom manželia Huntovci.“
„Myslíte?“ „Myslím.“
A vtedy sa usmial ešte širšie, roztvoril náručie - nemal pri sebe Bruna ani paličku - a ona sa mu doň vrhla. Pevne ju chytil a zatočil sa s ňou dokola. Položil ju kus odo dverí do ranného salóna a tvárou opačným smerom.
Smial sa. A ona takisto.
„Ste šťastná?“ spýtal sa.
„A vy?“
„Áno.“
„Aj ja.“
A vtedy jej úsmev povädol. V hale nebolo veľmi jasné svetlo, ale stačilo na to, aby videla, že sánku má opuchnutú a na nej modrinu.
„Čo sa vám stalo?“ Zľahka mu prešla prstami po rane. Zvraštil tvár a odtiahol sa.
„Vrazil som do dverí?“ Znelo to ako otázka. Aj on zľahka prstami preskúmal to miesto.
Chytila ho za ruku a pozrela na hánky.
„Aj hánkami?“
„Boli to tvrdé dvere.“
Chytila ho za druhú ruku a podržala ju vo svojej dlani. „Veľmi tvrdé dvere.“ „Čo sa stalo?“
„Trochu sme si zaboxovali v pivnici,“ vysvetlil. „Maycock dnes prišiel za nami dolu a pomysleli sme si, že to bude príjemné rozptýlenie. Maycock férovo navrhol, aby to bolo spravodlivé a boxovali sme potme, a tak Martin zahasil lampy. Maycock z toho vyšiel oveľa horšie ako ja - mal smolu, ale dalo sa to čakať. Mám väčšie skúsenosti pohybovať sa potme než on.“ Uškrnul sa na ňu.
Hľadela do modrých očí upretých rovno na ňu. „Nebol to priateľský zápas, však?“ spýtala sa. „To kvôli mne?“
Chvíľu neodpovedal. „Mali ste pätnásť rokov, Sophie,“ ozval sa napokon. „Boli ste nešťastná a zraniteľná, a on vám podupal po srdci okovanými čižmami. Ba čo bolo horšie, podupal aj po vašej sebaúcte. Presvedčil vás, že ste škaredá, hoci v skutočnosti ste boli jedno z najkrajších stvorení na svete.“
„Ach, Vincent.“ Cítila, ako jej po líci stiekla slza a po druhom tiekla ďalšia. „Bolo to dávno. On to nemyslel zle. Len nie je veľmi citlivý. Nemuseli ste ho za to potrestať.“
„Musel som to urobiť,“ vyhlásil. „Možno nevidím, Sophie, ale ešte vždy som muž. A keď moju ženu treba brániť, urobím to.“
Moju ženu. Hlavou sa jej mihla predstava jaskynného muža, ktorý drží svoju ženu jednou rukou za vlasy a v druhej zviera kyjak, aby zmlátil jaskynného muža číslo dva. Jedného dňa možno nakreslí tú scénku.
Ale chápala jeho potrebu byť ako iní muži - Vincent Hunt, ktorý bol vždy vodcom chlapcov, stál na čele každej divočiny. Pravdepodobne sa púšťal do pästných súbojov už ako chlapec. Nemohla mu pokaziť radosť a povedať, že Sebastian nie je hoden jeho hnevu.
„Ďakujem,“ zašepkala, „ďakujem, Vincent. Dali ste si na tie hánky a na sánku nejakú mastičku?“
„Martin vedel, že mi nič také nemá ani navrhnúť.“
Zrejme ďalšia chlapská záležitosť.
„Tak teda dobre, zahojím ich bozkami,“ vyhlásila.
 A aj to urobila.
Bojoval za ňu. Potme. A vyhral. Potom si vymyslel výhovorku, aby sa nikto nedozvedel pravdu, tú poznajú len traja muži, čo boli v pivnici. A teraz to vie aj ona.
Nemalo by ju to tešiť. Násilím sa nikdy nič nezíska. Jeho veľkorysá ponuka na sobáš a jeho láskavosť už dávno zahojili všetky rany. A za tých päť rokov dospela. Naozaj nebolo potrebné násilie.
Napriek tomu ju to tešilo.
Vincent bojoval za ňu.
Pretože je jeho žena.
A pretože je jedno z najkrajších stvorení na svete.

SOPHIA BOLA OBLEČENÁ NA BÁL. Nikdy v živote nebola taká vzrušená, priam na pokraji delíria. Určite také vzrušenie ešte nezažila.
„Vidíte, mylady?“ povedala Rosina, akoby sa s ňou Sophia hádala. „Hovorila som vám to.“
„To je pravda,“ uznala Sophia a hľadela do stojatého zrkadla v obliekarni. Rosina stála za jej plecom a vtedy si Sophia spomenula na inú príležitosť, keď takto stála pred zrkadlom a niekto bol za jej chrbtom.
Včera po obede ju Sebastian vzal bokom. Nos už nemal taký opuchnutý ako včera a sinky na brade a sánkach hrali skôr domodra než dočierna. Deň predtým sa pobavene smial, ako si ho všetci doberali, a vyhlásil, že keď ho nabudúce vyzve na zápas slepý muž, postará sa, aby boxovali vonku na poludnie pred svätojánskou nocou.
„Sophia,“ povedal, keď osameli, „Darleigh si myslí, že som ti nepekne ublížil, keď si ešte žila u tety Mary. Netušil som, že ku mne prechovávaš nežné city, ale nemohol som ťa povzbudzovať v takom poblúznení. Vieš, ja som ťa vtedy považoval za dieťa a neuvedomil som si, čo ti chodí po rozume.“
„Pravdaže nie,“ súhlasila. Mal pravdu. Ale o to nešlo. „Keď som ti povedal, že si škaredá, iste si chápala, že len žartujem.“
Najjednoduchšie by bolo povedať áno. Koniec koncov po takom dlhom čase už na tom nezáležalo. Ale keby to povedala, Vincent by vyzeral ako hlupák za to, čo včera urobil. Okrem toho na tom záležalo. Jeho slová na ňu pôsobili aj dlhé roky po tom, čo ich vyslovil.
„Nie, Sebastian,“ zamrmlala. „Nechápala som to, lebo si nežartoval.“
„Ach!“ Tváril sa nespokojne. „No, možno máš pravdu. Uviedla si ma do rozpakov a hneval som sa, lebo som nevedel, čo ti na to povedať. A vieš, skutočne si vyzerala smiešne. Teraz vyzeráš oveľa lepšie. Prosím, prijmi moje hlboké ospravedlnenie. Ale pravdepodobne som ti urobil službu. Zrejme si sa pod dojmom mojich slov trochu pousilovala vyzerať lepšie, nie?“
Nemalo zmysel neprijať jeho ospravedlnenie. Milo sa na ňu usmieval, nos sa mu mierne ligotal. A Vincent ho potrestal.
„Prijímam tvoje ospravedlnenie, Sebastian,“ povedala. „A vieš, ani ty dnes nevyzeráš práve najlepšie. Dozajtra sa to hádam trochu napraví.“
Zasmiala sa a podala mu pravú ruku. Chytil ju a srdečne sa zasmial spolu s ňou.
„Som taká šťastná, že môžem byť vašou komornou,“ povedala teraz Rosina. „S vami možno robiť toľko vecí!“
Prv než to stihla rozviesť, ozvalo sa klopanie na dvere a vošiel Vincent.
„Mylord,“ Rosina urobila pukerlík.
„Rosina,“ povedal a ona odišla.
Vždy sa obliekal pekne a elegantne, ale dnes večer vyzeral priam nádherne - čierny frak, strieborná vyšívaná vesta, svetlosivé bričesky, biele pančuchy a čierne topánky. Bričesky po kolená možno už boli trochu nemoderné, ale Sophii sa páčilo, že si ich obliekol. Mal naozaj pekne formované nohy aj hruď, na ktorej vynikala vesta, a plecia a hrudník mal také široké, až sa zdalo, že ten frak iste šili na ňom. Svetlé vlasy, trochu dlhé ako zvyčajne, mal úhľadne začesané, ale čoskoro mu znova budú neposlušne poletovať.
„Vyzeráte mimoriadne pekne, mylord,“ povedala Sophia.
„Myslíte?“ zasmial sa. „Myslím.“
„A čo vy?“ Uprel zrak na ňu. „Opíšte sa mi.“
„Vyzerám úchvatne,“ v hlase jej znel úsmešok. „Šaty žiarivej tyrkysovej farby, sukňa krásne splýva, naspodku je široký volán. Živôtik s hlbokým výstrihom vpredu aj vzadu, rukáviky nadýchané. Črievice aj rukavičky mám strieborné, vejár z čínskeho bambusu s nádherne vypracovanou rúčkou a krásnou maltou. No a tie vlasy, Vincent! Rosina dokáže hotové zázraky!“
„Mám jej zvýšiť gážu?“ spýtal sa.
„Ach, prinajmenej zdvojnásobiť,“ vyhlásila. „Vlasy mám učesané tak, akoby som ich mala dlhé, hoci mi v skutočnosti siahajú ledva po bradu. Netuším, ako to dokázala. Na bokoch sú hladké, kučery sú vyčesané dohora. Zopár kučier mi nechala splývať na uši a mám podozrenie, že o chvíľu mi budú splývať aj na šiju. Mám na hlave hotový arzenál sponiek, Vincent, hoci v zrkadle nijakú nevidím. A kaderník lady Trenthamovej aj Rosina majú pravdu - tento účes mi skutočne zvýrazňuje šiju. A naozaj mám pekné lícne kosti. Vyzerám staršie... dospelejšie... akosi... neviem...“
„Krajšie?“ nadhodil. „To nie je možné, Sophie.“
„Zrejme máte pravdu,“ súhlasila.
„Nemôžete vyzerať ešte krajšia, než ste,“ vyhlásil.
Zasmiala sa a on sa na ňu uškrnul. „Ste šťastná?“ Úsmev sa jej stratil z tváre.
„Spýtajte sa ma na záver večera,“ povedala a dieťatko sa v tej chvíli rozhodlo predviesť salto. „Ak nenastane nijaká pohroma, zrejme vám odpoviem áno.“
„Poďte.“ Vystrel k nej ruku a pritiahol si ju k sebe.
„Nepokazte mi účes,“ vzdychla.
Sklonil hlavu a pobozkal ju. Ona mu bozk opätovala a pevne ho objala okolo pása.
„Nepokazte mi vestu,“ zamrmlal s ústami na jej ústach a náruživo ju pobozkal.
Odtiahla sa, vzala si vejár a chytila ho pod pazuchu.
Najvyšší čas vítať hostí.

Sophia mu opísala ten výjav. Vincentovi aj predtým opisovali krídlo, kde boli hosťovské apartmány a plesová sála, ale nechodieval tam často. Nezaujímali ho, bol však rád, že jeho hostia sa tam cítia príjemne, a mal isté zadosťučinenie, že je majiteľom takého nádherného panského sídla.
V duchu bol na to pyšný.
Dnes večer však bol opis živší než predtým, sčasti preto, lebo ho podávala Sophia, sčasti preto, lebo tie apartmány využili na to, na čo boli určené.
Veľký salón bol upravený ako kartársky salónik a obývačka pre tých, ktorí sa budú chcieť na chvíľu utiahnuť do ústrania. Boli tam štyri stolíky a množstvo pohoviek.
V obrovskom mramorovom kozube horel oheň. Steny boli čiastočne obložené drevom, inde pomaľované rozličnými výjavmi. Vysoký strop bol takisto pokrytý maľbami. Zo stredu stropu visel veľký luster so zapálenými sviecami.
Menší salónik, zhruba polovičnej veľkosti oproti tomu prvému, bol vyzdobený podobne. Boli tam rozložené stoly s občerstvením, vínom, tvrdým alkoholom, citronádou a čajom.
V jedálni sa neskôr bude podávať večera a prednášať prípitky a príhovory - a krájať štvorposchodová torta, čo bol nápad starej matky. Svadobná torta, keď je Sophia už v pokročilom štádiu tehotenstva a aj to vidieť, ak ho ruky neklamali.
Dúfal, že to vidieť. Išiel prasknúť od pýchy - aj od hrôzy.
Plesová sála bola dvojnásobne väčšia ako veľký salón a takisto podobne vyzdobená, ibaže na stenách viseli zrkadlá. A zo stropu viseli tri lustre, na jednom konci bolo pripravené pódium pre kapelu, dlážka sa až tak ligotala a sklené dvere viedli na terasu.
Musí to pôsobiť naozaj veľkolepo. Ale dnes to musí byť ešte veľkolepejšie, lebo miestnosti sú plné hostí. Ach, nebude tam tlačenica, akou sa rady pýšia hostiteľky londýnskych bálov počas spoločenskej sezóny, ale je tam celá jeho i Sophiina rodina a všetci ich susedia. A Flavian.
Na dámach sa trblietajú šperky, jarabejú sa perá vo vlasoch a šaty im žiaria, referovala mu Sophia. Počula, že na londýnskych báloch sa aj celkom mladé dámy s vyrážkami na tvári tvária znudene, lebo tak sa to patrí. Henrietta sa tak tiež tvárila počas svojho debutu. Ale dnes večer sa tak nikto netváril.
„Ani vaša teta a sesternica?“ zaujímal sa Vincent, keď mu to spomenula, zatiaľ čo vítali posledných hostí, ktorí prechádzali popri nich do plesovej sály.
„Nie,“ zasmiala sa. „Usilujú sa pôsobiť nadradene. Ale vidieť, že sa im tu páči, Vincent. Cítia sa veľmi dôležití. Naši susedia na nich obdivne vzhliadajú. Perá tety Marthy musia mať dobre vyše metra a veľmi dôstojne sa jej kníšu na hlave.“
„Cítim v tej poznámke satirický podtón,“ poznamenal Vincent.
„No, tak možno merajú len meter,“ pripustila. „Rozpráva sa so všetkými navôkol a sir Clarence takisto. Keby ešte väčšmi vypäl hruď, odleteli by mu gombíky na veste. Doparoma, zastavte ma, prosím vás.“
„Ani za svet,“ namietol. „A čo Henrietta?“
„Chystá sa uloviť vikomta Ponsonbyho,“ odvetila, „hoci sa zdá, že ten si zahovoril prvé kolo u Agnes Keepingovej.“
„Keď už je reč o prvom kole...“ nadhodil.
„Áno.“ Napriek šumu v sále počul, ako sa zhlboka nadýchla. „Kde je strýko Terrence? Ach, už prichádza.“
„Môžem dať kapele pokyn, aby spustila prvé kolo, Darleigh?“ spýtal sa strýko Terrence. „Zdá sa mi, Sophia, že toto bude veľmi úspešná spoločenská udalosť.“
„Dajte im pokyn, prosím vás,“ požiadal ho Vincent. Chytil Sophiu za ruku a zdvihol si ju k perám.
„Príjemnú zábavu,“ povedal.
Stál vo dverách, počúval hudbu a rytmický dupot tanečných topánok. Aj on zľahka podupkával nohou, usmieval sa.
Ale nezostal sám. Susedia za ním prichádzali a ďakovali mu, že obnovil starú tradíciu, na chvíľu sa pri ňom zastavila stará matka a Harrisonova manželka mu priniesla pohár vína.
Za posledných pár mesiacov prešiel kus cesty. A to vďaka Sophii. Hoci nielen jej. Nesmie byť voči sebe nespravodlivý. Oslobodil sa od zadúšajúcej ochrany ženských členiek rodiny - dúfal, že sa ich to nedotklo. S Brunom tvrdo cvičil, takže teraz mal takú slobodu pohybu, ako nemal celých šesť rokov. Dlhé hodiny strávil so správcom, nielen v jeho kancelárii, ale aj vonku na poliach, preberal s ním príjmy a výdavky a zohrával aktívnu úlohu v rozhodovaní. Spoznal svojich susedov aj nájomných roľníkov. Nadviazal niekoľko priateľstiev. Bol na rybačke, pomohol Sophii prekonať traumu uplynulých piatich rokov a možno aj neistotu, čo prežívala v ranom detstve. Veril, že jej priniesol do života spokojnosť, i keď možno nie ozajstné šťastie, zato potešenie v manželskej posteli aj mimo nej. Naučil sa hrať na harfe a nemal nutkanie vyhodiť to hebedo von oknom. Možno do konca roka bude na nej vedieť celkom slušne hrať. Čoskoro mu vydajú knihu. Pri tej spomienke sa uškrnul. Špičkou nohy ešte vždy poklopkával. Sophia teraz podľa všetkého tancovala kolo s Flavianom.
Veľmi ho tešilo, že jeden z členov ich klubu prišiel do Middlebury. Včera posedeli pár hodín v parterovej záhrade, zababušení v hrubých plášťoch, lebo sa nečakane ochladilo. Po chvíli sa k nim pripojila Sophia a Flavian poznamenal, aká škoda, že Vincent sa nebude môcť na budúcu jar zúčastniť na stretnutí klubu v Penderris Halle.
„Ale má vyššie p-poslanie,“ dodal pobavene. „Asi by sa p-patrilo blahoželať vám, lady D-darleighová. Alebo t-to nemám vedieť?“
Samozrejme, Flavianovi nemusel nikto hovoriť, že Sophia čaká dieťa.
„Ako to myslíte, že sa nebude môcť zúčastniť na stretnutí? Samozrejme, že tam pôjde. Musí ísť.“
„Ale bude to krátko po pôrode, Sophie,“ namietol Vincent. „Nedostali by ma od vás ani štyrmi pármi volov.“
Chvíľu mlčala. Flavian takisto.
„Tak potom musia všetci prísť sem,“ vyhlásila. „Musí to byť v Penderrise? Viem, že ste tam strávili dlhý čas a je pre vás samozrejmé, že sa tam stretávate. Ale musí to byť tam? Nie je dôležitejšie to, aby ste boli všetci spolu? Vincent, smiem sem pozvať všetkých vašich priateľov? Prídete, lord Ponsonby? Alebo by ste radšej išli do Cornwallu, aj keby to znamenalo, že Vincent nepríde?“
„Môžeme a aj to urobíme, Sophie,“ vyhlásil Vincent. „Ale...“
„Nijaké ale, Vince,“ skočil mu do reči Flavian. „Mali by vám udeliť cenu roka za genialitu, lady Darleighová. Ani keby sme boli dali dokopy všetkých sedem hláv, nevymysleli by sme lepšie riešenie. Čo povieš, Vince?“
„Možno ostatní s vami nebudú súhlasiť,“ nadhodila Sophia.
„M-možno,“ pritakal. „Ale poznám spôsob, ako to zistiť.“
„Ozval sa ti Ben?“ spýtal sa Vincent. „Alebo niekomu inému?“
„Prepadol sa pod zem,“ povedal Flavian. „Tak ako ty na jar, Vince. Jeho sestru videli v meste - t-tú, u ktorej mal údajne tráviť čas v s-severnom Anglicku, ale keď ju zazreli, B-ben sa nedržal jej sukní. M-možno sa tiež brodí vresom v jazernej oblasti ako ty na jar a zrazu sa zjaví s n-nevestou. Ale dúfam, že nie. M-mohlo by to b-byť nákazlivé.“
Keď sa zábava rozbehla, Vincent si v duchu povedal, že Sophia bude šťastná, ako dobre všetko dopadlo.
V skutočnosti to bolo jediné, na čom dnes záležalo - aby bola šťastná.
Vždy bude záležať len na tom, pomyslel si trochu smutne.

Sophia bola taká šťastná ako nikdy v živote. Za celý večer nič nevybuchlo, a keď sa pomaly blížil koniec, uvoľnila sa a povedala si, že už nemôže nič vybuchnúť.
Hoci mohlo, samozrejme. Ešte len mala prísť veľká chvíľa.
Tancovala každé kolo. A postarala sa aj o to, tak ako Vincentova matka a jeho sestry, aby tancoval každý, kto chcel tancovať. Na middleburskom bále nebolo dovolené posedávať na kraji parketu!
Dokonca aj Henrietta tancovala každé kolo, hoci väčšinu džentlmenov zrejme považovala pod svoju úroveň. Výnimkou bol iba vikomt Ponsonby. Ten s ňou tancoval tretie kolo.
A dva razy tancoval s Agnes.
Večera dopadla skvele. V reprezentačnej jedálni sa všetko až tak blyšťalo, jedlo bolo dokonalé. Odzneli prípitky a príhovory - a jeden z nich predniesol Vincent.
Nakrojili aj tortu, ale potom ju pokrájali sluhovia a Sophia roznášala rezy na podnose, aby sa ušlo každému.
Vincent chodil všade s ňou, a hoci neniesol podnos ani neponúkal tanieriky s tortou, všetkých očaril rečami. Neuveriteľné, že tri roky trčal zavretý medzi štyrmi stenami, pomyslela si Sophia. Za posledné mesiace si ho všetci nesmierne obľúbili, tak ako kedysi v Barton Coombs.
Po večeri ešte mali odohrať dve kolá, pričom prvý mal byť waltz. Mal to byť jediný waltz za celý večer, lebo ešte vždy to nebol všeobecne známy tanec. Ale Sophia ho poznala - nacvičovala kroky v salóne so strýkom. A Vincent ho videl na Pyrenejskom polostrove a poznal kroky. Bol pri tom, keď tancovala so strýkom, a Sophia si všimla, ako si nohou podupkáva do rytmu skladby, ktorú hrala slečna Debbinsová.
Oznámili to, keď stála po jeho boku. Prívetivo sa usmieval na hostí, hoci mala podozrenie, že preňho to musel byť únavný večer. A možno ani nie. Zdalo sa jej, že sa mu páči, keď sa môže porozprávať s hosťami. Možno ho tešilo aj to, že stojí vo vlastnej plesovej sále.
Ale veľká škoda, že nemôže vidieť všetku tú nádheru ani sa zapojiť do energickej zábavy.
„Teraz je na rade waltz, Vincent,“ oznámila mu Sophia.
„Aha,“ usmial sa. „Tak sa teda dobre vytancujte, Sophie. Budete tancovať so strýkom? S ním ste si ho nacvičovali, však?“
„S vami,“ odvetila. „Teda, musím ho tancovať s vami.“ Vzala mu ruku do svojich dlaní a cúvala na tanečný parket.
„So mnou?“ zasmial sa. „To sotva, Sophie. To by bol pohľad pre bohov.“
„Áno,“ súhlasila a urobila ďalší krok dozadu.
Nikto iný ešte nebol na parkete a oni dvaja upútali pozornosť hostí navôkol. Veľmi rýchlo sa tá správa rozšírila. Vrava stíchla.
„Nie,“ zasmial sa. „Sophie...“
„Chcem tancovať waltz,“ trvala na svojom. „So svojím manželom.“
Ktosi - že by pán Harrison - začal pomaly tlieskať. Vikomt Ponsonby sa k nemu pridal. A zakrátko už tlieskali skoro všetci hostia v plesovej sále.
Ach bože. Sophia nechcela, aby sa z toho stala verejná záležitosť. Ale už bolo neskoro niečo na tom meniť.
„Zatancujte si so mnou waltz,“ pošepkala mu do ucha.
Ale nie dosť ticho.
„Zatancujte si s ňou,“ povedal pán Harrison - teraz už bolo jasné, že to bol on.
A zrazu hostia začali skandovať: „Do tanca! Do tanca!“ „Sophie,“ zasmial sa Vincent. Ona takisto.
A vtedy s ňou vyšiel doprostred prázdneho parketu.
„Ak sa teraz verejne znemožním,“ povedal dosť nahlas, aby ho všetci počuli, „boli by ste takí láskaví a predstierali by ste, že ste si nič nevšimli?“
Znova sa zasmial.
Kapela zahrala úvodný akord a nečakala, kedy na parket nastúpia ostatní.
Spočiatku to bolo trochu rozpačité a Sophia sa bála, že mu skutočne spôsobí veľké poníženie - ani nehovoriac o sebe. Ale veľmi starostlivo si nacvičila kroky. So strýkovou pomocou sa naučila viesť partnera tak, aby to nebilo do očí.
Postupne si spomenul na kroky, položil jej prsty na pás, druhou rukou chytil jej ruku. Zdvihol hlavu a usmial sa jej takmer rovno do očí. Zatočil sa s ňou a ona mala čo robiť, aby oboch udržala na nohách a aby nespadli medzi prizerajúcich sa hostí.
Pravdepodobne to nebolo najelegantnejšie predvedenie waltzu na svete. Ale aj tak to vyznelo úžasne. A mali celý parket iba pre seba. Či už preto, lebo hostia sa báli, že do nich narazia, alebo preto, lebo na nich očarene pozerali, tým si Sophia nebola istá. V jednej chvíli si uvedomila, že všetci ladne tlieskajú do rytmu.
„Vincent,“ oslovila ho po pár minútach, „odpustíte mi to niekedy?“
„Možno o sto rokov,“ odvetil. „Vážne?“
„No, možno o desať.“
Nato sa s ňou znova zatočil, tentoraz na to bola pripravená a bez problémov to zvládli.
„Vždy som po tom strašne túžila,“ priznala. „Tancovať waltz?“ „Tancovať waltz s vami.“
„Ach, Sophie,“ pevnejšie ju chytil okolo pása. „Strašne ma mrzí, že nedokážem...“
„Ale dokážete,“ namietla. „Vidíte celým svojím telom okrem očí. Povedzte mi, že sa vám to páči.“
„Páči sa mi to,“ privinul si ju bližšie, až sa ho takmer dotýkala prsami. „Ach, veľmi sa mi to páči.“
Nad hlavami sa im krútili sviece. Žiarivé šaty po obvode sály sa premenili na kaleidoskop farieb. Zrkadlá znásobovali svetlo sviec a šperky sa trblietali.
„To sú nádherné zvuky a vône,“ vzdychol. „Nikdy na tento okamih nezabudnem, Sophie. Ja skutočne tancujem waltz.“
Zahryzla si do spodnej pery. Bolo by ozaj ponižujúce, keby ju hostia teraz videli plakať. A vtedy pozrela na jeho matku, ktorá stála s Ursulou pri dverách. Po lícach jej neskrývane tiekli slzy.
Vtedy nastala prestávka a prv než kapela zahrala ďalší waltz, nastúpili na parket aj ostatní tanečníci.

Keď na záver večera prišiel Sophiu vyzvať do tanca Sebastian Maycock, Vincent jej dal rovnakú možnosť vybrať si ako ona jemu, pokiaľ išlo o waltz.
„Žiaľ, manželka už sľúbila toto kolo mne, Maycock,“ vyhlásil.
Takmer videl, ako sa prekvapila.
„Áno,“ povedala po krátkom zaváhaní. „Ale ďakujem za pozvanie, Sebastian. Zdá sa, že staršia slečna Millsová nemá partnera. To je tá dáma v zelenom.“
„Hádam len neplánujete naozaj tancovať Rogera de Coverley?“ spýtala sa Vincenta, keď Maycock odišiel vyzvať do tanca slečnu Millsovú.
„Namiesto záverečného tanca plánujem vziať manželku na tichú prechádzku po terase,“ odvetil. „Hoci vám tam asi bude chladno.“
„Pošlem niekoho po plášte,“ povedala a zmizla.
O chvíľu už bola naspäť a zakrátko mrmlavo komusi poďakovala, potom mu podala večerný plášť. Počul, ako na parket nastupujú dvojice. Hluk zosilnel. Malo to byť posledné kolo.
Zdalo sa, že sú na terase jediní. Uši mu to prezradili a Sophia to potvrdila, keď sa jej spýtal. Ani ho to neprekvapilo. Nebola celkom chladná noc, ale fúkal svieži vetrík.
„Šťastná?“ spýtal sa, keď ho chytila pod pazuchu a viedla ho podľa všetkého do parterových záhrad.
Počul, ako vydýchla.
„Šťastná,“ zašepkala. „Všetko dobre dopadlo, či nie? Ba viac ako dobre. Ach, Vincent, musíme to robiť častejšie. Možno keď na jar prídu vaši priatelia. Prídu, však?“
Neodpovedal.
„Sophie,“ ozval sa po chvíli, „zostanete so mnou, však? Teda, kvôli dieťatku? Nezniesol by som pomyslenie, že sa musím s ním aj s vami rozlúčiť. A neverím, že by ste s ním dokázali odísť. Alebo áno?“
„Ach, pravdaže nie,“ ubezpečila ho. „Iste zostanem. Len ma mrzí...“
„Mňa veľmi mrzí tá vaša chalúpka,“ skočil jej do reči. „Viem, že by ste ju chceli nadovšetko na svete...“ „Ach, Vincent, to určite nie.“
„Ale keď ste ukazovali skicár Ursule a Ellen tam vonku v záhrade...“
„Tú chalúpku som nakreslila k našim rozprávkam,“ vysvetlila. „Nechcela som, aby vyzerala ako moja vysnívaná chalúpka, ale akosi sa mi to podarilo. A potom som neodolala a dokreslila som tam Murka. Áno, je to chalúpka mojich snov, Vincent. Keď som mala život strašne prázdny a osamelý, keď som si pripadala škaredá a nehodná lásky, myslela som, že nemôže byť nič krajšie. Ale v porovnaní s realitou môjho života... Nuž, je to poľutovaniahodné.“
„Chcete povedať, že už po nej netúžite?“ uisťoval sa. „Aj keby ste nečakali dieťa?“
„Nie,“ vyhlásila dôrazne. „Ako by som mohla? Ale je mi ľúto, že som žena, Vincent.“
„Čože?“ zasmial sa. Trochu sa mu krútila hlava. „Ďalšia žena, ktorá vás oberá o slobodu,“ dodala. „O čom to hovoríte?“
„To ste povedali pánu Croftovi,“ pripomenula mu. „V ten deň, keď vám tu nechal Bruna. Povedali ste, že som ďalšia žena, ktorá vás oberá o slobodu.“
„Určite som nič také nepovedal,“ bránil sa pobúrene a rozmýšľal, čo v skutočnosti narozprával. „Ako by som mohol? To by bolo číre klamstvo.“
„Ale povedali ste to,“ namietla. „Počula som vás.“
„Sophie,“ ohradil sa, „moja matka a sestry ma nesmierne ľúbili a urobili pre mňa všetko na svete a celkom nechtiac ma zadúšali. Potom ste prišli vy s vašimi úžasnými nápadmi a všetko sa zmenilo. Vrátili ste mi slobodu a do značnej miery aj nezávislosť. Vy trdielko, nech ste vtedy počuli čokoľvek, určite ste len zle rozumeli. Nikdy by som nebol povedal, že ste ma pripravili o slobodu. Nikdy, Sophie. Vy ste mi vrátili do života svetlo.“
„Takže vám neprekáža, že tu musím zostať?“ spýtala sa.
Uvedomil si, že zastali.
Sťažka vzdychol a veľmi rád by si bol spomenul, čo presne povedal Croftovi.
„Viete, ľúbim vás,“ zašepkal.
Ešte vždy ho držala za rameno. Teraz naklonila hlavu a položila si líce na jeho plece.
„Áno, viem,“ odvetila. „Vždy ste ku mne veľmi dobrý. Aj ja vás ľúbim.“
„Niekedy sú slová také slabé.“ Znova vzdychol. „A niektoré slová majú toľko rozličných významov, až stratia zmysel. Spomínate si na tú pieseň, čo som spieval v Covington House? Aj korunu dám rád, nech smiem ťa svojou zvať. Spomínate si na tie verše?“
„Áno.“ Vyslobodila si ruku spod jeho pazuchy.
„Urobil by som to bez mihnutia oka,“ vyhlásil. „Keby som mal korunu, Sophie, alebo aj niekoľko korún, všetkých by som sa vzdal. Kvôli vám. To mám na mysli, keď hovorím, že vás ľúbim.“
Počul, že naprázdno preglgla.
„Ale vy nemáte korunu.“
„Tak by som sa teda vzdal Middlebury Parku,“ vyhlásil, „aj svojho titulu. Keby som si mal vybrať medzi tým a vami, bolo by to jasné. Viem, že sa mi to ľahko hovorí, keď nehrozí, že do toho budem nútený. Ale keby som bol nútený, urobil by som to. O tom vôbec nepochybujem. Ľúbim vás.“
„Vincent.“ Oboma rukami mu chytila prsty.
„To nebolo súčasťou našej dohody, však?“ spýtal sa. „Ochotne sa zmierim aj so spokojnosťou, ak nechcete viac, Sophie. Naozaj. A my sme predsa spokojní, či nie? Ja len... Nuž, zrejme som sebecký: Chcel som si vychutnať potešenie, že vám to poviem. Ale naozaj na tom nezáleží, ak nechcete...“
„Nezáleží na tom?“ Takmer zvrieskla tie slová a vrhla sa naňho tak prudko, až ho takmer zrazila na zem. Nato ho objala okolo krku. „Práve ste mi povedali, že ma ľúbite na večné veky, a teraz hovoríte, že na tom nezáleží? Pravdaže na tom záleží. Väčšmi než na všetkom ostatnom na šírom svete vrátane slnka, mesiaca a hviezd. Veľmi, veľmi, veľmi vás ľúbim.“
„Naozaj, Sophie?“ Objal ju a privinul si ju. „Naozaj, láska moja?“
„A ešte veľmi a veľmi.“
„Nechajte zopár veľmi aj pre mňa,“ zasmial sa jej do vlasov. Už sa jej vyslobodzovali zo sponiek, ktorými ich Rosina spútala.
Nastavila mu tvár a on ju pobozkal.
Z plesovej sály k nim doliehala veselá vrava, smiech a tóny rezkého ľudového tanca. Kdesi v diaľke zahúkala sova, zaštekal pes. Plášte im rozvieval ľahký svieži vetrík.
Ale Vincent to nevnímal, lebo držal v náručí celý svet. Aha, áno, aj slnko, mesiac a hviezdy.
[bookmark: _GoBack]A celú večnosť.

Najnovsia séria Mary Baloghovej z regentského Anglicka
pokracuje dal$im fascinujiicim pribehom. Spoja sa v riom
osudy vojnového hrdinu odstideného na Zivot v temnote
a vynimocnej Zeny, ktord mu ukaze svetlo lasky.

RT Book Reviews

Vincent Hunt, vikomt Darleigh, zifalo tdzi uniknuf
pred zadusajticou laskou svojej matky a troch sestier, kto-
ré sa mu zo vSetkych sil pokisaju ndjst nevestu. Utecie do
odlahlej dediny, no aj tam mu nastrazia manzelski pascu.
A ked sa ho slecna Sophia Fryova pokiisi zachranit, v do-
sledku coho ju vyhodia z domu a hrozi jej Zivot v chudo-
be, Vincent je niiteny konat. RieSenie pre nich oboch vidi
v sobasi z rozumu. Plachd Sophia spociatku jeho ponuku
odmieta, ale ked ju taky krasny mlady muz presviedca, ze
potrebuje zenu, akii si sam vyberie, napokon stihlasi. Moze
vsak z takej chladnej, rozumnej dohody vzplantit oher vel-
kej lasky, po ktorej obaja tak tiizia?

